
Forord 


Denne boka har blitt til etter et initiativ fra Nasjonalt fagorgan for utø- 
vende og skapende musikk (FUM) under Universitets- og høgskolerådet. 
For å sikre at høyere musikkutdanning utvikler seg i takt med den vir- 
keligheten som møter musikere etter endt utdanning, ønsket FUM å få 
økt kunnskap om yrkesvirkeligheten og arbeidsmarkedet for musikere i 
dag. Vi takker for muligheten til å jobbe med faglig interessante problem- 
stillinger, og håper at boka kan bidra konstruktivt inn i diskusjoner om 
framtidas musikerutdanning og musikeres arbeidsliv. 

Det har vært et mål at boka skal presentere en bredde av temaer og 
perspektiver som til sammen gir et bilde av hva som rører seg i og rundt 
musikkbransjen. Boka er derfor organisert som en antologi hvor 12 forsk- 
ere har bidratt. Forskerne har brukt materiale og perspektiver fra flere 
relevante forskningsprosjekter. 

I forbindelse med bokutgivelsen ble det igangsatt en kvalitativ intervju- 
undersøkelse av profesjonelle musikere. Undersøkelsen ble gjennom- 
ført i et samarbeid mellom Norges musikkhøgskole og Universitetet i 
Sørøst-Norge. Store deler av denne boka baserer seg på materiale fra disse 
intervjuene. 

Det hadde ikke vært mulig for oss å skrive denne boka om ikke alle de 
57 musikerne vi har fått intervjue, hadde stilt opp. Det har vært et stort 
privilegium å få del i deres erfaringer og refleksjoner om musikeres yrkes- 
situasjon. En stor takk til alle våre informanter! 

Simen Skrebergene og Guro Utne Salvesen har vært vitenskape- 
lige assistenter i intervjuundersøkelsen, og har bidratt i planleggin- 
gen, gjennomføringen og analysen av intervjuene. Vi takker dem for 
godt arbeid i alle faser av prosjektet og for et hyggelig og inspirerende 
samarbeid. Som ledd i et opplegg med forskningsintegrert under- 
visning på masterstudiet i musikkpedagogikk har tre studenter ved 
Norges musikkhøgskole deltatt i datainnsamlingen. Vi takker Ingrid 

Vik Henriksen, Solveig Kongshavn Nilsen og Lars Røyseng for godt 
intervjuarbeid og viktige innspill. 

Takket være medforfatterne som har bidratt, dekker boka et stort 
mangfold av faglige perspektiver og tematikker. Medforfatterne har også 
gitt verdifulle innspill til de øvrige kapitlene, og således vært viktige i 
utviklingen av bokas innhold. Til sist takker vi de anonyme fagfellene 
for grundige og konstruktive tilbakemeldinger og forlagets redaktører, 
Simon Aase og Marte Ericsson Ryste, for godt samarbeid. 


Oslo og Bø i Telemark, 7. februar 2022 
Sigrid Røyseng, Heidi Stavrum og John Vinge 

landskap 


Sigrid Røyseng 

Heidi Stavrum 
Universitetet i Sørøst-Norge 


John Vinge 
Norges musikkhøgskole 


Musikerne er den største gruppen av kunstnere i Norge, og denne boka 
handler om hva som kjennetegner det mangfoldige musikeryrket. 
Musikere arbeider på mange ulike arenaer, inntar et bredt spekter av 
yrkesroller og uttrykker seg i mange forskjellige sjangre. Du opplever 
dem på klubb- og konsertscener nasjonalt og internasjonalt. Du fin- 
ner dem på podiet i de store orkestrene og i orkestergrava når musi- 
kal, teater, dans og opera står på programmet. Du møter dem som 
lærere i kulturskolen, grunnskolen og på videregående. Du møter dem 
som musikalske ledere og drivkrefter i kor, korps og spellemannslag. 
Du møter dem i de mange kirkene våre og som ildsjeler i bygd og 
by, gymsaler og grendehus. Musikerne skaper nye verk, tolker eldre 
musikk og framfører fengende danselåter. De utforsker, utfordrer og 
underholder. Du hører dem på radio, i klesbutikker og på kafeer. Du 
hører dem i de spesiallagde spillelistene dine og på favorittfestivalen. 
De er med deg til hverdag og fest, i glede og sorg. Men hvordan arter 

yrkestilværelsen for musikerne seg? Hvordan jobber de? Hva gleder de 
seg over, og hva strever de med? 

Utgangspunktet for boka er en rekke endringsprosesser i og rundt 
musikkbransjen. Globalisering, digitalisering, profesjonalisering og 
entreprenørialisering er noen av merkelappene som har blitt brukt for 
å få grep om hva som rører seg i musikkbransjen. Denne boka berø- 
rer alle disse utviklingstrekkene og bidrar med kunnskap om hvordan 
slike endringsprosesser spiller inn på hvordan musikeryrket arter seg i 
dag. Boka gir innsikt i hvordan noe ved musikeryrket forandrer seg og 
noe står fast. Oppmerksomheten rettes både mot musikernes konkrete 
arbeidsoppgaver og arbeidshverdag og mot trekk og tendenser i musi- 
kernes omgivelser som er viktige for hvordan musikere kan, vil og får 
utfolde seg. 

Sju av kapitlene i denne boka er resultat av forskningsprosjek- 
tet Musikerarbeidsmarked i endring (kapitlene 1, 2, 4, 9, 10, 11 og 12). 
Det empiriske grunnlaget for disse kapitlene baserer seg på kvalita- 
tive dybdeintervjuer med 57 profesjonelle musikere. Disse musikerne 
representerer en bredde av musikalske sjangre og praksiser. De er 
frilansmusikere, dirigenter, komponister, kirkemusikere og fast ansatte 
orkester- og distriktsmusikere. De kombinerer i varierende grad utøving 
med pedagogisk virksomhet, studioarbeid, arrangering, komponering 
og konsert- og festivalproduksjon. Utvalget er også variert med tanke 
på fartstid som profesjonell. Der noen er helt i starten av sin arbeidskar- 
riere, har andre opplevd endringer i musikkfeltet i Norge gjennom et 
langt yrkesliv. Ytterligere metodiske aspekter knyttet til utvalg, rekrut- 
tering og analyse i dette forskningsprosjektet er redegjort for i appen- 
diks (s. 313). De øvrige kapitlene i boka (kapitlene 3, 5, 6, 7 og 8) baserer 
seg på ulike forskningsprosjekter og benytter seg av ulike forskningsde- 
sign. Dette blir nærmere beskrevet i de respektive kapitlene. Kapitlene i 
boka, samlet sett, benytter ulike analytiske perspektiver, fra sosiologisk 
teori til kulturteori og musikkpedagogisk litteratur og filosofi, for å 
beskrive og forstå musikeres yrkessituasjon. 

Boka er delt i fire tematiske deler: (1) Musikerbefolkningen og musiker- 
rollen, (2) Profesjonaliseringsprosesser, (3) Musikeren i digitale tider og 
(4) Musikeren og storsamfunnet. 

Musikerbefolkningen og musikerrollen 


Flere undersøkelser slår fast at kunstneres arbeidsvilkår er i endring 
(Heian, 2018; Heian et al., 2015; Mangset et al., 2018). Dette henger nøye 
sammen med at kunstnerbefolkningen har vokst kraftig de siste tiårene, 
noe som har gitt økt konkurranse om jobber og oppdrag. De økonomiske 
forholdene har endret seg, og kunstnere ser i økende grad ut til å sette 
sammen sitt levebrød fra ulike typer inntektskilder. Siden årtusenskiftet 
har det også blitt ytret et sterkt politisk ønske om at kunstnere i økende 
grad skal operere som entreprenører i markedet, og skape virksomhet 
som er økonomisk bærekraftig (Pyykkönen & Stavrum, 2018; Røyseng, 
2016). Videre har kunstneres tilknytning til arbeidsmarkedet endret seg. 
Stadig flere arbeider som frilansere og kombinerer ulike typer jobber. 
Dette er også typisk for musikeryrket. Det finnes en del faste jobber for 
musikere i orkestre, kirker, skoler og regioner, men de aller fleste livnærer 
seg som frilansere. Dette betyr at musikerbefolkningen ikke bare består 
av et mangfold av undergrupper som arbeider i ulike deler av musikk- 
livet, men at musikeryrket for den enkelte også blir stadig mer mangfol- 
dig. Musikere setter i økende grad sammen en yrkestilværelse med ulike 
typer engasjementer og oppgavetyper. 

I den første tematiske delen av boka går vi nærmere inn på hvem musi- 
kerne er, og vi gir eksempler på ulike yrkestilknytninger som musikere 
kan ha. I bokas første kapittel gir Heidi Stavrum og Sigrid Røyseng en 
bred beskrivelse av ulike yrkesroller som er tilgjengelige i dagens musikk- 
arbeidsmarked, hvor også en generell typologi over musikerroller introdu- 
seres. Kapitlet går videre i dybden på noen av disse rollene, og undersøker 
hvordan musikere begrunner og fortolker valgene de har tatt om å gå inn 
i visse karriereløp framfor andre. Målet med kapitlet er å belyse hvor- 
dan musikerne etablerer sine yrkesliv i relasjon til både musikalske og 
ikke-musikalske omgivelser. I kapittel to fortsetter John Vinge og Heidi 
Stavrum en diskusjon om hvordan musikere organiserer arbeidshverda- 
gen sin, i en analyse av en kategori musikere som de kaller prosjektmakere. 
Prosjektmakere er musikere som skaper sin egen jobbhverdag gjennom å 
initiere ulike kunstneriske prosjekter, og på den måten genererer arbeid 
til seg selv og andre. I kapitlet viser forfatterne hvordan det musikalske 
prosjektmakeriet foregår, og de ser nærmere på hvordan musikerne selv 

tar styring og initiativ og får ting til å skje i sine arbeidsliv. Musikere er 
også kunstnere. De er en del av kunstnerbefolkningen i Norge, som det 
tidligere er gjort flere studier av. I det tredje kapitlet gir Mari Torvik Heian 
en introduksjon til deler av denne forskningen. Heian tar utgangspunkt 
i kvantitative data fra de siste nasjonale kunstnerundersøkelsene for å 
diskutere hvem musikerne egentlig er. Med dette kommer vi tettere på 
overordnede og strukturelle diskusjoner av musikeryrket. Formålet med 
hennes kapittel er å diskutere ulike begrepsavgrensninger og datakilder 
som kan ligge til grunn for beregningen av antall musikere, samt å reflek- 
tere rundt hvilke implikasjoner ulike avgrensninger av musikeryrket kan 
ha. Erfaringene fra kunstnerundersøkelsene brukes for å illustrere ulike 
muligheter og begrensninger som virker inn på hvordan en yrkesaktiv 
musiker defineres og operasjonaliseres i forskning og politikk. 


Profesjonaliseringsprosesser 


I den andre tematiske delen diskuteres ulike profesjonaliseringsprosesser 
i høyere musikkutdanning og i musikkfeltet. Hvem som skal regnes som 
musikere, hva som skal til for å kunne kalle seg musikere, hvilke vilkår 
som gjelder når man jobber i musikkbransjen og hvilken tilknytning 
musikere har til arbeidsmarkedet, er typiske spørsmål som gjerne kjenne- 
tegner profesjonsstudier. Det er imidlertid omstridt hvorvidt musikere, 
så vel som andre kunstneryrker, kan forstås som en profesjon. Vanligvis 
defineres profesjoner som yrkesgrupper som «utfører tjenester basert 
på teoretisk kunnskap ervervet gjennom en spesialisert utdanning» 
(Molander & Terum, 2008, s. 13). Videre kjennetegnes profesjoner ofte av 
at det jobbes mot å oppnå jurisdiksjon, det vil si at yrkesgrupper forsøker 
å få staten til å gi dem en eksklusiv rett til å ivareta visse arbeidsoppgaver. 
De som har høyere musikkutdanning har imidlertid ikke monopol på 
musikerjobber. Mange musikere har likevel gjennomført en spesialisert 
utdanning. Flere er også høyt utdannet med mastergrader og doktor- 
grader. Men dette gjelder slett ikke alle. Her er det også litt forskjeller 
mellom sjangrene. Mens musikerne i det klassiske musikkfeltet gjerne 
har gjennomført en spesialisert utdanning, er det mindre entydig i andre 
felt. Ettersom utdanningstilbudet dekker en stadig større sjangerbredde, 

er dette imidlertid i endring. Slik sett kan man si at musikeryrket gjen- 
nomgår en økende profesjonalisering. 

Det er imidlertid ikke kun utøvelsen av musikerskapet som profe- 
sjonaliseres gjennom utdanning. Andre deler av bransjen gjennomgår 
også profesjonalisering. Det handler om alle ledd i musikkbransjen — fra 
musikkproduksjon, arrangørleddet, lyd- og lysteknikk til management, 
booking og promotering. Alle disse faginstansene har fått sine respek- 
tive utdanningstilbud i universitets- og høgskolesektoren. Dette oppfattes 
gjerne som en positiv utvikling. Profesjonalisering betraktes oftest som 
en endring til beste for musikklivet og for publikum. Profesjonaliseringen 
av leddene rundt den turnerende og skapende musiker virker samtidig 
strukturerende på musikerens handlingsrom. Den gir nye muligheter, 
men skaper også utfordringer. 

John Vinge, Sigrid Røyseng og Simen Skrebergenes kapittel er en drøf- 
ting av musikkutdanningens hva, hvordan og hvorfor. Når profesjonelle 
musikere reflekterer over egen utdanningsbakgrunn i lys av nåværende 
arbeidssituasjon, får vi innspill på hva ved utdannelsen som virket for- 
mende for dem. Analysen i kapitlet synliggjør spenninger mellom nye 
og gamle undervisningsmodeller, mellom konservering og progresjon og 
mellom kunst og næring. Øivind Varkøy og Elin Angelos kapittel er en 
filosofisk drøfting av utfordringer knyttet til profesjonalisering av høyere 
utøvende musikkutdanning når akademiseringsprosesser og nyliberale 
tendenser i utdanningspolitikken spiller inn. Særlig oppmerksomhet vies 
til forholdet mellom kunstnerisk frihet og musikeres samfunnsmandat. 
Bård Kleppe og Ola K. Berges kapittel diskuterer profesjonalisering både 
som et teoretisk så vel som et retorisk begrep. Men der de to første kapit- 
lene retter oppmerksomheten mot profesjonelle musikere og profesjonell 
musikkutdanning, er det profesjonaliseringen av konsertarrangører som 
her undersøkes. Der man gjerne tenker at profesjonalisering innenfor 
kunst og musikk er en viktig forutsetning for å lykkes i et stadig mer 
globalisert og konkurranseutsatt marked, beskriver og analyserer Kleppe 
og Berge profesjonaliseringen av arrangørleddets bakside — både når det 
gjelder økte utgifter og redusert entusiasme blant frivillige. Det empiriske 
grunnlaget for kapitlet er to større undersøkelser av konsertarrangører i 
Norge. 

Musikeren i digitale tider 


Den tredje delen i denne boka består av bidrag som på ulike måter gir 
innsikt i hvordan digitaliseringen påvirker musikkbransjen og musiker- 
yrket. I løpet av de siste tiårene har det i musikkbransjen foregått en 
gjennomgripende digitalisering som har påvirket både hvordan musikk 
produseres, distribueres og konsumeres (Kjus, 2018; Nordgård, 2018; 
Spilker, 2017). Sentralt i digitaliseringen står de digitale plattformene 
som har stor innvirkning på mange aspekter ved musikklivet spesielt 
og samfunnslivet generelt (Dijck et al., 2018; Hagen et al., 2021). For 
musikere har digitaliseringen skapt nye muligheter for å få musikk pro- 
dusert og distribuert, samtidig som plattformsentreringen har svekket 
inntektsmulighetene fra innspilt musikk (Bilton, 2017; Maasø & Spilker, 
2022). En konsekvens av at inntekter fra innspilt musikk har gått ned, 
er at andre inntektskilder har fått større betydning for musikerne, for 
eksempel inntekter fra livemarkedet (Eidsvold-Tøien et al., 2019; Maasø, 
2018). 

Den pågående digitaliseringen har ikke bare endret de økonomiske og 
produksjonsmessige strukturene i musikkbransjen, den har også ført til 
at det praktiske musikerarbeidslivet endrer seg. Mulighetene for å gjøre 
seg synlig er økende. Enhver aktivitet musikere foretar seg, både musi- 
kalske og ikke-musikalske, kan med enkle grep deles med publikum på 
ulike digitale plattformer og kanaler (Baym, 2018). Kontakten med publi- 
kum har på denne måten vokst fra primært å være knyttet til konserter 
til nå å kunne skje digitalt til enhver tid. Samtidig som digitaliseringen på 
denne måten har åpnet nye muligheter, betyr det også at verden har blitt 
mindre. Veien til publikum, samarbeidspartnere og inspirasjonskilder i 
andre deler av verden har blitt kortere. Det betyr ikke nødvendigvis at 
det har blitt enklere å nå fram. For selv om digitale plattformer åpner ver- 
den, betyr fremdeles fysiske nettverk og fysisk tilstedeværelse mye, når 
en musikerkarriere skal etableres og utvikles. Når strukturene i bransjen 
endrer seg blir musikernes arbeidshverdag mer kompleks og uforutsig- 
bar, og flere av relasjonene og rollene i musikkbransjen blir endret og må 
reforhandles. 

Anja Nylund Hagen skriver i sitt kapittel om musikkforlagenes rolle 
i den digitale musikkbransjen. Den pågående digitaliseringen påvirker 

også etablerte strukturer for musikalsk eierskap og opphavsrett, og som 
Hagen skriver, skaper dette et økende behov for kompetent opphavsrett- 
håndtering i bransjen. Det er her musikkforlagene spiller en rolle, både 
som aktører som kan skape økonomisk merverdi fra forvaltning av musi- 
kalsk opphavsrett, og som aktører med tilgang på internasjonale nettverk 
og spesialisert kunnskap om låtskriving som profesjonelt og kommersielt 
håndverk. Det viser seg imidlertid at kjennskapen til hva et musikkforlag 
er og hva et musikkforlag gjør er liten, både innenfor og utenfor musikk- 
bransjen. Det er på denne bakgrunnen at Hagen har undersøkt musikk- 
forlag i Norge nærmere, i et kapittel som både belyser konsekvenser av 
digitalisering og gir innsikt i en del av musikkbransjen som det er forsket 
lite på fra før. 

Den pågående digitaliseringen av musikkbransjen kan på flere måter 
sies å ha en demokratiserende effekt, i den forstand at mer musikk blir 
tilgjengelig for flere lyttere til en lavere kostnad, samtidig som ny tek- 
nologi gjør produksjon og distribusjon av musikk enklere for de som 
lager musikken. De tradisjonelle verdikjedene i musikkbransjen brytes 
opp, og relasjonene mellom artister, låtskrivere og øvrige funksjoner 
i bransjen blir annerledes. Daniel Nordgård skriver i sitt kapittel om 
hvilke konsekvenser disse endringene har for artistens rolle og posi- 
sjon. Nordgårds utgangspunkt er at det i en god del forskningslitteratur 
hevdes at digitalisering fører til at artister nå kan oppnå en større grad 
av selvstendighet, og at digitale endringer fører til at artister får mer 
kontroll på sin egen karriere og sitt eget virke. Nordgård peker imidler- 
tid på at vendingen mot en mer artistsentrert bransje også byr på noen 
utfordringer. Hans data fra den kommersielle populærmusikken viser 
at det å stå alene i en stadig mer kompleks musikkbransje kan være van- 
skelig, både økonomisk og sosialt. Nordgård påpeker i sin analyse på at 
artister fremdeles har behov for støttefunksjoner rundt seg, og at dette 
perspektivet i større grad bør inkluderes i forskningen om digitaliserin- 
gens konsekvenser. 

Det siste kapitlet i denne delen av boka berører også endringer i 
relasjonene mellom musikerne og omverdenen som skjer som følge 
av digitalisering. Mer konkret undersøker Sigrid Røyseng og Heidi 
Stavrum hvordan ulike former for synlighet spiller inn i utviklingen 

av musikalske karrierer. For å lykkes som musiker er man avhengig 
av å bli sett og hørt av kolleger i bransjen og av publikum. Synlighet 
er imidlertid ikke et enkelt eller entydig fenomen. Det å være synlig 
er potensielt en karriereressurs som kan gi muligheter, men synlighet 
kan også oppleves som en byrde, eller en utfordring. Man kan være 
for synlig, for lite synlig og synlig på riktig eller feil måte. Ikke minst 
gjelder dette når man skal presentere seg selv og sin musikalske virk- 
somhet i de nye digitale kanalene som til enhver tid er tilgjengelige for 
oss. I kapitlet diskuterer forfatterne både hvordan musikerne opplever 
krav om tilstedeværelse i sosiale medier, samtidig som de viser at det 
også går an å være synlig på andre måter, i tradisjonelle medier eller 
helt konkret, på et fysisk sted. 


Musikeren og storsamfunnet 


Kunstneryrkene forstås ofte i lys av ideer om at noen har særskilte talen- 
ter som gjør det mulig for dem å skape og utøve kunst på et svært høyt 
nivå (Bourdieu, 1993, 1996; Heinich, 1996, 2015). Enkelte kunstnere blir 
omtalt som genier, ja, til og med som guder. Slik blir kunstnere gjerne 
forstått i kraft av noe som er iboende i dem. Kunstneryrkene skapes imid- 
lertid også i samspill med omgivelsene. Ideer om hva som regnes som 
aksepterte måter å utøve musikeryrket på, er derfor viktige for hvordan 
musikere former sine yrkesroller. Slike ideer handler ikke bare om hva 
som oppstår i det indre samspillet mellom ulike aktører internt i musikk- 
bransjen. Musikeryrket utøves i en samfunnskontekst hvor ulike temaer 
kan få normativ kraft og påvirke prosesser i musikkbransjen og i utvik- 
lingen av musikeryrket. Hver sommer kan vi vente oss en mediedebatt 
om kjønnsfordelingen på norske festivalprogrammer. Spørsmål om hvor- 
dan musikere skal forholde seg til klimaspørsmål har også fått økt aktu- 
alitet. Siden mars 2020 har også koronakrisen aktualisert musikeres og 
kulturlivets posisjon i samfunnet. 

Den fjerde og siste delen av boka består av kapitler som på ulike måter 
viser hvordan musikeryrket utvikler seg i samspill med ulike problem- 
stillinger, endringsprosesser og normer som gjør seg gjeldende i sam- 
funnet i stort. Heidi Stavrum, John Vinge og Guro Utne Salvesen viser 

hvordan spørsmål om kjønn er forbundet med ambivalens for profesjo- 
nelle musikere, og at det er noen spesifikke situasjoner som trigger doble 
følelser i møte med spørsmål om kjønn og likestilling. Det kan handle 
om situasjoner der man inntar roller og posisjoner som bryter med 
kjønnede forventninger; situasjoner der kjønn blir mer framtredende 
enn musikken og situasjoner knyttet til synlighet. I kapitlet reflekteres 
det også over forskernes ambivalens knyttet til å ta opp spørsmål om 
kjønn i denne boka, og om det bidrar til en sementering av kjønnede 
forståelser. 

John Vinge, Sigrid Røyseng, Simen Skrebergene og Guro Utne 
Salvesen retter søkelyset mot den økte bevisstheten om klimaspørsmål 
blant musikere og viser hvordan dette skaper dissonans mellom mot- 
stridende verdier som musikerne forholder seg til samtidig. På den ene 
siden framstår omfattende reisevirksomhet, særlig med fly, som pro- 
blematisk i et klimaperspektiv. På den andre siden er turnering viktig 
for musikere på ulike måter. Det gir inntjening og synlighet, mulighet 
for menneskelig og kulturell utveksling og er opphav til glede. Det er 
også en del rent praktiske og tidsmessige aspekter som vanskeliggjør 
mer klimavennlige måter å gjennomføre turnevirksomhet på. Det er et 
viktig perspektiv at musikere befinner seg i et felt hvor de motstridende 
verdiene er til stede samtidig, og at klimaspørsmål ikke bare kan forstås 
i lys av individuelle valg. 

I bokas siste kapittel retter Sigrid Røyseng og John Vinge søkelyset på 
musikeres profesjonelle seighet (resiliens), det vil si deres utholdenhet i 
et yrke som er forbundet med en del utfordringer, ikke minst knyttet til 
en del av de endringsprosessene denne boka beskriver. I kapitlet iden- 
tifiseres noen av de strategiene og kulturelle ressursene musikere tar i 
bruk for å opprettholde mening i og motivasjon for yrket. Dette dreier 
seg om sterke musikalske opplevelser, kreative tilpasninger til skiftende 
vilkår, måter å håndtere egen sårbarhet på og motstand mot forventnin- 
ger som oppleves som ødeleggende på musikeryrket. Kapitlet tematiserer 
også hvordan covid-19-pandemien kan komme til å påvirke musikeres 
profesjonelle seighet, og det understrekes at hvilke normer og narrativ 
som gjør seg gjeldende i storsamfunnet spiller en rolle for hvilken verdi 
musikere opplever at de har. 

Sigrid Røyseng 
Norges musikkhøgskole 


Abstract: In this chapter, we discuss how different artist roles affect the working 
conditions for Norwegian musicians. More specifically, we present a typology of 
possible roles in which we identify three main categories: 1) freelance project mak- 
ers, 2) freelance contributors, and finally 3) permanent employed musicians. All 
three categories consist of several subcategories, and in this chapter, we discuss three 
of those in detail: session musicians, teacher musicians, and church musicians. What 
these three categories of musician have in common is that they, in different ways, 
negotiate their roles in relation to both musical and non-musical contexts, such as 
the school system, the church, and the entertainment industry. Theoretically, we use 
Lamont’s concept of boundary work (Lamont & Molnar, 2002; Lamont et al., 2015) 
to show how musicians negotiate their roles and identities as artists in relation to 
different expectations from their surroundings. 


Keywords: artist roles, typology of musician roles, boundary processes, negotiations 
of roles 


Innledning 


Vistarter dette kapitlet med et sitat fra musikeren Eli, som er messingblaser: 


Jeg elsker symfoniorkester! Det er ikke det. [...] Hjertet mitt ligger ikke der. Jeg 
synes det er stas å fa lov til å gjøre det, å være med, når de anledningene byr seg. 
Og det er jo mektig, et symfoniorkester er jo bare helt fantastisk. [...] Men jeg 
vil ikke ha den jobben. (Eli) 
Sitering: Stavrum, H. & Røyseng, S. (2022). Musikerroller og grensedragninger i musikkarbeidsmarke- 
det. I S. Røyseng, H. Stavrum & J. Vinge (Red.), Musikerne, bransjen og samfunnet (Kap. 1, s. 23-48). 


Cappelen Damm Akademisk. https://doi.org/10.23865/noasp.160.ch1 
Lisens: CC BY-NC-ND 4.0 

Med sin klassiske skolering og lange opplæring til instrumentalspill 
på et teknisk høyt nivå, lå alt til rette for at Eli skulle bli orkestermu- 
siker. Men for henne var ikke det så attraktivt, og hun forteller om et 
yrkesliv som har tatt en annen vei enn det som var forventet av mange 
i omgivelsene. Selv om instrumentallæreren «fikk ganske sjokk når jeg 
sa jeg aldri kom til å søke symfoniorkester», så har det likevel gått bra 
med vår informant, som framhever at klassiske musikere kan gå andre 
veier enn til orkesteret. For Eli framstår prosjektarbeid og samspill med 
ulike musikere og ensembler og turnering til små og store lokalsamfunn 
i regionen hun bor og jobber i, som et mer tilfredsstillende musikerliv 
enn det å sitte og telle pauser — en velkjent jobb for messingblåserne i 
orkesteret: «Hvis jeg hadde spilt et annet instrument, så muligens 
hadde det det vært mer attraktivt. Jeg skylder på instrumentet», slår 
hun fast. 

I dette kapitlet skal vi se nærmere på flere musikerroller som er til- 
gjengelige for de som utdanner seg til et yrkesliv i det norske musikk- 
arbeidsmarkedet. Videre skal vi undersøke hvordan noen av musikerne 
begrunner og fortolker valgene de har tatt om å gå inn i visse karriere- 
løp framfor andre, og vi skal vise hvordan de skaper seg rom for å utøve 
musikeryrket i relasjon til både musikalske og ikke-musikalske omgivel- 
ser. Vi skal også se at til tross for prestisjen som følger med visse yrkes- 
roller i musikkfeltet, er det mange som har et godt og tilfredsstillende 
musikerliv i andre deler av musikkarbeidsmarkedet enn de man ved før- 
ste øyekast kanskje tenker på, når man ser for seg hva en musiker er og 
gjør. 

Analysen i kapitlet baserer seg på empiri fra forskningsprosjektet 
«Musikkarbeidsmarkedet i endring» (se appendiks, s. 313). I tillegg til 
en sjangermessig bredde representerer også datamaterialet bredde på 
andre måter: Informantene har ulike utdanninger fra forskjellige utdan- 
ningsinstitusjoner, de trakterer ulike instrumenter, de befinner seg på 
ulike geografiske steder, de er på ulike stadier i sine yrkesliv, og de har 
ulike roller i sine respektive musikalske samarbeid og prosjekter. Hvis 
vi plasserer informantene langs en tenkt akse, vil vi i den ene enden se 
faste fulltidsansatte tuttimusikere i symfoniorkesteret, i den andre enden 
frilans prosjektarbeidende populærmusikere. I spennet mellom disse 

ytterpunktene finner vi et spekter av solister, bandmusikere, studiomu- 
sikere, tradisjonsutøvende folkemusikere, improviserende jazzmusikere, 
kirkemusikere, musikere som underviser og musikere som jobber på 
tvers av flere av disse kategoriene. 

Generelt observerer vi en stor grad av flertydighet i det empiriske mate- 
rialet. Som også de andre kapitlene i denne boken illustrerer, framstår 
musikkarbeidsmarkedet som relativt åpent, med mange valgmuligheter 
og rom for å forme seg en identitet og yrkestilværelse som musiker. Selv 
om man har utdanning fra samme sted og har sitt virke innenfor samme 
sjanger, kan man gå inn i svært ulike karriereløp. Men selv om arbeids- 
markedet for musikere umiddelbart framstår som nokså åpent og bredt, 
er det ikke fritt for strukturerende faktorer. I alle individuelle fortellinger 
foregår det et kontinuerlig grensearbeid rundt valgene man har tatt i sin 
karriere og yrkesutøvelse. Her skal vi først beskrive noen generelle yrkes- 
roller som er tilgjengelige for musikerne i det norske musikkarbeidsmar- 
kedet, før vi går i dybden på tre utvalgte musikerroller som befinner seg i 
grenselandet mellom musikkfeltet og andre samfunnsområder. Mer spe- 
sifikt skal vi undersøke to spørsmål: 


1) Hvilke yrkesroller kjennetegner det norske arbeidsmarkedet for 
musikere? 

2) Hvordan forhandler musikere om de symbolske grensene for 
sin yrkesutøvelse, i møte med musikalske og ikke-musikalske 


omgivelser? 


For å svare på det siste spørsmålet går vi konkret inn på tre ulike musiker- 
roller, i det vi undersøker hvordan håndverkermusikeren, lærermusikeren 
og kirkemusikeren fortolker sine karrierevalg. Her fokuserer vi spesielt 
på de sosiale kontekstene som disse musikerne befinner seg i, og vi ser 
på hvordan de trekker opp noen grenser for sin yrkesutøvelse, i skjæ- 
ringspunktet mellom musikkfeltet og underholdningsbransjen, skolen 
og kirken. Sentralt i analysen står begreper som forhandlinger og grense- 
dragninger, og vi henter inspirasjon fra den kanadiske sosiologen Michele 
Lamonts teorier om dette (Lamont, 1992; Lamont et al., 2015; Lamont & 
Molnår, 2002; Pachucki et al., 2007). 

Kunstnerroller og karrierefortellinger 


Flere forskningsbidrag har vektlagt at kunstneryrkene ikke kan forstås i 
kraft av en samlende rolle, men at flere ulike roller med ulike ideologiske 
orienteringer gjør seg gjeldende samtidig (Abbing, 2002; Aslaksen, 2004; 
Mangset, 2004; Wesner, 2018). Den foreliggende litteraturen har særlig 
fokusert på hvor sterkt den romantiske eller karismatiske kunstner- 
rollen står, og i hvilken grad den sameksisterer eller utfordres av andre 
kunstnerroller. På beslektet vis finner vi at arbeidsmarkedet for musi- 
kere er mangefasettert og ikke tilbyr én entydig yrkesrolle. I takt med 
endringer i dette arbeidsmarkedet ser det snarere ut til å ha utviklet seg et 
sett med tilgjengelige posisjoner og roller som musikere kan innta. 

I dette kapitlet analyserer vi disse posisjonene og rollene ved hjelp av 
en typologi som illustrerer bredden som har kommet til syne i materia- 
let vårt. Sammenlignet med tidligere bidrag forholder vi oss pragmatisk 
til begrepet rolle. I typologien er vi mindre opptatt av ideologiske ori- 
enteringer, men legger mer vekt på at musikernes ulike tilknytninger til 
arbeidsmarkedet gir ulike rammer for deres profesjonelle virke. Videre 
vektlegger vi en forståelse av typologi der de ulike rollene vi identifiserer 
må forstås som idealtyper (Weber, 2012). Det vil si at vi i beskrivelsen av 
musikerroller rendyrker typiske trekk. På denne måten forenkler og stili- 
serer vi landskapet vi beskriver ganske mye. 

Selv om det er mulig å identifisere ulike yrkesroller ved hjelp av en slik 
typologi, er det misvisende å forstå det slik at musikere er prisgitt et rolle- 
sett som de mer eller mindre motstandsløst må gå inn i. Snarere finner 
vi at musikere er aktivt meningsskapende i møte med arbeidsmarkedet. 
For å fange dette aspektet tar vi i bruk begrepet symbolske grenser eller 
symbolsk grensearbeid, særlig slik det har blitt definert av sosiologen 
Michèle Lamont. Begrepet har fått stor oppmerksomhet og er blitt mye 
brukt innen kultursosiologi de siste tiårene (Lamont et al., 2015; Lamont 
& Molnår, 2002; Pachucki et al., 2007). 

Begrepet symbolske grenser handler om ulike typer skillelinjer vi 
trekker opp når vi kategoriserer. Lamont definerer symbolske grenser 
som «conceptual distinctions that we make to categorize objects, people, 
practices, and even time and space» (1992, s. 9). Forstatt på denne måten 
er symbolske grenser kjernen i prosesser der vi gir mening til den sosiale 

verden (Lamont & Molnår, 2002). Begrepet trekker på innsikter fra klas- 
siske sosiologer som Émile Durkheim og Georg Simmel, og understreker 
at symbolske grenser eller grensearbeid handler om prosesser hvor man 
inkluderer det som oppfattes som ønskelig og verdifullt og ekskluderer 
det som framstår som frastøtende og mindreverdig. 
Grensedragningsprosesser innebærer evaluering. Når noe inkluderes 
eller ekskluderes, er det prosesser hvor ulike fenomener tilkjennes eller 
frakjennes verdi. Et slikt perspektiv står også sentralt innen profesjons- 
studier hvor profesjoner i stor grad har definert et innenfor og et uten- 
for, for eksempel med tanke på hvilken utdanning og kompetanse som 
skal til for å bli inkludert i en profesjon, hvilke typer oppgaver som eks- 
klusivt bør utføres av medlemmer av en spesifikk profesjon, og hvordan 
ulike profesjoner etablerer grenser mellom seg i en kamp om jurisdiksjon 
(Abbott, 1988; Lamont & Molnår, 2002; Sarfatti-Larson, 2013). Musikere 
utgjør ikke noen klassisk profesjon. Det er likevel en yrkesgruppe hvor det 
foregår aktive grensearbeid. På den ene siden er det mulig å identifisere 
et sett med yrkesroller som er tilgjengelige i arbeidsmarkedet for musi- 
kere. På den andre siden bedriver musikere et aktivt grensedragnings- 
arbeid hvor ulike typer musikk, jobber, oppdrag og så videre tilkjennes 
ulik verdi. Det etableres kategorier som definerer «hva som er innafor» og 
hvilke grenser musikere helst ikke vil tråkke over for å ivareta sin verdi 


som profesjonelle yrkesutøvere. 


Musikerroller - noen idealtyper 


Analyser av arbeidsmarkedet for kunstnere har ofte tatt utgangspunkt i 
et overordnet skille mellom utøvende og skapende kunstnere, mens det i 
de siste undersøkelsene av norske kunstneres inntektsforhold og arbeids- 
tilknytning har blitt vanligere å operere med et skille mellom fast ansatte 
og selvsysselsatte kunstnere (Heian, 2018, s. 25). Begge disse inndelingene 
er relevante her, der komponister og låtskrivere inngår i kategorien ska- 
pende kunstnere, mens orkestermusikere eller andre musikere som fram- 
fører musikk komponert av andre, er eksempler på utøvende musikere. 
Når det gjelder økonomiske forhold og inntektsstudier, så gir det også 
mening å dele musikeryrket i to, som nevnt over. Det er en grunnleggende 

forskjell på å være fast ansatt lønnsmottaker, og det å skulle sysselsette 
seg selv på en måte som genererer nok inntekt til at man kan leve over tid 
i en frilanstilværelse. 

Basert på analysen av vårt materiale har vi gjort en lignende inndeling, 
men vi har inkludert ytterligere en kategori. I figuren under introduse- 
rer vi derfor tre overordnede musikerroller. Når det gjelder de selvsyssel- 
satte musikerne (jf. Heian, 2018), har vi identifisert flere måter å inneha 
en slik rolle på, og vi foreslår en todeling av denne gruppen musikere: 
Den første gruppen kaller vi frilans prosjektmaker, og den andre grup- 
pen kaller vi frilans bidragsyter. Skillet mellom disse to gruppene av selv- 
sysselsatte musikere knyttes til rollene de inntar i musikalske prosjekter 
og samarbeid. Den førstnevnte kategorien av frilans musikere — frilans 
prosjektmakere — er en rolle som innehas av musikere som hovedsake- 
lig initierer sine egne musikalske prosjekter. Prosjektmakerne er band- 
ledere, de organiserer plateinnspillinger og turneer, og de inviterer gjerne 
andre musikere inn i prosjekter og musikalske samarbeid som de selv har 
utviklet (se kapittel 2, Vinge & Stavrum i denne utgivelsen). Den andre 
hovedkategorien av frilans musikere — frilans bidragsytere - kjennetegnes 
av at man som musiker i en slik rolle først og fremst bidrar inn i prosjek- 
ter som andre tar initiativ til. Enten man er en innleid solist til en klassisk 
konsert, jobber som studiomusiker eller er med i et band som drar på 
DKS-turne, men som en kollega har tatt initiativ til og organisert — så er 
man en frilans bidragsyter. 

Også i tidligere forskning om musikere og kunstnerroller har en lig- 
nende skillelinje mellom musikere blitt introdusert. I Aslaksens studie 
av unge kunstnere på 90-tallet introduseres for eksempel de to rollene 
musikanten og bandlederen, hvor den førstnevnte driver sitt virke først og 
fremst gjennom å spille så mye som mulig i ulike settinger og med mange 
oppdragsgivere, mens den sistnevnte i større grad initierer og utvikler 
sine egne prosjekter (Aslaksen, 2004, s. 130). Den siste kategorien i figu- 
ren under, fast ansatt, ligner den velkjente kategorien fra kunstnerunder- 
søkelsene (jf. Heian, 2018). Her finner vi orkestermusikere, lærermusikere 
og kirkemusikere, samt en del andre musikere med faste arbeidstilknyt- 
ninger av ulike slag, for eksempel distriktsmusikere/fylkesmusikere og 
klassiske sangere i operakor m.m. 

Frilans 
prosjektmaker Frilans bidragsyter Fast ansatt 


Figur 1. Typologi over musikerroller med eksempler 


Yrkesroller skapes imidlertid ikke bare ut fra stillingstilknytning og for- 
mell status som fast ansatt eller frilans. Yrkesroller blir også til i lys av 
kunstneriske og estetiske konvensjoner og idealer, som henger sammen 
med sosiale praksiser, kulturer og sosiale fellesskap i ulike sjangere og 
delfelt (jf. f.eks. Aslaksen, 2004; Berge, 2008; Bull, 2019; Danielsen, 2016; 
Hylland & Stavrum, 2015, 2018; Johansson & Berge, 2018; Stavrum, 2014; 
Vestby, 2017). For mange musikere dannes fundamentet for musikalsk 
sosialisering i musikkutdanningen: Her legges estetiske og kunstne- 
riske føringer for musikalsk utøvelse, og idealer om hva som er attrak- 
tive yrkesveier formidles av lærere og av miljøet studentene sosialiseres 
inn i (se også kapittel 4, Vinge, Røyseng & Skrebergene i denne utgivel- 
sen). Selv om den sjangermessige bredden i musikkfeltet i dag er stor og 
grensene mellom sjangere ikke er så skarpe, betyr likevel tilhørigheten 
til visse sjangerkulturer mye for hvilke yrkesroller man tar og får. I fol- 
kemusikken er det for eksempel andre estetiske idealer og sosiale koder 
som gjør seg gjeldende enn innenfor den klassiske musikken. Jazz- og 
populærmusikere forholder seg til andre scener og sosiale nettverk enn 
de to førstnevnte sjangerne, og musikerne i et band samarbeider på andre 
måter enn hva musikerne i et symfoniorkester gjør. Instrumentvalg er 
også av betydning: Spiller du trommer, bass eller gitar får du en annen 
rolle i samspillet enn hvis du trakterer et solistinstrument. 

I studien som ligger til grunn for analysen i dette kapitlet inngår det 
musikere fra fire sjangere; klassisk, jazz, folkemusikk og populærmusikk. 

Hvis vi skal gjøre en sjangermessig plassering av våre informanter i 
figuren over, så vil de klassiske musikerne oftere enn musikerne fra de 
andre sjangerne befinne seg lengst til høyre, i kategorien fast ansatt. 
Folkemusikere, jazz- og populærmusikere vil i større grad plasseres i de 
to andre kategoriene. En åpenbar grunn til dette er at antallet faste stil- 
linger er betraktelig høyere i det klassiske feltet enn i de andre delene 
av musikkfeltet. Dette overlapper imidlertid en del: Også jazzmusikere, 
folkemusikere og populærmusikere kan være helt eller delvis fast ansatt, 
i ulike ensembler og/eller undervisningsstillinger, på samme måte som 
at mange klassiske musikere kan være frilansere, som enten leder og 
utvikler sine egne prosjekter, eller de kan leies inn til ulike typer oppdrag 
og prosjekter. 

Mangfoldet av yrkesroller i musikkfeltet er altså stort, samtidig som 
musikere møter på ulike typer forventninger om at de som utøvere i en 
bestemt sjanger eller rollekategori skal foreta visse karrierevalg foran 
andre. Forventningene til musikeryrket eksisterer heller ikke bare internt 
i musikkfeltet, i utdanningene eller i sjangerfellesskap. Også i omgivel- 
sene rundt musikerne skapes det forventninger, enten det er i familien, i 
lokalsamfunnet, i kulturpolitikken eller i møte med andre felt i samfun- 
net. Når eksterne og interne forventninger krysser hverandre, oppstår det 
situasjoner hvor musikerne må forhandle om sin identitet, sin posisjon 
og sine roller som yrkesutøvere. Her er vi spesielt interessert i det siste, 
i hvordan musikere trekker grensene for sin yrkestilværelse i møte med 
omgivelsene. 

I det følgende går vi derfor i dybden på tre utvalgte musikerroller, som 
har det til felles at de befinner seg i skjæringspunktet mellom i musikk- 
feltet og andre samfunnsområder, nemlig skolen, kirken og under- 
holdningsbransjen. De tre er håndverkermusikeren, lærermusikeren og 
kirkemusikeren. De tre rollene er valgt for å illustrere et gjennomgående 
trekk i materialet: Musikere arbeider i ulike kontekster, og de forhandler 
om hvordan de kan være musikere på den måten de finner mest verdifull 
i de ulike kontekstene. For å få bedre innsikt i det aktive grensearbeidet 
musikerne gjør, fokuserer vi derfor her på musikerroller som befinner 
seg i skjæringspunktet mellom musikkfeltet og mediefeltet, utdannings- 
feltet og det religiøse feltet. Plassert i figuren med typologien over, vil 

den førstnevnte rollen, håndverkermusikeren, som oftest befinne seg i 
kategorien frilans bidragsyter, mens de to sistnevnte, lærermusikeren og 
kirkemusikeren, som regel er fast ansatte i heltids- eller deltidsstillinger. 
Den tredje hovedkategorien i typologen vår, frilans prosjektmaker, har vi 
viet en egen analyse i denne utgivelsen (se kapittel 2, Vinge & Stavrum i 
denne utgivelsen), så prosjektmakernes rolleforståelse og arbeidshverdag 
går vi ikke nærmere inn på i dette kapitlet. 

Det metodiske arbeidet som ligger til grunn for analysen her er todelt: 
Først gikk vi gjennom datamaterialet med tanke på å identifisere de yrkes- 
rollene hvor samspillet mellom musikkfeltet og andre samfunnsområder 
og felt framstod som særlig tydelig. Vi kom fram til at håndverkermusi- 
kerne i underholdningsbransjen, lærermusikerne og kirkemusikerne er 
tre eksempler som tydelig illustrerer dette. I det andre trinnet i analysen 
gikk vi i dybden på empiri fra intervju med informanter som innehar de 
tre utvalgte rollene som hovedbeskjeftigelse, primært gjelder dette data 
fra 12 intervjuer. I gjennomgangen var vi særlig på jakt etter situasjoner 
og utsagn hvor grensene mellom musikerarbeidet og omgivelsene utkrys- 
talliseres. De empiriske eksemplene vi trekker fram nedenfor, er spesielt 
valgt ut for å vise hvordan musikernes arbeidstilværelse foregår i et spenn 
mellom potensialet som ulike musikerroller gir, og de begrensningene og 
utfordringene som de samme rollene kan skape. 


Håndverkermusikeren - musikk på bestilling 


I kapittel 2 i denne boka, diskuteres den utstrakte graden av prosjekt- 
basert virksomhet som mange musikere driver. Prosjektmakerne for- 
teller om en arbeidshverdag hvor trangen til å realisere egne ideer og 
ha styring på sine egne prosjekter er større enn tålmodigheten til å 
innrette seg etter andres ønsker og initiativ. En god del musikere i det 
norske arbeidsmarkedet har imidlertid en yrkeshverdag som hoved- 
sakelig baserer seg på det siste; på å være en bidragsyter inn i andres 
prosjekter og band, og på å utøve musikk på bestilling og oppdrag fra 
andre (jf. også Aslaksen, 2004). Her presenterer vi noen av bidrags- 
yterne, det vi omtaler som håndverkermusikere. Mer konkret viser 
vi til musikerarbeid som utføres på bestilling og oppdrag fra aktører i 

underholdningsbransjen, medie- og tv-bransjen og/eller eventmarkedet. 
Vi snakker her om studiomusikere (på engelsk omtalt som session- 
musikere) og andre typer innleid musikerarbeidskraft, som for eksempel 
deltar i tv-produksjoner, turnéproduksjoner, teateroppsetninger og show. 
I vår sammenheng inkluderer vi også her musikere som tar på seg pro- 
fesjonelle solistoppdrag i samarbeid med amatørmusikklivet, som korps, 
kor og storband. 

Felles for flere av disse musikerne er at de ikke er så synlige i kraft 
av sine egne navn. De er i bakgrunnen, enten de befinner seg i tv-ruta, 
i platestudioet eller på turné med en artist som har leid dem inn i ban- 
det. Musikerne som underholder på bedriftseventer eller på konserter 
med amatørstorband er synlige på scenen, men de er først og fremst der 
for å gjøre en profesjonell jobb og gjennomføre oppdraget de har fått. 
Håndverkermusikerne er i høyeste grad profesjonelle, men premisset 
som ligger til grunn, er at du gjør en profesjonell jobb på vegne av andre. 
Bjørn C. Dreyers doktorgrad om sin egen utvikling fra studiomusiker til 
komponist og artist er et av få norske bidrag som omtaler denne delen av 
musikeryrket: 


As a professional session musician, you aim to be the best, to master all types 
of genres and all types of techniques on your instrument. When the artist or 
producer you work for asks you to play something you do not necessarily feel is 
right for the music, you still do it and without questioning it. That is the attitude 
of a professional. (Dreyer, 2019, s. 5) 


I internasjonal musikkforskning finnes det en del litteratur om sakalte 
session-musikere, som særlig handler om å kartlegge hvilken betyd- 
ning studiomusikere har hatt for utviklingen av kjente platestudioer og 
musikkmiljø (Hartman, 2012; Karen, 2014; Wright, 2019). I forskningen 
diskuteres også hvilke økonomiske og juridiske konsekvenser det har hatt 
at studiomusikere i ulike perioder av musikkhistorien har forblitt usyn- 
lige, idet de ikke har fått anerkjennelse for sine bidrag i innspillinger og 
framføringer (Wright, 2019). Studiomusikere og andre innleide musikere 
(for eksempel i tv-produksjoner og teaterproduksjoner) er heller ikke spe- 
sielt synlige i den norske offentligheten. Dette til tross for at det er mange 
musikere som i stor grad lever av inntekter fra denne typen arbeid. 

Når våre informanter forteller om hvorfor de jobber som håndverker- 
musikere som leies inn til ulike typer oppdrag, framhever de at dette er 
en måte å være musiker på som potensielt genererer mye arbeid og inn- 
tekt. Hvis man får foten innafor og får jobber med kjente artister eller 
på store tv-produksjoner eller teateroppsetninger, har man også en form 
for stabilitet over tid, i de ukene turnéen eller produksjonen varer. I mot- 
setning til musikere som inngår i faste heltids- eller deltidsstillinger, for 
eksempel lærermusikere og kirkemusikere som vi skal komme tilbake til 
i dette kapitlet, må håndverkermusikerne forhandle om jobber fra opp- 
drag til oppdrag. Flere framhever i den forbindelse at det å ha et stort 
nettverk og gode kontakter i bransjen er avgjørende: 


Jeg har spilt veldig mye eventjobber i starten, veldig mye sånne «party-gigs». 
[...] Også ble jeg kjent med en del folk som genererte en del jobber etterhvert 
også har det på en måte ballet på seg. [...] Så da har det blitt masse forskjellige 
ting. Veldig varierte jobber. Spilt ganske lenge med [kjent artist] og på en del 
tv-ting og fortsatt de eventene og sånt da. Det er jo ryddige former for jobber 


egentlig synes jeg da og grei inntekt. (Simen) 


En annen informant, Eva, gjorde en periode oppdrag for flere store navn i 
popbransjen, som genererte mer arbeid i etterkant: «Fordi de artistene jeg 
jobbet med var jo såpass store at de kunne reise veldig mye rundt å spille. 
Og tjene ganske bra. Så da skjedde det fryktelig mye.» Eva påpeker at når 
man «spiller med litt store folk, så blir man jo også spurt videre.» 

Håndverkermusikerne er tydelige på at når man først får jobber, så må 
man ikke bare levere bra musikalsk, men også gjøre godt inntrykk på de 
man samarbeider med. Tommy sier at han ikke er spesielt opptatt av å 
bygge nettverk, men at han er bevisst på å oppføre seg bra på jobb: «I alle 
de jobbene her er det viktig å ha gode relasjoner til folk. Det er jo sånn jeg 
har fått jobber også.» Nettverk er en viktig, men skjør konstruksjon. Eva 
setter ord på ulempene med å være innleid musiker: 


Fordi de bandene som jeg spilte med da, sånn er det jo når man er en artist, de 
velger selv hvem de vil ha med. Så er man med kanskje et år eller to eller tre, og 
så kanskje de får seg et nytt band. [...] Plutselig så har du «heisann, der hadde vi 


ikke noe mer jobb, nei», og så må man prøve å finne på noe annet. (Eva) 


33 


KAPITTEL 1 


Simen har erfart det samme. Det er forståelig at det trengs ulike musikere 
til ulike oppdrag, men det er vondt å bli erstattet uten forklaring: 


Jeg har jo opplevd at folk har byttet meg ut. Det er alltid noen man føler er 
bedre enn seg som plutselig spiller på den turnéen man egentlig spilte, uten å få 


beskjed en gang. Man blir litt sår da. (Simen) 


For å få nok jobber må håndverkermusikerne være åpne og fleksible både 
hva angår musikalske preferanser og type oppdrag. De må være teknisk 
gode på instrumentet sitt, de må beherske ulike sjangere og stilarter, og 
de må være gode til å «plukke låter». Flere av informantene har bakgrunn 
fra såkalte «partyband» som spiller coverlåter på eventer og fester. Ifølge 
Tommy er dette en god skole: 


Det som er bra for meg med de type jobbene, er jo mengdetrening. At man får 
spilt masse og lenge. Det har vært veldig utviklende å spille med partyband. Å 


måtte lære seg et stort repertoar på kort tid. (Tommy) 


Anna er korist som jobber i flere tv-produksjoner. Hun har tidligere 
jobbet med ulike show og turneer, og understreker det samme: 


Covere er jo det jeg har gjort veldig mye av. Så jeg har blitt god på at hvis 
noen gir meg en låt også gjør jeg den på min måte. Man må ha et øre og være 
vant til å synge med andre musikere som man ikke nødvendigvis har møtt 
før engang. [...] Jeg tror jeg er ganske tilpasningsvennlig. Igjen så starter 
det egentlig fra min første jobb på [sted] for da var det innbytte av voka- 
lister og folk hele tiden, så man lærer seg å høre helheten og tilpasse seg. 
(Anna) 


Oppdrag som er stabile og «ryddige» med en viss varighet, omtales 
som de mest attraktive oppdragene for håndverkermusikerne. Større 
tv-produksjoner framheves spesielt: «Alt er på stell med tider, planer. 
Også er det masse flinke folk i alle ledd. De jobbene er fine», sier Simen. 
En annen av informantene som i perioder jobber på teater, framhever på 
lignende vis at det er fint å være del av teaterproduksjoner hvor du blir en 
del av et ensemble og får «faste» kolleger over en periode. 

Selv om noen oppdrag er mer attraktive enn andre, er håndverker- 
musikerne fleksible, som Hege: «Jeg sier ja til begravelser liksom, sier ja 

til gudstjenester, også amatører, kor. Det er veldig mye jeg sier ja til.» Men 
noen ganger sier hun også nei: 


Hvis jeg kjenner at de bare skal ha noen som skal fylle en funksjon uten å ha 
en god tanke på hva de vil ha, at jeg føler meg mal- eller feilplassert, eller at det 


musikalsk blir på siden. (Hege) 


Oppdrag i eventmarkedet hvor musikerne vet at publikum ikke er særlig 
interesserte i musikken som spilles, beskrives som lite attraktive. Både 
Tommy og Hege forklarer at de gjennom årene har blitt bedre til å for- 
handle med oppdragsgiverne, slik at jobbene blir mer interessante, både 
for dem selv og for de som skal høre på. 

Informantene vi viser til her, som jobber med show, eventer og tv- og 
sceneproduksjoner, har alle høyere musikkutdanning. Selv om noen av 
dem har hatt ambisjoner om egne solistkarrierer eller bandprosjekter, 
jobber de i det daglige med andres musikk. De befinner seg i grenselandet 
til mediefeltet og underholdningsbransjen, hvor andre logikker gjelder 
enn i de delene av musikkfeltet som de kanskje opprinnelig hadde ambi- 
sjoner om å få seg jobb i, mens de var under utdannelse. Nina, som har 
deltatt i en sangkonkurranse på tv, har tenkt mye på hvorvidt dette var 
bra eller dårlig for karrieren hennes: 


Jeg føler at det er et slags hierarki på hva som er bra, anerkjent eller høyverdig. 
[...] Mitt inntrykk er at det har endret seg ganske mye. [...] For eksempel de 
som driver med sånn sær jazz og sånt, det er ikke sånn at når jeg snakker med 
de om ting jeg gjør, så sier de «Å herregud, har du vært med på det? Synger 
du med korps, hva faen, åssen gidder du det?». Jeg får ikke den i det hele tatt. 
[...] Kanskje på videregående og nar man studerer kan man ta seg friheten 
om å være ganske sånn snobbete, mens når man begynner å jobbe så får må 
jo verden i fleisen og man må kjøre på med sin greie og gjøre det som funker 


for en selv. 


Også Simen har et noe ambivalent forhold til den eventuelle statusen det 
gir å være innleid og spille coverlåter: «Når det er så sinnssykt mye flinke 
folk i hvert ledd så blir det gøy uansett om man spiller «La det svinge», 
på en måte», sier han. Men forklarer seinere i samtalen at hvis han kunne 
velge, så ville han kanskje gjort noe annet: 

Jeg tror det som står høyest er å spille med artister som spiller egen musikk. Jeg 
vet ikke, det er noe med å ikke spille coverlåter. Jeg synes alt er gøy uansett [...], 
men hvis jeg måtte ha valgt så er det nok sånne artistting som står høyest for 


min del. (Simen) 


Tommy har mistet mange oppdrag i koronaperioden, og denne tiden har 
han brukt til å jobbe med egen musikk: «Det føles jo kulere å ha laget noe 
eget. Å ha laget sin egen musikk. Jeg synes jo det er kulere enn å spille 
cover liksom, så ærlig må jeg være», sier han. Anna forteller også om en 
lignende erkjennelse, idet hun nå har tatt tak i den opprinnelige drøm- 
men sin om å prøve å gjøre noe som soloartist: 


Jeg har vært på turné her og der med store folk og fått stått på de store scenene, 
men hva skjedde med solokarrieren? [...] Det har jo forsvunnet litt i dette jaget 
om å bare kunne leve av det man elsker. [...] Og da var det å gå tilbake til rota 
og innse at jeg egentlig ikke har gjort helt det jeg egentlig ville. Hvis jeg skulle 
dø i morgen, selv om jeg har oppnådd mye kult, så kommer jeg til å ergre meg 


over at jeg aldri turte å satse som soloartist. (Anna) 


Anna har tatt konsekvensen av det hun kaller sin egen 30-årskrise, og 
jobber nå målbevisst med å få i gang solokarrieren. 

Her er vi inne på et sentralt punkt i grensearbeidet som håndverker- 
musikerne står overfor. Ikke bare må de forhandle med omgivelsenes 
forståelser når de jobber primært med show, eventer og coverlåter, 
de må også forhandle med seg selv, med sine egne ambisjoner og 
karriereplaner. 


Lærermusikeren - hverdagskunstner 
og pragmatiker 


Det som vi her foreslår å kalle lærermusikeren, er en av de vanligste 
yrkesrollene i dagens musikkarbeidsmarked. Flertallet av de med høy- 
ere musikkutdanning vil på et eller annet tidspunkt i yrkeslivet jobbe 
med undervisning, enten på heltid eller deltid (Arnesen et al., 2014). 
I norske kommuner er det en lovpålagt oppgave å ha kulturskole, en 
sentral arbeidsplass for lærermusikere (Berge et al., 2019). I tillegg 

jobber lærermusikere i grunnskolen, på musikklinjer på videregående 
skoler, i høyere musikkutdanning og som pedagoger i det frivillige 
musikklivet. 

Innenfor musikkpedagogisk forskning er det gjort flere studier av 
musikkpedagogenes yrkesidentitet og profesjonsrolle (jf. f.eks. Aglen 
& Karlsen, 2017; Angelo & Kalsnes, 2014; Dyndahl & Ellefsen, 2009; 
Jordhus-Lier, 2015; Kuuse, 2020). Denne forskningen peker på at den 
musikkpedagogiske yrkesidentiteten kan være flertydig og varierende, 
alt etter hvilke utdanningsinstitusjoner og undervisningssituasjoner man 
befinner seg i og hva slags bakgrunn og utdanning man selv har. I vårt 
materiale er det et fåtall informanter som på intervjutidspunktet hadde 
full undervisningsstilling, men flere informanter kombinerer utøvende 
arbeid med undervisningsaktivitet i mindre stillingsprosenter og deltids- 
jobber. I dette kapitlet er vi særlig interessert i hvordan informantene 
trekker opp grensene for arbeidet de gjør som lærere, og i hvordan de 
forhandler både med seg selv og omgivelsene rundt seg, når de forteller 
om livet som lærermusikere. 

For det første fant vi at flere av musikerne begrunner dette valget med 
utgangspunkt i pragmatiske forhold knyttet til de faste praktiske og 
økonomiske rammene som en slik yrkesrolle tilbyr. Elisabeth forklarer 
hvordan hun i starten av karrieren ikke hadde så store krav til verken 
inntekt eller jobbtrygghet, men at behovet for en mer forutsigbar tilvæ- 
relse meldte seg etter hvert som hun ble eldre. Også Egil har gått gjennom 
en lignende erkjennelsesprosess: 


Når man begynner å bli 40 år, da er det klart at det er greit å ha noe fast, enn å 
bare leve sånn fra hånd til munn, som jeg gjorde før. [...] Det er en grunn til 
at jeg aldri har søkt om en fast jobb. Før i det siste. Fordi at jeg har villet hatt 
muligheten til å kunne gjøre akkurat det jeg ville. Men da lever man et ganske 


sånn spartansk liv, på en måte. (Egil) 


Balansegangen mellom tryggheten som en fast stilling tilbyr og det frie, 
men spartanske musikerlivet man har levd før, er ikke bare en grense- 
oppgang som hører fortiden til. Hanna jobber i dag mest med undervis- 
ningsarbeid, men hun har ikke lagt fra seg de kunstneriske ambisjonene. 
Lærerrollen er ideell i kombinasjon med familieliv og hverdagsliv, men 

Hanna har regelmessige diskusjoner med seg selv om hvorvidt hun burde 
slutte å undervise: 


Men det er jo en stor risiko å ta. Jeg har barn. Jeg har jo et hus og en bil. Man har 
forpliktelser. Men hvis jeg hadde vært for meg selv, hadde jeg sikkert levd mye 


mer usikkert. Kanskje ikke hatt undervisning. (Hanna) 


Lærermusikernes forhandlinger handler likevel ikke bare om konkrete 
goder som penger og fast arbeidstid, det er også en yrkesrolle som er for- 
ståelig for andre: 


Det er mye lettere å gå ut døra og gå til en lærerjobb og si: Her får jeg 
penger. Her er arbeidstiden min. Enn å si: Nå har mamma hele dagen for 
å skrive musikk. Jeg har tjent ingenting, og det her er det kanskje ingen 
i verden som bryr seg om. Det er ingen som kommer til å høre på dette. 


(Hanna) 


For Hanna er det enklere å forklare overfor omgivelsene hva hun driver 
med når hun er lærer, og lærerarbeidet blir en form for indikasjon på at 
hun har en «ekte» jobb. 

I alle tre musikerrollene vi undersøker her, kommer det til syne en 
spenning mellom arbeidet som kreves i de ulike kontekstene, og arbei- 
det med egen musikkutøvelse og egne kunstneriske prosjekter, som det 
i varierende grad er rom for eller tid til. Lærermusikerne i utvalget vårt 
er imidlertid nokså fornøyde med yrkesvalget de har tatt. De brenner 
for god opplæring, og for å skape gode opplevelser for elever gjennom 
konserter og samspill. Elisabeth sier at hun liker å være kulturskolelæ- 
rer, særlig når elevene «knekker koder og plutselig musiserer og skjøn- 
ner hva det går i». Og selv om Hanna stadig har undervisningsjobben 
oppe til vurdering, ville hun ikke vært den foruten: «Det er noe med 
det å være i kontakt med unge folk som er gira, ivrig og suger til seg 
det du har å komme med. Du ser at oi, det gar opp et lys, og hører at 
det skjer ting», sier hun. Det er spesielt undervisningsarbeid med elever 
som har nådd et visst nivå, som informantene beskriver som musikalsk 
interessant. 

Til tross for at informantene mener at undervisningsarbeidet kan 
berike den utøvende virksomheten, så diskuterer de hvordan de skal 

forholde seg til behovet som jevnlig melder seg, om å få utløp for egne 
ideer. Egil kombinerer en fast undervisningsstilling i kulturskolen med 


turneer med bandet sitt: 


Man vil jo ut og finne på ting, innimellom, man trenger liksom den der feed- 
backen, [...] det er jo noe annet å spille en konsert enn å øve på et rom, ikke 


sant. Så man blir jo litt sånn avhengig av det i lengden. (Egil) 


For Hanna er det også krevende å kombinere undervisning med egen 
utøving. Det handler ikke bare om tidsmessige og praktiske utfordringer, 
men også om et indre driv etter å lage egen musikk, som det ikke er så 
enkelt å kontrollere: 


Det enkleste hadde jo vært å tenke at jeg ikke trenger å prøve så hardt å være 
utøvende. Trenger ikke ha egne prosjekter. Trenger ikke skrive egen musikk. 
Konsentrere seg fullt og helt om å være lærer. Det hadde vært smart for psyken 
og helsa, kanskje. Men det går ikke an å slutte heller. Det er et behov der som 


melder seg på. (Hanna) 


Her støter lærermusikerrollen an mot det som vi tidligere i kapitlet 
omtalte som en karismatisk kunstnerrolle. Det er ikke bare å gjøre det 
som objektivt sett framstår som hensiktsmessig for både omgivelsene og 
en selv, når man har en sterk indre motivasjon for å få utløp for egne 
kunstneriske ideer. 

I likhet med tidligere studier av musikkpedagogers yrkesidentitet, 
kommer det også i vårt materiale til syne spenninger mot de økende for- 
ventningene om at musikerne skal tilpasse seg praksiser og rolleforståel- 
ser som finnes i utdanningssystemet: 


Det å kombinere å være musiker og jobbe i kulturskole, det har blitt mye 
vanskeligere. Dessverre, og det synes jeg er litt synd, fordi at den utø- 
vende delen er jo så viktig når du er kulturskolelærer. [...] Det der å være 
en dyktig utøver, det er kjempeviktig for den jobben en gjør i kulturskolen. 
(Cecilie) 


Cecilie opplever at kulturskolen har blitt det hun kaller «mer skolerettet». 
Dette illustreres blant annet gjennom at det ikke lenger er gitt at man i en 
kulturskolestilling får tid til egenøving: 

Det er en veldig underkjennelse av det vi driver med, altså. [...] Jeg har jo alltid 
hatt en sterk identitet som musiker i kulturskolen, og nå så synes jeg akkurat 
den er tatt fra meg. Og det er ganske tungt egentlig, og jeg må gå noen runder 


med meg selv på det der. (Cecilie) 


Kulturskolearbeidet byr på flere utfordringer, som det å kombinere flere 
små stillinger i ulike kommuner for å få full jobb, og det å ha nok tid til 
faglig utvikling. Egil, som turnerer en del utenom undervisningsjobben 
i kulturskolen, påpeker at han er avhengig av individuelle avtaler med 
leder for å få dette til å fungere. Det handler for eksempel om å ha fleksi- 
bilitet til å sette inn vikarer når man skal på turne, noe som var enklere 
før, mener Egil. Elisabeth problematiserer også at kulturskolene er pris- 
gitt velvilje fra hver enkelt skole når det gjelder mulighetene for å tilpasse 
arbeidstiden: 


Jeg kunne jo godt tenkt meg en ansettelse der du var ansatt som den fagperso- 
nen du er, om det er lokalt eller i en region. [...] Og hatt mer undervisning på 
dagtid og at du var ansatt som en ressursperson i musikk, mer enn at du nå må 


ha flere miniprosentstillinger rundt omkring på kveldstid. 


Her er vi inne på grensedragningene mellom musikkfeltets praksiser og 
undervisningssektorens forventninger. Dilemmaene rundt kulturskole- 
lærerens kompetanse og rolle er allerede diskutert i flere forsknings- 
bidrag. Også i kulturpolitisk forskning diskuteres «spagaten» som 
kulturskolelærere kan havne i, når de skal fylle roller som kunstfaglig 
kompetente lærere, men også som fagpersoner som er kompetente til å ta 
seg av sosiale forhold og generelle pedagogiske utfordringer som oppstår 
i undervisningssituasjonen (Berge et al., 2019, s. 135; Haugsevje et al., 2016; 
Kuuse, 2020). 


Kirkemusikeren - allsidighet og tilpasning 
til kirkerommet 


Kirkemusikerne befinner seg i en rolle som utøves i et spenn mellom 
musikkfeltets praksiser og de rammene for arbeid som blir lagt av insti- 
tusjonen Den norske kirke og av rommet som kirkemusikken utøves i, 

kirken (Christensen, 2013; Hylland & Stavrum, 2015). I likhet med lærer- 
musikeren, er kirkemusiker en musikerrolle som kan utøves over hele 
landet. I alle kommuner er det en eller flere kirkemusikere ansatt i heltids- 
eller deltidsstillinger. I vårt materiale er det imidlertid få kirkemusikere. 
Bare to informanter kan kategoriseres som kirkemusikere, hvorav en på 
intervjutidspunktet var på vei over i en annen stilling, utenfor Den nor- 
ske kirke. 

Til tross for et begrenset empirisk grunnlag er det naturlig å vie kirke- 
musikerne plass her, i en diskusjon om hvordan musikerroller blir til 
i forhandlinger mellom musikalske og ikke-musikalske kontekster. 
Kirkemusikernes arbeidsvilkår har ikke blitt viet mye oppmerksomhet i 
verken musikkvitenskapelig eller kulturpolitisk forskning, men dette er 
kanskje en av de mest spenningsfylte musikerrollene i musikkarbeids- 
markedet. I en studie av kirkemusikken i Norge på 2000-tallet ble det 
gjennomført en spørreundersøkelse som kartla kirkemusikernes arbeids- 
situasjon relativt grundig (Haugsevje & Christensen, 2015). I undersøkel- 
sen omtales det vi er interessert i her, nemlig kirkemusikernes særegne 
posisjon i spennet mellom to felt og samfunnsområder. I Christensens 
doktoravhandling (2013) om kirkemusikernes profesjonsforståelse påpe- 
kes også spenningene som ligger implisitt i yrkesrollen, og det er kjent 
at rekrutteringen til kirkemusikkyrket er utfordrende (Apeland, 2005; 
Haugsevje & Christensen, 2015; Hylland & Stavrum, 2015). Samtidig er 
kirkemusikerrollen potensielt en musikerrolle hvor mulighetene til å 
drive med egen kunstnerisk utøvelse er relativt stor. Som for lærermusi- 
kerne er det også for kirkemusikere vanlig å ha faste stillinger, med alt det 
innebærer av økonomisk og praktisk forutsigbarhet. 

Når informantene våre skal forklare hvorfor de ble kirkemusikere, er 
det nettopp allsidigheten og mulighetene som framheves. Den ene infor- 
manten, som opprinnelig spilte et orkesterinstrument, gjorde på et tidlig 
tidspunkt i karrieren et valg om å gjøre orgelet til hovedinstrument: 


Jeg begynte å tenke på hva jeg kunne tenke meg å ha som jobb. Det så ganske 
kjekt ut det med organistjobb i forhold til den vanvittige knivinga som var i 
orkestrene og slike stillinger, og dette var jo før musikkskolen, så den retningen 
var liksom heller ikke noe alternativ. Så det var vel litt sånn matnyttig at jeg 


valgte orgel. (Hans) 

Bredden i kirkemusikerarbeidet framheves også av Ola, som jobber som 
kantor i en mellomstor norsk by: «Først og fremst så vil jeg jo si at jeg har 
en veldig allsidig jobb», sier han. 

Kirkemusikere kan potensielt ha stort rom for å være musikalske driv- 
krefter i lokalsamfunnet der de jobber. Begge informantene våre fram- 
hever at dette gjør kirkemusikeryrket attraktivt: 


Jeg trives veldig godt med det da, for på en måte er du en sånn som får jobbe 
med både profesjonelle og amatører, og så har du veldig god kontakt med alt 
som rører seg i musikklivet i bygda med korps og kor og sånn som av og til tren- 
ger meg til å spille med dem, og i forbindelse med når jeg arrangerer konserter, 
for det er jo også en stor del av jobben, legge planer for konsertering og så videre 


[...] det er også veldig spennende. (Hans) 


Ola peker i tillegg på at det i byen han jobber i alltid har vært en «veldig 
sånn sjangervid forståelse av hva kirkemusikk er»: 


Det har vært både rytmiske prosjekt med kor, og med musikere fra ulike miljø. 
Men så har det også vært helt sånn klassisk kirkemusikk, Bach og Mozart og 
de store verkene for kor og orkester. [...] Det er alt mulig, og det er jo noe 
som har kjennetegnet kanskje både meg og miljøet her, at det er ganske bredt. 
(Ola) 


Studier har vist at kirkebyggene i Norge i utstrakt grad benyttes som 
konsertlokaler og kulturhus (Egeland & Aagedal, 2010; Hylland & 
Stavrum, 2015), og ofte har kirkemusikerne en rolle i dette arbeidet, som 
tilretteleggere, konsertarrangører og produsenter. Begge våre infor- 
manter er involvert i slikt arbeid, noe de trekker fram som kunstnerisk 
interessante oppgaver, som de liker å bruke tid på. Ola peker på at dette 
arbeidet preges av relativt stor frihet, i motsetning til arbeidet med de 
kirkelige handlingene, hvor premissene i stor grad legges av andre: 


Skal vi ha gudstjeneste på søndag eller ikke, det er liksom ikke mitt valg. [...] 
Men ikke sant, her er jeg del av et ganske stort musikkmiljø, og dermed så har 
jeg kunnet initiere prosjekter. [...] Altså mine ambisjoner og mine ideer, jeg har 
fått gjort veldig mye som jeg hadde lyst til å gjøre. Man må ta ansvar for det sjøl, 


men det er store muligheter, og egentlig ganske stor frihet. (Ola) 

Beskrivelsen av mulighetene i kirkemusikerrollen som Hans og Ola kom- 
mer med, samsvarer med inntrykket fra kirkemusikerundersøkelsen fra 
2015, der flertallet av de som deltok i undersøkelsen sa de hadde stort 
kunstnerisk handlingsrom og stor frihet til å foreta kunstneriske valg 
(Haugsevje & Christensen, 2015, s. 107). 

Den samme undersøkelsen påpeker imidlertid også at autonomien 
som historisk sett har ligget til yrkesrollen kirkemusiker er under press 
fra flere hold. Et mer omfattende planverk med detaljerte retningslinjer 
for kirkelig aktivitet skaper mer byråkrati og administrasjon, og økt grad 
av kontroll fører til en form for umyndiggjøring av kirkemusikernes 
kunstfaglige kompetanse (Haugsevje & Christensen, 2015). Hans setter 
ord på hvordan arbeidshverdagen har endret seg i en retning mot mer 
administrasjon og kontroll: 


Nå er det mye mer som må dokumenteres, du må skrive mer innfløkte årsmel- 
dinger. Vi er på tid nå. Vi må registrere når vi starter og slutter - det er mye mer 
kontroll og dokumentasjon nå - tilliten var større før. Det kan jo sikkert passe 
på noen yrker. Men på slike kreative yrker som organistyrket er det vanskelig å 


sette eksakte tider på når noe er ferdig og når er noe nok. (Hans) 


Her kan vi trekke paralleller til diskusjonen av lærermusikerne, hvor også 
arbeidet i kulturskolen har endret seg i en mer byråkratisk retning. Dette 
kan på en side forstås som at grensene mellom musikeryrket og andre 
yrker blir mindre, at musikeryrket blir mer likt andre yrker. Men både for 
Hans og lærermusikerne oppleves dette som en svekkelse av tilliten til det 
kunstneriske handlingsrommet som de opprinnelig hadde. 

I likhet med lærermusikerne forhandler også kirkemusikerne om hvor 
grensene skal gå for hvor mye de skal la seg styre av de institusjonelle 
rammene, før det går på bekostning av den musikkfaglige og kunstne- 
riske integriteten. Ola, som har bestemt seg for å gå over i en annen jobb 
i en periode, kjenner på behovet for å «få litt luft»: 


I kirka så er det jo noe annet som egentlig er saken kan du si, mens når man 
jobber mer allment i kulturfeltet, så er det jo lov å tenke at det er kulturen og 
musikken og kunsten som er selve hensikten. Og jeg kjenner litt på det da, at ja, 


det kan være en ok forandring, for en stund i alle fall. (Ola) 

Det er spesielt den delen av arbeidet som går lengst inn i den diakonale 
virksomheten i menigheten som Ola «ikke føler seg så komfortabel med 
lenger», som gjør at behovet for en endring har meldt seg. 

Kravene til hva slags kunstnerisk og musikalsk kompetanse en kirke- 
musiker må inneha og beherske er også i endring. Spesielt har det kirke- 
musikalske arbeidet knyttet til kirkelige handlinger som begravelser og 
bryllup forandret seg, med økende forventninger og ønsker fra publikum 
om å inkludere musikk til slike handlinger fra andre sjangere enn den 
klassiske kirkemusikken (Christensen, 2013; Hylland & Stavrum, 2015). 
Både Hans og Ola prøver å balansere kravene fra publikum mot sine egne 
musikalske standarder og til hva som passer inn i kirkerommet. Ola, som 
jobber i en større menighet enn Hans, har også ivret for å spille ny kirke- 
musikk og samtidsmusikk. Han prøver stadig å utfordre menigheten 
gjennom valg av musikk til gudstjenestene, men «jobber litt i motbakke 
på det»: 


Toleranserammene til menigheten kan være litt trange. Det skal ikke så mye 
til før det er veldig, veldig rart det jeg holder på med, da. Å spille Messiaen, for 
eksempel, som jeg synes er tonalt og nydelig: Hva i alle dager var dette for slags 
pling-plong? [...] I kirka så er det et lite sånn filter på det der, som handler om at 


mange er der, ikke for å høre på musikken, men for å gå på gudstjeneste. (Ola) 


I flere menigheter er kirkemusikeren den eneste ansatte med kunstfaglig 
kompetanse, og det kan være krevende å hevde slike perspektiver i møte 
med andre i organisasjonen. De to kirkemusikerne vi har intervjuet, har 
imidlertid erfaring og trygghet nok til at de som oftest klarer å opprett- 
holde sin egen integritet som kunstfaglig utdannede musikere i møte med 
eksterne krav og forventninger. 


Avslutning: Forhandlinger i musikalske og 
ikke-musikalske omgivelser 

Den overordnede målsettingen med dette kapitlet har for det første vært 
å identifisere hvilke yrkesroller som kjennetegner arbeidsmarkedet for 


musikere. For det andre har målet vært å se nærmere på hvordan musi- 
kere forhandler om grensene for sitt arbeid og sin rolle i møte med ulike 

typer omgivelser. Vi har identifisert tre overordnede yrkesroller som 
musikere kan innta: frilans prosjektmaker, frilans bidragsyter og fast 
ansatt. Innenfor disse overordnede kategoriene har vi vist eksempler på 
en rekke mer spesifikke yrkesroller, og konkret har vi diskutert tre av 
disse her: håndverkermusikeren, lærermusikeren og kirkemusikeren. 

En viktig tråd i materialet vårt er at musikere ikke går motstandsløst 
inn i rollene som arbeidsmarkedet tilbyr. De forhandler til enhver tid 
om hva disse rollene skal inneholde og hvilken verdi de har. Sentralt i 
det teoretiske perspektivet vi har anlagt i denne artikkelen står det at å 
skape, gjenskape og endre symbolske grenser er en grunnleggende sosial 
aktivitet. Også blant våre musikerinformanter foregår det et kontinuerlig 
grensearbeid. Dette arbeidet handler om ulike ting for ulike typer musi- 
kere. Imidlertid er det et gjennomgående trekk at musikerne forhandler 
om at utenforliggende forhold - eller ikke-musikalske kategorier — ikke 
skal innskrenke deres armslag til å utøve musikerrollen mest mulig fritt. 
For eksempel skjer dette i møte med det lærermusikerne opplever som 
en utvikling hvor kulturskolen preges mer og mer av skoletenkning, eller 
det kirkemusikerne opplever som en utvikling hvor det kirkemusikal- 
ske arbeidet i økende grad underlegges kirkas grunnleggende logikk. Det 
skjer også når håndverkermusikerne balanserer egne kunstneriske ambi- 
sjoner med å levere plettfritt inn i prosjekter som andre står kunstnerisk 
ansvarlig for. Grensearbeidet har også andre aspekter. Det handler om 
hvordan ønsket om å utøve et økonomisk usikkert yrke som musiker lar 
seg forsvare overfor barn og familie. 

Til grunn for de ulike typene av grensearbeid som musikerne utfører 
ligger det en forhandling om selvrespekt, verdi, musikalsk integritet og 
kunstneriske ambisjoner. Det handler om å forsvare sin musikalske inte- 
gritet i møte med andre forventninger og hensyn, og det handler om å 
balansere sine kunstneriske ambisjoner mot de ulike strukturelle og sym- 
bolske premissene som preger situasjonen musikerne til enhver tid er i. 

I analysen av det symbolske grensearbeidet musikere utfører, har vi 
i denne omgangen ikke hatt anledning til å gå inn i alle yrkesrollene 
som er tilgjengelige i arbeidsmarkedet for musikere. Perspektivet åpner 
imidlertid for en nyansert forståelse av hva som strukturerer musikeres 
arbeidssituasjon på den ene siden, og hvordan musikere forhandler om og 

utfordrer grensene for yrkesutøvelsen på den andre. Dette mener vi det 
kan ha stor verdi å se nærmere på framover, i studier av musikeryrket så 
vel som andre kunstneryrker. 

Abstract: In this chapter, we pay special attention to the musicians who establish 
their own projects, who manage their own businesses, raise funds and also generate 
income for others. Through four narratives we describe and discuss the choices the 
musicians make and the strategies they use to seize opportunities in the field to cre- 
ate a foundation for their own professional development. Rather than understand- 
ing the musicians’ actions and choices based on the forces acting on them, we draw 
attention to the musicians’ actions as a result of professional artistic agency, with the 
aim of identifying characteristics that constitute such agency. 


Keywords: agency, portfolio musician, entrepreneurship, narrative 


Introduksjon 


Flere av kapitlene i denne utgivelsen beskriver ulike strukturelle forhold 
som rammer inn og regulerer det profesjonelle musikerlivet. Det kan 
handle om musikkfeltets profesjonalisering (kapittel 6), digitalisering 
(kapittel 7) eller kjonnede strukturer i feltet (kapittel 11). Musikkfeltets 
strukturer er stadig i endring, og handlingsrommet for den profesjonelle 
musiker pavirkes folgelig av dette. Musikerne i den foreliggende studien 


Sitering: Vinge, J. & Stavrum, H. (2022). Profesjonelt kunstnerisk agentskap. Strategier for prosjektmakeri 
og jobbskaping. I S. Royseng, H. Stavrum & J. Vinge (Red.), Musikerne, bransjen og samfunnet (Kap. 2, 
s. 49-70). Cappelen Damm Akademisk. https://doi.org/10.23865/noasp.160.ch2 

skaper et fundament for egen yrkesutøvelse gjennom ulike strategier; 
kombinasjoner av inntektsbringende og inntektsinvesterende arbeid, 
gjennom å ta på seg ulikt musikkrelatert arbeid, gjennom nettverks- 
bygging, gjennom skaping av nye musikkprosjekter, søknadsskriving, 
markedsføring og med tanke på lokasjon; gjennom ulike strategier for 
mobilitet. I forrige kapittel introduserte vi en typologi over potensielle 
yrkesroller i dagens musikkfelt, der vi trakk et skille mellom fast ansatte 
musikere og det vi har kalt frilans bidragsytere og frilans prosjektmakere 
(se kapittel 1, s. 28). I dette kapitlet er det prosjektmakerne som er tema, 
og vi beskriver hvilke valg som gjøres og hvilke strategier som benyttes av 
disse musikerne for å gripe mulighetene i feltet for å skape et fundament 
for egen yrkesutfoldelse. Snarere enn å forstå musikernes handlinger og 
valg ut fra de kreftene som virker på dem, i ytterste konsekvens som en 
form for determinisme, retter vi i dette kapitlet oppmerksomhet mot 
musikernes handlinger og gjøremål som følge av en form for profesjonelt 
kunstnerisk agentskap. 


Frilansing, prosjektmakeri og entreprenørskap 


En type frilanstilværelse som kombinerer et mangfold av musikk- 
relaterte aktiviteter, eksempelvis alt fra utøving til undervisning og 
kulturadministrativt arbeid, benevnes i forskningslitteraturen som 
portfoliomusiker (se f.eks. Latukefu & Ginsborg, 2019; se også kapittel 4, 
Vinge, Røyseng & Skrebergene i denne utgivelsen). Her omtaler vi som 
nevnt frilansmusikere som initierer egne prosjekter som prosjektmakere. 
I en prosjektbasert frilansvirksomhet realiseres hvert prosjekt på bak- 
grunn av de kreative kapasiteter og den kompetanse som forskjellige folk 
bringer inn. Hvem som til enhver tid deltar i slike prosjekter skjer ikke 
ved formelle søknader, som i et regulert arbeidsmarked, men er «often 
dependent on informal contacts and the quality of previous work out- 
puts» (Bennett & Bridgstock, 2015, s. 264). 

De siste tiårene har antallet norske frilanskunstnere stadig blitt flere. 
I de siste undersøkelsene av norske kunstneres arbeids- og inntektsfor- 
hold har det blant annet blitt identifisert en sterk økning i antall norske 
musikere, samtidig som den gjennomsnittlige kunstnerinntekten har 

gått ned (Heian, 2018; Mangset et al., 2018). Parallelt med denne utvik- 
lingen, og delvis som en respons fra myndighetene på vedvarende lave 
kunstnerinntekter, har det både i Norge og i andre europeiske land vokst 
frem et politisk ønske om at kunstnere bør operere mer som entrepre- 
nører (Ellmeier, 2003; Haugsevje et al., 2020; Pyykkönen & Stavrum, 
2018; Røyseng, 2016). Selv om det i dag finnes ulike måter å forstå entre- 
prenørskapsbegrepet på, blir det fremdeles gjerne forbundet med den 
opprinnelige betydningen knyttet til forretningsvirksomhet der innova- 
sjon og nyskaping er sentrale kjennetegn. Entreprenørskapet er i en slik 
betydning oftest en selvstendig virksomhet drevet frem av økonomisk 
fortjeneste som sentralt motiv - ofte med betydelig økonomisk risiko 
(Mangset, 2009, s. 29). Dagens kulturpolitiske diskurs om entreprenør- 
skap bygger også på en videre betydning, hvor entreprenørskap ikke bare 
forstås som ensbetydende med ideer om økonomisk vekst og innovasjon, 
men også viser til en måte å være på, hvor bestemte egenskaper ved indi- 
videne fremheves. I den vide definisjonen av entreprenørskapsbegrepet 
inngår også ideer om at entreprenører er kreative, fleksible og indremot- 
iverte, ikke ulikt tradisjonelle forståelser av kunstnere og kunstnerisk 
virksomhet (jf. Pyykkönen & Stavrum, 2018; Rose, 1992; Røyseng, 2016; 
Røyseng & Mangset, 2009). 

Man kan forstå en prosjektmaker - en musiker som skaper egen 
musikk, setter sammen band, spiller inn plater, booker turneer og gjen- 
nom det genererer inntekter - som en kulturell entreprenør (Røyseng 
& Mangset, 2009). Samtidig representerer denne virksomheten noe 
frilansmusikere for så vidt alltid har gjort, uavhengig av både nærings- 
livets og den kulturpolitiske diskursens forståelser av hva en entrepre- 
nør er. Røyseng fremhever autonomi, opplevd glede av å skape sin egen 
arbeidsplass og en sterk motivasjon for å arbeide med det man liker 
aller best, som sentrale motiver for kulturentreprenøren. Hardt arbeid, 
dedikasjon og stor tro på egne prosjekter er en del av kunstnerlivets 
etos, og blir en «meningsgivende ressurs som kan bidra til å holde opp 
en tro på at det har en verdi å kjempe for sitt prosjekt tross motstand 
og usikkerhet» (Røyseng, 2009, s. 221). Å være en kulturell entrepre- 
nør blir således «a way of living» (Slaughter & Springer, 2015, s. 3). En 
musiker som opererer som entreprenør er en person som «recognizes 

an opportunity, envisions its possibilites, and creates an enterprise to 
take advantage of the situation, usually with considelable initiative and 
risk» (Slaughter & Springer, 2015, s. 3). En slik person har tro på sin egen 
kompetanse, er dedikert og innehar et stort driv, ønske og energi for å 
handle. 

Dette kapitlet er imidlertid ikke en diskusjon om kulturelt entrepre- 
nørskap, eller hvorvidt informantene våre identifiserer seg som entre- 
prenører ut fra hvordan dette blir definert politisk eller i forskning. Her 
ønsker vi snarere å synliggjøre musikernes konkrete arbeidshverdager, og 
vise frem hvordan de jobber praktisk, strategisk og pragmatisk for å bygge 
opp sine karrierer i tråd med egne idealer og rammene de har rundt sin 
virksomhet. Målet for analysen er å synliggjøre agentskapet som foregår i 
musikkarbeidsmarkedet og å identifisere hvilke egenskaper, valg og stra- 
tegier som inngår i dette. 


Agentskap - teoretisk perspektiv 


Forholdet mellom aktører og strukturer representerer et sentralt onto- 
logisk spørsmål i samfunnsvitenskapene. Det handler om å beskrive og 
forstå kausal forrang for menneskelig handling eller praksis: Er mennes- 
ket styrt av ytre objektive strukturer, eller er vi fritt handlende? Ulike 
teoritradisjoner utleder dermed henholdsvis strukturorienterte eller 
aktørorienterte teorier for praksis, mens andre igjen kommuniserer 
mellom disse teoretiske motpolene ved å vise hvordan strukturene blir 
virksomme gjennom menneskelig handling som igjen virker struktu- 
rerende på den handlende. Snarere enn å love oss til et spesifikt onto- 
logisk verdensbilde, vier vi i dette kapitlet oppmerksomhet til aktørene 
og deres kapasiteter for handling, her forstått som agency eller agentskap 
(Emirbayer & Mische, 1998). Emirbayer og Mische forstår agentskap som 


the temporally constructed engagement by actors of different structural 
environments—the temporal-relational contexts of action—which, through the 
interplay of habit, imagination, and judgment, both reproduces and transforms 
those structures in interactive response to the problems posed by changing his- 


torical situations. (1998, s. 970) 

Det temporale aspektet, både i aktørenes agentskap og i de strukture- 
rende kontekstene, anerkjennes og vektlegges i Emirbayer og Misches 
definisjon. Agentskap er med andre ord et dialektisk fenomen: Vi går inn 
i ulike situasjoner, møter ulike problemer og forholder oss til disse ved 
en kombinasjon av vår kompetanse og erfaring. Vi gjør så en eller annen 
mer eller mindre rasjonell forespeiling av handlingens resultater. Denne 
er igjen mer eller mindre fundert på vår evaluering av tidligere erfaringer. 

Agentskapets ulike temporale dimensjoner, som her er redegjort for, 
omtales hos Emirbayer og Mische som henholdsvis en iterativ dimen- 
sjon, en prosjektiverende dimensjon og en evaluerende dimensjon (s. 970). 
Disse overlapper hverandre i praktisk handling, men for analytiske for- 
mål omtales de separat: Den iterative dimensjonen refererer til aktøre- 
nes gjentakende handlinger, der tidligere tanke- og handlingsmønstre 
rutinemessig blir innlemmet i praktisk aktivitet og dermed bidrar til sta- 
bilitet og orden i tilværelsen over tid. Den prosjektiverende dimensjonen 
refererer til aktørenes evne til å kreativt forestille seg mulige fremtidige 
handlingsbaner, ut over rutine- og hverdagshandlingene, der ulike valg 
vurderes opp mot håp, frykt og ønsker for fremtiden. Den evaluerende 
dimensjonen ved agentskapet refererer nettopp til disse praktiske og nor- 
mative vurderingene ved aktørenes mulige handlinger. 

Agentskap benyttes i Emirbayer og Misches forståelse som et analy- 
tisk begrep for hele bredden av menneskelig handling, fra de hverdagslige 
automatiserte gjøremål til større grunnleggende handlinger i det private 
liv så vel som i jobb og karriere. Definisjonen søker derfor å dekke både 
innsikter fra mikroaksjonistisk teori (symbolsk interaksjonisme og feno- 
menologisk sosiologi), så vel som teorien om rasjonelle valg. I dette kapit- 
let er vi primært opptatt av de handlinger og strategier musikerne velger 
for å etablere seg som profesjonelle, de prosjektene som igangsettes og 
de fundament for karrierer som etableres. Det temporale aspektet ved 
agentskap-begrepet i møte med de temporale, skiftende kontekstene, gir 
oss nettopp mulighet til å «account for variability and change in actors’ 
capacities for imaginative and critical intervention in the diverse contexts 
within which they act» (Emirbayer & Mische, 1998, s. 970). 

Musikalsk agentskap (musical agency) er et analytisk begrep som 
benyttes i musikkpedagogisk litteratur og søker å innfange den enkelte 

aktørs handlinger i og gjennom musikk. Det er med andre ord et begrep 
som både handler om kapasiteter for utøving av og lytting til musikk, 
og et begrep der musikken har en sentral posisjon i den enkelte aktørs 
identitetsarbeid og som emosjonelt og kognitivt selvregulerende middel 
(sef.eks. Karlsen, 2011). I dette kapitlet opererer vi med et noe videre begrep. 
Vi er opptatt av kapasitetene og strategiene for aktørenes profesjonelle 
virke i musikk, det vil si hvordan de etablerer prosjekter og danner seg en 
karriere. Vi omtaler denne som et profesjonelt, kunstnerisk agentskap. Det 
er særlig den fremoverskuende og prosjektdrevne dimensjonen av agent- 
skapet som er sentral i vår fremskriving av musikernes prosjektmakeri 
og jobbskaping. Musikerne «do not merely repeat past routines; they are 
also inventors of new possibilities for thought and action» (Emirbayer & 
Mische, 1998, s. 983). Vi tar dermed utgangspunkt i den handlekraftige, 
dels målorienterte, kreative, drømmende, reflekterte og kloke musiker, 
som handler i et felt preget av utfordringer og muligheter: «the formation 
of projects is always an interactive, culturally embedded process by which 
social actors negotiate their paths toward the future, receiving their dri- 
ving impetus from the conflicts and challenges of social life» (Emirbayer 
& Mische, 1998, s. 984). 


Metode 


Dette kapitlet baserer seg på en kvalitativ intervjustudie med 57 profesjo- 
nelle musikere i Norge. Metodiske aspekter knyttet til utvalg, rekruttering, 
intervjudesign og innledende analyser er inngående beskrevet i appendiks 
til denne utgivelsen. Vi har i utvalget til dette kapitlet spesielt sett etter de 
informantene som skaper sine egne prosjekter og gjennom det genererer 
arbeid både for seg selv og for andre, det vi i kapittel 1 omtaler som pro- 
sjektmakere (se kapittel 1, Stavrum & Røyseng, s. 28 i denne utgivelsen) 
På dette informantgrunnlaget har vi først gjort en åpen koding (Strauss & 
Corbin, 1990) og sett spesielt etter informantutsagn som omhandler infor- 
mantenes strategier, valg og prioriteringer for prosjektmakeri og jobbska- 
ping. Nærmere bestemt har vi sett på musikernes arbeidssituasjon; hva de 
gjør for å skaffe inntekter, etablere prosjekter, hvordan de skaper musik- 
ken, øver mot fremføringer, hvordan de kombinerer ulike engasjement til 

hele stillinger, hvilke utfordringer de står i og hvordan de løser disse for 
å bygge og ivareta musikerkarrieren. Vi har deretter valgt ut fire infor- 
manter, som til sammen representerer en bredde innenfor tematikken vi 
ønsker å beskrive. Informantene har ulik sjangermessig bakgrunn, hen- 
holdsvis fra fire ulike sjangerspesialiserte utdanningsprogram, men har 
til felles at de virker som frilansere med en bred portefølje av utøvende og 
musikkrelaterte aktiviteter. 

For å få frem informantenes kunstneriske agentskap, har vi konstruert 
fire narrativ (Riessman, 1993) der ulike strategier, valg og prioriteringer 
for prosjektmakeri og jobbskaping fremtrer. For å beskrive det temporale 
aspektet i agentskap-begrepet, i tråd med Emirbayer og Misches (1998) 
forståelse, har vi spesielt sett på hvordan jobbsituasjonen utvikles over 
tid. Vi har sett hvordan prosjektmakeri og jobbskaping fortoner seg i et 
kortere tidsspenn, som i beskrivelser av arbeidsdager og arbeidsuker. Vi 
har også sett på fortellinger om jobbskaping over et lengre tidsløp, og 
konstruert narrativer som ser på utvikling fra nyutdannet til etablert 
profesjonell. Narrativene er rekonstruert av kapittelforfatterne og repre- 
senterer «an event or a series of events» (Abbott, 2008, s. 13), med en rekke 
direktesitat fra den opprinnelige intervjutranskripsjonen. For å ivareta 
informantenes anonymitet har vi endret en rekke identifiserbare detaljer 
fra narrativene, uten at det har gått ut over narrativenes validitet. Fire 
fortellinger om agentskap presenteres: 


e Johanne, popartist 

e Oskar, jazzmusiker 

e Hanna, klassisk musiker 
e Niklas, folkemusiker 


Fortellinger om agentskap 


Johanne 

Johanne er artist og latskriver. Studietiden var veldig viktig for henne; den 
hadde en variert sjangermessig innretning som bidro til 4 forme henne 
musikalsk. Hun studerte jazzsang, men var selv mest glad i populær- 
musikk, musikk som hun hadde vokst opp med gjennom sang i kor og 

i band. Under utdanningen fikk hun en lærer som motiverte henne til å 
skrive egne sanger og tekster. De første årene etter utdanningen jobbet 
hun som frilanser for andres prosjekter i kombinasjon med en deltidsjobb 
som lærer. Hun satset etter hvert fullt på solokarrieren og sluttet som 
lærer. Diverse stipend og støtteordninger var viktig for denne satsingen. 
Hun forteller: 


Helt siden jeg var ferdig på studiet har jeg søkt veldig mye, både tekstting, 
komposisjonsting, plate- og turnéstøtte. Det tar jo veldig mye tid å skrive 
de søknadene [...] først når man har gjort det noen ganger og fått inn- 
vilget noen så går det bedre og bedre for hver gang. Jeg har vært heldig å 
fått ganske ofte da, så det vil jeg si har vært kjempeviktig. Jeg tror ikke jeg 
hadde kunnet gjort alle de tingene jeg har gjort hvis jeg ikke hadde fått den 


støtten. 


De «tingene hun har gjort» handler om etablering av et band, produk- 
sjon av plater og etterfølgende turneer. Hennes faste band og samarbeids- 
partnere består av musikere hun har kjent lenge, noen fra musikkmiljøet 
fra videregående, andre fra nettverket av musikere som ble etablert 
i studietida. Perioden med etablering av band og øving frem til første 
plateinnspilling og påfølgende turne, var preget av stor grad av kollektiv 
investering. Musikerne stilte opp med tro på at prosjektet kunne reali- 
seres og gi økonomisk avkastning på lengre sikt. Første plate ble gitt ut 
på et selskap og ble en suksess med gode kritikker, listeplasseringer og 
påfølgende turneer. Med solid rotasjon av flere låter på radio genererte 
produksjonen gode TONO-inntekter. Men i og med at hun ga ut albumet 
på et plateselskap og ikke eide masteren selv, ble det dårligere med salg- 
og strømmeinntekter. Johanne bestemte seg for å etablere et eget selskap 
og gi ut musikken sin selv fremover. 


Jeg ville prøve fordi jeg følte ikke det var så mye hjelp i plateselskapet. Jeg 
gjorde all jobben selv, liksom, alle pengene, betalte studio, organiserte alt. Så 
tenkte jeg: Hva er det de egentlig gjør de i plateselskapet, og hvor mye tjener 
de på det? 


Selv om hun enda ikke har nådd like høye strømmetall som på første- 
plata, har strømmeinntektene økt betraktelig. 

Det har vært ganske motiverende. Jeg har tenkt at jeg ikke har kunnet tjene pen- 
ger på streaming, men nå [...] er det faktisk litt penger som kommer inn hver 
måned. [...] Det er jo lite i forhold til det som det egentlig kunne vært, men for 


meg som ikke har noen annen jobb så er det en real sum. 


Med etablering av eget selskap og med økende anerkjennelse som artist, 
økte også utgiftene. Hun forteller at hun ikke lenger kan basere seg på 
frivillig innsats fra tidligere venner og studiekamerater, noe som etable- 
ringsperioden nøt godt av. 


Jo større artist jeg blir, jo større utgifter har jeg. Det blir dyrere for meg å ha med 
band, de er ikke bare med på dugnad lenger. Og man må bruke penger på pro- 
motering [...] Jeg har ofte tenkt at jeg skulle ønske det var litt mer bandbasert, 
hvor det var flere enn meg som tok risiko. Det har vært perioder hvor jeg synes 
det har vært veldig krevende økonomisk. Det er ganske dyrt å lage en innspil- 
ling hvis man skal leie et studio og ha fem musikere, miks, master og trykk. [...] 
Og det ansvaret å skaffe penger, stå økonomisk ansvarlig for innspilling og legge 
ut penger her og der. Det er på en måte en risiko som jeg synes det til tider kan 
være krevende å stå i. Men så har det som oftest gått veldig bra. [...] Også må 
man ta noen sjanser langsiktig. For eksempel det å gi ut på eget plateselskap er 
ikke noe jeg tjener på med en gang, men i løpet av de ti neste årene er det mer 


lønnsomt for meg. 


Johanne forteller at hun ofte har måttet spille konserter uten selv å tjene 
penger, eller at hun har gitt av sitt honorar for at de innleide musikerne 
skal tjene mer. For å holde utgiftene nede og for selv å kunne tjene på 
musikken sin, har Johanne de siste to årene gjort en del solojobber. Hun 
har også etablert mindre bandkonstellasjoner som gir større økonomisk 
fleksibilitet. 

Johanne forteller at hun bruker mye tid på administrasjon og på pro- 
motering, blant annet i sosiale medier: «Jeg har et produkt jeg vil at folk 
skal høre på.» For å få «produktet» ut til publikum kjøper hun også tje- 
nenester hos en booking-agent og hos et promoteringsbyrå: «Det er dyrt. 
Men det er noe med å ha noen å sparre med, i hvert fall nå som jeg er 
soloartist.» 

Å drive sin egen lille bedrift tar mye tid og krefter fra selve den kreative 
prosessen, og Johanne forteller at hun skulle ønske at hun hadde mer tid 

til å skrive ny musikk og prøve ut låtmaterialet på øvinger. Hun har rik- 
tignok hatt ett år med kunstnerstipend: «Da følte jeg at jeg fikk lønn for 
å skrive musikk og da synes jeg det var litt enklere å prioritere det. Å ha 
tid til å skrive og ikke gjøre noe annet.» Hverdagene består av mye admi- 
nistrasjon, søknadsskriving, promotering, budsjett og regnskap. Hun 
driver sitt eget plateselskap, følger opp strømmetjenestene, jobber med 
markedsføringsplaner og administrerer bandet sitt. Selv om det adminis- 
trative tar tid, er dette en viktig del av jobbvirksomheten, forteller hun: 


De tingene er nødvendig for at det skal gå rundt. Jeg liker også å ha kontroll 
over alle tingene i prosjektet mitt. Jeg kunne valgt å ha en manager som tok 
20 prosent av alt slik at jeg slapp å gjøre det, mens jeg synes det kan være en 
styrke å ha en fot innenfor alle delene. Jeg ser på de sidene som en del av det å 


være artist i dag. 


I forbindelse med koronapandemien har hun på nytt takket ja til en 
undervisningsstilling i et kortere engasjement. Hun forteller at dette 
handler både om økonomi, men også om hennes egen psyke eller velvære: 


Akkurat nå vil det være fint å ha noe fast å gå til, noe annet enn å sitte hjemme. 
Jeg får også brukt andre sider av meg selv som musiker. Ikke bare den utøvende. 
Jeg tror det gjør noe med meg psykisk [...] jeg har troen på at det vil gi meg 


inspirasjon til mine egne låter. 


Oskar 


Oskar er utdannet jazzmusiker. Han har de siste 20 årene jobbet med 
en kombinasjon av utøving, undervisning, komponering, arrangering og 
dirigering, i en bred vifte av musikalske sjangre og praksiser. 


Jeg har jobba med jazzfolk, popfolk, klassiske musikere, folkemusikere, alt 
mulig egentlig. Jeg har hatt en interesse av å jobbe så bredt som mulig. Dette 


tror jeg også er nøkkelen til at jeg har overlevd. 


I deler av karrieren har han vært i faste hele stillinger, dels som distrikts- 
musiker og dels som utøverlærer i høyere musikkutdanning. Disse job- 
bene har gjort at han har hatt fast bosted i perioder av karrieren i ulike 
deler av landet. Mye reisevirksomhet og pendling mellom jobber har vært 

krevende å kombinere med livet som småbarnsfar. Til tross for fast inn- 
tekt, forutsigbarhet og trygghet, har han nylig sagt opp en fast undervis- 
ningsstilling for igjen å være musiker på full tid. 

Oskar forteller om svært varierte arbeidsdager, alt avhengig av hvilke 
prosjekt han til enhver tid jobber med. I noen perioder øves det med ban- 
det frem til en innspilling eller en turne, i andre perioder kan det være 
et bestillingsverk til en festival, et orkester eller et kor. Noen prosjekter 
har en kort tidshorisont, andre prosjekter er planlagt for kommende år. 
Arbeidsdagene har også endra seg over tid, ikke minst når arbeid skulle 
kombineres med familiære forpliktelser. Oskar forteller: 


Så må jeg også ta hensyn til at jeg har små barn, sånn at den tida som er på 
dagtid er veldig sånn hellig [...]. Da er det sånn relativt fast at jeg øver tidlig på 
dagen [...]. Før holdt jeg jo på utover kvelden og natta, men det er det en pause 
fra nå [...] mesteparten av tida mi frem til ett-to-tida holder jeg på med pro- 
sjektene mine, om det er øving eller kontakt med konsertarrangører eller folk 
jeg spiller med. [...] det er mailer frem og tilbake i forbindelse med prosjektene 
som jeg skal gjøre. Jeg har noen litt sånne større ting som krever lengre tids- 
horisont, så man må liksom holde på med det litt hele tida [...] jeg driver jo et 
lite plateselskap, så det er jo litt fra vedlikehold av hjemmeside, sånne ting. Hva 


skal jeg si? Søknader, budsjett, prosjektbeskrivelser, ditt og datt. 


Oskar forteller at han er en musiker som aktivt har etablert en egen kar- 
riere gjennom å igangsette egne prosjekter, etablere band og gi ut egen 
musikk: «Jeg har ikke sittet og venta på en telefon.» Der han tidlig i kar- 
rieren ga ut musikken sin på et etablert plateselskap, har han de siste ti 
årene gitt ut musikken sin selv. Han forteller at han opplevde å selv måtte 
gjøre mye av jobben knyttet til finansiering, promotering og salg, og da 
kunne han like gjerne ha full kontroll. Oskar investerer i egne utgivelser, 
dels ved oppsparte midler og dels gjennom støtteordninger. Pengene som 
generes via salg av plater, turnering på utgitt musikk, vederlag og innvil- 
get støtte, går så inn igjen i produksjonen i en type syklisk økonomi. 


Jeg har fått en del tilskudd til turneer, plater, prosjekter og sånne ting. Jeg lagde 
et par plater for ti år siden som solgte ganske bra. Overskuddet satte jeg rett inn 
i nye prosjekt som jeg hadde lyst til å realisere. Disse solgte ingen ting. [...] Jeg 


har jo liksom hele tida investert det som jeg har fått inn i prosjektene. 

All musikkrelatert inntekt fra utgivelser, spilleoppdrag og diverse roy- 
alties og vederlag som utøver og plateprodusent, allokeres inn i et eget 
AS. Her kommer det ekstra kostnader til regnskapsfører, så det er ingen 
lukrativ bransje: «Det skal ganske mye inn, før det er snakk om å ta noe 
ut. Foreløpig er jeg glad jeg bare holder hodet over vannet.» 

Oskar har bodd forskjellige steder i Norge, både før, under og etter 
utdanning. Nå har han etablert seg i det sentrale østlandsområdet, først 
og fremst av hensyn til konas jobb. På hans tidligere bosted hadde han 
svært mye å gjøre. Han mener det måtte skyldes hans brede kompetanse. 
Han forteller at han enda ikke har etablert seg godt nok i musikkmiljøet 
i byen han nå bor, delvis skyldes dette at han har pendlet mye til jobber 
i andre deler av landet, men det skyldes nok også at det her er flere om 
beinet: «Der er det jo veldig mange flere som kan de tingene som jeg også 
kan.» Han forteller at han mener det var enklere å få innvilget støtte til 


prosjektene sine på sin forrige bosted, enn det er nå: 


Jeg må jo si at jeg har merka det på søknadsskrivingen til Kulturrådet. Jeg tror 
nok det i mange tilfeller er lettere å få støtte hvis du bor i distriktet, enn hvis du 
bor her. Jeg får nok ikke gjort så mange prosjekter som jeg kunne gjøre på min 
forrige bosted, men det har andre kvaliteter. For min del jobber jeg på et helt 
sånn mengdemessig fint nivå nå som småbarnsfar og alt. Det er bare litt interes- 
sant at det har vært mange avslag i det siste, hehe. Men også noen tilslag, så det 


skal sies. Jeg er ikke helt satt på bar bakke. 


Om alt administrativt arbeid knyttet til egne prosjekter og egne utgi- 
velser gir økonomisk avkastning eller ei, så er musikken den sentrale 
drivkraften. 


Jeg vil ikke si at det er kjempeartig med det der kontorkjøret altså, men når jeg 
endelig får kommet meg ut og spilt de tingene jeg holder på med, så er det fort 


glemt at det var litt kjedelig å skrive en søknad. 


Hanna 

Når vi møter Hanna har hun nylig etablert seg med familie, mann og 
barn i en norsk småby, hvor hun på ganske kort tid har bygget opp en 
bred prosjektbasert yrkestilværelse som frilanser. Utgangspunktet er 

utøvende jobber som solist eller musiker i ensembler, i kombinasjon med 
egeninitierte prosjekter og konsertproduksjoner. Den geografiske basen 
er byen og regionen hvor hun har bosatt seg, men hun er også med på 
prosjekter og turneer som foregår andre steder i Norge. 

Hanna er utdannet klassisk pianist og vokste opp i det hun selv omtaler 
som en musikkglad familie. Hun forteller med entusiasme om musikk- 
miljøene hun fikk ta del i som ung, og om inspirerende lærere og ild- 
sjeler som støttet henne i valget om å satse på den klassiske musikken 
som yrkesvei. Hun forteller at hun hadde et noe ambivalent forhold til det 
klassiske miljøet og forventningene til solistrollen hun mer eller mindre 
frivillig ble plassert inn i: 


Det å spille har jeg liksom alltid gjort, men jeg var ikke den musikernerden på 
[utdannelsesinstitusjon]. Jeg hang ikke med de andre på klassisk. Jeg hang lik- 
som med jazzmusikerne. Jeg har alltid vært en klassisk pianist som kanskje ikke 


egentlig har villet være klassisk pianist, hvis du skjønner hva jeg mener. 


Sosialiseringen inn i en bestemt musikerrolle fortsatte gjennom utdan- 
ningen, men tidlig i studieårene fikk hun erfaring med å lage egne pro- 
duksjoner og jobbe prosjektbasert med utgangspunkt i egne ideer, noe 
hun likte godt. I siste del av utdanningen sin, da hun var en del av et 
musikkmiljø i utlandet, ble hun enda mer klar over at det å jobbe med 
egne prosjekter var noe hun brant litt ekstra for. Hanna forteller: 


Da jeg gikk på konservatoriet i [by i utlandet] var ikke det mulig lenger. For da 
var det noen andre som styrte all tiden. Da skulle man bare gjøre det man ble 
fortalt. Det var en kjempemulighet å få gå der, det var ikke det, men jeg fikk ikke 
gjøre det jeg gjør nå — lage egne prosjekter, samarbeide med andre musikere, 


booke og være en problemløser og kaospilot. 


Til tross for et vedvarende ønske om å gjøre andre ting, så har hoved- 
virksomheten for Hanna likevel alltid vært, og er fremdeles, utøvende 
klassisk musikk. Nå er hun blant annet fast medlem av et kammermusikk- 
ensemble, og hun gjør stadig solistoppdrag og deltar i ulike musikk- 
prosjekter i regionen. Men Hanna har også realisert noen av de andre 
ideene sine, gjennom bevisst å ha gått inn for å jobbe innenfor et bredt 
spekter av arbeidsoppgaver. Hun er dirigent for et lokalt kor, hun har 

pianoelever, og sist, men ikke minst, er hun initiativtaker til en rekke 
prosjekter, konserter og turneer. 

Hanna beskriver arbeidsdagene sine som varierte og typiske for en 
frilanstilværelse. Prosjektarbeidet krever at hun tar i bruk flere sider av 
seg selv enn klaversolisten. Hun liker å ha det sånn, men medgir også at 
det kan være både slitsomt og stressende: 


Jeg går fra å holde på med konsertforberedelser med barn den ene dagen til å 
spille i konserthuset dagen etterpå. Så skal jeg plutselig spille inn noen stem- 
mer for et kor [...] man må jobbe for å ikke slite seg helt ut. Det er krevende. 
Med familie i tillegg og med små barn og alt det bringer med seg. Det er mye. 
[...] Men samtidig er jeg jo trent i å være på mitt aller beste i alt jeg gjør. 


Jeg har «toppidrettsutdanning» i klassisk musikk og er vant til å levere på alt 


jeg gjør. 


Selv om Hanna må håndtere en stressende arbeidshverdag hvor hun hele 
tiden bytter mellom ulike roller og arenaer, forteller hun at det likevel er 
verdt det, så lenge hun selv kan bestemme hvilke prosjekter hun skal gå 
inni. For å få realisert prosjekter jobber hun mye med å få på plass øko- 


nomi og finansiering til alle ideene hun har: 


Det er søknader hele tiden. Søknader og rapporter. Man er helt avhengig av hva 
man får i støtte og hvordan støtten blir for å se for seg hvordan ... Så det er jo 
bekymringsfulle perioder innimellom på grunn av at man ikke vet hvor man 
skal og hvordan ting blir [...] Det har løst seg til nå, så det er ingen grunn til at 


det ikke skal løse seg videre. 


Hanna har særlig hatt suksess med et lokalt formidlingsprosjekt hvor 
klassiske musikere settes sammen i små ensembler og spiller i uvante 
settinger, som på gata, på en pub eller på kommunehuset. Den klassiske 
musikken fyller et behov i regionen, et behov hun kan fylle i kraft av å 
være klassisk musiker, forteller hun. 

Karrierevalget til Hanna er på flere måter et brudd med forventningene 
til en som har tatt en så spisset solistutdanning som det hun har gjort. 
Bruddet handler om typen jobber hun nå gjør, om hvordan hun organise- 
rer arbeidshverdagen og kombinerer ulike arbeidsoppgaver, og om å velge 
å bosette seg utenfor sentrum av den klassiske musikkverdenen. 

Jeg kan gjøre hva jeg vil og føler at jeg ikke nødvendigvis må forholde meg til så 
veldig mange andre i de avgjørelsene jeg tar vedrørende mitt virke og hvordan 
jeg vil jobbe. [...] Det var ikke det jeg trodde jeg skulle gjøre da jeg var ferdig 
på musikkutdanningen, for å si det sånn. Da trodde jeg at jeg måtte bli solist 
og turnere i utlandet med orkestre og det livet der. Det gjorde jeg også i et par 
år, men da hadde jeg ikke noe mer igjen. Da var jeg helt ferdig. Så måtte jeg 
liksom gå en sånn runde. Så fikk vi denne muligheten her. Vi hadde akkurat 
fått et barn. I den permisjonen kjente jeg at det måtte skje noe. Vi brukte da den 


permisjonen på å flytte og at jeg reetablerte meg her. 


Hanna og familien har blitt godt mottatt i byen, og særlig det lokale for- 
midlingsprosjektet med klassisk musikk i uvante settinger har vakt opp- 
merksomhet og begeistring lokalt. Hun forteller: 


De bare «Åh, nå kommer noe fra [navn på by] hit! Og hvem er hun Hanna?» 
og sånt. Da var det nok litt nyhetsverdi i det. Så har publikum bare fortsatt å 
komme. Ryktet har spredt seg. Det kommer folk fra både [nevner navn på andre 
byer og steder]. [...] Ja, og så hjalp det veldig da jeg var vikardirigent for et kor. 
Det er veldig lurt å ha et kor. Da har man et publikum. Så det å være involvert 
i det lokale musikkmiljøet på mer amatørnivå, det skaffer publikum. Det er en 
synergieffekt av å jobbe sånn jeg gjør. For jeg er involvert i mange ulike arenaer. 
[...] Ja, jeg får ikke stå på de største scenene og gjøre de feteste oppdragene med 
de feteste dirigentene, men jeg har muligheten til å holde meg i gang hele tiden. 


Jeg har konserter ukentlig, nesten. 


Niklas 


Niklas er en veletablert folkemusiker som jobber med et bredt spekter av 
prosjekter og oppdrag. Niklas mener selv at nettopp bredden og variasjo- 
nen i det han gjennom et par tiår som yrkesutøvende i folkemusikkfeltet 
har holdt på med, gjør at det ikke er så lett å kategorisere arbeidet hans, 


verken kunstnerisk eller praktisk. 


Jeg har hele tiden jobbet med mye variasjon innen folkemusikken. Jeg lager 
musikk, komponerer, arrangerer, jobber mye med barn, studenter og alle nivåer. 
Så det som kanskje er min greie er at jeg gjør mye forskjellig hele tiden, og det 


gjør at det er litt vanskelig å sette meg i bås. 

Det brede perspektivet har Niklas hatt med seg helt fra barne- og ung- 
domsårene, og gjennom musikkutdannelsen han seinere har tatt. På 
kulturskolen og musikklinja der han vokste opp var det ikke et eget til- 
bud innenfor folkemusikk. Selv om hovedtilbudet var klassisk, forteller 
Niklas at han var heldig og møtte gode lærere som var åpne for at han fikk 
spille ulike musikalske sjangre. 

Stedlig tilhørighet er sentralt for Niklas. Dette gjelder både kunstne- 
risk, i utøvelsen og formidlingen av tradisjonsmusikken, og i den prak- 
tiske arbeidshverdagen. Basen til Niklas er bygda hvor familien har 
etablert seg, men han driver også en utstrakt pendlervirksomhet som i 
et vanlig arbeidsår kan ha rundt 200 reisedøgn. Niklas har organisert 
virksomheten sin som et aksjeselskap, et bevisst strategisk valg som ble 
tatt i forbindelse med at familien etablerte seg i bygda de bor i nå. Her kan 
han i perioder få ro til å jobbe kreativt, samtidig som han mener adressen 
utløser en del økonomisk støtte som han oppfatter han ellers ikke ville 
fått. Blant annet har han fått støtte og veiledning fra Innovasjon Norge. 
Denne gikk til å etablere firmaet og organisere arbeidet slik at noen faste 
oppdrag, prosjekter og kurs i porteføljen til Niklas kan omtales som 
«hyllevarer» i selskapet. Hyllevarene er prosjekter og oppdrag som kan 
brukes i flere sammenhenger, hvor investeringen som er lagt ned i hver 
«vare» kan gi bedre inntjening over tid. Dette gir fleksibilitet og frihet, og 
muligheter for at selskapet innimellom kan gjøre et løft og gjennomføre 
større produksjoner. Dette er tilfredsstillende for Niklas, som er en musi- 
ker med mange ideer og ambisjoner som skal realiseres: 


Jeg vil ikke bare sitte i ett band og spille, jeg vil ikke bare gjøre eventer, jeg 
vil ikke bare ha faste hyllevarer. Vi driver med store produksjoner, med store 


budsjetter. 


Etableringen av aksjeselskapet og aktiviteten i selskapet har vært vellyk- 
ket, og nå forteller Niklas at det er på trappene å søke om mer midler: 


Nå har vi snakket med Innovasjon Norge igjen og skal søke mer midler for 
å prøve å få ansatt flere da. For å hjelpe til med de sosiale mediene, for det er 
vanskelig. [...] Jeg synes det er drit vanskelig. [...] Ja, man må lage en markeds- 
føringsplan, en SoMe-plan. Og det tar veldig mye tid. Av og til så mye tid at 


kunsten kommer i bakgrunnen. 

Niklas er ikke begeistret for det administrative arbeidet som følger med. 
Alt som har med forhandlinger om honorarer der han må prissette sin 
egen «kunstneriske verdi», oppleves som krevende og unødvendig, særlig 
når han sammenlikner seg med andre håndverkere som skal ha betalt for 
en vare. 

Selv om det å drive eget selskap innebærer det Niklas omtaler som en 
del kjedelig og tidkrevende administrasjon, er det likevel ikke et alter- 
nativ for han å organisere seg på en annen måte. Han ønsker å ha kon- 
troll selv. Han ønsker å drive frem sitt eget kunstnerskap og ha styring på 
arbeidshverdagen. Niklas forteller at han ikke kunne tenke seg å «bare» 
være en medspiller i andres prosjekter. 

Niklas beskriver seg selv som en «rastløs» type og forteller om en 
arbeidshverdag fylt av ulike oppgaver. I tillegg til at han selv spiller 
sammen med ulike band og ensembler i ulike settinger, inngår både 
undervisning, komponering, arrangering og DKS-turnering i arbeids- 
dagene. Den pedagogiske virksomheten varierer litt i omfang, men 
Niklas liker godt å være lærer: Det å utdanne og inspirere unge musikere, 
«det kjenner jeg er veldig givende», understreker han. 

Samarbeidene som Niklas inngår baserer seg mye på nettverket av 
musikere og andre kontakter som han opparbeidet seg i studietiden, og 
han beskriver disse nettverkene som helt sentrale for yrkesutøvelsen. Han 
gjør en del prosjekter i skjæringspunktet til andre sjangere, som jazz og 
klassisk musikk, så etter hvert har han også fått et bredt nettverk i musikk- 
livet generelt. Niklas tror at allsidigheten i de kunstneriske prosjektene 
han gjennomfører og samarbeidene med utøvere fra andre felt, også gir 
noe til de mer tradisjonelle folkemusikkprosjektene han jobber med. 


Agentskapets ulike dimensjoner - en 
avsluttende diskusjon 


I tråd med Slaughter og Springer (2015, s. 3) kan vi hevde at Johanne, 
Oskar, Hanna og Niklas virker som entreprenører. Samtlige har sett 
muligheter for sitt musikerskap og vist utstrakt initiativ, de har etablert 
en form for neringsvirksomhet i et musikerfelt med betydelig økono- 
misk risiko. Formålet med dette kapitlet har vært å identifisere deres 

profesjonelle kunstneriske agentskap og synliggjøre hvilke egenskaper, 
valg og strategier som inngår i dette. I henhold til Emirbayer og Misches 
agency-begrep (1998), kan agentskapet analyseres langs tre dimensjoner: 
en iterativ dimensjon, en prosjektiverende dimensjon og en evaluerende 
dimensjon (s. 970). Disse dimensjonene finnes overlappende i enhver 
empirisk handling og korresponderer tilsvarende med agentskapets tem- 
poralitet. Dette gir oss mulighet til å utforske fortellingene om musiker- 
skapets koblinger til fortid, nåtid og fremtid. 

Den iterative dimensjonen ved musikernes agentskap viser seg i deres 
evne til å huske, velge og anvende kunnskaper og ferdigheter basert på 
tidligere handlinger og erfaringer. Selv om samtlige informanter fortel- 
ler om arbeidsdager preget av stor variasjon i oppgavene, er det like fullt 
det rutinemessige som går igjen i fortellingene. De skaper, de øver og de 
fremfører musikk. De administrerer musikerskapet, sender fakturaer og 
søker stipender og diverse støtteordninger. Handlingene er iterative, gjen- 
tagende. Informantenes fortellinger orienterer seg også mot fortiden for å 
finne årsakene til den kompetanse de tar i bruk og de handlinger de utvi- 
ser. Samtlige viser til variasjonen i deres nedslagsfelt, som for Johanne og 
Oskar er på sjangermessig bredde, mens narrativene til Hanna og Niklas 
synliggjør en bredere portefølje på musikkrelatert arbeid som i større 
grad også inkluderer undervisning og konsertproduksjon. Samtlige 
viser til oppvekst, erfaringer under studietiden eller tidlige erfaringer i 
yrkeslivet for deres sammensatte kompetanse, varierte faglige interesse 
og brede nedslagsfelt. Selv om informantene representerer ulike sjanger- 
spesialiserte utdanninger, representerer de i sin yrkestilværelse noe likt: 
Sjangermessig spesialisering under utdanning viser med andre ord ikke 
spesifikke sjangermessige forskjeller i arbeidsporteføljen (se også kapitlet 
til Vinge, Røyseng og Skrebergene, kapittel 4 i denne utgivelsen, for en 
diskusjon om forholdet mellom utdanning og arbeidsliv). 

Hos Johanne og Niklas fremholdes nettverk etablert i studietiden som 
viktig for deres utøvende virksomhet, mens Hanna og Oskars narrativer 
i større grad synliggjør lokasjonens betydning for jobbskaping og pro- 
sjektmakeri (se også kapitlet til Røyseng og Stavrum i denne utgivelsen, 
kapittel 9, om synlighet som karriereressurs for musikere). Hannas stra- 
tegi har vært å identifisere kulturelle mangler i regionen hun bor i, og 

lage prosjekter som fyller ut de eksisterende tilbudene. Lokasjonen gir 
arbeidsmuligheter, inspirasjon og en sterk tro på egne ideer. Oskars for- 
telling understøtter holdbarheten i denne strategien. Han har flyttet fra 
en liten plass der han var relativt alene om sin kompetanse til en storby 
der det er flere om beinet, og bruker nå tid for på nytt å slå seg opp. Han 
opplever også at frekvensen på innvilgninger fra Kulturrådet var større 
før han flyttet fra distriktet. Tilsvarende holdning finner vi i narrativet til 
Niklas, som bevisst har etablert seg i en liten bygd: «Adressen utløser en 
del økonomisk støtte som han ellers ikke ville ha fått», fortalte han. 

Et fellestrekk ved de fire informantenes begrunnelser for deres ønske 
om å være prosjektmakere, om å drive egne plateselskap, egne AS eller 
administrere en bredde av egeninitierte musikkrelaterte aktiviteter, er 
et ønske om å ha full kontroll over sine egne virksomheter og karrie- 
rer. Hos Røyseng omtales dette som entreprenørskapets autonomimotiv 
(Røyseng, 2009, s. 218). Både Johanne og Oskar brøt med sine plateselskap 
for å gi ut sin egen musikk, selv om dette førte til ekstra arbeid og økt 
økonomisk risiko. Niklas ønsket å drive frem sitt eget kunstnerskap og 
styre arbeidsdagen selv, mens Hanna fortalte at hun ikke ville forholde 
seg til så mange andre i de avgjørelsene hun tok vedrørende sitt virke 
og hvordan hun ville jobbe. Når ønsket om å ha kontroll er så sterkt i 
informantenes aktørskap, bærer de over med det rutinemessige adminis- 
trative arbeidet som samtlige mener tar tid fra den kunstneriske proses- 
sen og som samtlige omtaler som kjedelig. Gevinsten er realiseringen av 
prosjektene. Oskar fortalte: «Når jeg endelig får kommet meg ut og spilt 
de tingene jeg holder på med, så er det fort glemt at det var litt kjedelig 
å skrive en søknad.» Initiativene informantene viser her, og valgene de 
har tatt vedrørende sin virksomhet, synliggjør agentskapets prosjektive- 
rende dimensjon (Emirbayer & Mische, 1998). Mennesker handler ikke 
kun på rutine, men skaper også nye muligheter for tanker og handlinger 
(s. 983). I henhold til Emirbayer og Misches agentskap er dannelsen av 
prosjekter alltid en interaktiv, kulturelt innebygd prosess der sosiale 
aktører forhandler om sine veier mot fremtiden, og mottar sin drivkraft 
fra det sosiale livets konflikter og utfordringer (s. 984). Man kan derfor 
forstå den utpregete «gjør det selv»-holdningen ved agentskapet (se f.eks. 
Lorentzen, 2009), som narrativene portretterer, ikke bare som et resultat 

av informantenes uttalte kontrollbehov og autonomi, men også som et 
resultat av en rasjonell innstilling til den aktiviteten de utøver og de skif- 
tende strukturelle vilkår som denne inngår i. 

Agentskapets evaluerende dimensjon innebærer aktørers kapasitet til 
å gjøre praktiske og normative vurderinger blant alternative handlings- 
baner og eventuelt endre strategier og retning som svar på ulike krav, 
dilemmaer og uklarheter som måtte oppstå (Emirbayer & Mische, 1998, 
s. 971). Narrativene synliggjør denne dimensjonen av agentskapet på ulike 
måter. Johanne fortalte at under studietiden og i perioden etter utdannin- 
gen kunne både hun og hennes medspillere investere tid og kompetanse 
i den kreative virksomheten — det var flere som delte på den økonomiske 
risikoen mens de etablerte noe som på lengre sikt kunne gi en form 
for avkastning. Man kan tenke seg at unge i etableringen har mulighet 
for dette, da de økonomiske utfordringene er mindre enn hvis man for 
eksempel har familiære forpliktelser. Samtidig viser denne formen for 
investering et driv og et engasjement mot noe man har tro på og ønsker 
å få realisert. Nå som Johanna har etablert seg som artist kan hun ikke 
lenger basere seg på slik dugnad fra gamle studiekamerater, og ulike min- 
dre konstellasjoner etableres for å gi større økonomisk fleksibilitet. Oskar 
investerer pengene han tjener på innspillinger og turné i nye prosjekter 
han ønsker å realisere. Det er den kreative åren som driver produksjo- 
nen fremover - han er glad til så lenge han «holder hodet over vannet», 
fortalte han. Samtidig har familiære forpliktelser innvirket på reisevirk- 
somheten og måten han organiserer arbeidsdagene på. Nye rutiner for 
øving og administrativt arbeid strukturerer arbeidsdagene. Også Hanna 
fortalte om utfordringer knyttet til å drifte et variert og stressende yrke- 
sliv med familiære forpliktelser, samtidig som foreldrepermisjonen ga en 
mulighet til et brudd med tidligere turnevirksomhet og anledning til å 
etablere seg på ny plass og i en ny rolle. Der samtlige informanter inves- 
terer tid, men også egne midler, i å realisere virksomheten sin, synliggjør 
Niklas sin fortelling en enda sterkere kobling til mer merkantil forret- 
ningsdrift der han omtaler sine ulike prosjekter og tjenester som «hylle- 
varer». Investeringen som er lagt ned i hver «vare» kan gi inntjening over 
tid som gir fleksibilitet, sikkerhet og mulighet for selskapet innimellom å 
gjøre større produksjoner. 

Den evaluerende dimensjonen ved agentskapet viser seg i stor grad i 
fortellingene der informantene forteller om hvordan virksomhetene har 
blitt påvirket av pandemien. Der samtlige har snudd seg rundt og brukt 
tiden kreativt i ny produksjon (se også kapittel 12, Røyseng & Vinge i 
denne utgivelsen), har det for Johannas del også ført til et gjensyn med 
lærerrollen; en handling som synliggjør agentskapets kobling til fortid, 
nåtid og fremtid: «Akkurat nå vil det være fint å ha noe fast å gå til, noe 
annet enn å sitte hjemme», fortalte hun, «jeg har troen på at det vil gi meg 
inspirasjon til mine egne låter». 

Musikerne - hvor mange er de 
egentlig? Avgrensninger i politikk 
og forskning 


Mari Torvik Heian 
Telemarksforsking 


Abstract: There are more professional musicians in Norway than any other type 
of artist, and their numbers seem to be constantly increasing. Nationwide surveys 
conducted in 1993, 2006 and 2013 have documented that the number of musicians 
exploded over this period. This strong increase is partly due to genuine growth, but 
first and foremost because the criteria for inclusion in the artist population were 
expanded in the survey from 2006. In 2021, a new artist survey was conducted, 
and the musicians were among the artists counted. The purpose of this chapter is 
1) to discuss different delimitations and data sources for estimates of the number of 
musicians and 2) to reflect on the implications of different definitions of the research 
object ‘professional musician’ 


Keywords: professional musician, artist policy, cultural policy research, artists’ 
work and income 


Introduksjon 


Musikerne er den største kunstnergruppen i Norge, og antallet ser stadig 
ut til å øke. I 1993 ble antall yrkesaktive musikere beregnet til rundt 2 800, 
mot rundt 7 100 i 2006 og 8 200 i 2013. Beregningene ble gjort i lands- 
omfattende undersøkelser av kunstneres inntekts- og arbeidsforhold 


Sitering: Heian, M. T. (2022). Musikerne - hvor mange er de egentlig? Avgrensninger i politikk og forsk- 
ning. I S. Røyseng, H. Stavrum & J. Vinge (Red.), Musikerne, bransjen og samfunnet (Kap. 3, s. 71-90). 
Cappelen Damm Akademisk. https://doi.org/10.23865/noasp.160.ch3 

(Elstad & Pedersen, 1996; Heian et al., 2008, 2015).' Den sterke økningen 
skyldes dels en genuin vekst, men først og fremst at kriteriene for hvem 
som skulle inkluderes i undersøkelsene ble utvidet i 2006-undersøkelsen. 
Det er hittil ikke gjort tilsvarende beregninger av antall musikere siden 
undersøkelsen fra 2013. Men i løpet av 2021 og 2022 gjennomføres enda en 
kunstnerundersokelse,* og musikerne er blant kunstnerne som igjen skal 
telles. Som dette kapitlet skal vise, er det ingen enkel sak. Ulike mulig- 
heter skal vurderes, prinsipielle og pragmatiske valg må tas, og både vel- 
kjente og nye hindringer dukker opp. 

En økende interesse de siste tiårene for samfunnsvitenskapelige studier 
av kunstnere som yrkesgruppe, har medført diskusjoner omkring det 
metodologiske - og mer praktiske - spørsmålet om hvordan man avgren- 
ser kunstnerbegrepet (Alper & Wassall, 2006; Filer, 1986; Karttunen, 
1998; Melldahl, 2012; Menger, 2006; Towse, 2020). All den tid musikere 
defineres som kunstnere, innebærer det også spørsmålet om hvordan 
denne yrkesgruppen avgrenses. Følgelig krever forskning på musikerne 
som yrkesgruppe en avgrensning etter mer eller mindre faste kriterier. 
Men begrepet yrkesaktiv musiker er verken entydig eller selvforklarende. 
Stiller du spørsmålet om hva en profesjonell musiker er, vil du kunne få 
mange ulike svar, avhengig av hvem du spør, og det kan ligge mange ulike 
forståelser av hva profesjonell eller yrkesaktiv musiker er. Som regel legger 
vi mer eller mindre bevisste og konkrete kriterier til grunn når vi beteg- 
ner noen som profesjonelle musikere og andre som amatør- eller hobby- 
musikere. Hvorvidt noen betegnes som profesjonell musiker har, i både 
kulturpolitikk og forskning, også vært avhengig av hvilken sjanger eller 
hvilket musikkuttrykk det er snakk om. Hvordan denne forskningska- 
tegorien kan avgrenses er i tillegg avhengig av hvilke kilder for infor- 
masjon om yrkesgruppen, i dette tilfellet musikerne, forskerne har 
tilgang til. 

Når man skal undersøke hvor mange yrkesaktive musikere som finnes 
i Norge i dag, er det med andre ord en rekke spørsmål som kan diskute- 
res: Hvorfor skal de telles? Hvilke avgrensninger skal brukes for å beregne 


Í Heretter betegnes disse som hhv. 1993-undersøkelsen, 2006-undersøkelsen og 2013- 
undersøkelsen. 
2 Heretter betegnet som 2021-undersøkelsen. 

hvem som skal telles med og ikke? Hvilke kilder kan brukes? Og hvilke 
implikasjoner kan ulike avgrensninger ha for forskningen, politikken på 
området og for musikerne som yrkesgruppe? Dette er spørsmål som også 
diskuteres i dette kapitlet. 

Formålet med kapitlet er å diskutere ulike begrepsavgrensninger og 
datakilder som kan ligge til grunn i beregningen av antall musikere, 
samt å reflektere rundt hvilke implikasjoner ulike avgrensninger kan 
ha. Kunstnerundersøkelsene som er nevnt innledningsvis brukes for å 
illustrere ulike muligheter og begrensninger som virker inn på hvordan 
yrkesaktiv musiker defineres og operasjonaliseres i forskning og poli- 
tikk. I kapitlets første del diskuteres forholdet mellom kulturpolitikk 
og avgrensningen av den yrkesaktive musikeren som forskningsobjekt. 
Deretter illustreres avgrensningsproblematikken med utgangspunkt i 
erfaringer og resultater fra kunstnerundersøkelsene. Basert på dette dis- 
kuteres til slutt ulike avgrensningers mulige konsekvenser. 


Kulturpolitisk definisjon av yrkesaktiv musiker 


Hvorfor skal musikerne telles, og hvorfor trengs en avgrensning? 
Bakgrunnen for at musikerne - og andre kunstnere - skal avgrenses 
som yrkesgruppe og telles, er at kultur- og kunstnerpolitikken skal være 
kunnskapsbasert. Kunstnerundersøkelsene har gjennom flere tiår gitt 
kunnskap som har blitt brukt som grunnlag for utforming av kunst- 
ner- og kulturpolitikken. Ikke bare den offentlige politikken, men også 
kunstnerorganisasjonene og andre interesseorganisasjoner på feltet, har 
interesse av denne kunnskapen. Kunstnerundersøkelsene, som altså har 
vært grunnlag for beregningen av antall musikere, er med andre ord gjen- 
nomført på oppdrag fra myndighetene for å framskaffe systematisk og 
oppdatert kunnskap om norske kunstneres kår. Denne kunnskapen har 
blitt brukt som grunnlag for videreutvikling av kunstnerpolitikken. For 
eksempel har undersøkelsene gitt kunnskap om hva som kjennetegner 
kunstnere som har nok inntjening fra sin kunstneriske virksomhet til 
å leve av den, hvilke som strever på arbeidsmarkedet og hvor treffsikre 
ulike kultur- og kunstnerpolitiske virkemidler ser ut til å være. Kunnskap 
om hvorvidt kunstnerbefolkningen vokser, og om hvor mange kunstnere 

som befinner seg i ulike kunstneriske yrker, har stått sentralt i manda- 
tet til disse undersøkelsene. Også kunstnerorganisasjonene har nytte av 
oppdatert kunnskap om sine medlemmer og kunstnergruppen de repre- 
senterer, i sin argumentasjon overfor politikere og myndigheter om at 
politikken må legge bedre til rette for og støtte opp under kunstneres kår. 

At kunstnerundersøkelsene er bestilt av offentlige myndigheter, inne- 
bærer i praksis at forskningskategorien kunstner i stor grad er kultur- 
politisk definert, basert på hvilke kunstnergrupper som til enhver tid skal 
omfattes av kunstnerpolitikken. Dette er kunstnergrupper som i prin- 
sippet kan motta stipend gjennom de statlige kunstnerpolitiske støtte- 
ordningene. Hvilke grupper dette er, har myndighetene kommet fram til 
i samarbeid med kunstnerorganisasjonene. Her inngår et bredt spekter 
av kunstneriske yrker - i tillegg til musikere, er scenekunstnere, forfat- 
tere, visuelle kunstnere og designere inkludert. Blant kunstnergruppene 
som har tilgang til de statlige støtteordningene befinner altså musikerne 
seg, spesifisert som skapere, utøvere og produsenter innenfor ulike 
musikksjangre. 

Kulturpolitikken i Norge er slik forankret i et relativt tett samar- 
beid mellom kunstnerorganisasjoner og myndigheter. Siden etable- 
ringen av den korporative kulturpolitiske modellen på 1970-tallet, 
har organisasjonene hatt relativt stor innflytelse og spilt en viktig 
rolle i norsk kunstnerpolitikk (Mangset, 2008). Dette henger i tillegg 
sammen med at kunstfeltet selv definerer det profesjonelle feltets gren- 
ser gjennom armlengdeprinsippet - både gjennom medlemskapskrite- 
rier og beslutninger om tildeling av offentlig kunststøtte (Mangset, 2015). 
Kunstnerorganisasjonene har dessuten behov for kunnskap om sine 
medlemmer for å drive egen politikk, og flere av organisasjonene har 
vært sterke pådrivere for at det med jevne mellomrom skal gjennomføres 
undersøkelser av kunstneres inntekts- og arbeidsforhold. Basert på dette 
kan det argumenteres for at den kulturpolitiske definisjonen av kunstne- 
ren også kan sies å samsvare med (deler av) kunstfeltets egne definisjoner. 

En avgrensning av kunstnerpopulasjonen etter medlemskap i kunstner- 
organisasjoner innebærer imidlertid ikke noen strømlinjet definisjon. 
Som beskrevet innledningsvis kan den sterke økningen i antall yrkesak- 
tive musikere som ble dokumentert i 2006-undersøkelsen altså tilskrives 

en sterk økning av yrkesaktive musikere i Norge, som i stor grad skyldtes 
en utvidelse av kriteriene for hvem som skulle inkluderes i undersøkel- 
sene. Utvidelsen i avgrensningen på musikkfeltet besto i at fire musi- 
kerorganisasjoner ble lagt til: GramArt, Norsk Artistforbund, Norsk 
Folkemusikk- og Danselag? og Norsk jazzforum. Den nye avgrensningen 
gjorde altså at et betydelig større antall musikere ble telt med, og også at 
musikere fra flere sjangre ble inkludert (Heian et al., 2006). 

Inkluderingen av flere musikerorganisasjoner i kunstnerundersøkel- 
sene kan også ses i sammenheng med at det kulturpolitiske ansvars- 
området på musikkfeltet de siste tiårene har blitt utvidet med innføring 
av støtteordninger for det rytmiske feltet (NOU 2013: 4). Men til tross 
for at nye musikkuttrykk og -sjangre som jazz, rock og pop har kom- 
met inn i den kulturpolitiske varmen de siste tiårene, har forskere pekt 
på at deler av musikkfeltet ikke har blitt regnet med (Stavrum, 2014). 
Kulturpolitikkforskningen har dessuten vært kritisert for å legge for stor 
vekt på å studere kulturuttrykk og kunstnergrupper som er en del av 
den statlige politikken og av offentlig kulturforvaltning (Røyseng, 2007; 
Stavrum, 2014). Ifølge Røyseng (2007) har forskningen basert seg på en 
smal definisjon av kulturpolitikk, med fare for å reprodusere forståelsen 
av hvilke deler av kulturen som skal inngå i ulike offentlige støtteord- 
ninger (Røyseng, 2007, s. 20). Denne kritikken har også rammet kunst- 
nerundersøkelsene, all den tid utvalget har vært avgrenset ut fra noen 
utvalgte kunstnerorganisasjoner, og i liten grad har inkludert uorgani- 
serte kunstnere (Heian, 2018). 

Slike kritiske innvendinger kan ses som en parallell til Bourdieus 
påpekning om at samfunnsforskning som overtar administrative eller 
politiske definisjoner, krever dokumentasjon og innsikt i hva definisjoner 
og avgrensninger grunner i. Forskerens oppgave er da å forsøke å beskrive 
eller avdekke hvilke konsekvenser det kan ha å bruke en definisjon fram- 
for andre (Bourdieu, 1993; Bourdieu et al., 1991). Ut fra Bourdieus viten- 
skapsteorisyn er det viktig at forskere forsøker å avdekke maktforhold 
og grensedragninger som preger feltet de studerer. Det vi som forskere, 
ifølge Bourdieu, må være bevisst på, er at begreper og kategorier dermed 


3 — Det som nå heter FolkOrg. 

er konstruert på bakgrunn av interessekonflikter i samfunnet. Bruken 
av kategoriene skjuler de mekanismer som produserer kategoriene, og 
samtidig den status og verdi som knyttes til de som befinner seg i en 
kategori. For, som nevnt, finnes det ingen selvsagte måter å kategorisere 
kunstneren - eller den profesjonelle musikeren — på. Konstruksjonen av 
forskningsobjektet bør derfor være underlagt en kontinuerlig korrigering. 

Det finnes altså ingen teorinøytrale måter å samle inn, registrere, 
sammenstille eller tolke data på (Bourdieu et al., 1991). Og, som beskrevet 
over, i kunstnerundersøkelsene har definisjonen av forskningsobjektet — 
yrkesaktiv kunstner, og i denne sammenhengen musiker - vært tett 
knyttet til både politiske og administrative definisjoner og avgrensnin- 
ger. Men skal man strebe etter Bourdieus ideal når man studerer forhold 
på musikkfeltet, kan det da blant annet være viktig å undersøke statusen 
ulike sjangre har, og hvilke typer musikere som inngår i kulturpolitiske 
ordninger til enhver tid. Følger vi Bourdieus feltteori er statusen eller 
posisjonen til for eksempel en musikksjanger avhengig av kontinuerlige 
forhandlinger, stridigheter og utfordringer. Slik kan ikke feltet ses på 
som noe statisk med absolutte grenser. Dette er også innlemmingen av 
flere sjangre i kulturpolitikken, som beskrevet over, eksempel på. Også 
omorganiseringen av den største musikerorganisasjonen MFO, som 
ble til Creo, representerer en endring i feltet som kan ha betydning for 
hvilke typer musikere som kan inkluderes i kunstnerundersøkelsene. Til 
forskjell fra en del andre kunstnerorganisasjoner, også på musikkfeltet, 
stiller ikke Creo andre krav for å bli medlem enn at man har inntekt 
fra kunstneriske eller kunstpedagogiske yrker. At kunstnerundersøkel- 
sene fanger opp denne typen omorganiseringer med å utvide utvalget av 
musikerorganisasjoner, er altså eksempel på at forskningen forholder seg 
til endringer i feltet. 

Å stille spørsmålstegn ved og diskutere hvilke implikasjoner ulike 
definisjoner og operasjonaliseringer av profesjonell, yrkesaktiv musiker 
kan ha, krever at en ser de ulike avgrensningene i sammenheng med 
en rekke forhold: ulike yrkesforståelser, kunstsyn, kvalitetsforståelser, 
arbeidsmarkedsforhold og inntjeningsmuligheter, utdanningsmuligheter, 
kulturpolitiske tradisjoner og utviklingstrekk, og også hvordan forskere 
tidligere har brukt og argumentert for ulike avgrensninger og kategorier. 

Dette er med andre ord en ambisiøs og kompleks øvelse. Spørsmål som 
kan stilles, er da: Hvordan skal man tilnærme seg denne tematikken som 
forsker? Hvordan operasjonaliseres den profesjonelle, yrkesaktive musi- 
keren? Skal man fange opp de som hittil har vært utenfor, og hvordan 
gjøres i så fall det? Hvor går skillene mellom profesjonelle og amatører? 
Hvem kan regnes som yrkesaktiv, hvilke kriterier skal brukes, og hvor 
målbare er disse kriteriene? Hvilke konsekvenser kan avgrensningene 
ha for resultatet av undersøkelser, for kulturpolitikken og for musikerne 
selv? Slike spørsmål peker på at det ikke er mulig å komme fram til en 
entydig og omforent definisjon av hvem som er profesjonelle musikere. 
Men forskning på musikere som yrkesgruppe krever likevel en avgrens- 
ning. I de neste avsnittene gjøres det rede for hvordan avgrensningen 
og operasjonaliseringen av yrkesaktiv kunstner og musiker er gjort i 
kunstnerundersøkelsene. 


Kunstnerundersøkelsene - avgrensning 

og operasjonalisering 

I Norge har man, gjennom de landsomfattende undersøkelsene, fått god 
oversikt over kunstnere som yrkesgruppe, sammenliknet med andre 
land. Det skyldes dels at Norge er et homogent land med høy organi- 
sasjonsgrad; mange av kunstnerne her til lands er organisert i sterke 
kunstnerorganisasjoner. Det har gjort det relativt enkelt å gjennomføre 
nasjonale spørreskjemaundersøkelser av kunstnerbefolkningen, basert 
på medlemslister i de ulike organisasjonene. Siden 1970-tallet har slike 
landsomfattende undersøkelser blitt gjennomført på oppdrag fra offent- 
lige myndigheter for å gi grunnlag for politikken som omhandler kunst- 
neres arbeid og inntekter. 

Medlemskap i kunstnerorganisasjon har altså blitt brukt som et sen- 
tralt operasjonelt kriterium i avgrensningen av utvalget til undersøkel- 
sene, og dermed også som grunnlag for å beregne antallet kunstnere i 
Norge, herunder antall musikere. At organisasjonene har gitt tilgang til 
medlemslistene har dermed vært en viktig forutsetning for den prak- 
tiske gjennomføringen av undersøkelsene. I avsnittene som følger gis en 
gjennomgang av hva som har ligget til grunn for antallsberegningene av 

musikerne i kunstnerundersøkelsene, med hovedvekt på undersøkelsene 
fra 2006 og 2021. 


2006-undersøkelsen 


Et av formålene med 2006-undersøkelsen var at resultatene skulle være 
sammenliknbare med 1993-undersøkelsen, blant annet når det gjaldt 
utviklingen i antall kunstnere (Heian et al., 2008). Men grunnlaget for 
å beregne antall kunstnere avvek en god del fra 1993-undersøkelsen. En 
viktig endring som hadde betydning for antallsberegningen, og særlig for 
beregningen av antall musikere, var at antallet medlemsorganisasjoner 
som ble inkludert i 2006-undersøkelsen ble betydelig utvidet sammen- 
liknet med i 1993-undersøkelsen. Bakgrunnen for utvidelsen i antall 
organisasjoner var et forslag fra Statens kunstnerstipend som påpekte 
at musikerorganisasjonene var dårlig representert i de foregående 
undersøkelsene, særlig sammenliknet med forfatterorganisasjonene. 
Statens kunstnerstipend anbefalte derfor å inkludere GramArt, Norsk 
Artistforbund, Norsk Folkemusikk- og Danselag og Norsk jazzforum. 
En viktig forskjell mellom 1993- og 2006-undersøkelsen når det gjaldt 
musikerne var også at utøvende musikere i 1993-undersøkelsen ble bereg- 
net ut fra medlemstallet i daværende Norsk Musikerforbund og Norsk 
Tonekunstnersamfund. Norsk Musikerforbund hadde på det tidspunk- 
tet litt over 2 200 medlemmer. I 2001 dannet Norsk Musikerforbund, 
sammen med Norsk kantor- og organistforbund (NKOF) og Norsk 
Musiker- og Musikkpedagogforening (NMM) den nye organisasjonen 
Musikernes fellesorganisasjon (MFO). Verken NKOFs medlemmer eller 
NMMs medlemmer var med i 1993-undersøkelsen (Heian et al., 2008, 
s. 59).* Siden verken Gramart, Norsk jazzforum, NKOF eller NMM var 
med i 1993-undersøkelsen, kunne det argumenteres for at musikerne var 
dårligere representert i 1993 enn i 2006. 


4 — Ved fusjonen i 2001 hadde Norsk Musikerforbund rundt 3 000 medlemmer, NKOF 850 og NMM 
2 600. Økningen i Musikerforbundets medlemstall skyldtes i stor grad at de to andre organisa- 
sjonenes medlemmer også var kommet med. Dette utgjorde anslagsvis rundt 3 000 medlemmer 
av den totale økningen på om lag 4700 medlemmer. Da 2006-undersøkelsen ble gjennomført 
hadde MFO hadde rundt 6 900 medlemmer (Heian et al., 2008, s. 68). 

I tillegg til medlemskap har krav om yrkesaktivitet blitt brukt som kri- 
terium for å bli inkludert i beregningen av antall kunstnere. I 1993-under- 
søkelsen ble det satt krav om kunstnerisk aktivitet i minst ett av de siste 
sju årene for å regnes som yrkesaktiv kunstner (Elstad & Pedersen, 1996). 
I 2006-undersøkelsen var kravet til yrkesaktivitet innskrenket noe, til 
å gjelde de siste fem årene. Grensen på fem år ble satt i samsvar med 
kriteriet for å motta den daværende ordningen om garantiinntekt (GI), 
som var fem år. I kravet om yrkesaktivitet lå det ikke noen grense for 
minimum arbeidstimer, eller at kunstnerisk inntekt skulle være over en 
viss størrelse. En ble altså regnet som kunstnerisk yrkesaktiv uavhengig 
av om den kunstneriske aktiviteten og inntekten fra kunstnerisk arbeid 
hadde vært lav. I 2006 ble andelen aktive medlemmer i hver organisa- 
sjon som oppga at ikke hadde vært kunstnerisk aktive i perioden, brukt 
for å korrigere ned antallet aktive kunstnere. Denne andelen varierte en 
god del mellom organisasjonene, men i gjennomsnitt hadde 17 prosent av 
medlemmene ikke vært kunstnerisk yrkesaktive de siste fem årene. 

Veksten i antall kunstnere i perioden mellom 1993 og 2006 ble bereg- 
net til 110 prosent, det vil si mer enn en dobling. Denne veksten skyld- 
tes altså både en genuin vekst i antall kunstnere, og at avgrensningen av 
kunstnerbefolkningen ble utvidet. I hovedsak innebar utvidelsen at et 
betydelig større antall kunstnere ble inkludert i 2006-undersøkelsen enn 
i 1993-undersøkelsen. En dekomponering av denne totale veksten viste at 
den genuine veksten var rundt 30 prosent. Veksten som følge av at flere 
kunstnerorganisasjoner ble tatt med var på 60 prosent’ På bakgrunn av 
anslagene ble det uansett konkludert med at veksten i antall kunstnere 
hadde vært meget sterk i perioden 1993 til 2006. I tillegg ble det argumen- 
tert for at avgrensningen av kunstnerbefolkningen i 1993 hadde vært for 
snever, særlig når det gjaldt musikere. 


5 12006 ble det brukt to ulike metoder for å beregne antallet kunstnere, som resulterte i at vi den 
gangen anslo at den samlede genuine veksten i antallet kunstnere var et sted mellom 30-40 pro- 
sent. Den enkleste metoden baserte seg på antallet medlemmer i kunstnerorganisasjonene i 1993 
og 2006, som viste en vekst på 38 prosent for perioden. I tillegg ble en mer avansert metode 
benyttet for å regne ut antall aktive kunstnere, basert på informasjonen fra spørreundersøkelsen. 
Denne metoden ga et anslag på 19 000 aktive kunstnere, som tilsvarte en genuin vekst på 31 pro- 
sent mellom 1993 og 2006. De to metodene ga altså et noenlunde samsvarende svar. 

En annen vesentlig forskjell mellom 2006-undersøkelsen og de foregå- 
ende, var at denne undersøkelsen også inkluderte uorganiserte kunstnere. 
For det finnes mange kunstnere som ikke er organiserte, men disse hadde 
man lite forskningsbasert kunnskap om. Et argument for å inkludere uor- 
ganiserte kunstnere var dessuten at man ønsket å studere kunstneres orga- 
nisasjonsgrad. To kilder ble brukt for å få tilgang til kunstnere som ikke var 
medlem av noen kunstnerorganisasjon. Den ene kilden var Statens kunst- 
nerstipends (SKS) register. Den andre var det som den gang het Bedrifts- og 
foretaksregisteret, og som nå heter Foretaksregisteret. I dette registeret er 
kunstnere registrert under koden for selvstendig kunstnerisk virksomhet. 
Å bruke dette registeret innebar imidlertid også i seg selv en avgrensning, 
fordi det kun er selvstendig næringsdrivende kunstnere som er registrert 
der. Det vil si at kunstnere som utelukkende var ansatt i faste eller midler- 
tidige stillinger, eller som hadde registrert sin virksomhet på andre måter 
enn i enkeltpersonforetak, ikke var inkludert i dette utvalget. 

Basert på de tre kildene - medlemsregistre, Bedrifts- og foretaksregis- 
teret og Statens kunstnerstipends register - ble det samlede antall yrkes- 
aktive kunstnere da beregnet til over 19 000, hvorav 14 200 var medlemmer 
i kunstnerorganisasjoner. Antallet uorganiserte yrkesaktive kunstnere ble 
anslått til 4 800, hvorav 300 fantes i SKSs register og 4 500 i Bedrifts- og 
foretaksregisteret. Det er imidlertid nødvendig å understreke at anslaget 
uorganiserte kunstnere i Bedrifts- og foretaksregisteret var høyst usikkert, 
fordi insentivet for å besvare spørreskjemaet kan være sterkere for de mest 
aktive og svakere for de som driver hobbyvirksomhet. Med andre ord kan 
ikke-kunstnere være underrepresentert, slik at anslaget på uorganiserte 
kunstnere kan ha blitt for stort (Heian et al., 2008, s. 71). 

Økningen i den aktive kunstnerbefolkningen som ble beregnet i 
2006-undersøkelsen, skyldtes altså flere forhold. For det første, en genuin 
økning i antall kunstnere, for det andre, en utvidelse av grunnlaget for 
anslag på antall kunstnere gjennom å inkludere uorganiserte kunstnere og 
nye kunstnerorganisasjoner. Det siste kan også sies å representere en utvidet 
definisjon av hvem som ble definert som kunstnere, og særlig musikere.° 


6  Itillegg ble det for det tredje gjort en utvidelse av beregningsgrunnlaget til å omfatte eldre kunst- 
nere og kunstnere under utdanning. 

Noe som også var nytt i 2006-undersøkelsen var at data fra spørreunder- 
søkelsen ble koblet opp mot data i Folkeregisteret. Ikke bare gjorde det at det 
kunne innhentes en rekke opplysninger som inntekt, bosted, kjønn, alder 
mv. for hele medlemspopulasjonen, men vi kunne også vurdere representa- 
tiviteten til de som hadde besvart undersøkelsen. 


2013-undersøkelsen 


I likhet med de første kunstnerundersøkelsene og til forskjell fra 
2006-undersøkelsen, ble 2013-undersøkelsen kun basert på organiserte 
kunstnerne, med unntak av kunstnere registrert i Statens kunstner- 
stipend (Heian et al., 2015). Uorganiserte selvstendig næringsdrivende 
i foretaksregisteret var altså ikke inkludert. Til det var rammene som 
var satt av til gjennomføringen av undersøkelsen for små denne gangen. 
Under forutsetning av at andelen aktive medlemmer var den samme som 
den som var utgangspunkt for beregningene i 2006, ble veksten i antall 
kunstnere beregnet til 20 prosent. Anslag på antall aktive medlemmer ble 
da anslått å være oppunder 18 000, altså rundt 3 800 flere enn i 2006. Den 
genuine prosentvise økningen i antall kunstnere i perioden 2006-2013 
var mellom 20 og 25 prosent. Også i denne perioden hadde det vært en 
sterk vekst blant musikere. Daværende MFO hadde over 7 800 medlem- 
mer i 2013, hadde hatt en økning pa 13 prosent, GramArt og NOPA hadde 
økt med 30 prosent til hhv. 1 300 og 800 medlemmer, og også de min- 
dre musikerorganisasjonene hadde økt i perioden Det ble ikke benyt- 
tet registerdata, og dermed hadde vi heller ikke tilsvarende kontroll på 
populasjonen. Lav svarprosent i en del av kunstnergruppene, særlig i 
musikerorganisasjonene, gjorde dessuten mange av funnene usikre. Ser 
vi bort ifra det, bød ikke denne undersøkelsen på store utfordringer når 
det gjaldt avgrensningen og operasjonaliseringen av forskningsobjektet, 


7 Med utgangspunkt i respondentenes egne avkrysninger av hvilken kunstnerkategori de tilhørte, 
altså uavhengig av hvor de var medlemmer, fant vi at kategorien musikere, sangere og dirigenter 
hadde økt fra 1 800 i 2006, til 5 033 i 2006 og 6 802 i 2013. I kategorien komponister var antallet 
11511993, 376 i 2006 og 299 i 2013. Den desidert største veksten fant vi i gruppen av populærkom- 
ponister hvor antallet var 75 i 1993, 610 i 2006 og 504 i 2013. Dette var altså en følge av utvidelsen 
av musikerorganisasjonene i utvalget. 


81 


KAPITTEL 3 


siden medlemskriteriet var hovedkriterium, og stort sett de samme orga- 
nisasjonene som i 2006-undersøkelsen var inkludert. 


2021-undersøkelsen 


Hovedavgrensningen av kunstnerbefolkningen i kunstnerundersøkel- 
sene er altså hittil gjort med utgangspunkt i medlemmer i de ulike 
kunstnerorganisasjoner. Til tross for usikkerhet i anslag og beregnin- 
ger, har tilgangen til organisasjonenes registre gjort det mulig å studere 
endringer i ulike forhold ved kunstneres situasjon over en periode på 
godt over 40 år. Fra politisk hold er det noe man har ønsket å fortsette 
med. I 2018 opprettet Kulturdepartementet et utvalg som skulle komme 
med forslag til gjennomføring av framtidige kunstnerundersøkelser. Det 
resulterte i rapporten Framtidige kunstnerundersøkelser av kunstneres 
arbeidsforhold og levekår (Røyseng et al., 2019), der utvalget går gjen- 
nom en rekke prinsipper for avgrensning av kunstnerbefolkningen, som 
i hovedsak følger avgrensninger benyttet i tidligere undersøkelser (Heian 
et al., 2008, 2015). Det foreslås også at framtidige kunstnerundersøkel- 
ser bør baseres på en kombinasjon av registerdata og data fra en spørre- 
undersøkelse. I mandatet for 2021-undersøkelsen, som bygger på dette 
utvalgets rapport, er muligheten for å sammenlikne resultatene med 
både tidligere og framtidige undersøkelser tillagt stor vekt (Røyseng, 
2019). I tråd med det er 2021-undersøkelsen i stor grad i utgangspunk- 
tet lagt opp på samme måte som i 2006-undersøkelsen; først og fremst 
basert på kunstnerorganisasjonenes medlemsregistre, men også supplert 
med uorganiserte kunstnere registrert i Statens kunstnerstipends regis- 
ter og i Foretaksregisteret. Selv om den nye undersøkelsen, som den i 
2006, inkluderer uorganiserte kunstnere, er tilgangen til organisasjone- 
nes medlemsregistre altså helt nødvendig for å sikre et godt sammen- 
likningsgrunnlag med tidligere undersøkelser. Dette er særlig viktig 
for å studere utviklingen av kunstnere i ulike kunstnergrupper. Men 
idet arbeidet med denne undersøkelsen startet, dukket det opp et nytt 
hinder - den nye GDPR-lovgivningen. 

For å gjennomføre 2021-undersøkelsen i tråd med mandatet fra 
Kulturrådet, og for å kunne sammenlikne resultater med de tidligere 

undersøkelsene, trengs altså oppdaterte medlemslister fra kunstnerorga- 
nisasjonene. Problemet som har oppstått, er at flere av kunstnerorgani- 
sasjonene har vurdert at de ikke kan dele lister med personopplysninger 
til forskning uten samtykke fra medlemmene. De fleste organisasjonene 
er definert som fagforeninger, og fagforeningsmedlemskap er å betrakte 
som en sensitiv opplysning. Organisasjonene viser til strengere regler 
etter at EUs generelle personvernforordning (GDPR) ble innført i 2018. 
Blant organisasjonene som ikke ønsker å dele medlemslistene sine er 
også musikerorganisasjonene Creo (9 500 medlemmer’) og GramArt 
(3 000 medlemmer). 

Som en alternativ løsning har organisasjonene sendt ut en forespørsel 
til der de ber sine respektive medlemmer som ønsker å delta i under- 
søkelsen om å samtykke og sende kontaktinformasjon til forskerne. Dette 
resulterte i 1 240 svar fra organisasjoner som totalt organiserer om lag 
21 000 medlemmer. Per januar 2022 er det fortsatt usikkert hvor mange 
medlemmer som i neste omgang vil besvare selve spørreundersøkel- 
sen. Men det er grunn til å tro at sammenliknet med å ha full tilgang til 
organisasjonenes medlemslister, slik forskerne i de foregående kunstner- 
undersøkelsene har hatt, vil muligheten for å undersøke den organiserte 
delen av kunstnerpopulasjonen, være sterkt begrenset. 

Men, det er også sendt spørreskjema til alle som er registrert under 
kodene for kunstnerisk virksomhet i Foretaksregisteret. Dette omfatter 
rundt 25 000 personer, hvorav rundt 4 300 er registret under de to kodene 
som omfatter musikere.’ Dette er det samme registeret som ble benyttet 
for å få tilgang til uorganiserte kunstnere i 2006-undersøkelsen, men 
den gangen fantes ikke underkategoriene for ulike kunstområder. Med 
andre ord kunne man ikke skille kunstnere i ulike kunstnergrupper fra 
hverandre uten at de besvarte spørreskjemaet og selv krysset av for hvil- 
ken kunstnergruppe de tilhørte. Slik registeret nå er bygget opp, med 
mer detaljerte koder, er det også mulig å koble personene i registeret til 


8 Merk at ikke alle medlemmene i Creo er skapende og/eller utøvende musikere. En del er også 
musikkpedagoger eller har andre kunstneriske yrker. Hvor stor andel disse utgjør, har vi ikke 
oversikt over. 

9 «Selvstendig kunstnerisk virksomhet innenfor musikk» og «utøvende kunstnere og underhold- 
ningsvirksomhet innen musikk». 

informasjon fra registre i Statistisk sentralbyrå om blant annet inntekt. 
Slik er det også mulig å skille ut musikere som har inntekt fra sin selv- 
stendige virksomhet, og dermed se hvor stor andel av disse som ser ut til 
å være yrkesaktive musikere. I Foretaksregisteret finnes også mange av de 
organiserte kunstnerne og musikerne, men hvor stor andel dette gjelder, 
er usikkert. Dersom et tilstrekkelig antall besvarer spørreundersøkelsen 
og krysser av på spørsmål om hvilke organisasjoner de eventuelt er med- 
lemmer i, kan det gi grunnlag for å gjøre beregninger av organisasjons- 
graden i kunstner- og musikerbefolkningen. Hvorvidt det lar seg gjøre, 
gjenstår altså å se. 

I og med at 2021-undersøkelsen i skrivende stund fortsatt pågår, er 
altså mye foreløpig uvisst. Poenget med disse eksemplene er å illustrere 
at i avgrensningen av forskningsobjektet er det ikke tilstrekkelig å ta 
utgangspunkt i teoretiske, vitenskapsteoretiske, prinsipielle eller kultur- 
politiske kriterier. Avgrensningen er langt på vei styrt av hva som er prak- 
tisk gjennomførbart, både når det gjelder ressursene og tiden som er satt 
av til prosjektet, og også når det gjelder tolkning av lovverket som omgir 
forskningen. Og all den tid kunstnerundersøkelsene brukes som kunn- 
skapsgrunnlag for kulturpolitikken, legger det i sin tur også føringer for 
hvilke politiske avveininger som tas. 


Avgrensningenes mulige konsekvenser 


Å gjøre avgrensninger av hvem som kan regnes som yrkesaktiv musiker 
etter faste kriterier er nødvendig for å administrere flere offentlige støtte- 
ordninger. Likeledes krever også forskning på musikere som yrkesgruppe 
en gjennomtenkt avgrensning. Men, som dette kapitlet har vist, finnes 
det ikke noen gitt avgrensning verken av kunstnere eller musikere, og 
å beregne antall yrkesaktive kunstnere og musikere er slett ingen enkel 
øvelse. 

Skal man følge Bourdieus vitenskapsteoretiske ideal, bør det være et 
mål å lete fram og synliggjøre hva som er betingelsene for avgrensningen 
av forskningsobjektet (Bourdieu, 1993). Det er forsøkt gjort i dette kapit- 
let, i gjennomgangen av hvilke prinsipielle og politiske forhold som har 
vært utgangspunkt for forskningsoppdragene, og gjennom redegjørelsen 

av ulike praktiske muligheter og hindringer som har ligget til grunn for 
avgrensningene i kunstnerundersøkelsene. 

Bourdieus poeng om synliggjøringen av forutsetningene for avgrens- 
ningen av forskningsobjektet innebærer også et ideal om at man, så langt 
det lar seg gjøre, reflekterer rundt konsekvensene ulike avgrensninger kan 
ha (Bourdieu et al., 1991). Det kan blant annet dreie seg om at kunnskapen 
som kommer fram i forskningen bidrar til reproduksjon eller endring 
i maktforhold, portvokterroller og hierarkier. Dette kan igjen tenkes å 
ha betydning for både samfunnsområdet man studerer og politikken på 
området, og også gi føringer for hva framtidig forskning vektlegger. I vår 
sammenheng kan man da blant annet stille spørsmål ved hvilke konse- 
kvenser det kan ha å legge så stor vekt på medlemskap i avgrensningen 
av forskningsobjektet «yrkesaktiv musiker», slik som i kunstnerundersø- 
kelsene. Videre kan man reflektere rundt hvilke konsekvenser det har å 
inkludere uorganiserte kunstnere, slik det er gjort i 2006- og 2021-under- 
søkelsene. At man må gjøre pragmatiske valg og håndtere hindringer av 
praktisk art, som for eksempel en ny personvernlov, vil også ha mer eller 
mindre utilsiktede konsekvenser. 

For det første, å bruke medlemskap i en kunstnerorganisasjon som 
operasjonelt kriterium for å delta i kunstnerundersøkelsene er, som vi 
har vært inne på i dette kapitlet, ikke helt uproblematisk. Kunstner- 
organisasjonenes medlemsregistre har altså gjort det metodisk mulig å 
gjennomføre slike undersøkelser. Det har også gjort det mulig å gjøre 
sammenlikninger av ulike forhold ved kunstneres situasjon over tid. Men, 
som vist i dette kapitlet, har endringer i organiseringen av musikerne og 
inkluderingen av flere organisasjoner gjort slike sammenlikninger utfor- 
drende. Et annet problem med å ta utgangspunkt i medlemsregistrene, 
kan være at organisasjonene har så ulike kriterier for medlemskap. Det 
gjelder også organisasjonene som organiserer musikere. I noen av orga- 
nisasjonene er kravene for opptak kunstfaglig streng (som for eksempel i 
Norsk Komponistforening). Andre organisasjoner opererer mer som tra- 
disjonelle fagforeninger og åpner for medlemskap for alle yrkesaktive på 
feltet (Creo). Dette innebærer at definisjonen av musikerne er lite strin- 
gent, som for eksempel også kan innebære uklarhet i hva som regnes som 
profesjonell musiker. 

Kunstnerorganisasjonenes rolle i kulturpolitikken innebærer en 
annen, og kanskje mer dyptgripende, problematikk. Med en avgrens- 
ning basert på organisasjonenes medlemslister overlates mye av defini- 
sjonsmakten til kunstnerorganisasjoner med fagforeningsinteresser. Det 
kan tenkes at dette bidrar til å reprodusere maktforholdene på kunst- 
og kulturfeltet, og opprettholde skillene mellom hvem som regnes som 
innenfor og utenfor i kulturpolitisk sammenheng, for eksempel når 
det gjelder tilgang til ulike støtteordninger. En del av denne refleksjo- 
nen kan også relateres til det vi var inne på innledningsvis, nemlig at 
kulturpolitikkforskningen har vært kritisert for å legge for stor vekt på 
å studere kulturuttrykk og kunstnergrupper som er en del av den stat- 
lige politikken og av offentlig kulturforvaltning (se f.eks. Røyseng, 2007, 
2014; Stavrum, 2014). Kritikken har blant annet nettopp gått ut på konse- 
kvensene ved å anvende kulturpolitikkforskningens forskningsobjekter 
og perspektiver som ligger tett opp til politiske og administrative defi- 
nisjoner og avgrensninger. Det pekes på faren for å utelate sentrale tema 
i kunsten eller i kulturen, eller at hva som defineres som «innenfor» og 
«utenfor» forskningsfeltet ikke kommer fram, og at visse kulturuttrykk 
tilgodeses på bekostning av andre (Stavrum, 2014, s. 38-39). Hva som har 
blitt definert som innenfor og utenfor i kulturpolitikk og forskning, har 
da blitt satt i sammenheng med det tradisjonelle skillet mellom borgerlig 
høykultur og folkekultur (Arnestad, 2006, s. 109). Ifølge Stavrum (2014) 
er dansebandmusikk et typisk eksempel på et folkelig kulturryttrykk 
som har stått på siden av kulturpolitikken, og dermed også på siden av 
kulturpolitikkforskningen. Andre har pekt på countrymusikk (Vestby, 
2017) eller populærmusikk mer generelt som eksempel på det samme. 

Den etablerte forskningen på kulturpolitikk har ifølge Røyseng (2007, 
2014) basert seg på en smal definisjon av kulturpolitikk, med den kon- 
sekvens at forskningen står i fare for å reprodusere forståelsen av hvilke 
deler av kulturen som skal inngå i ulike offentlige støtteordninger 
(Røyseng 2007, s. 20). Det er nettopp dette Bourdieu også advarer mot 
når han peker på det problematiske i at samfunnsforskere ofte overtar 
administrative eller politiske definisjoner (Bourdieu, 1993). 

Kan hende har innføringen av musikkpolitiske støtteordninger for 
rytmisk musikk på 90- og 2000-tallet (NOU 2013: 4) gjort denne typen 

kritikk mindre aktuell. Selv om politiske bevilgninger til kulturuttrykk 
med lav status ikke har stått i forhold til bevilgningene til kulturuttrykk 
med høy status, har kulturpolitikken under Kulturløftet gitt stadig mer 
offentlig støtte til tidligere oversette musikksjangre (Brandstad, 2002; 
Henningsen, 2015). Det samme har etableringen av knutepunktordnin- 
gen for musikkfestivaler gjort, for eksempel da countrymusikkfestiva- 
len Norsk Countrytreff fikk knutepunktstatus i 2012 (Vestby, 2017, 2019). 
Det er også verdt å nevne at populærmusikk i dag er et relativt stort 
forskningsområde, og også en stor del av musikkpolitikken (Hylland & 
Stavrum, 2018). Dessuten, å undersøke gruppen av uorganiserte kunst- 
nere og musikere, slik det ble lagt opp til i 2006- og 2021-undersøkelsene, 
vil kanskje være en måte å imøtekomme kritikken mot å la kultur- 
politiske kategorier og medlemsorganisasjoners interesser være styrende 
for forskningen. En bredere definisjon vil kunne brukes som grunnlag 
for å gi anslag på en helhetlig kunstnerpopulasjon som omfatter både 
organiserte og ikke-organiserte kunstnere. Omorganiseringer i musikk- 
feltet og utvidelse av Creos nedslagsfelt representerer kanskje også i min- 
dre grad et skille mellom «innenfor» og «utenfor», både når det gjelder 
tilgangen til kulturpolitiske støtteordninger og avgrensningen av yrkes- 
aktiv kunstner i kunstnerundersøkelsene. At denne organisasjonen, med 
sine mange tusen medlemmer, har så åpne medlemskriterier, innebærer 
sannsynligvis at et større mangfold av musikere er inkludert. 

En innvendig mot å avgrense kunstnerbefolkningen primært gjennom 
Foretaksregisteret, kan være at kunstnerne defineres for vidt, sammen- 
liknet med definisjonen som baserer seg på kravet om medlemskap. Men, 
som omtalt, den store variasjonen i opptakskravene i de ulike organisa- 
sjonene innebærer også at avgrensningen av kunstnerbefolkningen, hvis 
man kun bruker medlemskap som kriterium, også kan være ganske vid. 
I praksis tar den kulturpolitiske definisjonen - og avgrensingen i kunst- 
nerundersokelsene - på bakgrunn av kunstnerorganisasjonenes ulike 
krav til medlemskap, allerede utgangspunkt i både smale og brede forstå- 
elser av hva en kunstner er. 

Kanskje har GDPR-hindringene som har oppstått i 2021-under- 
søkelsen fått som uintendert konsekvens at kunstnerundersøkelsene 
også i framtiden i mindre grad lener seg på en avgrensning basert på 

kunstnerorganisasjonenes medlemslister. Også fordi Foretaksregisteret 
er en relativt lett tilgjengelig kilde til kunstnere, og de siste årene har fått 
høy detaljeringsgrad, kan det hende at en framtidig definisjon av yrkes- 
aktiv kunstner (og musiker) dreies i retning av å legge større vekt på selv- 
stendig næringsdrivende kunstnere og med mindre vekt på medlemskap. 
Det vil i så fall innebære mindre kunnskap om kunstnere og musikere 
som er ansatt eller som organiserer virksomheten sin i andre typer virk- 
somheter. En konsekvens vil i så fall også være at organisasjonene har 
mindre kunnskapsbasert informasjon om sine medlemmer, og kanskje i 
mindre grad i sitt arbeid kan støtte seg på kunstnerundersøkelsene enn 
før. Hvorvidt dette vil skje, er imidlertid fortsatt usikkert. 

Introduksjon 


«Du kan ikke lære deg å bli en kunstner, og du kan ikke gå på skole for å 
finne ditt eget uttrykk, din egen stemme» (Dagny Nordvoll Sandvik, sitert i 
Johannesborg, 2017) 


«Det utdannes for mange [jazzmusikere] i Norge i forhold til antall jobber [...] 
det er bedre med færre og få et høyere nivå» (Petter Wettre, sitert i Johansen, 
2012) 


«Vår viktigste oppgave er [...] å utdanne dyktige musikere, ikke produkter som 


skal selges til massene» (Duch, 2020) 


«Fremtidens musikere kan ikke lenger regne med å bygge et langt yrkesliv på 
ferdigheter ervervet i studietiden [...] Fremtidens musikere må utdannes til 


endring» (Tornquist, 2017) 


«Utdanner vi kunstnere eller håndverkere?» (Henrik Hellstenius, sitert i Istad, 


2017) 


Sitatene over reflekterer normative tanker om betydningen av høyere utø- 
vende musikkutdanning. De stiller spørsmål om hvem utdanningen er 
til for, og med hvilket formål. Spørsmålene og holdningene som ligger 
bak målbæres av aktører i musikkfeltet, det være seg musikere, kompo- 
nister og representanter for utdanningsinstitusjonene. Aktørene inngår 
i en stadig offentlig diskusjon om musikkutdanningens utfordringer i 
møte med arbeidsmarkedet og fremtidens musikeryrke. Synspunktene 
og spørsmålene kan leses som uttrykk for det Elliot Eisner omtaler som 
curriculum ideologies (Eisner, 1985, s. 47) — trosoppfatninger om hva 
en utdanningsinstitusjon skal undervise i, med hvilket formål og med 
hvilke begrunnelser. Selv om de fleste aktører i feltet vil kunne være enige 
i at formålet med høyere utøvende musikkutdanning vil være å forbe- 
rede studentene på en fremtidig profesjonell karriere innen musikk, vil 
det være ulike oppfatninger om hvordan en slik karriere kan se ut og 
hvordan man best mulig forbereder for denne. Hvilke fag og emner skal 
inn, hva skal vektlegges, hvordan skal undervisningen foregå, hva tilhø- 
rer fortiden og hva fordrer fremtiden? Endringer i kultur- og samfunns- 
liv gjør de ideologiske kampene bak studietilbudenes innretning stadig 

aktuelle. Tradisjonell musikkutdanning, med vekt på utvikling av den 
individuelle studentens instrumentekspertise, utfordres av en utdanning 
som inkluderer flere emner og utforsker nye pedagogiske praksiser for å 
gi den fremtidige musiker flere bein å stå på. 

Innenfor tradisjonell læreplananalyse (Goodlad, 1979) vil politiske, 
kulturelle og samfunnsmessige brytninger om skole og utdanning ligge 
forut for ideenes læreplan (ideological curricula, s. 60). Vi kan derfor 
lese implementering av entreprenørskapsfag, samarbeidslæring, praksis 
i det profesjonelle yrkeslivet og inkludering av administrative og øko- 
nomiske emner i høyere utøvende musikkutdanning som uttrykk for 
ideologi. Implementering av nye emner og endringer av etablert prak- 
sis i utdanningsinstitusjonene gjøres for at noe i samfunnet må endres. 
Det kan for eksempel handle om at musikkstudenter må kunne skaffe 
seg et økonomisk forsvarlig utdanningsrelevant virke etter opplæringen. 
Men i og med at intensjoner på det ideologiske læreplannivået må imple- 
menteres i undervisning, er det sjeldent at elementene i den ideologiske 
læreplanen møter studentene i dens originale form. For høyere utøvende 
musikkutdanning vandrer dette læreplannivået gjennom formelle doku- 
menter (studie- og emneplaner, formal curricula), undervisernes tolkning 
og bruk av studie- og emneplaner (perceived curricula), selve undervis- 
ningen og veiledningen (operational curricula) og den erfaringen studen- 
tene sitter igjen med (experiental curricula) (Goodlad, 1979, s. 60-64). Så 
hvis man på det idemessige planet mener at «stylistic flexibility may be 
an essential component of successful employment» (Hewitt, 2009, $. 335), 
er det ikke gitt at studentene opplever at utdanningen har vært preget av 
varierte sjangeruttrykk. 

Der tradisjonell læreplananalyse gir en teoretisk modell på hva som 
skjer med en læreplan på veien fra de overordnede ideene, via formell 
tekst til den faktiske undervisningssituasjonen og undervisningspraksi- 
sens konsekvenser eller effekter, snur vi i dette kapitlet på rekkefølgen: Vi 
konstruerer ulike ideologier om høyere musikkutdanning, ideenes lære- 
plan, ved å ta utgangspunkt i den erfarte læreplanen. Rent metodologisk 
har vi spurt et utvalg profesjonelle musikere om betydningen av deres 
egen utdanning, hva de lærte og hva de, i lys av nåværende arbeidssitua- 
sjon, mener var mangelfullt ved denne. 

Kapitlet er bygd opp på følgende måte: I innledningen har vi redegjort 
for læreplanteori og hvordan denne anvendes i vår forståelse av høyere 
utøvende musikkutdanning. Vi fortsetter med en redegjørelse for øvrige 
metodiske aspekter i arbeidet med dette kapitlet. Den empiriske analy- 
sen innledes med en summarisk presentasjon av aktuell forskning på 
høyere utøvende musikkutdanning, med mål om å syntetisere denne i 
tre hovedtendenser. Disse hovedtendensene vil strukturere den videre 
presentasjonen av empirien. Kapitlet avsluttes med en diskusjon av sen- 
trale spenninger på det ideologiske læreplannivået for høyere utøvende 
musikkutdanning, som analysen har avdekket. 


Metode 


Det empiriske grunnlaget for dette kapitlet består av intervjuer av 57 
profesjonelle musikere. Informantene representerer en bredde av musi- 
kalske sjangre og praksiser. De er frilansmusikere, dirigenter, kom- 
ponister, kirkemusikere og fast ansatt orkester- og distriktsmusikere. 
Informantene kombinerer i varierende grad utøving med pedagogisk 
virksomhet, studioarbeid, arrangering og komponering og konsert- og 
festivalproduksjon. Utvalget representerer samtlige høyere musikk- 
utdanningsinstitusjoner i Norge og dekker ulike sjangerspesialiseringer. 
Utvalget er også variert med tanke på fartstid som profesjonell. Der noen 
har sin utdanning tiår tilbake, er andre helt i starten av sin profesjonelle 
karriere. Ytterligere metodiske aspekter knyttet til utvalg, rekruttering, 
intervjudesign og innledende analyser er beskrevet i appendiks til denne 
utgivelsen. 

I dette kapitlet har vi kodet materialet etter meningsutsagn om utdan- 
ning og læring, og videre kategorisert materialet i tråd med syntetiserin- 
gen av tidligere forskning som blir redegjort for under. Den analytiske 
tilgangen er med andre ord i tråd med en type tematisk analyse (Kvale & 
Brinkmann, 2009). Da poenget med analysen er å avdekke sentrale spen- 
ninger på det ideologiske læreplannivået for høyere utøvende musikk- 
utdanning (Goodlad, 1979), innføres den tidligere forskningen noe mer 
inngående i presentasjonen av empirien, for å trekke paralleller til empi- 
rien, for sette perspektiv på og for å kommentere denne. 

Forskning på høyere utøvende musikkutdanning 


Flertallet av studentene som utdannes ved høyere utøvende musikk- 
utdanning vil virke som frilansmusikere med et mangfold av musikk- 
relaterte aktiviteter (Arnesen et al., 2014; Watne & Nymoen, 2018). Disse 
aktivitetene vil variere fra session-jobber, utvikling av egne prosjekter, 
arrangering og komponering til undervisning og musikkadministrativt 
arbeid, for å nevne noen. Kandidater innen utøvende klassisk musikk har 
tradisjonelt hatt tilgang på faste ansettelser, men stadig flere må basere seg 
pa frilansvirksomhet, da flertallet av disse ikke ender opp med fast jobb i 
orkestrene (Bartleet et al., 2019). En type frilanstilværelse som inneholder 
slikt mangfold av musikkrelaterte aktiviteter benevnes i litteraturen 
som portfoliomusiker (se f.eks. Latukefu & Ginsborg, 2019). Overgangen 
mellom utdanning og arbeidsliv er utfordrende i musikkfeltet, og det er 
først etter noen år i arbeidslivet musikerne uttrykker mangler ved egen 
utdanning for ikke i tilstrekkelig grad forberede dem på den virkelighe- 
ten de skulle ut i (Latukefu & Ginsborg, 2019, s. 94). Stadige endringer i 
det musikkulturelle praksisfeltet - f.eks. trangere økonomiske rammer 
som følge av endringer i produksjon, distribusjon og salg av musikk, 
konkurranse om jobber som følge av flere formelt utdannede musikere 
og fremvekst av nye subkulturelle sjangre og estetiske uttrykk - fører til 
at utdanningsinstitusjonene må revidere tradisjonelle måter å innrette 
utdanningen på for å gjøre studentene ansettbare (employable) (se f.eks. 
Bennett, 2016). Å gjøre musikkstudenter ansettbare handler i musikk- 
pedagogisk forstand om å utvikle et sett av funksjonelle ferdigheter som 
gjør studentene rustet til å kompetent kunne utføre variert musikkrelatert 
arbeid enten som fast ansatt med én arbeidsgiver, eller som frilanser med 
ulike oppdrag og engasjement. Det handler videre om utvikling av kogni- 
tive kapasiteter, det være seg kritisk tenkning, refleksjon og kunnskaper, 
for å kunne fungere som profesjonell (Bennett, 2016). 

Det er særlig på tre områder disse revisjonene er tydelig i forsknin- 
gen om høyere utøvende musikkutdanning: Det første omhandler 
utdanningsinstitusjonenes utforskning av ny pedagogikk og progres- 
sive undervisningsmetoder (f.eks. Gaunt & Westerlund, 2013). Det andre 
handler om innlemming av entreprenørskapsfag og økonomiske og 
administrative emner (f.eks. Bartleet et al., 2019). Det tredje handler om 

utdanningsinstitusjonenes forsøk på å innlemme nye musikkpraksiser i 
etablerte sjangre og tilby studentene på tradisjonelle sjangerinndelte kon- 
servatoriumprogram muligheten til å tilegne seg kompetanse i ulike sjan- 
gre og musikkuttrykk (f.eks. Hewitt, 2009). Disse tre revisjonsområdene 
danner artikkelens videre struktur. 


Utforskning av ny pedagogikk 


Et vesentlig mål med undervisning i høyere utøvende musikkutdanning 
er å utvikle studentenes kompetanse på instrumentet. For at studentene 
skal kunne vinne fremtidige prøvespill i orkester, bli den foretrukne musi- 
keren for session-jobber eller etablere en selvstendig kunstnerisk karriere, 
må utdanningsinstitusjonene legge forholdene til rette for utvikling av 
ekspertise. Tradisjonelt har én-til-én undervisning i mesterlæremodellen 
stått veldig sterkt innenfor høyere utøvende musikkutdanning (Jørgensen, 
2000). Én-til-én undervisning i mesterlæremodellen er en arena for å 
opprettholde en spesiell kulturell praksis, der regler, standarder og for- 
ventninger i det profesjonelle musikklivet regulerer læringssituasjonen 
(Nerland, 2007). Modellen har særlige fortrinn i å utvikle ekspertise på 
hovedinstrument, men maktbalansen mellom lærer og student kan gi 
utfordringer knyttet til studentenes autonomi og ønsker om kunstnerisk 
retning (Gaunt, 2010). Gaunt et al. (2012) fant at én-til-én undervisning i 
høyere musikkutdanning i stor grad var preget av instruksjon og rådgiv- 
ning, snarere enn veiledning. Oppmerksomheten var primært rettet mot 
spesialisering av det musikalske håndverket, og fokuserte i mindre grad 
på musikervirkeligheten studentene skulle ut i. 

Spenninger mellom nye og gamle undervisningsmodeller, mellom 
tradisjoner og progressive strømninger, fremtrer også i vårt materiale 
når informantene forteller om betydningen av deres egen utdanning. 
Fortellingene synes å veksle mellom erfaringer knyttet til en hoved- 
instrumentundervisning der overføring av kunnskap i en tradisjonell 
mesterlæretradisjon var den rådende undervisningsmodellen, til erfa- 
ringer med studentsentrert læring med medvirkning og autonom 
kunstnerisk utvikling i fokus. Da informantene har bakgrunn fra ulike 


institusjoner i ulike tiår, spiller ulike instrument, har spesialisert seg i 

ulike sjangre og har til dels ulike yrkeskarrierer, vil informantene følgelig 
også verdsette sin egen utdanning forskjellig. 

Morten er en klassisk utdannet cellist og virker som frilansmusi- 
ker, hovedsakelig innenfor samtidsmusikkfeltet. Der initierer han ulike 
kammermusikkprosjekter, samt bestiller og fremfører ny musikk i kom- 
binasjon med sporadiske små vikariater i institusjonsorkestrene. Han 
forteller om en relativt tradisjonell hovedinstrumentopplæring som var 
innrettet mot en annen karriereveg enn han foreløpig har inntatt: 


I studieforløpet var det veldig fokusert på hva læreren min hadde for prosess når 
han var ung, altså det å komme inn i et orkester er måten å få en fast jobb på, det er 
måten å få en inntekt pa. Det å få meg til å bli en skapende kunstner det var aldri ... 
Altså, det ble veldig fokus på å traktere instrumentet [...] mitt inntrykk er at det er 
et veldig fokus på den tradisjonelle klassiske veien på [utdanningsinstitusjonen]. 
Men læreren min var kanskje ikke den verste. Han sa i utgangspunktet at man 
kunne gjøre hva man ville, men han ga oss fortsatt alt det tradisjonsrepertoaret 
som han selv spilte. Det var ikke noe nybrottsarbeid der ass. Det å stimulere til at vi 


forsket mer på vår egen virksomhet, det var det altfor lite av. (Morten) 


Der Morten etterlyser en mer utforskende musikkutdanning med fokus 
på studentenes nyskaping og kunstneriske egenart, er andre mer skeptiske 
til endring av tradisjonelle undervisningsmodeller. Særlig informantene 
som besitter faste posisjoner i orkestrene frykter at musikkstudentene 
ikke når det tekniske nivået for å hevde seg i den internasjonale konkur- 
ransen. Trond er fast ansatt treblåser i et av landets symfoniorkestre: 


[For] veldig mange som spiller orkesterinstrumenter som kommer inn på 
musikkhøgskolen eller på konservatoriene så er det jo orkesterjobb som er 
drømmen. Og det er jo klart at alle kan jo ikke få det så det blir jo ofte de 
beste da som får de jobbene [...] Det å gjøre musikkutdanningen bredere med 
mindre fokus på hovedinstrumentet er ikke lurt hvis norske musikere skal få 
orkesterjobb [...] Hvis dere vil ha mitt råd så er det å være forsiktige med å ikke 


la hovedinstrumentdelen lide for mye. (Trond) 


Imidlertid er jobben som orkestermusiker stadig i endring, noe Kari, en 
musiker med fast orkesterstilling og lærer ved en høyere musikkutdan- 
ning i Norge, ønsker å forberede studentene sine på: 

En orkestermusiker i dag er jo ikke det samme som en orkestermusiker for 
30 år siden [...] Man er mer fleksibel nå, og det tror jeg alle er takknemlige 
for. Det er jo færre og færre av de sære personene fra gamledager. Nå er det 
snakk om samarbeid og hvordan å få ting til å bli best mulig som helhet - ikke 
enkeltindividfokuset. Det er litt interessant når det gjelder utdanning, nettopp 
det med å stå på et øvingsrom i seks timer hver dag og bare holde på for seg selv. 


Så det er viktig å få med dette samarbeidet. (Kari) 


Til tross for at musikalsk praksis i all hovedsak foregår som samspill og 
samhandling, slik Kari her forteller fra et orkesterperspektiv, domine- 
rer én-til-én-undervisning som kjernemodell for hovedinstrumentopp- 
læring i høyere utøvende musikkutdanning - spesielt innenfor vestlig 
klassisk musikk (Creech & Gaunt, 2012). Innenfor det musikkpedago- 
giske feltet har samarbeidslæring gradvis fått økt fokus i tråd med en 
interesse for sosiokulturelle perspektiver, situert læring og uformelle 
læringsprosesser (Folkestad, 2006; Green, 2001). Gitt dette bakteppet 
er det en stadig interesse for alternative pedagogiske modeller som vil 
kunne gi studentene en mer helhetlig forberedelse på yrkeslivet (Gaunt 
& Westerlund, 2013; Teague & Smith, 2015). Creech og Gaunt (2012) 
foreslår samarbeidslæring i instrumentalopplæringen, der lærere og 
studenter samhandler og der studentene får sette ord på utfordringer, 
vurdere kvalitet både i eget og andres spill og komme med forslag på 
løsninger. Dette mener de vil kunne utvikle en generisk kompetanse og 
kritiske, kreative og selvregulerende ferdigheter som vil kunne brukes 
i et bredt spekter av musikalske settinger. Zhukov og Sætre utforsker 
i to artikler (Sætre & Zhukov, 2021; Zhukov & Sætre, 2021) hvordan 
gruppeundervisning kan styrkes ved at læreren inngår som deltakende 
musiker i samspillet. Samarbeidslæring i høyere musikkutdanning 
omtales av blant andre Smith som en «pedagogy for employment», da 
en forutsetning for å lykkes i fremtidens musikkbransje er å kunne å 
jobbe i team (2013, s. 193). 

Mesterlæremodellen (Jørgensen, 2000) som over problematiseres med 
tanke på mulig asymmetrisk maktbalanse, individualisme og ensidig 
kunnskapsoverføring, var tradisjonelt sett forankret i en community of 
practice, der lærlingen gradvis ble innlemmet i mesterens profesjonelle 
virke. Et slikt samarbeid, mesterlære i tradisjonens rette forstand, fikk 

Simen positivt erfare under sin utdanning. Han studerte folkemusikk og 
ble raskt innlemmet i hovedinstrumentlærerens profesjonelle praksis: 


Siste året på bachelor skulle han spille inn en plate og jeg ble spurt om å være 
produsent [...] Da måtte jeg lære meg alle slåttene. [...] Også spilte vi inn den 


platen og jeg lærte masse av det, og så var jeg med å spille masse til dans. (Simen) 


Særlig fra jazz- og folkemusikksjangeren forteller flere informanter om 
en noe mer fleksibel innretning på hovedinstrumentundervisningen 
enn den tradisjonelle én-til-én-undervisningen. Studentene synes i langt 
større grad enn innen den klassiske utøvende utdanningen å kunne dra 
nytte av ulik kompetanse og interessefelt hos ulike lærerne, alt etter hvilke 
kunstneriske visjoner og aspirasjoner den enkelte student har. Anders 
forteller om en folkemusikkutdanning som var bunnsolid med landets 
fremste tradisjonsforvaltere som fokuserte på håndverk, og samtidig rik 
på tilgang til ressurser for nyskapning og samspill: 


Og så hadde vi [lærer] som hadde alt det nye. Han kunne notasjonsprogram- 
mer, han kunne redigere lyd, han kunne komponere, han kunne mange akkor- 
der med tall på [...] vi hadde de ytterpunktene av lærere som vi kunne lære 


masse av. (Anders) 


Ulikt andre profesjonsutdanninger, der arbeidslivet starter etter endt 
utdanning, har studentene allerede ved opptak til høyere utøvende 
musikkutdanning oftest arbeidslivserfaring gjennom turné- og konsert- 
virksomhet, plateinnspillinger eller undervisningsoppdrag. Denne virk- 
somheten fortsetter parallelt under studiene, der musikkstudentene 
bruker betydelig tid utenfor campus for å utvikle sin profesjonelle identi- 
tet (Bråten & Kantardjiev, 2019). Høyere utøvende musikkutdanning har 
dermed på den ene siden en lang tradisjon for praksis, i den forstand at 
studentene spiller ute, men systematisk implementering og bruk av denne 
praksisen som utdanningsvirksomhet er ikke særlig utbredt. Helge, en 
utdannet klassisk messingblåser, forteller: 


Da jeg studerte så hadde jeg ikke studielån for jeg spilte disco og funk og teater 
og revyer og sånn. Jeg hadde hele tiden et ganske aktivt yrkesliv og det tror jeg 
har vært veldig viktig [...] Nei, det var ikke tilrettelagt i det hele tatt. Jeg lærte 


meg til å sove lite og øve i kjelleren på [navn på utested] mellom settene. (Helge) 

I Slaughter & Springer (2015) kritiseres dagens høyere utøvende musikk- 
utdanninger for å unnlate å gi studentene viktig kompetanse for å kunne 
lykkes i arbeidslivet. Selv om bransjerelatert kunnskap mer enn tidligere 
innlemmes i grunnutdanningen, kan ikke denne kunnskapen i tilstrek- 
kelig grad læres gjennom forelesninger — den må erfares i praksis. Bartleet 
et al. (2019, s. 289) utdyper: 


In a context where much of musicians’ ongoing learning and career develop- 
ment is based on networks and where the work of the musicians is undergoing 
significant and ongoing change, higher educations ability to build authentic 
connections and mechanisms for direct industry [...] emerges as increasingly 


important. 


Hilde er en klassisk utdannet utøver som har tatt en mastergrad i utlan- 
det. Hun forteller varmt om en utøvende utdanning der et mangfold av 
praksiser var inkludert i utdanningen. Bransjekunnskap lærte hun seg i 
felt gjennom intensiv veiledning. Hun og gruppa hennes produserte egne 
konserter og la opp program etter ulike målgrupper. De turnerte mye og 
spilte for eldre, for barn, for psykisk utviklingshemmede og så videre. Når 
hun relaterer denne utdanningen til erfaringer med utdanningen hun har 
fra Norge, sier hun: «Det et jo noe med at utdanningen vår er så sinnssyk 
bakvendt, konvensjonell og stuck!» Hilde har sin utdanning fra begyn- 
nelsen av 90-tallet, og mye tyder på at utdanningen har endret seg siden. I 
Norge har blant andre CEMPE initiert ulike praksisrelaterte prosjekter på 
de ulike utøvende musikkutdanningene i Norge. Prosjektene prøver blant 
annet ut profesjonell utplassering i orkestre, mentoring, jobbskygging og 
engasjement i community music-prosjekter for å gi musikkstudentene 
mulighet for å danne nettverk og få relevant arbeidserfaring (CEMPE, 
2021). 

Flere av informantene i studien har sitt profesjonelle virke i nasjo- 
nalt og internasjonalt anerkjente ensembler og konstellasjoner som 
ble skapt under utdanningen, oftest som studentinitiativ, og virket 
på siden av den formelle ensembleundervisningen. Like fullt fortel- 
ler informantene om utdanningsinstitusjoner som tilrettela for denne 
praksisen, og som verdsatte disse initiativene. Samtidig som stu- 
dentene bruker undervisningsfasilitetene som en base for utadrettet 

virksomhet, formidler den samme institusjonen et faglig innhold og 
et pensum av mer generisk, tradisjonell musikkrelatert art. John er 
utdannet trommeslager og spiller i mange ulike band. Han forteller 
hvordan han benyttet de menneskelige ressursene på utdanningsinsti- 
tusjonen for egen læring, og problematiserer samtidig det som ellers 
ble lært bort: 


Den eneste grunnen til at jeg var i [byen] var for å henge der og hoppe fra band- 
øving til bandoving og øve innimellom [...] Jeg var jo i timene og fulgte med og 


sånne ting [...] der gjorde jeg ikke mer enn det jeg måtte. (John) 


Entreprenørskap, økonomisk og 
administrativ kompetanse 


Endringer i samfunn- og kulturliv og nye måter og skape og distribuere 
musikk på gjør at unge profesjonelle musikere i økende må grad forvente 
en frilanskarriere som portfoliomusiker (Bartleet et al., 2012; Bennett, 
2016; Creech & Gaunt, 2012; Slaughter & Springer, 2015). En portfolio- 
musiker setter sammen sin egen frilanskarriere ved ulikt musikkrelatert 
arbeid som studiojobbing, arrangering, dirigering, komponering, under- 
visning, musikkadministrativ jobbing, konsertproduksjon, turnering 
og konsertvirksomhet (Bartleet et al., 2019). En portfoliokarriere har et 
karrieremønster som involverer «a continually unfolding, self-managed 
patchwork of concurrent and overlapping employment arrangements. 
The arrangements can be full- or part-time, and/-or undertaken as part 
of a creative worker's own business» (Bennett & Bridgstock, 2015, s. 264). 
En slik portfoliokarriere gir frilansmusikeren mulighet til å balansere 
sikker inntekt med utvikling og investering i nye kreative prosjekter av 
mer usikkert økonomisk utfall (Bartleet et al., 2012, s. 35). For å lykkes 
som portfoliomusiker kreves det derfor en bredere kompetanse enn kun 
å være ekspert på sitt instrument (Bartleet et al., 2012, s. 37). Ved siden 
av å turnere ulike musikkrelaterte oppgaver, inngår det i denne brede 
kompetansen aspekter av det man gjerne forbinder med entreprenørskap 
(se kapittel 2, s. 51, Vinge & Stavrum i denne utgivelsen). Det handler 
om nettverkskompetanse, det vil si evnen til å bygge og opprettholde 

relasjoner, inkludert strategisk bruk av sosiale medier. Det handler ikke 
minst om kompetanse i å omsette kreativt arbeid til monetær verdi. 
Kunnskaper om markedsføring, regnskap, søknadsskriving, administra- 
sjon og kommunikasjon blir dermed noe litteraturen anbefaler at høyere 
utøvende musikkutdannelse innlemmer. 

Uavhengig av hvilken utdanningsbakgrunn våre informanter har, eller 
tidspunktet de har tatt denne utdanningen på, er det stort sammenfall i 
rapporteringen om at musikkutdanningen ikke forberedte dem godt nok 
på alle sider ved den jobbvirkeligheten de skulle ut i. Der utdanningen 
har vært viktig for faglig fordypning, utvikling av ekspertise på instru- 
ment og i etableringen av nettverk for fremtidig utøvende virksomhet, 
er det særlig den administrative og økonomiske delen av å drifte enkelt- 
mannsforetak og kompetanse i å skaffe midler til egne prosjekter gjen- 
nom søknadsskriving, som informantene mener ikke tilstrekkelig har 
vært vektlagt. Dette funnet sammenfaller med Arnesen et al.s kandidat- 
undersøkelsen fra 2014. Her var det få av respondentene som svarte at 
utdanningen i liten eller ingen grad hadde vært et godt grunnlag for 
påbegynt yrkeskarriere. Derimot svarte et stort flertall at utdanningen i 
liten eller ingen grad var et godt utgangspunkt med hensyn til å utvikle 
entreprenørskapsegenskaper eller griinderkompetanse, herunder opplæ- 
ring i ferdigheter relatert til økonomi og regnskap. Watne og Nymoens 
undersøkelse av studietilbud ved høyere utøvende musikkutdannings- 
institusjoner i Norge (2018) viser derimot at entreprenørskapsemner i stor 
grad er en prioritert del av utdanningene slik det fremkommer i studie- 
og emneplaner. Tilsvarende finner også Toscher (2020), men konkluderer 
med at disse burde fokusere enda mer på merkantil kompetanse knyttet 
til aspekter som salg, markedsføring, bransjekunnskap, økonomi, sosiale 
medier og forretningsdrift. 

I vårt materiale er det delte holdninger til hvorvidt merkantile fag, eller 
andre former for det man kan forbinde med entreprenørskapsvirksom- 
het, var en kvalitativ mangel ved egen utdanning, og hvorvidt slike fag i 
det hele tatt burde undervises i. For de klassisk utdannede informantene 
synes hovedskillet å gå på de som har fast jobb i orkester og de infor- 
mantene som av ulike grunner har valgt en frilanskarriere og driver egne 
foretak. 

Alt som handler om firma, budsjettering, prosjektering og så videre. Alt av 
søknadsskriving og det å operere innenfor Fond for utøvende kunstnere og 
Kulturrådet, søknadsportaler, søknadsoppsett og alt som handler om det. Jeg 
ante ikke at det var det jeg skulle sitte å gjøre da jeg ble voksen. Det har jeg ingen 
formell kompetanse på i det hele tatt. (Nora) 


Nora er en klassisk utdannet musiker som utvikler egne kunstneriske 
prosjekter, produserer konsertserier, gjør oppdrag for Den kulturelle spa- 
serstokken og har en liten stilling i kulturskolen. Realiseringen av store 
deler av hennes utøvende og skapende virksomhet avhenger av tilslag på 
søknader. Kompetansen for denne delen av virksomheten har hun tileg- 
net seg etter utdanningen. 


Man utdanner liksom alle til at man skal bli solist og arbeide på oppdrag fra 
andre. [...] man må samtidig kommunisere at det finnes en verden der ute som 
består av søknadsskriving. Det skulle jeg ønske jeg visste fantes før jeg møtte 
den selv. For alle stipendene jeg søkte mens jeg studerte var sånne legater og 
fond for unge jenter fra indre Østfold som trenger penger til en ny tannbørste. 
(Nora) 


Der Nora, i likhet med samtlige frilans-informanter, har tilegnet seg 
administrativ og økonomisk kompetanse i praksis, uttrykker hun sam- 
tidig en skepsis mot å vie denne delen av den profesjonelle musikerrollen 
for mye plass i høyere musikerutdanning. 


Det er ikke derfor man begynner på et musikkonservatorium. Jeg tenker kan- 
skje at konservatoriene burde ha sin primære oppgave i å utdanne gode musi- 


kere. (Nora) 


Fast ansatte orkestermusikere, som verken trenger å søke stipender, pro- 
sjektmidler eller drifte enkeltmannsforetak, er tydeligere i sin holdning. 
Det er musikken og den utøvende kompetansen som må være i sentrum. 


Jeg tenker i mitt stille sinn at det ikke kommer til å være jobber nok til alle som 
har lyst til å bli orkestermusikere. De kan i hvert fall ikke få fulle årslønner av 
det, alle sammen. [...] Det er noen som må jobbe mer med å skape sine egne 
muligheter. Det vil jo fort være de som kanskje er dårligst instrumentalt som er 


avhengige av å skape sine egne arbeidsplasser. (Kari) 

Det er viktig å kunne promotere seg selv, men du må ha noe å promotere også 
slik at det aldri mister forfeste i det som er litt mer tradisjonelt og konservativt. 
(Trond) 


Dette med å skape sin egen arbeidsplass, kunne booke egne jobber eller 
promotere sin egen kunstneriske virksomhet, er komponenter i det som 
omtales som kulturelt entreprenørskap. Der dette gjerne er normen for 
jazz- og populærmusikkutøvere, all den tid det ikke finnes profesjo- 
nelle statlige ensembler med varig engasjement, innrettes også mye av 
den utøvende musikkutdanningen seg i disse sjangerne på studentenes 
utforskning av musikalske uttrykk, valgt sammensetning av ensembler 
og kunstnerisk utviklingsarbeid. For de klassiske informantene som job- 
ber frilans og skaper egne prosjekt, synes denne formen for utdanning å 
være et ideal. 


Jeg hadde jo hatt veldig nytte av det hvis det hadde vært en del av min studie- 
hverdag. Sånn som for eksempel på jazz hvor man i utgangspunktet har et band 
som kommer inn på studiet hvert år, bestående av en trommis, en gitar, en bass 
og en sanger eller to, de er mye mer en gruppe som må spille sammen. Der 
er jo virkelig hverdagen lagt opp til at man skal bygge en gruppe, merkevare, 
søke, søknadsprosesser, hvordan lage din egen hjemmeside og alt det der. Det 
er bare å se på dem det og gjøre det samme på klassisk, så ville man vært mye 
bedre rustet til å takle den hverdagen som er nå [...] Det får vi ingenting av på 
klassisk. (Morten) 


Terje kombinerer egne kammermusikkprosjekter med periodevist enga- 
sjement som teatermusiker og repetitør. Som for flertallet av de klassisk 
utdannede informantene ble sjeldent alternativer til en solistkarriere, fast 
stilling i et institusjonsorkester eller en fremtid som instrumentalpeda- 
gog vektlagt i utdanningen. 


Det var jo absolutt ikke et emne da jeg studerte på 90-tallet. Da skulle du 
bare bli best på instrumentet ditt, og hvis du ble best, så arvet du kan- 
skje jobben til læreren din på et tidspunkt [...] Kort fortalt. Jeg kan aldri 
huske at noen snakket om mulige utfordringer, eller hvordan skape seg 
en karriere, eller et grunnlag for å overleve. Det ble aldri nevnt med et 


ord. (Terje) 

For informanter innen andre sjangre, der faste ansettelser ikke er et alter- 
nativ, er normalen frilansvirksomhet, enkeltmannsforetak eller egne AS. 
Til forskjell fra den klassiske utdanningstradisjonen, kan det synes som 
om det kulturelle entreprenørskapet ligger innbakt i jazz- og populær- 
musikkutdanningen, om ei i eksplisitt uttalt form, all den tid studentene 
oppfordres til å danne ensembler, skape egen musikk, produsere konser- 
ter og dokumentere med innspillinger. Samtidig etterlyser informantene 
også innen disse sjangerne utvidet kunnskap om den bransjen de skal 
ut i. 


Det meste har jeg lært etter utdanningen — orden på regnskap, hvem er hvem i 
bransjen, hvordan bransjen funker, hva slags aktører må du knytte deg til for å 


få et levedyktig prosjekt å holde på med. (Tone) 


Den administrative og økonomiske delen av frilanstilværelsen er, som 
Tone beskriver, noe samtlige informanter har tilegnet seg kompetanse 
på etter utdanningen. Man har lært det gjennom egen praksis, gjennom 
veiledning fra musikerkollegaer eller gjennom diverse kurs arrangert av 
bransje- og vederlagsorganisasjoner. For enkelte er det et paradoks at 
denne delen av yrkeslivet skal tilegnes i praksis gjennom uformell læring. 


Nei, det lærte jeg egentlig ingen ting om da jeg studerte. Når jeg ser på det i 
ettertid så er jo det helt sinnssykt! Man skal drive sin egen bedrift også lærer 


man ikke noen ting om det. (Jakob) 


Jeg synes [søknadsskriving og hvordan støtteordninger fungerer] burde være 
en del av skolegangen. Og faktisk regnskapsføring. Det har gått fint for min del, 
men en stor del av å være selvstendig næringsdrivende er jo å vite dette med 
hva man kan skrive av og ikke kan skrive av, og hvordan det fungerer egentlig. 
(Vilde) 


Det er gjerne først når musikere kommer ut i arbeidslivet de blir klar over 
hvilke kunnskaper og ferdigheter de mangler (Bartleet et al., 2019). Der 
både Jakob og Vilde uttrykker at de savnet undervisning i de adminis- 
trative og økonomiske sidene ved arbeidslivet i deres egen utdanning, er 
andre informanter tydelige på at dette ikke bør inngå i høyere utøvende 


musikkutdanning. 

Man lærer jo ikke å sende regninger [...] å gjøre skatteting og pensjon og alt det 
dritet der, det har man jo lært utenom da. [...] det er kanskje ikke rollen til en 


utdanningsinstitusjon å gjøre det heller. (Signe) 
Hvis musikkhøgskolen blir et valgfag på BI så er det feil. (Helge) 


Munnely (2020) fant at selv om musikkstudenter uttrykte forventninger 
om at utdanningsinstitusjonene hadde et ansvar for å gjøre dem både til 
høyt kompetente utøvere og utruste dem med kompetanse for arbeids- 
livet, var nivå på hovedinstrument og kunstnerisk utvikling like fullt 
ansett som det viktigste: «Music majors might be willing to sacrifice the 
business and career management skills the literature calls for if it means 
more time to develop their technical and artistic skills» (Munnelly, 2020, 
s. 235). Uavhengig av sjanger, uavhengig av uttrykte mangler hva gjelder 
entreprenørskap, økonomisk og administrativ kompetanse formidlet gjen- 
nom utdanningsløpet, er informantene i vår studie omforent om at den 
utøvende kompetansen de besitter - som ble påbegynt i en kulturskole, i 
ungdomsskolens musikkfag, i spellemannslaget og som brakte dem videre 
til musikklinja på videregående, til musikkfolkehøgskole og videre inn 
i høyere musikerutdanning - er kjernen i deres virksomhet. Dette er en 
kompetanse som ligger til grunn uavhengig om de jobber som utøvende 
musikere i faste stillinger eller i frilansvirksomhet, som administrative kul- 
turarbeidere, musikkpedagoger eller i ulike kombinasjoner av disse. Ada er 
en klassisk utdannet orkestermusiker som har sin hovedvirksomhet i kul- 
turskolen og i musikklærerutdanningen. Samtidig pleier hun sitt utøvende 
virke som profesjonell utøver med lokale kor, korps og i gudstjenester. 


Det er jo egentlig det at jeg er flink å spille. Det er ikke meningen å skryte, men 
det er jo liksom det som gjør, det er der kompetansen min er. Det er det som er 
viktigst. Det er det som er kjernen. Rett og slett. For det å være god på noe, ja, 


får dråpeeffekt og smitter over på alt. (Ada) 


Spesialist- eller generalistutdanning? 


Selv om benevnelsene kan variere noe fra institusjon til institusjon, er 
høyere utøvende musikkutdanning tradisjonelt delt inn i ulike sjanger- 
messige utdanningsprogram: klassisk musikk, jazz og improvisert 

musikk, folkemusikk og rytmisk (populær)musikk. Ved siden av reint 
stilidiomatiske kjennetegn, skiller disse sjangerne seg fra hverandre ved 
en rekke ekstramusikalske aspekt knyttet til språk, verdi, tradisjon, syn 
på kvalitet og lignende (Hewitt, 2009). I høyere utøvende musikkutdan- 
ning kommer disse ekstramusikalske aspektene tydelig frem i peda- 
gogisk praksis. For eksempel vil én-til-én-undervisning gjerne være 
normen innenfor det klassiske utøvende og folkemusikk-programmet, 
mens samspill og prosjektskapning er mer normen i jazz- og de ryt- 
miske programmene. I de klassiske programmene forholder man seg til 
notert musikk og interpreterer det noterte verkets intensjon, mens i de 
andre programmene står muntlige og gehørbaserte metoder sterkt med 
større innslag av musikalsk improvisasjon. Gjennom disse, og andre 
sjangerspesifikke pedagogiske praksiser, tilegner studentene seg et 
språk, en atferd og et verdisett som er sjangeradekvat - utdannings- 
institusjonene habituerer langt på vei studentene inn i et bestemt sti- 
listisk felt (Hewitt, 2009, s. 335). Studentene utdannes med andre ord 
til å bli spesialister. Forskningen viser til ulike oppfatninger av spesi- 
alisering kontra stilistisk mangfold og fleksibilitet, slik det forvaltes i 
høyere utøvende musikkutdanning. Latukefu og Ginsborg (2019) fant 
at der noen av lærerne hadde en bred tilnærming til portfoliobegre- 
pet, hadde andre en smalere tilnærming der fleksibilitet og mangfold 
handlet om å gi studentene kompetanse til å virke som musiker på sitt 
instrument innenfor sin sjanger, men i ulike kontekster fra orkester, til 
mindre ensembler og i solistroller. 

De siste tiårene har det vært et økende fokus på at tradisjonelle skille- 
linjer mellom ulike musikalske sjangre er blitt mindre skarpe, og at 
statushierarkier knyttet til sjanger ikke lenger er så tydelige. Slike for- 
skyvninger gjenspeiles på ulike måter også når våre informanter snakker 
om forholdet mellom den musikalske innrettingen av høyere musiker- 
utdanning på den ene siden og den profesjonelle musikertilværelsen de 
opplever etterpå på den andre. Flere av våre informanter forteller om at 
utdanningen innen én sjanger ikke har stått i veien for at de i sitt profe- 
sjonelle virke har jobbet mest innen en annen. Enda flere forteller om at 
de ved inngangen til en profesjonell musikerkarriere etter fullført utdan- 
ning har måttet utøve yrket innenfor et langt bredere spekter av sjangre 

og stiler enn de lærte under utdanningen. Dette ser ut til å gjelde for ulike 
typer musikere. 

Blant frilansmusikere som livnærer seg av å bidra i ulike typer pro- 
sjekter, er det mange som opplever det som en styrke, for ikke å si en 
nødvendighet, å kunne beherske et større sjangermangfold. Dette ser ut 
til å gjelde relativt uavhengig av hvilken sjangerspesialisering man hadde 
under utdanningen. Slik ser bred sjangerkompetanse ut til å være viktig 
for å gjøre seg attraktiv for flere typer prosjekter, og derigjennom redu- 
sere risikoen som følger med frilanstilværelsen. 

Det er særlig den tradisjonelle klassiske orkesterutdanningen man 
tenker på når sjangermessig fleksibilitet trekkes frem som ett av flere 
viktige aspekter for å kunne virke som utøvende musiker når flertal- 
let av de nyutdannede ikke får fast jobb i et orkester. Samtidig mangler 
det forskning på vellykkede overganger mellom studenttilværelse og 
orkesterjobb (Calissendorff & Hannesson, 2017). Der litteraturen er rik 
på beskrivelser av den komplekse musikervirkeligheten og behovet for 
mangfold og fleksibilitet, ser ikke «ung orkestermusiker» ut til å være et 
særlig populært tema for forskning (Calissendorff & Hannesson, s. 221). 
For fast ansatte orkestermusikere er heller ikke den musikalske arbeids- 
hverdagen sjangermessig så enhetlig som den kanskje var tidligere. Det 
er blitt relativt vanlig at orkestre ikke bare programmerer innenfor den 
klassiske musikkens kanon eller samtidsmusikk, men at man fremfører 
repertoar innenfor mange ulike sjangre som jazz, pop, rock, folkemusikk 
og så videre. En klassisk musiker forteller: 


Selv som klassisk musiker, er det andre sjangre du kommer borti, kan- 
skje minst gjerne hvis du setter deg i et symfoniorkester. Men det finnes 
Kringkastingsorkesteret i dag, og den typen klassiske musikere du ser og hører 
at må ha litt andre typer kompetanse enn bare det spesifikke som går inn mot 


det klassiske, i hvert fall den gammelklassiske musikken. (Emma) 


Kompetansen som kreves for orkestermusikere er følgelig heller ikke så 
enhetlig som den tidligere var. Kirkemusikerne ser også ut til å ha sam- 
menfallende erfaringer. Der kirkemusikkutdanningen har fokusert på det 
klassiske orgelrepertoaret (Christensen, 2013), forventes det i økende grad 
at kantorer kan spille et bredt repertoar i kirkelige ritualer og seremonier. 

Slik ser vi at musikerrollen også utvikles i tråd med mer eklektisk og 
sjangeroverskridende preferanser hos publikum, det som i kultursosiolo- 
gien har blitt kalt omnivorousness (se f.eks. Dyndahl et al., 2014; Peterson 
& Kern, 1996). På spørsmål om hva slags musikk han jobber mest med, 
omtaler en kantor seg betegnende nok som altetende: 


Hovedsaken er jo klassisk, men jeg er jo altetende, og jeg er jo fra en plass der 
folkemusikken har dype røtter, jeg har jobbet en god del med jazz, og har jobbet 
med en blanding mellom jazz og folkemusikk - spilt i rockeband, og når du 
spiller i begravelser og bryllup og sånn må du også bli god på popmusikk og 
ikke minst bli god på å plukke fra YouTube og sånn, for det kommer altså så 


mye ønsker hele tiden. (Tore) 


På spørsmål om hvordan han ble rustet til å håndtere et slikt mangfold gjen- 
nom kirkemusikkutdanningen, svarer han videre: «For å møte de utfordrin- 
gene i jobben er det nok ikke så mye jeg henter fra utdannelsen min.» Han 
understreker videre at kravene til å beherske ulike sjangre i det kirkemusi- 
kalske yrket i dag heller ikke gjenspeilet seg i musikerrollen man ble utdan- 
net til. Mens kirkemusikkutdanningen la stor vekt på å spille alene, fordrer 
sjangre som soul, gospel og pop at man mestrer samspill med andre. 

Et gjennomgående trekk i materialet er således at mange har opplevd 
utdanningen som langt mer spesialisert sjangermessig enn det den pro- 
fesjonelle musikertilværelsen skulle tilsi. Dette reiser spørsmål om hvor 
spesialisert høyere musikerutdanning kan og bør være. En del opplever 
at det er spesialisering som sådan som gir status innen utdanningsløpet, 
men at det kun er mulig for et fåtall å fortsette på den måten: 


Men, om jeg skal si noe kritisk om studiestedene, så er det jo det at man skal 
være spesialist. All status ligger i å være spesialist. Det er et hierarki i musikk- 
verden. Sånn at den som er beste instrumentalisten eller beste sangeren er tone- 
angivende på alle måter. Og jeg er en sånn allsidig type. Så jeg har alltid strevd 
med å være den beste instrumentalisten, men jeg vinner ofte festen da, for jeg 


kan spille piano på den. (Terje) 


Slik denne informanten ser det, setter institusjonene innen høyere musi- 
kerutdanning opp et statushierarki hvor skillene først og fremst går mel- 
lom det å være spesialist og generalist. 

Sentrale spenninger på det ideologiske 
læreplannivået - avsluttende diskusjon 


Et vesentlig likhetstrekk hos våre informanter, og et vesentlig premiss for 
den videre diskusjonen, er at utvalget representerer profesjonelle musi- 
kere som alle, om enn på ulikt vis, har lyktes med å skape en profesjonell 
musikerkarriere. Med andre ord: Utvalget inkluderer ikke musikere som, 
på tross av sin yrkesmessige skolering, har måttet jobbe i et helt annet felt 
enn de er utdannet til. Det er mange faktorer som spiller inn som årsak 
til informantenes nåværende status; utdanningens betydning er én av 
disse. Det vi kan slå fast, er at utdanningen i det minste ikke har hindret 
informantene i å bli ansettbare (Bennet, 2016). Når informantene i denne 
studien reflekterer over betydningen av sin egen utdanning og deler sine 
erfaringer om dennes styrker og mangler, gir det oss informasjon til 
diskusjonene om studieplanrevisjoner, til inkludering og ekskludering 
av utdanningenes innhold og undervisningsmodeller, som kontinuerlig 
føres på det ideologiske læreplannivået med mål om å ivareta og videre- 
utvikle utdanningens kvalitet. 

Felles for samtlige informanter, hvorvidt de stiller seg kritiske til egen 
utdanning eller ei, er deres vektlegging av det instrumentspesifikke 
håndverket. Informantene ser først i etterkant av sin utdanning, i arbei- 
det med å starte en karriere eller i møte med utfordringer i deres profe- 
sjonelle virke, hva de eventuelt skulle hatt mer eller mindre av i årene 
på konservatoriet (Bartleet et al., 2019). Ikke minst gir intervjuet dem 
mulighet til å reflektere over dette. Tiden med hovedinstrumentunder- 
visning, sammen med ekspertlæreren, oppleves å være svært viktig for 
studentene. De ofrer gjerne entreprenørskapsferdigheter og merkantil 
kunnskap, som litteraturen foreslår, om det betyr mer tid til å utvikle 
sine tekniske og kunstneriske ferdigheter (Munnely, 2020). En første ide- 
ologisk spenning kommer dermed til syne i forholdet mellom studenter 
og utdanningsinstitusjonene. Studentenes opplevelse av faglig relevans i 
nåtid møter institusjonens ideer om undervisningsinnholdets relevans 
for fremtidig virke. Forhandlinger mellom relevans «her og nå» og rele- 
vans for fremtiden er en sentral komponent i didaktisk analyse (jf. Klafki, 
2016, $. 318), og ikke enestående for høyere musikkutdanning. Det som 

imidlertid gjør denne spenningen ekstra betydningsfull for musikkut- 
danning, er utfordringen høyere musikkutdanning har med å holde tritt 
med raske omveltninger i musikkfeltet - bade når det gjelder strukturelle 
endringer i arbeidsmarkedet og når det gjelder utviklingen av musikalsk 
produksjon og sjanger- og estetisk nyskaping. Relevansbegrepet synes 
dermed spesielt aktuelt når det kommer til høyere musikkutdannings 
forhandlinger mellom på den ene siden å være tradisjonelt forankret med 
et oppdrag om å konservere, og på den andre siden å være nyskapende 
og henge med på aktuelle trender, i beste fall være i forkant som premiss- 
leverandør. Det er i dette spennet vi finner utsagn som «skal vi utdanne 
håndverkere eller kunstnere?» og at «musikere må utdannes til endring», 
skissert innledningsvis i dette kapitlet. 

Et annet aspekt som synes å bidra til spenningen mellom studentenes 
opplevelse av relevans «her og nå» og utdanningsinstitusjonenes forvalt- 
ning av relevans for fremtiden, i kombinasjon med å forvalte fortiden, 
er i hvilken grad utdanningsinstitusjonene evner å spille på lag med at 
musikkstudentene gjerne er yrkesutøvere parallelt med at de studerer 
(Bråten & Kantardjiev, 2019). På dette feltet skiller også høyere musikk- 
utdanning seg fra annen høyere utdanning. En potensiell konflikt oppstår 
når studentene forventes å følge undervisning og avlegge studiepoeng i en 
rekke disipliner; disipliner som enkelte av våre informanter fant irrele- 
vante for den karrieren de så for seg, når de samtidig virker som profe- 
sjonelle i frilansmarkedet og gjennom det skaffer seg nettverk, erfaring 
og nødvendig kompetanse for fremtidig yrkeskarriere. Spørsmålet er om 
utdanningsinstitusjonene i tilstrekkelig grad kan simulere den kunnskap 
og kompetanse som studentene her uformelt tilegner seg, eller om det fin- 
nes andre måter å tilrettelegge for autentisk praksis (Slaughter & Springer, 
2015). Flere av informantene trekker særlig frem nettverk, samarbeids- 
konstellasjoner og prosjekter som ble etablert i studietiden, og som fikk 
støtte, oppmuntring og eventuelt veiledning fra faglige ressurser, som 
en særlig styrke for deres senere profesjonelle karriere. En mulig ideolo- 
gisk spenning mellom studentenes utøvende praksis og institusjonenes 
undervisning kan forstås i lys tradisjonelle didaktiske modeller versus 
nyere modeller for uformelle læringsprosesser (Folkestad, 2006). Der 
tradisjonelle didaktiske modeller er lærerstyrt, sekvensert og kumulativt 

oppbygd, og der kunnskap organiseres og formidles gjennom spesifikke 
disipliner, kjennetegnes den uformelle læringen nettopp av studentenes 
egne initiativ der læringsprosessen er åpen og selvregulert. En mulig ide- 
ologisk spenning vil dermed videre kunne tre frem i synet på studentenes 
autonomi. Skal utdanningsinstitusjonene legge til rette for studentenes 
kunstneriske utvikling gjennom veiledning, eller skal de formes etter 
lærerens standard gjennom undervisning? 

En mulig ideologisk spenning mellom på den ene siden mesterlære slik 
den tradisjonelt fremstår i én-til-én-basert hovedinstrumentundervis- 
ning og, på den andre siden; gruppeundervisning, samarbeidslæring og 
prosjektbasert undervisning forankret i nyere sosiokulturelle perspekti- 
ver, er også fremtredende i materialet. Man kan litt motvillig forstå inn- 
slag av progressive undervisningsmetoder og innføring av alternativer til 
tradisjonelle mesterlæremodeller, som har eksistert og vært funksjonelt 
fungerende i all mester-svenn-opplering siden middelalderen (Kvale, 
2008), som pedagogenes kolonialisering av høyere kunstutdanning. På 
den andre side vil man hevde at ikke bare læringen blir kvalitativt bedre 
med økt studenteierskap, kontroll og ansvar; samarbeidslæring forbere- 
der for videre yrkesutøvelse. I det profesjonelle musikkfeltet jobber man 
sammen med andre. Dermed vil sosiokulturelle perspektiver på utdan- 
ning fungere som en «pedagogy for employment» (Smith, 2013, s. 193). 

En underliggende ideologisk spenning i det som til nå har blitt disku- 
tert, er nettopp kunstutdanningens forhold til målsettingen om ansatt- 
barhet. Selvsagt vil det være et uttalt mål for enhver musikkutdanning 
å gjøre studenten kompetent og rustet til å livnære seg som profesjonell. 
Men en slik instrumentell målsetting vil uvegerlig bli møtt med argu- 
menter om kunstens autonomi og læringens egenverdi (se kapittel 5, 
Varkøy & Angelo i denne utgivelsen). Når også entreprenørskapsem- 
ner foreslås innført i høyere musikkutdanning for å øke studentenes 
bevissthet om muligheter i feltet, kompetanse i å utvikle egne prosjek- 
ter og ferdigheter i markedsføring og salg, kobles ideen om ansettbarhet 
videre til et neoliberalt tankegods (Oakley & O’Brien, 2016; Pyykkönen & 
Stavrum, 2018) som ideologisk også står i kontrast til tankene om kunst- 
ens autonomi. I det empiriske materialet var det en tydelig forskjell på de 
ulike sjangerdisiplinene. Der musikerne med utøverutdanning fra jazz, 

populærmusikk og folkemusikk fortalte om en utdanning som langt på 
vei forberedte for en frilanskarriere med utvikling av egne prosjekter, 
herunder erfaringer med aspekter som gjerne tematisk forbindes med 
entreprenørskap, fortalte de klassiske utøverne om en spisset instrument- 
utdanning med målsetting om å bli ansatt som orkestermusiker. Flere 
informanter, i lys av sine umiddelbare erfaringer etter endt utdanning, 
reflekterte i intervjuene rundt manglende økonomiske og administra- 
tive emner i sin studieportefølje. Inkludering av mer merkantile emner, 
nødvendig for å drifte egne foretak, er også fra litteraturen om høyere 
musikerutdanning foreslått for å øke studentenes mulighet for å lykkes 
som profesjonell, her forstått som å bli ansettbare (Toscher, 2020). Når 
det gjelder dette aspektet ved entreprenørskap, var det ingen forskjell i 
rapportering fra de ulike sjangerdisiplinene. Her var det mer et spørsmål 
om dette er noe høyere musikkutdanning i det hele tatt skal beskjeftige 
seg med, når studentene senere uunngåelig lærer seg dette i yrkesutøvel- 
sen ved å være en del av et miljø der kunnskap deles mellom kollegaer. 
Spørsmålet om inkludering av merkantile fag i høyere musikkutdanning, 
med fokus på markedsføringsevner og de økonomiske og administrative 
sidene ved å drive egen virksomhet, synes å utløse ideologiske og poli- 
tiske holdninger blant informantene, spesielt når slike temaer tar opp- 
merksomheten bort fra kunsten og musikken. 

Alt i alt synes de ideologiske spenningene om utdanningens hva og 
hvordan å være spesielt til stede når det gjelder den klassiske utøvende 
utdanningen. For de som blir fast ansatt i et orkester, vil merkantile 
ferdigheter og entreprenørskapskompetanse fremstå som irrelevant. Men 
for de mange som ikke får en slik mulighet, vil dette nettopp kunne være 
relevant for å bygge en frilanskarriere og virke som profesjonell. Her 
vil spenningen stå mellom spissing på instrument mot det å etablere et 
«sikkerhetsnett» gjennom bredde, vel vitende om at gjennom å etablere 
dette sikkerhetsnettet tas det tid vekk fra nødvendig øving. 

Spissing og spesialisering versus bredde og generalisering handler 
ikke kun om inkludering eller ekskludering av støttefag som entrepre- 
nørskapsfag og økonomiske og administrative emner. I materialet for- 
teller også de klassiske informantene om opplevelsen av å arbeide med et 
relativt smalt musikalsk repertoar mens de er under utdanning, når de 

senere som profesjonelle forventes, eller ser seg nødt til, å jobbe innen- 
for mer eller mindre alle musikalske sjangre. Dette gjelder ikke kun for 
frilansmusikere. Det forventes også i økende grad at fast ansatte orkester- 
musikere fremfører all slags musikk. Foruten det mulige paradokset at 
studenter utdannes til å bli spesialister, mens det profesjonelle feltet etter- 
spør generalister, kan spenningen mellom sjangermessig spesialisering 
og sjangerbredde forstås i en generell dreiing mot en mer dominerende 
«altetende» smaksklasse blant det musikk-konsumerende publikum. En 
revisjon av det tradisjonelle klassiske repertoaret i høyere musikkutdan- 
ning, mot å inkludere mer samtidsmusikk og alternativer til den klassiske 
kanon, åpner også en dør til større, dagsaktuelle ideologiske kamper om 
såkalt dekanonisering og avkolonialisering av høyere musikkutdanning. 

Abstract: This chapter presents a philosophical discussion of challenges related to 
processes of professionalization in higher music education, especially the educa- 
tion of performing musicians. What kind of fundamental, principal challenges can 
professionalization possibly create when it comes to how we think about the social 
mandate of musicians as well as artistic freedom? This question is discussed in rela- 
tion to professional theory, the concept of entrepreneurship, and neoliberal tenden- 
cies in educational politics. The concept of re-romantization in relation to higher 
music education is introduced in the last part of the chapter. 


Keywords: higher music education, professionalization, academization, social 
mandate, arts professions, re-romantization 


Introduksjon 


Dette kapittelets bidrag til bokens helhet er en filosofisk drøfting av 
utfordringer knyttet til profesjonaliseringen av høyere musikkutdanning, 
nærmere bestemt utdanningen av utøvende musikere. Det sentrale spørs- 
målet i denne sammenhengen er: Hvilke utfordringer av grunnleggende 
og prinsipiell filosofisk karakter kan profesjonaliseringen skape når det 
gjelder hvordan vi tenker om musikeres (samfunns)mandat og om spørs- 


målet om kunstens frihet? 


Sitering: Varkøy, Ø. & Angelo, E. (2022). I spennet mellom samfunnsmandat og kunstnerisk frihet - en 
filosofisk drøfting. I S. Røyseng, H. Stavrum & J. Vinge (Red.), Musikerne, bransjen og samfunnet (Kap. 5, 
s. 121-145). Cappelen Damm Akademisk. https://doi.org/10.23865/noasp.160.ch5 

Lisens: CC BY-NC-ND 4.0 

Drøftingene kretser omkring profesjonstenkning og samfunnsmandat, 
sett i relasjon til entreprenørskapstenkning i høyere musikkutdanning, 
i en kulturell situasjon preget av nyliberalistisk tankegods. For å kunne 
trenge filosofisk inn i dette materialet, må vi naturligvis forholde oss til 
sentrale premissleverandører i det kunstfilosofiske feltet, i dette kapit- 
telet representert ved Martin Heidegger, Hannah Arendt, Immanuel 
Kant og Theodor W. Adorno. Særlig relevant i denne sammenhengen 
er Heideggers drøftinger av kunstverket, Arendts tenkning omkring 
menneskelige aktiviteter som har sitt mål i seg selv, Kants tenkning om 
det estetiske feltets autonomi, og Adornos tenkning omkring kunstens 
kritiske funksjon. 

Videre i kapittelet drøfter vi først konseptene profesjonalisering og 
akademisering som to sider av samme sak. Deretter følger en disku- 
sjon av profesjonstenkningens fokus på utdanningers og yrkesgruppers 
samfunnsmandat. Dette er et oppspill til de påfølgende filosofiske 
drøftingene; først av forholdet mellom profesjonstenkningens fokus 
på samfunnsmandet og kunsttenkningens vekt på kunstens og kunst- 
neres frihet, og deretter av entrenørskapstenkning og nyliberalistisk 
tankegods. 


Profesjonalisering og akademisering 


Vi skiller gjerne mellom profesjonelle musikere og amatører. Man er pro- 
fesjonell musiker såfremt man lever av det å skape og/eller utøve musikk. 
Det forventes også gjerne at man har en yrkesutdanning som musiker. 
Har man musikkvirksomhet som hobby, en annen yrkesutøvelse som 
inntektsgrunnlag og mangler høyere musikkutdanning, er man amatør. 
Virkeligheten er imidlertid som kjent kategorioverskridende. Den er kun 
sjelden enten-eller, men oftere både-og. På en akse hvor ytterpunktene 
er profesjonell og amatør finnes det et mangfold av kombinasjoner og 
koblinger mellom høyere musikkutdanning og mangel på dette, faste 
ansettelser og frilansvirksomhet, kombinerte stillinger og undervis- 
ningsarbeid, entreprenørskapsarbeid og veksling mellom forskjellige 
yrkesfunksjoner. Også arbeidsmarkedet for dagens musikere har endret 
seg radikalt i løpet av de siste tiårene. Yrket utøves i dag innenfor et 


122 


I SPENNET MELLOM SAMFUNNSMANDAT OG KUNSTNERISK FRIHET 


mangfoldig og komplekst landskap med skiftende krav til kunnskap og 
kompetanse (Angelo, 2016). 

Uansett variasjonene i dette feltet, vil man kunne operere med begrepet 
profesjonalitet. Profesjonalitet handler blant annet om at man bedriver 
sin virksomhet profesjonelt - dvs. på en god mate. Dette handler naturlig- 
vis om kunstnerisk kvalitet, men inkluderer også kvaliteter som å holde 
avtaler, være på rett plass til rett tid, og å kunne fungere i samarbeids- 
situasjoner. Verken begrepet profesjonell eller konseptet profesjonalitet er 
altså noe nytt i musikkfeltet. Om man taler om høyere musikkutdanning 
som profesjonsutdanning, står vi imidlertid overfor en litt annen situa- 
sjon (Varkøy, 2017, kap. 7). 

Om vi retter fokuset mot det man gjerne omtaler som profesjonalise- 
ring, enten dette handler om profesjonalisering av musikerutdanningen 
(se også Vinge, Røyseng & Skrebergene, kapittel 4 i denne ugivelsen), 
konsertarrangørvirksomhet (se også Kleppe & Berge, kapittel 6 i denne 
utgivelsen), eller musikkforlagenes arbeidsoppgaver sett i lys av profesjo- 
naliseringen av låtskriver- og produksjonsmiljøer i Norge (se også Hagen, 
kapittel 7 i denne utgivelsen), dreies oppmerksomheten i retning av noen 
tendenser som reiser en rekke grunnleggende spørsmål sett fra et kunst- 
filosofisk perspektiv. 

Profesjonaliseringen av høyere musikkutdanning må ses i lys av de 
pågående akademiseringsprosessene i musikkonservatorier, akademier 
og musikkhøgskoler - som er den typen institusjoner som har drevet 
høyere musikkutdanning i Europa siden 1600-tallet (Angelo et al., 2019). 
Ja, på bakgrunn av at profesjonalisering handler om oppmerksomhet 
rundt refleksivitet som grunnlag for profesjonalisering, og at refleksivitet 
er et sentralt moment i alle akademiseringsprosesser, ser vi profesjona- 
liserings- og akademiseringsprosesser i høyere musikkutdanning nært 
forbundet, nærmest å betrakte som to sider av samme sak. 

Siden det 17. århundre har yrkesopplæringen av orkestermusikere i de 
fleste europeiske land foregått ved musikkonservatorier, uavhengige aka- 
demier og musikkhøyskoler. Slike institusjoner vektlegger tradisjonelt 
den kunstneriske praksisen. Den individuelle utviklingen står i høysetet 
(Gaunt, 2008). Det er liten tvil om at akademiseringsprosesser utfordrer 
kunnskapsutvikling og kunnskapssyn i klassiske musikerutdanninger. 

Bologna-prosessen er en vesentlig bakgrunn for store endringer i all høy- 
ere utdanning i Europa, og også for høyskolereformen i Norge, som med- 
førte en storstilt sammenslåing av universiteter og høyskoler. Hensikten 
med Bologna-prosessen var å rasjonalisere og effektivisere høyere utdan- 
ning gjennom å skape kompatible grader og studieforløp, internasjonalt 
og faguavhengig. Det samme gjelder den såkalte Lisboa-strategien. Den 
akademiseringsprosessen som høyere musikkutdanning har gjennom- 
gått - og den i dag preges av, er altså et resultat av forskjellige utdan- 
ningspolitiske reformer (se f.eks. Messel & Smeby, 2017; Osland, 2017). 
Den norske høyskolesektoren er blant de mest «oppdaterte», i betydnin- 
gen blant de som per dags dato har gått lengst i forhold til disse proses- 
sene, spesielt angående strukturering av utdanningene og gradssystemet 
(Kyvik, 2006). 

I Norge har alle musikkonservatorier, bortsett fra Norges musikk- 
høgskole, blitt fusjonert med større universiteter eller høgskoler i løpet av 
de siste 5-10 årene. Dette konsoliderer yrkesfaglig, kunstnerisk og akade- 
misk utdanning innenfor universitetsmiljøer og griper inn i tradisjonelle 
normer og forestillinger om mandat, kunnskap og forskning i de høyere 
musikkutdanningsinstitusjonene. Høyere musikkutdanningsinstitusjo- 
ner legger tradisjonelt vekt på kunstneriske praksiser, og utdanner først og 
fremst studentene til et utøvende musikkyrke. Akademiseringen av kunst- 
utdanningene gjør at høyere musikkutdanning generelt nå også preges av 
forventninger til forskning, vitenskapelig publisering, samt standardi- 
sering av utdanningsforløp (bachelor, master, ph.d.), vurderingsuttrykk 
(A-E) og stillingsnivåer for lærere (universitetslektor, førsteamanuensis/ 
førstelektor, professor/dosent). Slik har høyere musikkutdanning gradvis 
blitt mer universitetslignende, noe som naturligvis utfordrer tradisjonelle 
forestillinger om kunnskap og kompetanse i musikkfeltet. 

Akademiseringsprosesser medfører blant annet at høyere musikk- 
utdanningsinstitusjoner må stimulere til skriftliggjort kritisk refleksjon 
og forskning innenfor rammene av en kunstnerisk praksis. Dermed 
oppstår det en kompleks vev av utfordringer for studenter, så vel som for 
lærere og institusjoner. 

En konsekvens av de politiske endringer og høyere utdanningsrefor- 
mer er at forskning er integrert både på bachelor- og masternivå også 

i yrkes- og håndverksorienterte studier. Det er ikke uvanlig at høyere 
musikkutdanningsinstitusjoner problematiserer denne utviklingen 
(se f.eks. Dyndahl et al., 2017; Gies, 2019; Söderman, 2013; Tønsberg, 
2013). 

Akademisering og profesjonalisering er prosesser, en type endrings- 
prosesser som er viktige for tenkningen omkring og utøvelsen av 
musikeryrket. Et kjennetegn ved disse prosessene, er tenkningen om 
kunstutdanning som profesjonsutdanning. Dette aktualiserer blant annet 
kunstfilosofiske problematikker knyttet til profesjonstenkningens ideer 
om samfunnsmandat. 


Profesjonstenkning - og kunstneres 
samfunnsmandat 


Per Mangset (2004) fremhever hvordan kunstutdanninger har mange 
trekk av å være profesjonsutdanninger. Også i nyere norsk musikkpeda- 
gogisk forskning knyttes forbindelsene mellom høyere musikkutdanning 
og profesjonstenkning.’ Profesjonstenkningen sies å stimulere diskusjo- 
ner omkring hva det vil si å bedrive profesjonell utdanning (Danielsen 
& Johansen, 2012). Også flere ph.d.-avhandlinger knytter forskjellige 
musikkfaglige yrkesgrupper til profesjonsbegrepet og profesjonstenknin- 
gen (Angelo, 2012; Christensen, 2012; Jordhus-Lier, 2018). Det finnes altså 
en sterk tendens innenfor forskning som beskjeftiger seg med musikkfag- 
lige utdanninger til å se disse i relasjon til profesjonsbegrep og profesjons- 
tenkning. Samtidig omtales musikere også i diverse stortingsmeldinger 
som profesjonsutøvere. 

Forskere innenfor profesjonsfeltet peker på noen hovedpremisser for 
at en yrkesgruppe skal kunne kalles en profesjon (Molander & Terum, 
2008). En profesjonsutøver forvalter en bestemt type kunnskap ervervet 
gjennom en bestemt utdannelse (Angelo & Georgii-Hemming, 2014). 
Denne kunnskapen er av teoretisk og vitenskapelig art, og inneholder 


1 Vi anvender termen ‘profesjonstenkning’ som en måte å tenke på som preger tenknin- 
gen omkring profesjonsutdanning og profesjonsteori. I vår sammenheng relatert til høyere 
musikkutdanning. 

også elementer av praksis. Vitenskapelig kunnskap, et element i akade- 
miseringen av høyere musikkutdanning, er altså noe som kjennetegner 
profesjonaliseringsprosessene i dette feltet. 

Det sentrale i profesjonsutøvelsen er at den ervervede kunnskapen 
skal komme noen til gode (Grimen, 2008). Tanken om at yrkesgruppen 
har et bestemt samfunnsmandat er altså grunnleggende. Profesjons- 
virksomheten har en rettethet. Dette elementet skiller profesjonsutdan- 
nelse fra disiplinstudier, slik dette er praktisert ved universiteter med 
fagstudier uten et bestemt fokus på hva utdanningen skal benyttes til. 

Et helt sentralt aspekt i profesjonstenkning er altså vekten på profe- 
sjonens samfunnsmandat. I det følgende vil profesjonstenkningens vekt 
på samfunnsmandat drøftes i relasjon til kunsttenkningens forestilling 
om kunstens frihet (autonomi). Et viktig poeng i denne sammenhengen 
er at tanken om kunstens frihet ses som et moderne frigjøringsprosjekt, 
ikke minst sett i forhold den relevanstenkningen eller «nyttiggjøringsdis- 
kursen» som behersker vår tids utdannings- og kulturpolitiske tenkning 
(Varkøy, 2012). 

Men har ikke høyere musikkutdanning alltid har vært profesjonsut- 
danning? Har den i så fall alltid stått i konflikt med prinsipper om kunst- 
ens frihet? Høyere utøvende musikkutdanning har alltid forholdt seg til 
et arbeidsmarked. Man har ikke minst utdannet musikere til stillinger 
i kirker og orkestre. Idet vi fastholder at det å se på kunstutdanninger 
som profesjonsutdanninger medfører en tenkemåte som overskrider 
idealene om «profesjonalitet» i utdanning og musikkutøvelse, vil vi 
imidlertid hevde at denne overskridelsen medfører noen nyere momen- 
ter, ikke minst i tenkningen omkring den høyere musikkutdanningens 
samfunnsmandat. 


Filosofisk perspektivering I: 

Mellom samfunnsmandat og frihet 

Hva skjer når profesjonstenkningens momenter av rettethet og sam- 
funnsmandat møter forestillingen om kunstens autonomi? Om kunst- 
utdanning først og fremst vurderes som profesjonsutdanning; risikerer 
vi da at ideen om kunstens (og kunstnerens) autonomi kastes ut som det 

berømmelige barnet med badevannet? Og hva er i så fall problematisk 
med det? 

Når det gjelder profesjonstenkning, er altså følgende klart: Profesjoner 
er autoriserte til å utføre en spesiell tjeneste som samfunnet trenger; de 
har et samfunnsmandat. Profesjoners verdi, basisen for deres eksistens, 
er uløselig forbundet med de tjenester samfunnet har bestilt fra dem. De 
skal være «godt for noe» og ha en bestemt «funksjon»; man snakker om 
profesjoner som heteroteliske av natur. Å yte en tjeneste til samfunnet 
er en bestilling som profesjonsutdanninger må innfri for å ikke bryte 
kontrakten med oppdragsgiveren — som oftest offentlige myndigheter. 
Profesjonsutdanninger leverer utdanning med relevans for samfun- 
net (Abbott, 1988; Grimen, 2008). Det å bli betegnet som profesjons- 
utdanning betyr anerkjennelsen av at utdanning har direkte relevans for 
samfunnet. 

Det er naturligvis ikke så enkelt at vi på en slik bakgrunn kan redu- 
sere profesjonstenkningens vekt på samfunnsmandatet til et prosjekt 
fundert på et ønske om regulering og kontroll fra myndighetenes side. 
Den inneholder definitivt også mye annet, blant annet elementer av 
emansipasjon, både med tanke på individ og samfunn. Men - kan pro- 
fesjonstenkning allikevel bli en for smal ramme for å tenke omkring 
høyere musikkutdanning? Om vi definerer kunstutdanninger som 
profesjonsutdanninger, hva skjer da med tanken om kunstens funda- 
mentale uforutsigbarhet - så vel som kunstnerens «kall» i retning av 
«utroskap» og «illojalitet», både i forhold til makten og maktkritikken? 
Altså: Hva med kunsttenkningens opptatthet av kunstens frihet, kunst- 
ens autonomi? 

Når det gjelder forestillingen om kunstens autonomi, trekkes ofte 
Immanuel Kants bidrag til estetisk tenkning frem. Kant (1987) skiller 
skarpt mellom kunstverk og bruksartikler. Smaken for det skjønne (og det 
sublime) er fri fra tanken om nytteverdi. Dette betyr at vi, idet vi opplever 
noe som kunst, er frigjort fra forventninger om at alt skal kunne brukes 
til noe, dvs. at alt er et middel til et annet mål eller formål. Forestillingen 
om kunstens autonomi er en sterk kunstfilosofisk og estetisk tradisjon, 
som sågar tiltredes av Pierre Bourdieu (1984), som tross sin kritikk av 
den kantianske estetikkens sosiale opprinnelse og undertrykkende 

funksjoner - Kants virkningshistorie altså - overraskende nok forsvarer 
den sosialt og historiske konstruerte ideen om kunstens autonomi, idet 
han argumenterer for at kunstens relative autonomi er en forutsetning 
for våre moderne forestillinger om kunstens kritiske funksjon (Varkøy, 
2015b). 

For vår del finner vi imidlertid Martin Heideggers kunsttenkning 
vel så interessant som Kant i denne sammenhengen. Heidegger (2000) 
fremhever at kunstverk motsetter seg «bruk». Et kunstverk er ikke en 
ting eller en bruksting. Dette betyr imidlertid slett ikke at kunsten er 
«selvtilstrekkelig». Den er på ingen måte primært relatert til seg selv, den 
er relatert til verden: «Verket holder verdens åpenhet åpen» (Heidegger, 
2000, S. 48). For Heidegger er kunstverkets karakter nært forbundet med 
dets verdensåpnende kraft; kunstverket kaster mennesket tilbake i en ny 
sensitivitet for verden og basale livsforutsetninger. Kunstens verdi ligger 
i at den får oss til å stanse opp i vår verensglemsel, i vår uegentlighet — og 
til å reflektere over vår væren-i-verden. Slik oppfatter og opplever vi i 
kunsterfaringen aspekter ved vår eksistens som vi ikke så ofte registrerer: 
«Ut fra kunstens diktende vesen skjer det at kunsten slår opp et åpent 
sted midt i det værende, hvor alt er annerledes enn ellers» (Heidegger, 
2000, S. 86). 

I et slikt kunstfilosofisk perspektiv blir skillet mellom kunstverk og 
ting/bruksting, det mange vil kalle en autonomiestetisk holdning, ikke 
en vending bort fra, men til livet. 

Men - idet vi med Heidegger tenker at kunstverk motsetter seg bruk, 
og at kunst er nyttig - for det som er hinsides nytte, samtidig som vi anty- 
der at vi i kunsterfaringen kan oppfatte aspekter ved eksistensen vi ikke 
så ofte registrerer, motsier vi da ikke oss selv? Blir ikke kunsten allikevel 
«nyttig»? Kan ikke dette regnes som bruk av kunsten? En måte å få nytte 
av kunsten på? Blir skillet mellom «nytte» og «unytte» kanskje ikke så 
distinkt som man vil ha det til? Lider vi kanskje av en overdreven redsel 
for kunstens instrumentalisering? Eller representerer slike tankemanøvre 
først og fremst en viss sans for paradokser? Og om det er slik, er kunsten 
dermed kanskje også lett å misforstå? La oss bevege oss videre, skritt for 
skritt, inn i dette paradoksale universet, for forhåpentligvis å kunne klar- 
gjøre hvordan det er mulig å tenke her. 

Første skritt: Arendt og Heidegger 

Første skritt bringer oss i kontakt med Hannah Arendts og Martin 
Heideggers tenkning. Vi har i flere tidligere publikasjoner diskutert den 
musikalske erfaringens egenverdi knyttet til Hannah Arendts (2012) tenk- 
ning omkring det aktive menneskelivet (bl.a. Varkøy, 2015a). Poenget har 
i denne sammenhengen vært Arendts vektlegging av viktigheten av å 
kunne tenke at noe har verdi i seg selv, dvs. viktigheten av å tenke uten- 
for eller på tvers av den allestedsnærværende formålsrasjonaliteten som 
preger våre moderne samfunn - hvor alt må være godt for noe annet 
og noe mer enn seg selv, hvor målet med det vi gjør alltid ligger utenfor 
selve aktiviteten. Arendt argumenterer for at den aktivitetsformen hun 
kaller handling (action), har sitt mål i seg selv, har egenverdi. Den er fri fra 
formålsrasjonalitetens herredømme. Dette da i motsetning til aktivitets- 
formene arbeid og produksjon, som er middelpregede aktiviteter med et 
mål utenfor seg selv. En handling kan for eksempel være et godt måltid 
sammen med gode venner og god vin. Ellers - som vi i tidligere publika- 
sjoner har argumentert for i denne sammenhengen - musikalsk erfaring. 
Hvorfor er det så viktig å ivareta synet for at noe har verdi i seg selv, er 
sitt eget mål? Arendt hevder at uten evne til å definere noe som et mål i 
seg selv, vil vi stå ansikt til ansikt med meningsløsheten, vi havner i et 
«hamsterhjul» av middelpregede aktiviteter. Og meningstap er som vi vet 
ikke et ukjent problem for moderne mennesker. 

Videre har vi knyttet våre tidligere diskusjoner til Heideggers tenkning 
om kunstens erkjennelseskarakter, hvor denne ligger i kunsterfaringen 
selv, og ikke ses som noe kunsterfaringen «hjelper til med» eller «leder til» 
(Angelo & Varkøy, 2012; Varkøy, 2012). Da kan vi nå løfte frem to avgjø- 
rende poenger. For det første: En slik måte å tenke kunstens autonomi 
på, handler ikke kun om kunstverket, men om vår kunsterfaring. For det 
andre: Denne måten å tenke om kunsterfaringens egenverdi på, hand- 
ler ikke om å koble kunsten fra livet, og gjøre den til noe som «svever 
utenfor» enhver menneskelig virkelighet. Snarere tvert imot! Tenkningen 
knyttes til en forestilling om kunsterfaringens autonomi som en forutset- 
ning for kunstens helt sentrale funksjon i livene våre; den forbinder oss 
med verden, kobler oss på livet. 

Et grunnleggende aspekt ved tenkningen her, er ikke å begrense auto- 
nomidiskusjonen til kunsten og kunstverket alene, men inkludere, ja, 
vektlegge kunsterfaringens autonomi. Det handler om å redde kunst- 
erfaringen fra å bli redusert til et politisk, pedagogisk eller religiøst 
redskap, middel eller instrument. Det er et forsøk på å bevare et sted i 
menneskelivet som unndras formålstenkningens herredømme. Det er 
et forsvar for vår alles glede over formålsløse aktiviteter, et godt måltid 
med gode venner, en kunstopplevelse, en deltagelse i en korøvelse, en tur i 
naturen osv., alt sammen uttrykk for den genuint menneskelige friheten. 
Og - som Arendt minner oss om: et liv uten gleden ved denne friheten 
peker i retning av et totalitært samfunn. 


Andre skritt: Immanuel Kant 


En refleksjon omkring kunsterfaringens egenverdi, kan imidlertid natur- 
ligvis ikke frikobles fra kunsten som fenomen og det enkelte kunstverk. 
Vi griper derfor tilbake til Kant. Ved dette lille skrittet til siden synes føl- 
gende å bli klart: Idet vi opplever noe som kunst, når vi i en kunsterfaring 
forholder oss til kunst som fenomen og menneskelig uttrykk og opple- 
velsesarena, beveger vi oss på et livsområde som prinsipielt er frikoblet 
fra tanken om nytteverdi, det er frigjort fra forventninger om at alt skal 
kunne brukes til noe, dvs. at alt er et middel til et annet mål eller formål. 
I Kritikk av dømmekraften fremmer Kant (1987) tanken om den estetiske 
dommen som spontan og altså fri. Den forener slik frihet, fornuft og 
erfaring. Skjønnheten vitner om noe som aldri kan uttrykkes ved hjelp 
av begreper; en før-begrepslig harmoni mellom subjekt og objekt. Kants 
innsats ligger dermed blant annet i at han plasserer estetikken (kunsten) 
som en selvstendig bevissthetsytring ved siden av vitenskap og moral. 
Kunsterfaringens og kunstens autonomi er altså to sider av samme sak. 


Tredje skritt: Sven Johansson 


Neste skritt i dette tankeuniverset preget av paradokser, leder oss til 
den svenske litteraturviteren Sven Johanssons bok Literaturens slut 
(Johansson, 2021). Her diskuteres og problematiseres dagens økende 

moralske krav til litteraturen, en forventning om aktivisme på vegne av 
på forhånd gitte aktuelle samfunnsrelevante problemstillinger. Temaet 
er altså marginaliseringen av den moderne forståelsen av kunstens auto- 
nomi, ja selve det moderne kunstbegrepet. Johansson argumenterer for at 
«den moraliska tendensen i kulturen harmonierer med den krympande 
politiken» (Johansson, 2021, s. 14). Moralismen er nyliberalismens ideo- 
logiske effekt: «För moralismen år inte alls nyliberalismens motsats, utan 
tvärtom en del av dess överbyggnad» (Johansson, 2021, s. 152). 

Johansson ser det slik at det synes å bli stadig viktigere for kunsten å 
være moralsk korrekt. Stadig oftere aksepterer den en aktivistisk modus 
i overbevisningen om å stå for «det rette». Det finnes altså en «moralsk 
bølge» i kunsttenkningen, eller kanskje snarere en «etisk vending». 
Johansson problematiserer dette blant annet i forhold til prinsippet om 
«armlengdes avstand» mellom det politiske/bevilgende feltet og kunst- 
feltet: «Når kunsten i modern mening en gång uppstod, så var det för 
att den erövrade en frihet i förhållandet till religionen, politiken och 
ekonomin. Konsten blev autonom, vilket år et annat sått att såga att den 
uppstod» (Johansson 2021, s. 57). Men dermed mistet kunsten på sett og 
vis samtidig trygghet, relevans og funksjon. Den ble mer skandaløs enn 
relevant og funksjonell. Det skandaløse ble slik sett kunstens primære 
funksjon. Johansson hevder imidlertid at vi nå er tilbake i en situasjon 
hvor den samfunnsmessige relevansen igjen er det primære, og kunstens 
frihet står i fare for å forsvinne. 

Men samtidig er det slik, om man tar utgangspunkt i et moderne kunst- 
begrep, at kunst som «velger bort» sin autonomi er en selvmotsigelse. Uten 
autonomi, ingen kunst. Kunstens autonomi er premisset for de siste to hun- 
dre årenes kunstproduksjon. Johansson knytter forestillingen om kunst- 
ens autonomi med det moderne subjektets fremvekst: «med individens 
frihet och kraft att sjålv kånna, tånka, vilja, agera och inte minst erfara» 
(Johansson, 2021, s. 70). Her berøres nok en gang det helt grunnleggende 
poenget i denne formen for autonomitenkning: Kunstens autonomi ligger 
ikke primært i kunstobjektene, men i subjektene der den estetiske erfarin- 
gen finner sted. Det handler altså ikke utelukkende om kunstens frihet, 
men om menneskelig frihet. Her trekker Johansson for øvrig veksler på 
den franske filosofen Jacques Ranciére (2012), som også argumenterer for 

at autonomien ligger i erfaringen, i mottagerens mulighet til å bli påvirket, 
til bare «å være», og eventuelt til å bli en del av et fellesskap. 

Samtidig er kunstens autonomi forbundet med dens heteronomi. 
Kunsten og kunsterfaringen er fri, men samtidig avhengig av og forbun- 
det med samfunnet. Autonomi og heteronomi er altså dialektisk for- 
bundet. Nok et fundamentalt poeng blir da at «Om konsten griper inn i 
samhället sa år det [...] tack vara sitt avstånd till samhället» (Johansson, 
2021, S. 72). Forestillingen om kunstens autonomi blir en måte å begreps- 
liggjøre kunstens forbindelse med alt annet på, og er altså ikke en fornek- 
telse av denne forbindelsen slik enkelte litt vel lettbente kritikere av all 
autonomitenkning dessverre ofte synes å tenke i retning av. Her klinger 
Theodor W. Adornos kunsttenkning med i argumentasjonen. Og vi tar et 
fjerde og siste skritt i retning av ham. 


Fjerde skritt: Theodor W. Adorno 


Hos Adorno finner vi nettopp denne insisteringen på at det er i avstan- 
den mellom kunst og samfunn at kunsten åpner seg mot en mulighet for 
at alt kunne være annerledes. Kunsterfaringen minner oss nemlig om 
en hensiktsløs og herredømmefri tilstand som aldri har eksistert, den 
munner ut i noe utopisk, et håp om en fremtidig tilstand, løftet om noe 
ennå ukjent: «I ethvert genuint kunstverk er det noe som viser seg, men 
som ikke finnes» (Adorno, 1998, s. 150). Kunsten er et skinn som er et 
løfte om det som ikke er skinn; den er det eneste stedet i det moderne 
samfunn hvor sann menneskelighet ennå kan utfolde seg. Den estetiske 
erfaringen tilbyr oss slik alt det som verden ellers nekter oss av sannhet, 
mening, og overskridelse. For Adorno sprenger all stor kunst rammene 
for hva vi, i en gitt kultur, forestiller oss som mulig. Kunsten holder frem 
et speil, ikke av samfunnet slik det gjerne vil fremtre, men slik det er; en 
negativ helhet som er uforsont med seg selv. Kunstverket er altså slett 
ikke «bare kunst». Kunstens oppgave er «å bringe kaos i orden» (Adorno, 
2006, $. 254). Slik blir den en privilegert bærer av sannhet, den foregri- 
per en bedre og riktigere eksistens. Slike idealer knyttet til kunsten står 
i skarp kontrast til kulturindustriens hedonisme, hvor kunsten reduse- 
res til underholdning, eller som Adorno uttrykker det, til «pornografi»; 

jakten på den interessante forfatteren, den virtuose musikeren, det glin- 
sende oljemaleriet over sofaen, den spektakulære scenografien i teateret 
osv. Om kunst blir underholdning, eller omvendt, forsvinner muligheten 
for radikal protest, og dermed forestillingen om det Adorno kaller das 
ganz Andere. Veien mot dette «helt andre» er verken etisk eller politisk, 
men estetisk. Det er dette Adorno taler om når han drøfter den kropps- 
lige siden ved estetiske erfaring; grøsset, gåsehuden, den ukontrollerte 
relasjonen til «det helt andre» (Adorno, 1998). 


Om å tre ut av formålsrasjonalitetens jernbur 


Det mest åpenbare særtrekket ved den formen for autonomitenkning 
som vi her, skritt for skritt, har forsøkt å gjøre rede for, er altså paradok- 
set. Jo større avstanden er mellom kunsten og samfunnet, desto vikti- 
gere blir kunsten for samfunnet. Kunsten er unyttig - på en nyttig måte. 
Erfaringen av en kunstopplevelse som god - i seg selv — setter spørsmåls- 
tegn ved vår stadige hang til å spørre hva kunst — og for øvrig alt annet 
i denne verden - er godt for, denne evige jakten på et mål utenfor det vi 
holder på med, et mål som vi stadig taper av syne. Å kunne forholde seg 
til en slik måte å tenke på betinger en viss åpenhet, en evne og en vilje 
til å tre ut av formålsrasjonalitetens jernbur (se Røyseng & Varkøy, 2017). 
Det kan kanskje også være en fordel å ha hatt eller ha et aktivt forhold til 
skapende, utøvende og/eller deltagende kunst?” 

En slik paradoksal tenkemåte kan være utfordrende. Å tre ut av 
formålsrasjonalitetens jernbur likedan. Et godt eksempel i så måte er 
Kjetil Røeds på mange måter ellers utmerkede bok Kunsten og livet. En 
bruksanvisning (Røed, 2019). Her er det et problem allerede i bokens tit- 
tel. Med termen ‘bruksanvisning’ omfavnes salgs- og forbrukerspråket 
allerede før vi har åpnet boken. Kunsten omtales videre som en ressurs 
som kan hjelpe oss med å komme «til essensen av hvem vi er og hva livet 
handler om» (Røed, 2019, s. 12). Ut fra et dydsetisk perspektiv hevder 
Røed at det ikke er «kunsten i seg selv som er viktig, men hvordan den 


2 Takk til Solveig Slettahjell for dette poenget! 

er et redskap for utforskning av verdier som gir retning til et liv» (Røed, 
2019, S. 13, var kursivering). Hva er så problemet med dette? Ligger Røed 
egentlig så langt unna det vi har forsøkt å si noe om ovenfor? Ja - et 
godt stykke - filosofisk sett. Ved å knytte diskusjonen an til termer som 
‘bruksanvisning’, ‘ressurs’, redskap”, ‘hjelp’ og ‘bistå? havner Røed, kan- 
skje først og fremst på grunn av et behov for å markere avstand til alt 
snakk om «kunst for kunstens egen skyld», i den instrumentelle tenk- 
ningens garn. Han synes riktignok å ligge relativt nær en heideggersk 
tankegang når han skriver om det «kunstverket kan aktivere og sette i 
et nytt perspektiv» (Røed, 2019, s. 33), men han har allikevel problemer 
med å fastholde forskjellen mellom å tenke om kunstverk som redskap, 
hjelper, bistand og ressurs i bevegelser frem mot et mål som ligger utenfor 
selve kunstopplevelsen på den ene siden, og en tenkning hvor poenget er 
at alt ligger i kunsterfaringen selv, som sådan, på den andre siden. Dermed 
havner han i et relativt rendyrket instrumentelt kunstsyn idet han skriver 
om at det kunstverket kan bidra med «er å se asymmetrier og tvetydig- 
heter som avdekker blindfelt, [den kan] hjelpe oss i å finne løsninger på 
hvordan vi ikke vil at verden skal være» (Røed, 2019, s. 260). 

Hvorfor er denne insisterende kretsingen omkring kunstens autonomi 
viktig i en kontekst av profesjonalisering av høyere musikkutdanning? Er 
en samfunnsrelevant utdanning et problem for autonome kunsterfarin- 
ger? Svekkes våre kunsterfaringer om musikkutdanningen har mål knyt- 
tet til samfunnsrelevans og -mandat? Ikke nødvendigvis. Det vi diskuterer 
i dette kapittelet handler imidlertid ikke primært om musikkerfaringene 
våre, men om spenningen mellom utdanningsinstitusjonenes vekt på 
utdanningens, kunstens og kunsterfaringens frihet, og det å tilpasse seg 
«politiske bestillinger». Den svenske rapporten Så fri år konsten. Den 
kulturpolitiska styrningens påverkan på den konstnårlige friheten repre- 
senterer i så måte et interessant apropos. Her diskuteres blant annet beho- 
vet for større kunstnerisk frihet (Myndigheten för kulturanalys, 2021). 

Vi trenger verken å gå langt tilbake historisk eller reise langt geografisk 
for å finne eksempler på myndigheters ønske om å styre kunstfeltet, og 
hangen til å operere med et samfunnsmandat for kunsten og kunstnere 
som handler om å propagandere for det man definerer som «gode for- 
mål». Også i våre egne samfunn i dag ser vi, som Johansson påpeker, 

tendenser til å sette grenser for kunstneriske uttrykk og snevre inn rom- 
met for kunstneriske ytringer, i «godhetens navn» (jf. Dyndahl & Varkøy, 
under utgivelse). 


Konkretisering - i retning av entreprenørskap 


Om vi fra denne filosofiske perspektiveringen forsøker å nærme oss en 
drøfting knyttet til konkrete diskusjoner i feltet, settes disse paradoksene 
øyeblikkelig i spill. Vi har i tidligere publikasjoner drøftet hvordan lærere 
og ledere ved høyere musikkutdanningsinstitusjoner tenker omkring 
forholdet mellom utdanningen av klassiske orkestermusikere og deres 
samfunnsmandat, samt hvordan ulike forskningstilnærminger kan 
løfte frem eller tone ned musikkens «funksjon» i samfunn og utdanning 
(bl.a. Angelo et al., 2019)? Disse kretser gjerne omkring en forståelse av 
kunst og høyere musikkutdanning som felt, hvor noe nytt kan avslø- 
res om mennesker og verden, enten det er en ny form for uttrykk, ny 
kunnskap eller nye måter å tenke på. Slik formes på den ene siden et inn- 
trykk av både kunstnere og kunstformer som subjekter med agency, og 
på den andre siden bilder av samfunn og verden som objekter som kan 
forandres (se også Vinge & Stavrum om kunstnerisk agenskap, kapittel 2 
i denne utgivelsen). Gode kunstnere og god kunst anses å ha et ansvar 
for å iverksette endringsprosesser, og grunnlaget for slike muligheter lig- 
ger i en aksept av et «mystisk element» i alt godt kunstnerskap. Kunsten 
skal ikke alltid forstås, blir det hevdet, den skal skape undring, den skal 
provosere, og på ingen måte bare behage. En musiker skal være en vik- 
tig aktør for å skape refleksjon, mer dialog, og større forståelse for andre 
verdier. Musikerskapet trekkes slik i retning av det affektive, det intu- 
itive og det åndelige; noe som eksisterer hinsides ordene. Musikerskap 
blir forklart som en form for kunnskap som utvikles når ferdighetene 


3 Nar vi i denne delen av teksten refererer til våre tidligere publikasjoner, er dette publikasjoner 
knyttet til det svensk-norsk-tyske forskningsprosjektet DAPHME (Discourses of Academization 
and the Music Profession in Higher Music Education) som vi begge var en del av i perioden 2016- 
2020. Her sto akademiseringsprosesser i utdanningen av klassiske orkestermusikere i Sverige, 
Norge og Tyskland i fokus. Når vi henviser til dette materialet, er det primært knyttet til det 
empiriske materialet fra den norske delundersøkelsen. 

er internalisert og blitt til intuitiv musikkutøvelse, og på samme tid noe 
iboende og personlig som, ved rett ivaretagelse, kan lede til nye uttrykk 
og ny tenkning (Varkøy et al., 2020). Dette blir også trukket i retning av 
en kultivering av noe som allerede finnes, dvs. i retning av en tenkning 
omkring danningsprosesser som inkluderer individuell åndelig og kul- 
turell utvikling, så vel som utvikling av sosial deltagelse og ansvar (jf. 
Varkøy, 2017, kapittel 2). 

Vi dokumenterer altså i de tidligere publikasjonene våre hvordan 
lærere og ledere ved høyere musikkutdanningsinstitusjoner snakker om 
den rollen utøvende musikkutdanning har i forbedringen av menneske- 
heten som helhet, og ved å bidra til studentenes utvikling som kreative 
og nysgjerrige mennesker med emosjonell så vel som musikalsk kompe- 
tanse. Videre identifiserer vi også en bevissthet rundt kulturarven. Dette 
kan ses i relasjon til utsagn som går rett på utdanningsinstitusjonenes 
mandat til å utdanne orkestermusikere. Enkelte forholder seg imidlertid 
også mer proaktivt, og løfter frem det å utdanne musikere som samfun- 
net enda ikke vet at de trenger, å være i forkant av påvirkningsamfun- 
net, som et ideal. I denne sammenhengen blir oppmerksomheten rettet 
mot det problematiske forholdet mellom markedstilpasning og musike- 
ren/kunstneren som «rebell». Slik blir spenningen mellom forestillinger 
om kunstneres samfunnsmandat og ideer om kunstens frihet artikulert, 
hvor kunstens frihet kan sies å være en grunnleggende forutsetning for 
kunstens kulturelle og sosiale funksjoner. Denne spenningen mellom 
markedstilpasning og agency som settes i spill, videreføres i refleksjonen 
omkring konseptet ‘entreprenørskap’. I de tidligere publikasjonene våre 
har vi derfor også diskutert talen om entreprenørskap blant lærere og 
ledere i høyere musikkutdanning (Angelo et al., 2019). 

På den ene siden tegnes det et bilde av entreprenøren som en slags griin- 
der, en innovativ person som skaper verdier for seg selv og samtidig tjener 
samfunnet på en eller annen måte. I denne sammenhengen ses samfunnet 
som noe som både skal bli tjent og underholdt, i pakt med vekslende for- 
ventninger. Musikeren må dermed innta en pragmatisk rolle, til og med til 
tider være relativt kynisk - som en økonomisk aktør som yter en ønsket 
tjeneste for å møte markedets behov. Entreprenør-musikeren er altså en 
som tilpasser seg markedets behov. På den andre siden finnes det også 

forestillinger om entreprenør-musikeren som en autonom agent som har 
makten, kunnskapen og lysten til å forandre og forbedre samfunnet. Man 
tenker at samfunnet har behov for forandring, og musikeren kommer i 
denne sammenhengen til å få en rolle som en som vekker folk. Musikeres 
mandat sies å være å provosere, skape nye tanker og nye innsikter, og stille 
spørsmål ved tatt-for-gittheter i samfunnet, ikke minst av økonomisk 
karakter. Igjen fremstår musikeren som en potensiell rebell som i kraft av 
sitt kunstnerskap kan bidra til sosial endring. I en slik kontekst blir det 
risikabelt å legge for mye vekt på tilpasningen til markedet, noe som i sin 
tur reiser spørsmålet om hva det vil si å være en «virkelig kunstner». 

Talen omkring entreprenørskap preges altså av den samme spenningen 
som refleksjonene omkring musikeres samfunnsmandat versus kunsten/ 
kunstnerens frihet. Den «industrielle musikeren», som begrenser virk- 
somheten sin til å imøtekomme forventningene fra markedet rundt seg, 
settes som motsetning til den «genuine kunstneren», som besitter talent 
og mulighet til å vekke samfunnet rundt seg. Slik vurderes økonomiske 
og kunstneriske interesser som potensielle kilder til dyp konflikt i utvik- 
lingen av musikerens identitet, idet markedet oppfattes å kunne innvirke 
negativt på og redusere kvaliteten på kunstnerisk arbeid. 

På denne måten kan entreprenørskapskonseptet også aktualisere ide- 
alet om kritisk refleksjon, slik dette er knyttet til profesjonalisering og 
akademisering av høyere musikkutdanning. Idealet om kritisk refleksjon 
forankres i en forståelse av høyere musikkutdanning som del av et utdan- 
ningssystem som søker å bidra til utviklingen av ansvarlige og aktive 
deltagere i et demokratisk samfunn. Denne forståelsen kan også ses i 
sammenheng med mandatkonseptet. Musikere ses som demokratiske 
aktører og ansvarsbevisste deltagere i samfunnet, kapable til å identifi- 
sere og diskutere ulike utfordringer. 


Filosofisk perspektivering II: 
Entrenørskapstenkning og nyliberalistisk 
tankegods 


Spenningene som antydes ovenfor kan sies å være relatert til og formidle 
en overgripende og gjennomgående motsetning mellom det å utdanne 

«markedstilpassede» eller «autonome» musikere. I denne andre filoso- 
fiske perspektiveringen vår, spør vi derfor: Hvordan kan så en tenkning 
om viktigheten av markedet og markedets behov i våre tidligere publi- 
kasjoner ses i relasjon til det nyliberalistiske tankegodset som må kunne 
sies å prege den generelle utdanningspolitiske diskursen (Varkøy, 2021)? 

Innenfor musikkpedagogisk sosiologi og filosofi finnes svært mye 
forskning på og litteratur om hvordan en nyliberal økonomisk politikk 
har bidratt til en utdanningstenkning med vekt på å «produsere» musi- 
kere og musikkpedagoger som besitter kunnskap som imøtekommer 
samfunnets og markedets behov (se bl.a. Horsley, 2014; Johansen, 2012, 
2021; Karlsen, 2019; Smith, 2015; Woodford, 2015). 

Generelt kan man si at termen ‘nyliberalisme’ er knyttet til verdier som 
konkurranse og konkurranseevne, og til synsmåter hvor idealer og prin- 
sipper fra næringsvirksomhet blir retningslinjer for hvordan utdannings- 
kvalitet skal bli ivaretatt og forbedret. Nyliberalisme kan vurderes som 
en type politisk rasjonalitet; en bestemt måte å tenke på om politikk og 
samfunn (Foucault, 1979). Politisk rasjonalitet er en form for governmen- 
tal reason (Hindness, 2006). Foucault benyttet i utgangspunktet termen 
governmentality for å beskrive en bestemt måte å administrere befolk- 
ningen i moderne europeisk historie, innenfor rammene av staten som 
idé. Senere utviklet han dette til å omfatte teknikker og prosedyrer som 
er designet for å styre oppførselen hos både individer og grupper på alle 
nivåer, ikke bare på administrativt eller politisk nivå. 

Når musikk (og annen kunst) i politiske, utdanningsmessige og offent- 
lige sammenhenger til tider kan synes å bli behandlet som overskudds- 
preget luksus, den litt overflødige kremen på toppen av samfunnskaken, 
kan dette ses i lys av en kulturell situasjon hvor vi alle gradvis blir pakket 
inn i en tenkemåte hvor alt forventes å være «relevant» og «nyttig» i en 
relativt snever forstand (Pio & Varkøy, 2012, 2015). I nyliberal utdannings- 
politikk ankommer instrumentalismen i form av buzzwords som ‘evi- 
densbasert’, ‘kontroll’ og, ikke minst, relevans” (Pio, 2012). Slike ideer er 
i sin tur forbundet med en mål-middel-tenkning hentet fra produksjons- 
og næringslivet, og generell markedstenkning. En slik instrumentell tenk- 
ning vil også kunne prege tenkningen om og i høyere musikkutdanning 
(Angelo et al., 2021; Bowman, 2005; Varkøy, 2007). 

I våre tidligere publikasjoner diskuterer vi altså at det på den ene siden 
tales om entreprenør-musikeren som en som tilpasser seg markedets 
behov, mens det på den andre siden kommer til uttrykk forestillinger om 
entreprenør-musikeren som en autonom agent med makt, kunnskap og 
lyst til å forandre og forbedre samfunnet (Angelo et al., 2019). Dette siste 
står med all tydelighet frem som en motsats til det markedsorienterte 
nyliberalistiske tankegodset. Hvordan kan man så vurdere denne mot- 
standen? Er den en konservativ og nostalgisk tendens, et forsvar for det 
bestående i enhver form innenfor den gamle konservatorietradisjonen? 
Eller kan den muligens like gjerne ses i lys av Konrad Paul Liessmanns 
(2008) dekonstruksjoner av termer som ‘kunnskapssamfunn’ og ‘livs- 
lang læring, hvor han blant annet hevder at denne form for «nytale» er 
et uttrykk for en prosess hvor universiteter omformes til forretnings- 
virksomhet i en nyliberal verden som har glemt enhver idé om Bildung 
(danning) (jf. Varkøy, 2017, kap. 2)? 

Ifølge Liessmann er universitetene i dag truet av en tsunami av kri- 
terier og evalueringsmetoder fra den økonomiske sfæren. Med termen 
Unbildung (av-danning eller ikke-danning), vil Liessmann fokusere på 
dagens intensive interaksjon med et kunnskapsbegrep tømt for enhver 
idé om danning. Om vi i dag i det hele tatt taler om danning, betyr ikke 
dette vekt på kunnskap om og forståelse av egen kulturarv og foredling 
av våre egne evner — for eksempel knyttet til empati og medfølelse, hevder 
han. Det er mer eller mindre begrenset til faktorer som marked og ferdig- 
heter (skills), effektivitet og impact, relevans og employability - akkurat 
som alt annet i et samfunn basert på en nyliberal politisk rasjonalitet. 

Om vi følger Liessmann, blir det for enkelt å vurdere skepsis overfor 
entreprenørskapskonseptet og -tenkningen som pur nostalgisk tilbake- 
skuen. Kan hende kan det også ses som forsøk på å ta kontroll over strøm- 
men av nyliberale buzzwords i akademia og høyere musikkutdanning 
og forskning? Et viktig aspekt ved et slikt forsøk på å ta kontroll over 
diskursen, vil i så fall være en bredere forståelse av termer som impact 
og ‘relevans, hvor økonomiske og teknokratiske diskurser ikke får 
dominere innenfor humanistiske og kunstneriske felt (Østerberg, 2012). 
Finnes det her, med andre ord, forsøk på å erobre definisjonsmakten, 
og ny-tenke konsepter ved å gi dem en relevant (!) mening i en høyere 

musikkutdanningskontekst, og å re-introdusere muligheten for å snakke 
om utdanning av orkestermusikere innenfor et «orkestermusikerspråk» 
og kunstspråk? Slik sett kan naturligvis nyliberalistisk tankegods vurde- 
res som en trussel mot menneskelig virksomhet av kunstnerisk karakter. 
Kan den stigende forståelsen av kunstutdanning som profesjonsutdan- 
ning, utgjøre et element i en slik trussel? 


Re-romantiseringens mulighet 


Det er ikke uvanlig at tenkning omkring kunstutdanning som profe- 
sjonsutdanning preges av en anti-romantisk holdning (se bl.a. Mangset, 
2004). Dette preger for eksempel også Richard Sennetts diskusjoner av 
forholdet mellom kunst og håndverk, kunstnere og håndverkere (Sennett, 
2009). En anti-romantisk holdning og «nøktern» forståelse av kunst som 
fenomen og dermed også kunstutdanning - som profesjonsutdanning, 
kan tyde på at vi er i ferd med å havne i det Byung-Chul Han (2018b) 
omtaler som et «forskjellsloshetens helvete» — hvor det ikke er noe «spe- 
sielt» med kunst og kunstutdanning, og man kan anlegge ett og samme 
teoretiske perspektiv på kunstnerens og for eksempel lærerens utdanning 
og virke. 

Vårt aller siste poeng er derfor knyttet til den koreansk-tyske kunst- 
filosofen Byung-Chul Hans tenkning. Han hevder at kunstfeltet i dag 
preges av en konsumentmentalitet med effektivitet, umiddelbar relevans 
og impact i fokus. Denne mentaliteten kommer til uttrykk i det han kaller 
«glatthetens estetikk». Kunst har blitt en vare vi kjøper for umiddelbar 
og ren nytelse — i et marked (Han, 2018b). Med termen ‘re-romantisering’ 
markerer Han imidlertid en kritisk distanse til denne mentaliteten, og 
drøfter hvordan romantikk blant annet handler om å gi det ordinære en 
høyere mening, å tilkjenne det som alltid er til stede en mystisk dimen- 
sjon, å anerkjenne det ukjente i det kjente, og å tildele det endelige en 
illusjon av uendelighet (Han, 2018a). Re-romantisering handler dermed 
om å gjenbeskrive verden poetisk; om igjen å våge å forholde oss til det 
skjønne i naturen og kunsten. Han fremholder viktigheten av å møte en 
skjønnhet som ryster oss, som er uforståelig i sin fremmedhet. Det hand- 
ler om å gi verden tilbake sin gåtefulle verdighet og skjønnhet (Rinholm 


140 


I SPENNET MELLOM SAMFUNNSMANDAT OG KUNSTNERISK FRIHET 


& Varkøy, 2021). En slik tenkning kan også ses i lys av den amerikanske 
musikkpedagogiske filosofen Estelle Jorgensens begrep reverence (ærbø- 
dighet) (Jorgensen, 2008, s. 20-25). For Jorgensen handler dette om opp- 
levelser av a sta pa «hellig grunn». 

Vi tillater oss å trekke Hans tenkning et skritt videre. Han snakker 
om å re-romantisere kunstverket, mens vår tekst her handler om utdan- 
ning, altså om menneskelige danningsprosesser. Kan vi da tenke oss en 
re-romantisering av forestillingene våre om mennesket — og utdanning? 
Kanskje det? Re-romantiseringskonseptet ville i så fall kunne være til 
inspirasjon for å tenke nytt om kunstfenomenet, så vel som om utdanning 
og danningsprosesser. Og vi lar følgende retoriske spørsmål bli hengende: 
Er angsten for «det romantiske» i ferd med å lede diskusjoner av høyere 
musikkutdanning i en teknisk-byråkratisk retning, knyttet til det som er 
teknisk beskrivbart og håndterlig (Nielsen, 1994, s. 133)? 

For å ivareta det emosjonelle og eksistensielle fundamentet for kunst 
som livsfenomen, både for studenter, musikere og publikum, er det for oss 
nødvendig å holde fast ved det følgende: Vi vet at musikerutdanning har 
mange profesjonstrekk. Samtidig er det noe mer, eller kanskje snarere noe 
helt annet, på spill i kunstfeltet. Noe som overskrider profesjonstenkning 
og diskusjoner om samfunnsmandat, entreprenørskapstenkning og 
inspirasjoner fra nyliberalistisk tankegods. Om diskusjonen av slike per- 
spektiver skal få den dybde og intensitet den fortjener, forutsetter det en 
fortrolighet med kunstens foruroligende og urovekkende trekk, det opp- 
rørende ved kunsterfaringen. Høyere musikkutdanning kan ikke unndra 
seg dette ansvaret. Det kan altså være nødvendig å fastholde spenningen, 
det motsetningsfulle og paradoksale forholdet mellom autonomi og hete- 
ronomi, samtidig som vi fremhever hvordan polene i denne dikotomien 
er meningsskapende i kraft av sin forskjellighet. Nettopp spenningen, 
motsetningene, det mangetydige og paradoksene, er det som er poenget, 
ikke «løsningen». 

Profesjonalitetens pris - om 
ambivalens og profesjonalisering 
blant konsertarrangører 


Bård Kleppe 
Telemarksforsking 


Ola K. Berge 
Telemarksforsking 


Abstract: In the fields of art and music, professionalization is an important prereq- 
uisite for success in an increasingly globalized and competitive market. In Norway, 
professionalization is a recurrent topic in policy papers, and several cultural policy 
schemes aim at increased professionalization. Professionalism is also a key concept 
when referring to musicians and artistic activity. Who are professionals and who are 
amateurs decides who are inside and who are outside when recognition and grants 
are to be awarded. At the same time, professionalization also comes with a consid- 
erable downside, which is largely undescribed and unrecognized. In this paper, we 
discuss the term professionalization both as a theoretical as well as a rhetorical con- 
cept. Based on two different studies of concert promoters, we describe and analyse 
the downsides, both in terms of increased expenses and reduced enthusiasm among 
volunteers. 


Keywords: professionalization, concert promoters, opera, popular music 


Introduksjon 


‘Profesjonell’ og ‘profesjonalisering’ er blant de mest brukte honnøror- 
dene på musikk- og kulturfeltet. I den siste kulturmeldinga kan vi lese 
at «Norsk kulturliv har vore gjennom ei svært positiv utvikling dei siste 


Sitering: Kleppe, B. & Berge, O. K. (2022). Profesjonalitetens pris - om ambivalens og profesjonalisering 
blant konsertarrangorer. I S. Røyseng, H. Stavrum & J. Vinge (Red.), Musikerne, bransjen og samfunnet 
(Kap. 6, s. 147-170). Cappelen Damm Akademisk. https://doi.org/10.23865/noasp.160.ch6 

tiåra, med auka profesjonalisering og stor kvalitetsheving» (Meld. St. 8 
(2018-2019), s. 8). Profesjonalisering framstår som en viktig forutsetning 
for å lykkes i et stadig mer globalisert og konkurranseutsatt marked. På 
flere områder opprettes det kompetansesenter, og flere kulturpolitiske 
ordninger skal bidra til at musikkfeltet og musikkbransjen blir profesjo- 
nalisert. Profesjonalitet er også et sentralt begrep når man omtaler musi- 
kere og kunstnerisk virksomhet. Hvem som er profesjonelle og hvem som 
er amatører avgjør hvem som er innenfor og hvem som er utenfor når 
anerkjennelse og tilskudd skal tildeles. Både musikerne og alle som job- 
ber med musikkformidling skal profesjonaliseres. 

I dette kapittelet spør vi hvilke økonomiske, sosiale, symbolske og 
kulturelle konsekvenser profesjonaliseringen kan få for musikkfeltet. 
For profesjonaliseringen har noen konsekvenser, og kommer, slik vi vil 
vise i dette kapittelet, med en pris. (For en filosofisk problematisering av 
profesjonaliseringen, se Varkøy & Angelo, kapittel 5 i denne utgivelsen) 
Denne prisen snakkes det overraskende lite om på kulturfeltet sammen- 
lignet med for eksempel på idrettsfeltet. På idrettsfeltet tydeliggjøres dette 
i begrep som breddeidrett og toppidrett, og det er stadig pågående dis- 
kusjoner om hvorvidt samspillet mellom disse er fruktbart for begge. På 
musikk- og kulturfeltet har man stort sett slått fast at denne symbiosen er 
utelukkende positiv. 

En slik ensidig positiv holdning står imidlertid i kontrast til flere empi- 
riske funn gjort i forskningsprosjekt der forholdet mellom bredde og 
topp, grasrot og elite, amatører og profesjonelle har blitt tematisert. Flere 
miljø forteller for eksempel om redusert entusiasme blant ildsjeler og fri- 
villige i etterkant av profesjonaliseringsprosesser, der den kunstneriske 
kvaliteten kanskje har økt, men nærheten og samspillet mellom utøvere 
og miljøet de henvender seg til har minsket. Dette har i sin tur enten ført 
til at publikum har falt fra, eller at de har utfordret profesjonaliseringen 
gjennom å opprette nye, amatørorienterte arenaer. 

Også forskningen peker på at profesjonalisering ikke er den eneste 
megatrenden på kulturfeltet. For eksempel er målsettinger om demokra- 
tisering av eller mangfold i kulturfeltet svært godt kjent i kulturpolitikk- 
forskningen, der de ofte ses som sentrale i kulturpolitikken helt siden 
50-tallet (Mangset & Hylland, 2017). Mer spesifikt omtaler kulturforskere 

videre en parallell og delvis kontrær trend knyttet til demokratisering 
i form av deltagerkultur. Her beskrives reduserte skiller mellom for 
eksempel konsumenter (publikum) og produsenter eller arrangører og 
artister, ofte tematisert gjennom begrep som «participatory culture» 
(Berg, 2020; Jenkins, 2006; Jenkins et al., 2013) og «DIY» (Spencer, 2005), 
eller med neologismer som «the pro-am revolution» (Leadbeater et al., 
2004), «produsage» (Bruns, 2008) og «prosumption» (Toffler, 1981). I en 
slik deltagerkultur, forsterket av en tiltagende digital revolusjon, invite- 
res det til det motsatte av hva som ofte tenkes som profesjonalisering, 
nemlig at skillene mellom de ulike leddene i kulturnæringskjeden vis- 
kes ut eller blir utydelige. Publikum og grasrota tas slik aktivt med inn 
både i (tradisjonelt) kunstneriske valg og verdsettingssystemer, og i PR og 
kommunikasjonsarbeid. 

Også i ulike politiske kontekster der kultur inngår i det aktuelle poli- 
tiske ansvarsområdet kan man finne eksempler på ulike syn på hvilken 
verdi amatørskap og deltagerkultur tillegges, og hvordan denne forstås 
i relasjon til profesjonalitet og det profesjonelle. I boka Frivillig kultur- 
vern. Et kulturvern innenfra (Løkka et al., 2021) beskriver forfatterne 
for eksempel hvordan Klima- og miljødepartementet (og direktoratet 
Riksantikvaren), som har ansvaret for det frivillige kulturminnevernet 
i Norge, har et annet syn på denne tematikken enn søsterdepartementet 
Kultur- og likestillingsdepartementet. I Klima- og miljødepartementet 
ses amatører eller frivillige i langt større grad på som en ressurs, og de 
tilkjennes dessuten langt mer faglig autoritet og autonomi enn hva som 
er tilfelle i Kulturdepartementet. Det profesjonelle nivået gis heller ikke 
det hegemoniske eierskapet til definisjonsmakt av verdi og kvalitet, blant 
annet fordi frivillig engasjement anses som en verdi i seg selv, som for 
eksempel er tilfelle i stortingsmeldinga om kunst og kultur det refereres 
til innledningsvis. 

I sin analyse trekker Løkka et al. (2021) fram at en årsak til dette kan 
være at Klima- og miljødepartementet først og fremst bygger sitt verd- 
settelsessystem på en såkalt antikvarisk tilnærming, med et tilhørende 
teknisk-juridisk, objektivt klassifiseringssystem. Kultur- og likestillings- 
departementet bygger på sin side sin forståelse i større grad på (et uavhen- 
gig) kunstfaglig skjønn (Løkka et al., 2021). I dette skjønnet står fokuset 

på profesjonalitet og profesjonalisering sterkt, samtidig som kvalitet og 
profesjonalitet ifølge Løkka et al. gjerne omtales som en og samme ting. 
Den viktigste grunnen til dette er ifølge forfatterne nettopp at den statlige 
kulturpolitikken har vært opptatt av å profesjonalisere kultursektoren og 
gjøre kunst- og kulturarbeid til bærekraftige yrker og profesjoner. Mye 
kulturpolitikk har derfor dreid seg om institusjonsbygging og å utvikle 
infrastruktur for å profesjonalisere kunst- og kulturarbeid. I dette arbei- 
det har det vært viktig å operere med klare skiller mellom profesjonelle 
og ikke-profesjonelle utøvere (Løkka et al., 2021). I kulturminnepolitik- 
ken, derimot, har man ikke hatt det samme fokuset på å skulle bygge 
institusjoner eller avgrense en kunstnerpopulasjon, og har dermed hatt 
mindre behov for å holde på skillet mellom profesjonell og amatør. 

Med utgangspunkt i disse delvis spenningsfylte, motsetningsfylte 
trendene i både politikk og praksisfeltet, og basert på empiriske studier 
av konsertvirksomhet i Norge, analyserer vi i dette kapittelet hva som 
skjer når kravet til profesjonalisering møter idealisme blant arrangører av 
konserter innen ulike musikksjangre. Blant de mange åpenbart positive 
sidene ved profesjonaliseringen, finner vi også at denne har sin pris. Både 
økonomisk, ved at konsertarrangører har opplevd en avtagende inntje- 
ning, som vi tror henger sammen med en stadig økende profesjonalise- 
ring, der stadig nye profesjonelle aktører skal hente ut lønn, men også 
innen en rekke andre områder. Blant disse andre effektene fokuserer vi 
særlig på sosiale og kulturelle konsekvenser, og dermed, i siste instans, 
konsertarrangørenes relasjon til frivillige, til publikum og til de mange 
ikke-profesjonelle deltagerne. Empirisk vil vi i hovedsak basere oss på to 
ulike studier av musikkfeltet: en studie av region- og distriktsopera og 
musikkteater gjennomført i 2016 og en bredere studie av norske konsert- 
arrangører gjennomført i 2019. 


Profesjonalitet og profesjonalisering 


Før vi ser nærmere på de empiriske eksemplene er det på sin plass å 
spørre hva som menes med profesjonalitet og profesjonalisering, og 
hvilken mening som tillegges disse begrepene når de benyttes. Er det 
en fastlagt tilstand, eller er det et nivå som stadig tilstrebes? Selv om 

profesjonalisering er et begrep som opptrer i de fleste kulturpolitiske 
dokumenter, er begrepet tvetydig og i liten grad forklart eksplisitt. I noen 
sammenhenger beskriver det kvalitet ved det som gjøres, altså at profe- 
sjonalitet tilsvarer høy kvalitet, og at profesjonalisering dermed handler 
om å høyne kvaliteten på den oppgaven som utfores.' I andre sammen- 
henger brukes det som en motsats til frivillighet eller amatørvirksomhet, 
altså om betalt arbeid. I den siste kulturmeldinga synes den sistnevnte 
forståelsen mest utbredt. Her finner vi flere formuleringer som framhever 
symbiosen mellom det profesjonelle og det frivillige: 


Det frivillige kulturlivet er inngangen til kulturlivet for mange. Noreg har eit 
vitalt og levande frivillig kulturliv. Eit sterkt frivillig kulturengasjement er ein 
nødvendig føresetnad for det profesjonelle kulturlivet. Det er tett samspel og 


glidande overgangar mellom det profesjonelle og det frivillige kulturlivet. 


Gjennomgående for slike formuleringer er også at de beskriver denne 
symbiosen og dette samspillet som utelukkende positivt. 

Begrepsmessig er profesjonalisering tett knyttet til begrepet profesjon. 
Innenfor sosiologien er dette et eget fagfelt. Her forstår man profesjoner 
som en yrkestype «som utfører tjenester basert på teoretisk kunnskap 
ervervet gjennom en spesialisert utdanning» (Molander & Terum, 2008, 
s. 13). Dette er også et flertydig begrep som både kan defineres smalt og 
bredt. Vanligvis defineres en profesjon som en bestemt type yrke som 
anvender sin ekspertise til å utføre samfunnsnyttige tjenester. I kraft av 
sin utdanning, yrkestittel og medlemskap i en profesjonsforening har de 
profesjonelle adgang til å utføre visse tjenester i samfunnet (Molander 
& Terum, 2008, s. 13). Tradisjonelt er leger og advokater typiske eksem- 
pler på profesjoner med særskilte utdanninger som gir særskilt tilgang 
til yrkesutøvelse, og gjerne også en betydelig autonomi til å ta avgjørelser 
i kraft av deres profesjon. Profesjonalitet i slikt henseende innebærer en 
eksklusivitet basert på en særskilt utdannelse og derigjennom en autori- 
sasjon. Tilsvarende gjelder også for sykepleiere, veterinærer og farmasøy- 
ter. Her er verken kvalitet eller inntekt nevnt særskilt, men heller ansett 
som en selvfølgelig konsekvens av profesjonen og profesjonsutdannelsen. 


1 I profesjonsstudier kalles dette det «performative» aspektet ved en profesjon. 

Har man avlagt en medisinsk eksamen innehar man den kvaliteten som 
er nødvendig for å være lege. Og videre, jobber man som lege, er man 
berettiget lønn i tråd med det. 

Som vi allerede har sett i kapittel 3 (Heian), er ikke dette like tydelig 
innenfor musikkfeltet. Her finner man flere nyanser og gråsoner, både i 
faglig og økonomisk forstand. Vi finner også variasjoner mellom kunst- 
arter. Norge har i en årrekke hatt en offensiv kunstnerpolitikk bestående 
av stipender og andre økonomiske virkemidler som har rettet seg mot 
profesjonelle kunstnere. Dermed har det også blitt nødvendig å definere 
hvem som er omfattet av denne politikken. Kunstnerorganisasjonene har 
forsøkt i noe ulik grad å utføre profesjonskontroll. Selv om kunstnerorga- 
nisasjonene ikke lenger har noen direkte innflytelse over hvem som kan 
motta stipend, har flere av kunstnerorganisasjonene klare krav til med- 
lemskap som enten fordrer en særskilt utdanning eller at medlemmet 
kan vise til arbeid som har gjennomgått en kunstnerisk vurdering. Særlig 
gjelder dette billedkunstfeltet og litteraturfeltet, der både utdanning og 
kunstnerisk kvalitet legges til grunn for opptak. Andre organisasjoner, 
slik som Creo, har gått fullstendig bort fra en kvalitativ vurdering og 
inviterer «alle som har inntekt fra kunstneriske eller kunstpedagogiske 
yrker» inn som medlemmer (jf. www.creo.no). 

Creos tilnærming til profesjonsbegrepet er mer i tråd med en utvidet 
betydning av begrepet definert som et levebrød. Her er det økonomiske 
aspektet avgjørende, ved at alle som har tilstrekkelig inntekt fra kunst- 
nerisk eller kunstpedagogisk arbeid er anerkjent som profesjonelle musi- 
kere.” Dette er på mange måter en omvendt definisjon av hva vi finner i 
andre yrker: Mens en sykepleier eller en lege fortjener sin inntekt som 
resultat av sin profesjon, fortjener musikere sin profesjon som resultat av 
sin inntekt. Hva så med profesjonalitet og profesjonalisering blant andre 
deler av musikkbransjen, slik som konsertarrangører? Hvordan kan vi 
forstå profesjonalisering knyttet til en slik virksomhet? Også her finnes 
det profesjonsrettede utdanninger, uten at det på dette området eksisterer 
noe profesjonskontroll. Samtidig finnes det en rekke aktører uten noen 


2 Det skal her legges til at Creo ikke eksplisitt definerer profesjonalitet på denne måten, men 
implisitt gjennom krav til medlemskap. 

formell utdannelse. Dermed vil også profesjon eller profesjonell i denne 
sammenhengen primært være av økonomisk karakter; det er de som 
lykkes i markedet som oppfattes som profesjonelle. I tillegg vil deler av 
arrangørfeltet knytte oppfattelsen av profesjonalitet til en symbolsk øko- 
nomi, der det å ha gode meritter vektlegges. For eksempel kan en arran- 
gør innen klassisk musikk eller jazz oppfattes som profesjonell selv om 
han eller hun ikke kan vise til et økonomisk overskudd, men heller over 
tid har vist seg å kunne være tidlig ute med å finne talenter, eller over tid 
holde en særlig høy kvalitetsprofil. 

I tråd med dette legger den siste stortingsmeldinga om musikk, 
St.meld. nr. 21 (2007-2008) Samspill: Et løft for rytmisk musikk, an en 
svært romslig definisjon på profesjonalitet. Her vises det til den tidligere 
organisasjonen MIC Norsk musikkinformasjon, som i dag er en del av 
Music Norway, og presiserer at denne definisjonen blir lagt til grunn for 
meldinga. Den lyder: «Med ‘profesjonell? menes komponister og utøvere 
som befinner seg på et profesjonelt faglig / kunstnerisk nivå, uavhengig 
av inntjening på virksomheten» (St.meld. nr. 21 (2007-2008), s. 8). Det er 
grunn til å tro at den samme definisjonen også omfatter distribusjons- og 
arrangørleddet på musikkfeltet. Meldinga avslutter med å presisere at det 
kan være glidende overganger mellom amatør- og profesjonell virksom- 
het, og at det i dette mellomsjiktet «finnes et stort vekstlag som represen- 
terer et stort tilfang av konserter for publikum, og et grunnlag for videre 
utvikling av utøvere og nye talenter». Igjen ser vi altså at målsettingen er 
at stadig flere profesjonaliseres. 

Hva innebærer så profesjonalitet og profesjonalisering på kunstfeltet? 
Siden dette har vært en målsetting for mange kulturpolitiske tiltak, har det 
også blitt diskutert i vurderingene av disse (Hylland et al., 2010; Kleppe et 
al., 2018; Simonsen, 2010). I en evaluering av en støtteordning for fri scene- 
kunst, der profesjonalisering var et uttalt mål, ble profesjonalisering omtalt 
på (minst) tre måter: (1) arbeidsrettslig i form av avtaleverk og velferds- 
ordninger, (2) administrativt i form av arbeids- og ansvarsdeling, økonomi 
m.m., og (3) kunstnerisk (Hylland et al., 2010, s. 72). Her ser vi at kvalitet og 
organisatorisk ryddighet er avgjørende for å definere noe som profesjonelt. 

Selv om profesjonalitet defineres noe ulikt i ulike sammenhenger, 
brukes det i musikk- og kultursektoren ofte for å markere et skille mot 

amatører eller frivillige (Aslaksen, 2004; Becker, 1984; Heian et al., 2008). 
Siden begrepet amatør i denne sammenhengen har en rekke negative 
konnotasjoner, benyttes ofte ulike synonymer eller omskrivninger i situ- 
asjoner der positive sider ved amatørskap ønskes framhevet, for eksem- 
pel grasrot(kultur) eller bredde(kultur). I likhet med profesjonell er 
frivillighet et begrep som i all hovedsak presenteres i positive ordelag (se 
f.eks. Segaard, 2020). Også dette erstatter i noen sammenhenger amatør- 
eller amatørskapsbegrepene. I kulturpolitiske dokumenter er det også 
et gjennomgående trekk at samarbeid mellom profesjonelle og frivillige 
beskrives utelukkende positivt (se f.eks. Meld. St. 8 (2018-2019); St.meld. 
nr. 21 (2007-2008); St.meld. nr. 48 (2002-2003)). Men hvordan forholder 
dette seg egentlig i praksis? Og hvordan opplever ulike kulturaktører 
kravet om stadig økende profesjonalisering? I det følgende skal vi se på 
ulike former for ambivalens knyttet til profesjonalisering med utgangs- 
punkt i to studier av arrangører på musikkfeltet, gjennomført i 2016 
og 20192 


Metode og datagrunnlag 


Den forste av de to studiene fokuserte pa arrangorer av opera og musikk- 
teater, den andre pa musikkarrangører innenfor en rekke ulike sjangre: 
rock, pop, klassisk musikk, jazz og folkemusikk. Studien av arrangører 
innen opera og musikkteater var en kvalitativ studie, som baserte seg på 
data fra dybdeintervju med arrangører (både profesjonelle, semiprofe- 
sjonelle og amatører), og et fokusgruppeintervju med strategisk utvalgte 
ekspertinformanter. Det totale antall informanter i materialet var 158, 
fordelt på 37 interne informanter fra de ti institusjonene på feltet region- 
og distriktsopera og musikkteater, 109 eksterne informanter, samt 14 
profesjonelle sangere og orkestermusikere med tilknytning til feltet. 
Ekspertinformantene var komponist Gisle Kverndokk, kritiker i NRK 
Eystein Sandvik, direktør for Munch-museet og tidligere direktør i Opera 
Vest Stein Olav Henrichsen, solist ved DNO&B Espen Langvik, dekan 


3 De to studiene er beskrevet i henholdsvis Berge et al. (2016) og Kleppe et al. (2019). Noe av 
innholdet fra disse er benyttet i dette kapittelet i omarbeidet form. 

ved Operahøgskolen Mira Bartov, kritiker i Aftenposten nå rektor ved 
NMH Astrid Kvalbein, tidligere operasjef ved DNO&B, Bjørn Simensen, 
samt daværende operasjef ved DNO&B Per Boye Hansen. 

I studien av konsertarrangører dybdeintervjuet vi til sammen 34 ulike 
arrangører fra kulturhus, private scener, arrangørklubber (jazz, rock, 
folkemusikk, blues, klassisk) og studentkroer. I tillegg intervjuet vi ni 
artister og managere. Vi gjennomførte dessuten en omfattende survey, og 
foretok en økonomisk analyse av regnskap fra 787 konserter. I tillegg ana- 
lyserte vi data fra ulike registre, blant annet fra TONO og fra billettsalg. 


To historier om profesjonalisering 


Rock: «Før var vi profesjonelle på nachspiel, 

nå er vi profesjonelle på konsertgjennomføring» 
Den første historien som kan illustrere profesjonaliseringen på konsert- 
feltet er historien om de mange rockeklubbene rundt i landet. Her kunne 
vi også inkludert jazzklubber, bluesklubber eller folkemusikkarrangører, 
men det er likevel noe særskilt over rockens møte med profesjonaliserin- 
gen. I studien av konsertarrangører intervjuet vi blant annet Pål Bergby, 
ildsjel, punker, lokalpolitiker og mangeårig leder av Rockeklubben i 
Porsgrunn. Både Bergbys fortelling, fortellingen om Rockeklubben i 
Porsgrunn og fortellingen om paraplyorganisasjonen Norsk Rockforbund 
har alle profesjonalisering som et gjennomgående tema. 

Da Bergby engasjerte seg i Rockeklubben på midten av 90-tallet var 
all aktivitet basert på frivillighet og idealisme. Pengene de fikk inn i døra 
på konserter gikk utelukkende til å betale bandet, og ble det overskudd, 
satte de gjerne ned billettprisene for de påfølgende konsertene. Når de 
skulle få band på besøk inkluderte forberedelsene til konsertene inn- 
kjøp av mat samt å re opp senger til bandmedlemmene i leiligheten til 
Bergby eller hos noen andre som hadde plass. «Fest» var også sentralt i 
konsertarrangering. Så fort PA-en var på plass jekket man den første ølen, 
og både band, publikum og arrangør ga seg hen til det man gjerne kan 
omtale som utagerende festing. Det sosiale knyttet til konsertgjennom- 
føringa var nok et høydepunkt for mange, og mye av motivasjonen til at 
man la ned mye frivillig arbeid i konsertarbeidet. Samtidig var det ikke 

alltid like greit «med drita fulle artister som trashet leiligheten din», som 
Berby fortalte han av og til opplevde. 

En slik «punka» tilnærming til konsertarrangering sto sentralt i mange 
rockeklubber rundt om i landet. Da Norsk Rockforbund ble etablert i 
1982, var det med utgangspunkt i miljøet på Blitz i Oslo. Kjærligheten 
til musikken, konsertene og festen rundt var drivkrafta, mens ideologien 
var pragmatisk. En skulle gjøre ting enkelt og en skulle gjøre det selv. 
Denne holdningen var også del av en større bevegelse. I trebindsverket 
The History of Live Music in Britain (Frith et al., 2019), har forfatterne viet 
et helt kapittel til «DIY» (Do It Yourself)-bevegelsen på slutten av 70- og 
begynnelsen av 80-tallet der punken og pubene i London var bærende 
elementer i den blomstrende musikkscenen. 

I Norge innså etter hvert arrangørene og Norsk Rockforbund at man 
trengte kunnskap og kompetanse for å gjøre ting selv. Når spillejobber 
skulle avtales møtte man i økende grad et profesjonelt bookingapparat 
som skulle sikre artistene gode praktiske, tekniske og økonomiske ram- 
mer. Norsk Rockforbund bidro til en profesjonalisering av arrangørarbei- 
det generelt, ikke minst den økonomiske delen av det, gjennom kursserier 
og opplæringsheftet «Feite forestillinger». På slutten av 90-tallet fikk man 
også et særlig fokus på sikkerhet etter to tragiske ulykker som krevde 
mange menneskeliv: diskotekbrannen i Gøteborg i 1998 og Pearl Jam- 
konserten på Roskilde to år senere, der ni personer ble trampet i hjel. 
Opplæringsheftet til Norsk Rockforbund omfattet også administrative 
rutiner, markedsføring, økonomistyring, teknisk produksjon og praktisk 
tilrettelegging, alt for at konsertene skulle bli best mulig for artist, publi- 
kum og arrangør. For Rockeklubben i Porsgrunn bidro dette endrede 
fokuset til en betydelig omveltning av arbeidet. De involverte fikk til- 
delt ulike ansvarsområder, alle som skulle jobbe frivillig gikk gjennom 
en opplæring, skrev kontrakt og fikk en ulykkesforsikring. Økonomien 
ble større, men mer stabil, og klubben fikk støtte fra både kommunen og 
Kulturrådet. 

For mange av de frivillige endret nok motivasjonen seg også. Frivillig 
arbeid som konsertarrangør var ikke bare fest og moro; for mange var 
det også første steget inn i en jobb i musikkbransjen eller som kultur- 
formidler. På kulturstudiet i Bø var det blant annet en utbredt holdning 

til at arbeid på studentscenen Kroa i Bø var vel så viktig som arbeidet med 
studiene. 

I 2015 endret Norsk Rockforbund navn til Norske konsertarrangører 
og markerte på denne måten sin posisjon som den viktigste paraplyen 
for arrangører på tvers av sjangre. Det siste året har organisasjonen også 
markert seg som en av de viktigste interesseorganisasjonene i kulturpoli- 
tiske debatter, ikke minst knyttet til covid-19-pandemien. 


Opera: «Kvalitet handler jo om profesjonalitet» 


Den andre historien om profesjonalisering på musikkarrangørfeltet 
tar for seg de såkalte region- og distriktsoperaene og musikkteatrene, 
og representerer en ganske annen utviklingshistorie enn rockeklub- 
bene beskrevet over. For det første forholder disse seg i større grad til en 
klart definert kulturpolitisk struktur. På toppen av profesjonaliserings- 
hierarkiet finner vi nasjonalinstitusjonen Den Norske Opera & Ballett 
(DNO&B) i Bjørvika i Oslo. Her er ambisjonsnivået skyhøyt i alle ledd, og 
man sikter mot å være blant verdens aller beste operahus. En slik ambi- 
sjon har satt fokus på profesjonalitet i alle ledd, ikke minst med tanke 
på kunstnerisk kvalitet. I tillegg har denne institusjonen som kjent også 
fokus på kvalitet og profesjonalitet i alt fra arkitektoniske detaljer, tegnet 
og prosjektert av det verdenskjente arkitektfirmaet Snøhetta, til kostyme- 
verksted, lager og scenetekniske fasiliteter. Operahuset har dessuten en 
stor markeds- og informasjonsavdeling som kommuniserer profesjonelt 
med publikum og media, både på tradisjonelle og digitale flater. I tillegg til 
DNO&B finner vi altså ti ulike institusjoner i Norge som formidler opera 
og musikkteater på arenaer utenfor hovedstaden, og som får faste statlige 
og regionale tilskudd til å gjøre dette. De ti skiller seg imidlertid fra hver- 
andre på en rekke områder - i størrelse, organisering, finansiering og 
kunstnerisk profil. De fire institusjonene som kategoriseres som region- 
operaer er Bergen Nasjonale Opera, Opera Sør, Trondheim musikkteater/ 
TSO og Nordnorsk Opera og Symfoniorkester. De seks distriktsoperaene 
er Opera Trøndelag, Opera Østfold, RingsakerOperaen, Opera Nordfjord, 
Operaen i Kristiansund og OscarsborgOperaen. Siden alle disse institu- 
sjonene er kulturpolitisk ønsket, og i mindre grad avhengig av eller tuftet 

på markedsinteresse, inngår de i en nasjonal kulturpolitisk struktur og 
strategi, som både gir muligheter og har begrensninger. Bruken av begre- 
pene region- og distriktsopera går et langt stykke tilbake, men de ble for- 
malisert gjennom bl.a. Nasjonal plan for produksjon og formidling av 
opera og ballett som kom i 2002, og i St.meld. nr. 32 (2007-2008) Bak 
kulissene. I den sistnevnte stortingsmeldinga finner vi en forventning 
eller definering av hvordan regionoperaer skiller seg fra distriktsoperaer: 
«Med regionopera menes operavirksomhet som tar sikte på å være pro- 
fesjonell i alle ledd, eventuelt med unntak av operakor. Distriktsopera 
har et større innslag av amatører/frivillige» (St.meld. nr. 32 (2007-2008), 
s. 145). Samtidig utdypes det at regionoperaer bør fungere eller oppstå i 
samarbeid med andre regionale institusjoner, som teatre eller orkester. 

Distrikts- og særlig regionoperaene kan med andre ord sies å være 
ledd i en pågående profesjonalisering av det norske operafeltet spesielt og 
det klassiske musikkfeltet generelt. Prosessen har dog beveget seg i ulikt 
tempo ved de ulike institusjonene, og har vært mer gjennomgripende ved 
enkelte institusjoner enn ved andre. Det har vært en særskilt forvent- 
ning om at regionoperaene skal drive helprofesjonelt. Distriktsoperaene 
har i større grad basert sin virksomhet på et samspill mellom profesjo- 
nelle og amatører. Skillet er imidlertid ikke et helt entydig. For eksempel 
baserer Opera Østfold og OscarsborgOperaen seg i høy grad på profe- 
sjonelle krefter, men regnes i forvaltningen blant distriktsoperaene. En 
av ekspertinformantene som var med i fokusgruppeintervjuet i stu- 
dien, mente på tross av dette at et skille mellom de to med fordel kan 
rendyrkes: 


Distriktsoperaer og andre lokale prosjekter kan i prinsippet drive med hva de 
vil. Men regionsoperaene vi har her i Norge, bør etterstrebe profesjonell stan- 
dard i alle ledd. De bør i prinsippet være bygget på en profesjonell ambisjon. 
Alt annet vil ikke bære eller kunne utvikles over tid. De bør også avklare om de 
skal ha en profesjonell ambisjon og hva det innebærer av mål og strategier. De 
bør ikke satse på å være treningsarena, de må komme seg videre. I Norge er det 
slik at alle skal delta, alle skal få oppleve, alle skal ha tilbud. I Bergen kan du for 
eksempel godt ha fire «operaselskap» som holder på med amatører, for min del, 
men regionoperaen på Vestlandet må ha en profesjonell ambisjon. Det samme 


med Regionoperaen på Sørlandet. Da bør det ikke være aksept for at disse skal 

være treningsarenaer for andre steder, men at de har sine egne ambisjoner om 
hvilket tilbud deres region bør ha, og at det bør etterstrebe profesjonell stan- 
dard. Så kan det ta litt tid å komme dit, men det må være en tydelig ambi- 
sjon og forpliktelse. De må komme seg videre, de må bli profesjonelle, de må 
klare å skape et profesjonelt operatilbud ute i regionene. Ellers er det ikke noen 


begrunnelse for å benytte nasjonale statlige midler på det. 


Selv om "profesjonalitet" som tidligere antydet ikke er et entydig begrep 
og forstås ulikt, opplevde vi i studien av operaarrangører (og utøvere) sta- 
dig at det ble satt likhetstegn mellom profesjonaliseringsgrad og kvali- 
tet. Logikken og resonnementet bak denne koblingen syntes å være at en 
utstrakt bruk av profesjonelle krefter i alle deler av virksomheten, både 
kunstnerisk, håndverksmessig og administrativt, nærmest automatisk vil 
sikre en høyere kvalitet på operavirksomheten enn dersom en stor andel 
ufaglærte står bak. For en av ekspertinformantene var denne sammen- 
hengen helt åpenbar: 


Kvalitet handler jo om profesjonalitet. Kvaliteten blir jo ikke bedre av å trekke 
inn et samarbeid med amatører. Samarbeid med amatører kan jo gi et kultu- 
relt miljø, et engasjement og en interesse for opera som kunstform, man får 
et publikum fordi så mange mennesker er involvert lokalt. Men kvaliteten på 


produksjonen i seg selv blir jo ikke bedre av at man trekker inn amatører. 


Som informanten selv er inne på, finnes det positive sider ved det å benytte 
amatører, som institusjoner som ikke inkluderer amatørene går glipp 
av. Det er med andre ord ulike typer kvalitet som står på spill, og som 
ulike aktører forhandler om. Når informanten vi siterte tidligere snakker 
om å «etterstrebe profesjonell standard i alle ledd», betyr det i realiteten 
kunstnerisk kvalitet i det som spesifikt skjer på scenen. Representanter 
for distriktsoperaene, der flere roller, orkester og kor gjerne er bekledd av 
amatører, vil i mange tilfeller hevde at profesjonalisering strekker seg ut 
over scenekanten, gjerne til publikumsarbeid, arbeid lokalt med å dyrke 
fram talenter, samspill med andre lokale kulturaktører osv. Ulike aktører 
legger altså ulike betydninger i ‘kvalitet’. Dermed kan en distriktsopera- 
arrangør hevde at sin institusjon er profesjonell med samme overbevis- 
ning som en regionoperaarrangør, selv om de mener to ulike ting med 
dette. Siden feltet er hierarkisk, og kunstnerisk kvalitet har svært høy 


159 


KAPITTEL 6 


status i toppen av hierarkiet, vil likevel ikke forsøkene på å forhandle opp 
de delene av en profesjonalisering som ikke har med kunstnerisk kvalitet 
å gjøre få særlig gehør her. Et morsomt eksempel er en av distriktsopera- 
ene, som stolt kunne fortelle at kvalitet for dem startet alt på parkerings- 
plassen der publikum satte fra seg bilene når de skulle på forestilling. 
Denne omfattende forståelsen av kvalitet fikk ikke særlig anerkjennelse 
hos de kunstnerisk ambisiøse distriktsoperaene vi fortalte dette til. 


Økonomiske konsekvenser 


Som vi har antydet flere ganger har profesjonaliseringen av musikkfeltet 
medført en rekke økonomiske effekter. Mange av disse har vært feltet til 
gunst (for eksempel har profesjonaliseringen ført med seg større kultur- 
budsjetter, både nasjonalt og lokalt, noe som igjen har ført til flere og 
gunstigere økonomiske støtteordninger), men ikke alle. Flere av infor- 
mantene i våre to studier peker på at noe var bedre før. Konsertøkonomien 
som Bergby mintes fra rockeklubben i Porsgrunn var enkel og ukompli- 
sert. Artisten skulle ha litt penger og en kasse pils, ellers var det få andre 
utgifter. Mange artister spilte også for døra. Da var økonomien og forde- 
lingen grei. De pengene publikum betalte for å se konserten, tilfalt artis- 
ten, mens arrangøren arrangerte konserter fordi de syntes det var kjekt. 
Samtidig bar de liten risiko dersom publikum skulle utebli. Uforutsette 
utgifter kunne likevel alltid oppstå. En av de tidligste eksemplene på 
offentlig støtte til rockekonserter finner vi i Kulturrådets tildeling til 
Bergen Rock Club i 1983. Tildelingen gjelder en festival som også var en 
del av årsmøte til Norsk Rockforbund. I rapporteringen til Kulturrådet 
har arrangøren lagt ved regnskap. Her finner vi poster som «knust lampe, 
kr. 550» og «ødelagt dør kr. 800» (Hylland & Stavrum, 2018). 

Dagens konsertregnskaper er langt mer kompliserte. I forbindelse med 
studien som vi her bygger på, samlet vi inn regnskap for 787 ulike kon- 
serter. De fleste av disse inneholdt en rekke utgiftsposter knyttet til reise, 
servering, overnatting, markedsføring, teknisk produksjon, sceneleie og 
stemming av flygel, samt personalkostnader til teknisk personell og til 
arrangementsansvarlig. I tillegg kom billettavgifter og TONO-vederlag. 
Gjennomsnittstall for de 787 konsertene viste at artisthonorar utgjorde 

62 prosent, reise, diett og overnatting 13 prosent og personalkostnader 
8 prosent, mens teknisk produksjon utgjorde 12 prosent. Det er altså bety- 
delige utgifter knyttet til en konsert ut over artisthonoraret som må dek- 
kes inn. Og, jo mer profesjonalisert arrangøren er, desto høyere er disse 
utgiftene. Et eksempel på dette er de mange kulturhusene. Som helpro- 
fesjonelle scener, med kostbare sceneproduksjoner og lønnet personale, 
er det store kostnader forbundet med å åpne en scene. En representant 
for et mindre kulturhus fortalte for eksempel at de beregnet en kostnad 
på 12 500 kroner for å benytte en middels stor sal, inkludert det tekniske 
utstyret som befant seg der. Denne kostnaden var uavhengig størrelsen 
på konserten og måtte dekkes inn enten artisten skulle ha fem eller femti 
tusen i honorar. Dersom artisten ønsket å bære risikoen selv og «spille for 
døra», måtte de besørge denne kostnaden selv. En slik praksis finner man 
i dag på de fleste offentlige og kommersielt drevne scenene. 

Også for operaarrangørene er kostnadsnivået en negativ konse- 
kvens av profesjonaliseringen. Det koster penger å produsere opera på 
et høyt nivå. Bruk av profesjonelle utøvere betyr høye lønnsutgifter. 
«Profesjonell kvalitet» på materielle løsninger er også med på å drive 
kostnadene i været. Samtidig vil virksomheten alltid ha begrensede 
midler, og man står gjerne overfor et dilemma mellom å smøre mid- 
lene tynt ut over et stort antall aktiviteter og prosjekter, eller å begrense 
antallet aktiviteter til noen få profesjonelle. I Porsgrunn satte man ned 
billettprisene dersom man hadde gått i overskudd på en konsert. Flere 
av konsertarrangørene vi intervjuet, fortalte også at et godt økonomisk 
resultat medførte at de kunne arrangere flere konserter. Tendensen 
blant regionoperaene har vært at profesjonaliseringen har medført en 
konsentrasjon av ressursene, og dermed en reduksjon av omfanget av 
operaoppsetninger. En informant med tilhørighet til miljøet omkring 
Nordnorsk opera og symfoniorkester (NOSO)+ uttrykte skuffelse over 
hvordan det profesjonelle «NOSO-konseptet» har ført til at det blir vist 
mindre opera enn før: 


4 Fra 2019 fikk organisasjonen nytt navn, Arktisk filharmoni. 

Vi føler oss snytt. Vi har kommet tilbake til den tida der opera blir oppfatta som 
noe som skjer en sjelden gang i blant. [...] Vi har hatt opera i kirka, det er jeg 
overbevist om at NOSO aldri ville gjøre. For hvis de skulle gjøre det, med prof- 
fer, ville det koste 800 000, mens vi gjør det for en tiendedel. NOSO-konseptet 


umuliggjør det. 


Profesjonalisering kan altså medføre et redusert aktivitetsnivå, i den for- 
stand at publikum riktignok får oppleve opera av høyere kvalitet, men 
sjeldnere, sammenlignet med hva de fikk før profesjonaliseringen skjøt 
fart. 


Sosiale og kulturelle konsekvenser 


Skal vi tro mange av informantene vi snakket med i de to studiene av 
konsertarrangører, har ikke profesjonalisering bare økonomiske kon- 
sekvenser. Vi finner også en rekke sosiale og kulturelle konsekvenser 
i materialet vårt. Særlig er slike konsekvenser knyttet til prosesser 
der profesjonaliseringen fortrenger etablerte amatørbaserte praksiser 
og løsninger. Konsekvensene kan være at enkeltaktører eller grupper 
av aktører fortrenges, og at særegne praksiser som er etablert av disse 
aktørene ikke lenger oppleves som adekvate i en ny og mer profesjona- 
lisert organisering. 

Fra rockeklubbene så vi hvordan profesjonaliseringen kunne fortrenge 
det sosiale engasjementet. Arrangementskompetanse og kunnskap om 
HMS ble kanskje et viktigere premiss for en arrangør enn en brennende 
interesse for musikk. Profesjonaliseringen medfører på den måten en 
langt mer rasjonell tilnærming til arrangøroppgaven. En av våre infor- 
manter som jobbet på et stort kulturhus beskrev dette. Han fortalte at 
«jeg vil helst ikke møte for mange av artistene. Jeg er på jobb, jeg er her 
for publikum. Jeg blir rett og slett en dårligere forhandler om jeg tar sel- 
fies med artistene. Jeg har aldri satt meg ned for å drikke øl med artister. 
Det gjør meg mindre effektiv». For mange artister som turnerer mye er 
det nok behagelig å ikke bli rent ned av arrangører som oppfører seg som 
fjorten år gamle fans. Samtidig vil kanskje noe av magien ved musik- 
ken og musikerlivet forsvinne. En av artistene vi intervjuet var tydelig på 
dette: 

Det blir mye mer upersonlig å komme som artist til store scener i forhold 
til en klubb eller en scene som drives av frivillige. Kulturhus er bemanna av 
proffer, mye folk som jobber der, arrangementsansvarlig og vakter etc. Mye 
bemanning, system. Sikkert bra, men som artist er det litt kjedelig. Ikke så 
mye som står på spill for arrangøren. Entusiasmen mangler. «Å, dette blir rått, 
vi har gleda oss dritlenge» versus «velkommen, jeg er deres vert her i kveld». 
Dette gjør noe med musikken og stemningen. En proff arrangør, da må ban- 
det stå for all stemninga. En mindre arrangør, da deler man på ansvaret for å 


lage stemning. 


Selv om informanten også var glad for de profesjonelle rammene, der 
eksempelvis lyd og lysutstyr var godt, savnet hun åpenbart noe av det 
personlige preget og lidenskapen. Dette mente hun kunne gå tapt i 
profesjonaliseringen. 

Et eksempel fra operafeltet kan illustrere noe av det samme. I Tromsø 
hadde man i mange år hatt et svært aktivt amatøroperamiljø, med fokus 
på det klassiske operarepertoaret. Her ble det arrangert forestillinger på 
jevnlig basis, med bred folkelig forankring. Man hadde et stort og entusi- 
astisk publikum, og mange amatører i oppsetningen, både i kor og orkes- 
ter. I tillegg satset man på et innslag av profesjonelle solister, og man 
hadde også opprettet kontakt med profesjonelle operamiljøer andre ste- 
der for å drive lokalt utviklingsarbeid på egne premisser. Alt dette endret 
seg raskt, ifølge våre informanter, da landsdelen fikk et regionoperatil- 
bud, ved at man i 2009 slo sammen orkester- og operamiljøene i Bodø 
og Tromsø i NOSO. Som ledd i en omfattende profesjonaliseringsprosess 
med vekt på kunstnerisk kvalitet, flyttet fokuset fra lokal forankring 
og deltagelse til i langt større grad å basere seg på heltidsmusikere og 
-sangere, samt å inngå i et nasjonalt og internasjonalt kretsløp av profe- 
sjonelle operaaktører. NOSO dreide også repertoarvalget bort fra klas- 
sikerne og over mot et bredere og mer samtidstypisk repertoar samtidig 
som de etablerte egnede lokaler til å spille i. Et ledd i den nye organi- 
seringen innebar at de to ensemblene Bodø Sinfonietta og Tromsø 
Kammerorkester ble slått sammen til ett orkester, med vekselvis øving i 
de to byene. Selv om status som distriktsopera tilførte virksomheten nye 
midler, var dette ifølge informantene ikke nok til å hindre at sammen- 
slåingen førte til et kvantitativt redusert tilbud. Man opplevde dermed 

at det med den nye organiseringen ble færre forestillinger, med et annet 
repertoar og med mindre deltagelse fra lokale aktører. 

En av informantene som fortalte om denne prosessen uttrykte regel- 
rett sorg over at profesjonaliseringen etter informantens mening hadde 
fratatt folk den operagleden som tidligere hadde vært der: 


Amatørgleden over å lage en forestilling sammen med profesjonelle har for- 
svunnet. Den brede amatørgleden er borte. Det er liksom [slår i bordet] det er 
profesjonelt. Har vi råd til seks sangere, så har vi seks sangere, resten får ikke 
være med. Sånn er det. Det er liksom sett utenfra. De gamle forestillingene viste 
en helt annen glede. Det har blitt borte på veien, det har faktisk skjedd. Man 
vinner mye på kvalitet og spissing av det profesjonelle, men man mister jo også 


folk flest. Og gleden i det. 


Den tapte muligheten for amatørene til å være med å skape noe sammen 
med proffene, oppleves av mange informanter som en høy pris å betale 
for et profesjonelt operahus. Vårt inntrykk er at informantene sørget 
over tapet av en opera som, om enn litt haltende og rufsete i kantene, 
hadde sitt utspring i et «magisk møte» mellom de profesjonelles solide 
kompetanse og amatørenes entusiasme og kjærlighet til opera som 
kunstform. 

Et annet eksempel er hentet fra Kristiansand og etableringen av region- 
operaen Opera Sør. Der profesjonaliseringen av operaaktiviteten, ifølge 
både ekspertinformantene og lokale informanter, på den ene siden førte 
til en merkbar kvalitetsheving samtidig som den førte til en kraftig reduk- 
sjon i aktiviteten. Dermed fant vi også her noe av den samme sorgen som 
vi så i Nord-Norge i eksemplet over; sorgen over alt som forsvant med 
profesjonaliseringen. Blant annet uttrykte en lokal informant som repre- 
senterte det interesserte operapublikummet i byen stor skuffelse over den 
nye situasjonen: 


Det er litt smått. Operaens Venner drev med egenproduksjon av opera. Da 
Opera Sør kom, tok de over den funksjonen. Men det har blitt litt lite opera i 
byen nå. Operaens Venner er skuffet. Jeg ser jo det at det er kostbart, men det 
blir likevel snaut. Hvis man ikke kan gjøre fullskala opera, kunne man iallfall 
kjørt orkesterversjoner. Det skjer nå nesten ingen ting her i byen når det gjel- 


der konsertdrama. Operaens Venner er nå litt usikre på om det er noen vits å 

fortsette, for det er lite å tilby. Man må arrangere reiser ut av byen for å oppleve 
opera. Når det gjelder opera er vi skikkelig i bakevja. [...] Det var jo et stort 
engasjement her i byen tidligere, venneforeningen hadde på det meste 1 200 
medlemmer. Store produksjoner, med kostymer og alt. Så tok det slutt da Opera 


Sør overtok. 


Fra å stå bak en stor og blomstrende aktivitet, teller venneforeningen i 
etterkant av profesjonaliseringen altså på knappene om det er noen vits 
å fortsette. 

Selv om vi har benyttet to av regionoperasatsingene som illustrasjon 
på de sosiale og kulturelle konsekvensene en profesjonalisering av opera 
ute i distriktene kan ha, med hensyn til opplevelsen av tap og sorg, var 
vårt inntrykk at alle regionoperaene i vår studie støtte på lignende type 
utfordring i større eller mindre grad. Vi så også at flere av dem satte inn 
kompenserende tiltak for nettopp å holde liv i den lokale operagløden, for 
eksempel gjennom stunt som opera-pub eller pop-up-opera. Alle disse 
tiltakene bærer preg av at de nettopp forsøker å ivareta det folkelige, det 
enkle og det desentraliserte. Man kan dermed tolke dem som en erkjen- 
nelse, også blant operainstitusjonene selv, av at kjernevirksomheten kan 
stå i fare for å fjerne seg fra et lokalt engasjement. 

En annen sosial og kulturell konsekvens av profesjonaliseringen, som 
flere av våre informanter opplevde som problematisk, handlet om redu- 
sert lokal forankring og færre positive ringvirkninger i lokalsamfunnet. 
Operainstitusjoner som baserer sin virksomhet på et stort innslag av 
lokale amatører og frivillige, og som satser tungt på å dyrke lokale talen- 
ter fra ung alder, det være seg sangere, orkestermusikere eller for den saks 
skyld ballettdansere, får ifølge disse informantene mye «gratis» entusi- 
asme og oppmerksomhet tilbake fra befolkningen i regionen. Denne 
dynamikken var sterkt til stede ved flere av distriktsoperaene, for eksem- 
pel Opera Nordfjord og RingsakerOperaen, der den ga ulike utslag. En 
slik effekt som flere fortalte om var knyttet til mobilisering av publikum, 
og det flere informanter i de ulike operainstitusjonene refererte til som 
«tante-faktoren». Denne effekten bunner i det at lokale talenter på scenen 
gjerne fører med seg et publikum som ikke ellers ville ha kommet (tanter 
kommer for å se familiens stolthet opptre). Når mange i en region enten 
er med selv, eller kjenner de som er med i orkesteret, i koret, i gruppa som 

snekrer kulisser eller syr kostymer, går billettsalget nær sagt av seg selv, 
fortalte en av informantene vi snakket med. Dette kan som nevnt også 
bidra til å skape interesse for opera blant helt nye publikumsgrupper, slik 
Ericsson og Vaagland beskriver i sin rapport om Opera Østfold fra 2005 
(fra s. 39). Denne effekten er selvsagt størst der amatørdeltagelsen også er 
størst. De mer profesjonelle regionoperaene nyter dermed i mindre grad 
godt av tante-faktoren. Behovet for å stimulere oppmerksomhet og bygge 
eierskap hos publikum deler regionoperaene med en rekke institusjoner 
i det profesjonelle kunstfeltet. Røyseng et al. (2015, s. 30) skriver om hvil- 
ken betydning barnekoret har, selv for en tung institusjon som DNO&B, 
når det gjelder publikumsutvikling, forankring og ringvirkninger: 


Barnekoret er en enestående ressurs for Nasjonaloperaen, også i nordisk 
perspektiv. Ensemblet er unikt med hensyn til rekruttering og funksjon i 
verdikjeden, som musikalsk ressurs, men også som et middel for å forankre 
Nasjonaloperaen sterkt i bevisstheten hos det norske, musikkteaterinteresserte 


publikum. 


Vår fortolkning av disse fortellingene, er at distriktsoperaenes utstrakte 
bruk av amatører fører til at lokalbefolkningen får et sterkt eierskap til 
institusjonen som bygdas eller byens «egen opera». Dette står i noen grad 
i kontrast til de mer profesjonaliserte regionoperaene, der man i større 
grad må bygge stolthet og eierskap på andre måter enn gjennom å tilby 
mulighet for medvirkning og deltakelse, og da fortrinnsvis gjennom å 
skape opera av ypperste kvalitet. Det er et svært krevende arbeid. 


Profesjonalitetens pris 


Hvilke teoretiske ressurser kan belyse ulike sider av profesjonaliserings- og 
profesjonalitetsbegrepet? Overordnet finnes det en stor forskningslitteratur 
på dette feltet, som gjerne tar utgangspunkt i arbeidslivsforskning, orga- 
nisasjonsforskning eller forskning på byråkrati og styring (governance). 
Et bærende element i forskning på profesjonalisering er knyttet til en mar- 
kedsliberal best practice-tenkning, der kvaliteten på arbeid stiger i takt 
med vellykket profesjonalisering. Profesjonalisering ses her som uttrykk 
for enten økt faglig kvalitet (ekspertise/know-how), mer effektiv styring, 

eller en rasjonaliseringsgevinst som følge av at flere oppgaver kan samles 
på færre, men mer kompetente hender. På kulturfeltet og forskningslit- 
teraturen her er profesjonalitet i større grad knyttet til kvalitetsbegrepet, 
og representerer ofte en tanke om at kunstnerisk kvalitet stiger i takt med 
profesjonaliseringsgraden, for eksempel i en institusjon. Man kan derfor 
nesten si at profesjonalisering på kulturfeltet i de senere årene har tatt 
form av å bli et imperativ, et ubestridt gode som fører til bedre kunst og 
kultur i et stadig mer veldrevet kulturfelt. 

Innledningsvis så vi også hvordan det politisk, i stortingsmeldinger og 
andre offentlige dokumenter, har blitt argumentert tungt for å profesjo- 
nalisere kulturlivet. Vi har allerede sett hvilke økonomiske konsekvenser 
dette har hatt for arrangører, og hvordan dette har blitt løst ved enten å 
begrense antallet arrangementer eller ved å be om mer offentlig støtte. 
Samtidig vet vi fra kulturstatistikken at kulturbruken og kulturforbruket 
i Norge ikke har økt bemerkelsesverdig de siste 30 årene (Vaage, 2017). 
Dermed har ikke betalingsviljen blant publikum økt parallelt med profe- 
sjonaliseringen. Fra studien av arrangører innen opera og musikkteater, 
fant vi også at betalingsviljen var minst like stor blant de mindre profe- 
sjonelle institusjonene, og at egeninntektene deres var langt høyere enn 
de profesjonelle aktørene. 


Tabell 1. Distrikts- og regionoperaenes egeninntekter, 2013-2015. Regionoperaene i kursiv. 
(Kilde: Berge et al., 2016) 


Opera Egeninntekter 2013-2015 
OscarsborgOperaen 50% 
Opera Trøndelag 35% 
Operaen i Kristiansund 33% 
Opera Nordfjord 32% 
Opera Østfold 31% 
RingsakerOperaen 27% 
Kilden, inkl. Opera Sør 19% 
Bergen Nasjonale Opera 18% 
TSO, inkl. TSO Musikkteater 9% 
NOSO 5% 


Som vi ser av tabell 1, ligger de presumptivt mest profesjonelle operainsti- 
tusjonene systematisk lavt mht. egeninntekter. Alle de fire regionoperaene 


167 


KAPITTEL 6 


ligger under distriktsoperaene. Selv om det kan være mange grunner til 
dette, blant annet at regionoperaene skal ta større kunstnerisk risiko, 
noe man igjen kan anta fører til lavere generell publikumsinteresse blant 
et bredt publikum, kan det samtidig indikere at økt profesjonalisering 
fører til avtakende interesse. En økt profesjonalisering vil som regel med- 
føre også en økt satsing på, og mer kompetanse innen, markedsføring 
og publikumskontakt. Det er ikke urimelig å hevde at dette langt på vei 
burde kompensere for de eventuelt negative publikumsmessige konse- 
kvensene av profesjonalisering. Man kan dermed hevde at en ensidig sat- 
sing på profesjonalisering i form av økt fokus på kunstnerisk kvalitet, 
nødvendigvis vil ha tapt engasjement og tapt folkelig oppslutning som 
sin konsekvens. 

Den politiske konsekvensen av dette er behovet for økte offentlige til- 
skudd. Selv om dette har blitt fulgt opp i noe varierende grad, har det som 
regel gått på bekostning av noe. Under Stoltenberg-regjeringens kulturløft 
(2005-2013) økte kulturbudsjettet betraktelig, ikke minst innen musikk, 
scenekunst og museum (Arnestad, 2013). Det var likevel flere sektorer 
som ikke tok del i dette løftet. I Kulturutredningen 2014, som på mange 
måter var en evaluering av kulturløftet, ble det blant annet konkludert 
med at «den kulturelle grunnmuren, som folkebibliotek, kulturskoler og 
fritidsklubber har stagnert i den samme perioden» (NOU 2013: 4). 

Parallelt med profesjonalisering har imidlertid en annen, kontrær 
trend vokst fram, nemlig et krav om demokratisk deltagelse. Dette kravet 
er knyttet opp mot den legitimeringsproblematikken som oppstår i kjøl- 
vannet av spesialiseringen og ekskluderingsmekanismene som naturlig 
følger profesjonalisering. Når et felt, en sjanger, en bransje eller en orga- 
nisasjon profesjonaliseres, vil det nødvendigvis føre til at enkelte funk- 
sjoner eller personer prioriteres framfor andre, og med det helt formelt 
blir tildelt en eksklusiv status som spesialist. Når vi også legger til den 
økonomiske siden ved dette, der tilgang til scener stadig blir dyrere, ser vi 
tydelig hvem som betaler profesjonaliseringens pris. Dette inkluderer de 
frivillige, de uorganiserte, de uetablerte og de som presenterer et kultur- 
uttrykk som ikke har anerkjennelse og støtte fra kulturpolitiske ordnin- 
ger. Dette er et demokratisk problem, men kan også være et kunstnerisk 
problem. Flere av disse representerer kanskje morgendagens kulturliv? 

Abstract: Music publishing has always been key in the music industries. The pro- 
fession has changed over time, but the concept remains the same: to generate added 
value based on creative and administrative management of musical copyright. 
When music circulates in streaming services and online platforms, rightsholders 
are faced with complex copyright issues of a global character. At the same time, 
the value of copyrighted material and existing catalogues is expected to grow. 
The digital shift in music production and distribution, has therefore created new 
opportunities for the publishing sector, aligning the label of the music industry as 
a "copyright industry”. However, music publishing in Norway is poorly developed 
and little documented, which creates a good starting point for research. Based on 
16 qualitative interviews with Norwegian music publishers and industry actors, this 
chapter offers insight into current publishing practices. In facilitating co-writing 
sessions and camps, a professional approach to songwriting as a craft is revealed. 
The key is to get songwriters together, as topliners, artists and producers, to write 
music in commercial and creative collaborations. These practices involve a specific 
understanding of “how to build songwriters” involving long-term perspectives, 
global networks and “accessing the right rooms”. Despite the fact that new actors are 
challenging the field, high levels of skill and autonomy are documented. The chap- 
ter addresses a continued need to strengthen the publishing sector in Norway so 
that, over time, it may have an impact on the development of already acknowledged 
songwriter and production environments, and the music industry understood as a 
“songwriting industry”. 


Keywords: music publishing, music industry, copyright, songwriting, co-writes, 
sessions 

Introduksjon: Musikkbransjen som 
opphavsrettsindustri 


Musikkforlegging, eller publishing som det også kalles med sitt 
engelske ord, regnes som en kjernevirksomhet i kulturindustriene 
(Hesmondhalgh, 2012). Forlagene baserer seg på opphavsrettsinntekter, 
som sammen med inntekter fra innspilt musikk og fra framføring av 
levende musikk, regnes som musikkbransjens tre hovedinntektsstrøm- 
mer (Hesmondhalgh, 2012; Wikström, 2013). Musikkforlagenes arbeid 
går ut på å skape økonomisk merverdi med utgangspunkt i hvordan 
kunstnerisk innhold beskyttes av åndsverksloven. Når musikk lages, 
opprettes også et åndsverk der en opphavsperson eier rettighetene 
til verket hvis verket gir uttrykk for original og individuell skapende 
åndsinnsats, eller såkalt verkshøyde (Kultur- og likestillingsdeparte- 
mentet, 2020). Med opphavsretten følger retten til kontroll over inn- 
holdet man har skapt, og mulighet til å overføre denne kontrollen til 
andre i bytte mot kompensasjon (Hesmondhalgh, 2012, s. 12). Dette 
danner grunnlag for at musikk kan utveksles økonomisk og juridisk, 
og at rettigheter kan overdras fra skaperen av musikken til andre, for 
eksempel et musikkforlag. 

På tross av musikkforlagenes profesjonelle ansvar for et kjerneom- 
råde i musikkbransjen, er leddet sparsomt dokumentert i forsknings- 
litteraturen og relativt lite utviklet i Norge. Det viser seg også at mange 
ikke vet hva et musikkforlag er, også blant profesjonelle bransjeaktø- 
rer i Norge (Hagen et al., 2021). Dette gjør musikkforlag interessante 
å studere, særlig fordi publishing hevdes å ha fått en forsterket rolle 
i dagens digitale musikkmarked (Eidsvold-Tøien, 2019). Globalt er 
forlagssektoren i vekst (Anderson, 2014; Tschmuck, 2017), og i Norge 
jobbes det for å styrke næringsleddene som jobber med låtskriving og 
opphavsrett fra flere hold.’ Dette synes i medlemstallet til organisasjo- 
nen Musikkforleggerne, som steg fra 15 til 50 på 10 år fra 2011 til 2021. 
En samtidig tendens er at andre musikkselskap, som plateselskap og 


1 Se for eksempel https://www.innovasjonnorge.no/no/tjenester/utlysninger/musikk-ut-i- 
verden/ 
2 https://musikkforleggerne.no/medlem/medlemmer 

management, ønsker å inkludere forvaltning av låtskriverrettigheter i 
arbeidet (Hagen et al., 2021; Ryssevik et al., 2022). Dette faller sammen 
med en økt bevissthet om inntektsstrømmene som låtskriverrettighe- 
ter kan representere i dagens bransjeøkonomi, dominert av strømme- 
tjenester og plattformdistribusjon. Dette underbygger musikkforskeren 
Patrik Wikström, som omtaler musikkbransjen som en opphavsretts- 
industri (2013). Verdiene som skapes og omsettes, er først og fremst 
immaterielle og beskyttes med opphavsrettslig vern. Dette er ikke 
nytt, men med musikk som digital informasjon oppbevart i «skyen» og 
utvekslet i plattformtjenester, forsterkes ideen om at åndsverket er selve 
varen, framfor lydfestingen av musikken til en fil eller fysisk format. 
Digitaliseringen har hatt dramatisk betydning for hvordan musikk ska- 
pes og reproduseres, utveksles og omsettes, og for kostnadene knyttet 
til produksjon og distribusjon av musikk. Digital distribusjon har også 
åpnet nye muligheter for musikkens utbredelse og nedslagsfelt, ikke 
minst internasjonalt, samtidig som konkurransen om synlighet og opp- 
merksomhet er skjerpet (Hagen et al., 2021; se også kapittel 9, Røyseng 
& Stavrum i denne utgivelsen). 

Til sammen representerer digitaliseringen mange utviklingstrekk 
som på grunnleggende vis øker behovet for kompetent opphavsretts- 
håndtering i musikkbransjen. Dette gjør musikkforlagenes kjernekom- 
petanse relevant på nye måter, samtidig som musikkforlagene er både 
i utvikling og under press. I dette kapittelet undersøkes musikkfor- 
lag i Norge i en profesjonsteoretisk ramme, basert på intervjuer med 
musikkforleggere og andre norske musikkbransjeaktører. Kapittelet 
vektlegger hvordan økonomisk merverdi skapes fra forvaltning av 
musikalsk opphavsrett, med tilgang på kontakter og globale nettverk og 
spesialisert kunnskap om låtskriving som profesjonelt og kommersielt 
håndverk. Særlig forlagenes rolle som tilrettelegger for kreative og kol- 
lektive låtskrivingsprosesser undersøkes. Dette er tidligere studert fra 
et låtskriverperspektiv (se Bennett, 2012; Tolstad, 2018), men fortjener 
oppmerksomhet som et viktig utviklingstrekk i dagens musikkbransje. 
Underveis kommer ulike makt- og spenningsforhold fram, som påvir- 
ker musikkforlagenes utvikling og organisering i et stadig mer frag- 
mentert og spesialisert felt. 

Musikalsk merverdi i en digital tid 


Til tross for å være mindre utviklet i Norge, er musikkforleggeri en gam- 
mel profesjon. Siden musikknotasjonen ble standardisert, har musikk 
reist over landegrenser og blitt solgt som noter. Etter boktrykkerkunsten 
ble forlagsvirksomhet til en industri, der notesalg nådde sin første inter- 
nasjonale millionhit i 1893 (Tschmuck, 2017). I Norge har musikkforleg- 
geri eksistert som profesjon fra 1800-tallet (Michelsen, 2010). Likevel har 
norske musikkforlag alltid vært utfordret av sterk internasjonal konkur- 
ranse. Norske musikkrettigheter har blitt flagget ut til store internasjonale 
selskaper, blant annet i London, Los Angeles og Stockholm, og få sukses- 
ser av en viss internasjonal, kommersiell størrelse har blitt utviklet kun 
fra norske selskaper. På selskapsnivå er lite endret siden den gang Edvard 
Grieg var signert på tysk musikkforlag, hevder musikkviteren Audun 
Molde, og poengterer at Norge har preg av å være en råvareleverandør av 
talent som blir forvaltet og foredlet utenfor landets grenser (Molde, 2021, 
s. 131). 

Men hva gjør et musikkforlag? Et musikkforlag har til oppgave å forvalte 
musikkrettigheter på vegne av komponister, låtskrivere, produsenter og 
andre skapere og opphavspersoner og sørge for at musikk skapes, brukes 
og omsettes. Hvordan dette har skjedd gjennom tidene, henger sammen 
med markeds- og teknologiutviklingen. Grenen av musikkforlag som 
har vokst mest de senere årene, er «populærforlagene» eller «rettighets- 
forlagene», ofte omtalt som publishere. Til forskjell fra noteforlagene, tar 
disse utgangspunkt i musikk som innspilt lyd skapt med innspillings- og 
produksjonsteknologi. De siste 20 årene har denne teknologien blitt digi- 
tal, og det har vokst fram en generasjon av låtskrivere og produsenter som 
jobber i Digital Audio Workstations (DAWs) i mobile studioer og via data- 
maskiner, med betydning for hvordan musikkforlagene jobber. 

Digitalisering innen låtskriving og musikkproduksjon faller sammen 
med store bransjeendringer grunnet digitalisering av distribusjons- 
leddet. I dag gjøres innspilt musikk tilgjengelig via abonnementsbaserte 
strømmetjenester og digitale plattformer. Plattformtjenestene bygger på 
lisensieringsavtaler som sørger for at rettighetshavere har kontroll over 
musikken sin og får økonomisk kompensasjon når den brukes i tjenes- 
tene. For musikkforlag danner lisensiering som forretningsmodell nye 

muligheter til å plassere musikk i ulike sammenhenger, men også større 
jobb med å sikre at musikkbruken er riktig avtalefestet og regulert. Dette 
gjelder ikke bare i møte med strømmetjenester, sosiale medier og andre 
internettplattformer, men også for musikk brukt på kafeer, kjøpesentre 
og offentlige steder. Lisensavtaler ligger også til grunn for musikksynkro- 
nisering, som betyr musikk plassert i film, tv-serier, reklame og spill, som 
er et annet område musikkforlag jobber med. 

En sentral del av forlagenes lisensieringsarbeid knytter seg til bruk 
og rettigheter for eksisterende låter og verk, som i samlinger også kal- 
les katalog. Musikk-kataloger representerer potensielt store immaterielle 
verdier og langsiktige inntekter, avhengig av hvordan musikkforlagene 
finner bruksområder for musikken og sikrer at bruken blir økonomisk 
kompensert. Verdien av musikkataloger er viktig i fusjoner, oppkjøp og 
i samarbeid mellom selskaper, og katalog omsettes i dag i stor skala glo- 
balt. Katalogens omsetnings- og markedsverdi synes å ha økt ytterligere 
med digitaliseringen, globaliseringen og konkurranseutsettelsen av for- 
valtningsorganisasjonene i Europa (Eidsvold-Tøien et al., 2019). Flere spår 
dessuten at omsetningssummene knyttet til oppkjøp av låtrettigheter og 
katalog vil øke ytterligere i årene framover (Stassen, 2022). 

I tillegg tila forvalte katalog, bygger forlagsavtaler i dag ofte på samarbeid 
med levende, skapende artister, låtskrivere, komponister og produsenter. 
Forlagenes oppgave er da å bidra til musikkskaperens karriereutvikling og 
sørge for at erfaring utvides, hits produseres og samtidig at «katalog byg- 
ges». Forlagets teft for talent, låtpotensial og kvalitet står sentralt, sammen 
med forlagets tilgang på internasjonale nettverk, kontakter og arenaer der 
ny musikk kan lages og fanges opp for bruk og salg. 

En forlagsavtale inngås når en musikkskaper velger å overdra en pro- 
sentandel av rettighetene på låtskriversiden til et musikkforlag for en 
bestemt tidsperiode. I Norge er denne andelen maks 33 prosent og regu- 
lert av TONO: Der avtaler inngås mellom forlag og aktive låtskrivere, 
produsenter og artister, går prosentandeler av all ny musikk som skapes 
til forlaget i en avgrenset tidsperiode. Dette skjer gjerne ved at opphavs- 
personene får et økonomisk forskudd som utbetales når avtalen inngås 


3 — https://www.tono.no/faq-items/hvor-stor-andel-i-mitt-verk-kan-et-musikkforlag-fa/ 

(Tschmuck, 2017). Forskuddet er i realiteten et lån som må tilbakebetales 
(recoupes) når musikken begynner å skape inntekter. Forskudd regnes 
likevel som et attraktivt lån, fordi det gir musikkskaperen frihet og hand- 
lingsrom til å lage musikk i en gitt periode. Forlag som kan gi slike for- 
skudd, har ofte en konkurransefordel når forlagssamarbeid skal inngås. 

Alle musikkforlag som skal forvalte rettigheter for andre, må inngå 
en forvaltningskontrakt med TONO. Dersom musikk ikke overdras til 
et forlag, kan låtskriveren være TONO-registrert som både låtskriver og 
musikkforlegger. Verket betegnes da som egenforvaltet (Eidsvold-Tøien 
et al., 2019). Låtskrivere kan dessuten være TONO-medlemmer med 
egen musikk uten avtale med, eller som, musikkforlag. I disse tilfellene 
regnes verkene som uforlagt, men opphaveren vil fortsatt få vederlagsut- 
betaling for sin låtskriverandel for all bruk registrert til TONO. Et ofte 
stilt spørsmål er derfor hva forskjellen på TONO og et musikkforlag 
er: «Hvorfor trenger vi musikkforlag? Vi har jo TONO.» Da er svaret at 
musikkforlagets jobb er å forvalte opphavsrettslige verk kommersielt. Det 
vil si å jobbe for at musikken blir mer framført, spilt, innspilt, plassert 
og generelt brukt og betalt for enn den ellers ville gjort. Forlag jobber 
også med å fange opp uregistrert bruk, og videreregistrere det til TONO. 
Musikkforlag kan altså jobbe både kreativt, administrativt og politisk for 
å skape merverdi og sikre større vederlagsinntekter som tilfaller oppha- 
ver, og da også musikkforleggeren. Prinsippet er at aktiv forlagsjobbing 
skal kunne generere mer inntekter totalt enn andelen opphaveren gir fra 
seg i forlagsavtalen. Til sammenligning er TONOs jobb å fordele vederlag 
basert på registrert bruk av musikken, og ut over det verken å jobbe for 
mer bruk eller oppsøke uregistrert bruk. 


Profesjonsperspektiv - og metode 


Både historisk og internasjonalt er musikkforlag veletablerte bransje- 
aktører som forvalter svært sentrale praksiser. Dette gjør dem relevante 
å studere som profesjonsutøvere, selv om forlagsprofesjonen ikke er 
vitenskapsbasert eller bygger på sterke teoretiske tradisjoner, slik de klas- 
siske profesjonene gjør (Slagstad, 2016). Musikkforleggeri bygger snarere 
på et sterkt erfaringsbasert kunnskapsgrunnlag, der musikkforståelse, 

menneskeforståelse, teft og talentutvikling virker sammen med strate- 
gisk økonomi- og markedsforståelse. En juridisk tradisjon ligger også til 
grunn, med åndsverksloven og opphavsretten i sentrum for å definere 
arbeidet og tjenestene som ytes. 

Et profesjonsteoretisk perspektiv åpner for å forstå musikkforleggernes 
faktiske arbeid og aktiviteter, framfor å vektlegge strukturer eller orga- 
nisasjonskultur i musikkbransjen. Dette samsvarer med Abbotts (1988) 
argument for at en relasjonell forståelse av hvordan profesjonsutvikling 
foregår er nødvendig. I dette kapittelet betyr dette å undersøke hvordan 
musikkforlag utvikles relasjonelt som del av markedet og samtiden de 
opererer i. I dagens digitale og globale virkelighet er behovet for fag- 
ekspertise og tjenester, samt konkurransen og valgfriheten knyttet til 
tjenestene som tilbys (Molander & Terum, 2008), utfordret. I henhold til 
profesjonsteorien blir da også en profesjons relative autonomi utfordret, 
og profesjonen kan utsettes for stadige forhandlinger og konkurranse 
fra andre profesjoner og tjenesteytere. Hvordan musikkforlagene evner 
å utføre arbeidet sitt med autonomi, og på måter som er tillitsskapende, 
eksklusive og relevante (Slagstad, 2016), står derfor sentralt i forståelsen 
av musikkforlagets arbeid i den digitale musikkbransjen. 

Metodisk bygger kapittelet på 16 kvalitative intervjuer, hvor sju ble 
gjennomført våren og sommeren 2018 med norske musikkmanagere. Alle 
disse tilbød flere tjenester parallelt med å være managere, deriblant plate- 
selskap, booking- eller forlagsvirksomhet. Ni intervjuer ble gjennom- 
ført høsten 2019 med norske musikkforleggere og aktører i medlems- og 
interesseorganisasjoner tilknyttet musikkforlag og opphavsrettshåndte- 
ring eller musikkbransjeutvikling. Videre i kapittelet vil informantene 
bli omtalt som «Manager 1, 2, 3 osv.» og «Forlag 1, 2, 3 osv.». Alle infor- 
mantene ble strategisk rekruttert med utgangspunkt i sin profesjonelle 
erfaring og praksis, og intervjuene ble gjennomført som del av et større 
forskningsprosjekt.* 


4 Analysen bygger på arbeid fra prosjektet Music on demand: Økonomi og opphavsrett i en digi- 
talisert kultursektor, Universitetet i Oslo, finansiert av Norges forskningsråds KULMEDIA- 
program, prosjektnummer 271962. Se også https://www.hf.uio.no/imv/forskning/prosjekter/ 
musec/ 

Resultater: Forlag i vekst 


En generell observasjon i denne analysen er hvordan informantene er 
bevisst på musikkforleggeri som et område i vekst. Dette gjelder de som 
er forleggere selv, men også de som er managere eller jobber i andre rol- 
ler i musikkbransjen. Blant de sistnevnte oppgis forlagsvirksomhet ofte 
som tilleggsgeskjeft, uten at dette alltid er systematisk eller med økono- 
misk gevinst. Flere snuser på å utvikle forlagsvirksomhet, motivert av 
ønsket om tilgang på flere rettigheter. Tankegangen er enkel: Selskap som 
allerede jobber med artister som skriver egne låter, kan bidra til at låter 
som artistene ikke bruker selv, havner andre steder. «Andre [artister] 
kan plukke dem opp og bringe merverdi til både oss og til låtskriverne» 
(Manager 2). Ideen om slike kombinasjonsvirksomheter er tidstypisk, 
hevder en annen. Han mener det var mer «avgrensa siloer før, et platesel- 
skap var et plateselskap, manager var en manager», men de siste årene har 
det vært stor bransjeglidning. «Alt er jo i spill egentlig, kastes opp i lufta 
og så ramler det ned igjen på litt nye måter» (Manager 1). Flere ønsker 
å kombinere virksomhetstypene plateselskap, management og musikk- 
forlag, og forklarer at teknologiutviklingen tillater større fleksibilitet. 
Bransjeglidningen er også en konsekvens av økt konkurranse som gjør at 
mindre selskaper er avhengige av flere inntektsstrømmer. 

Når det er sagt, er det flere av de etablerte musikkforleggerne i studien 
som opprinnelig drev plateselskap, og som over tid har utvidet oppgavepor- 
teføljen til publishing. Slik har forlagsvirksomhet blitt etablert i kombinasjon 
med inngåelse av plateavtaler eller artist- eller innspillingsavtaler «både for 
å ha et bredere inntektsgrunnlag og for å tørre satse mer på det» (Forlag 9). 
Dette gir en bonus til artistenes egen karriere, hevder informanten, «for 
de bygger nettverk samtidig som de blir mere kunnskapsrike i skrivinga. I 
håndverket. Det styrker dem også økonomisk, hvert fall over tid». For min- 
dre musikkselskap er en slik tankegang ofte nødvendig. Mulighetene til å 
skape mer basert på det som allerede finnes av potensiale må utnyttes. 


Talentutvikling og katalog 


Flere forlag peker på at det har vært viktig å eie eller ha tilgang på studio 
for å etablere forlagsarbeidet. Et musikkselskap med forlagsspire i magen, 

forklarer at de nærmer seg publishing ved å betale for et studio som pro- 


dusenter får bruke. 


Vi har et studio som vi egentlig bare taper penger på, men som er det krea- 
tive hjertet i firmaet. Det er kjempeviktig i utviklingen av artister. Vi bruker 
det masse. Vi har fem frilans-produsenter som jobber der. Altså, vi serverer 
dem med studio, så er vi på en måte management for dem også. Så tar vi 
en andel av deres inntekter [...] produsentene har vi ikke kontrakter med, 
bare muntlige avtaler om at hvis de jobber der, så er de en del av dealen. 


(Manager 6) 


Selv om studioet omtales som ulønnsomt på nåværende tidspunkt, virker 
samarbeidet fruktbart for partene, selv uten forlagsavtale. Managementet 
har store navn på sin artistliste, eller roster, og kan vise til mange kre- 
ative og kommersielle suksesshistorier. Dette gir produsentene som 
bruker studioet samarbeidsmuligheter med en rekke både etablerte og 
gryende artister. Samtidig bidrar arbeidet til at managementet skaffer 
seg låtskriverrettigheter, som kan bli til inntekter på lengre sikt. God 
rettighetskompetanse hjelper disse relativt små selskapene når de etable- 
rer flere bein å stå på. I tillegg er et blikk for nye talenter viktig. Intervjuene 
bekrefter at forlagene i stor grad relaterer seg til begrepet artist & reper- 
toire, som er et velkjent begrep i musikkbransjen. A&R omhandler et 
profesjonelt blikk for å oppdage og følge opp artister, og repertoaret de 
skaper eller har med seg i porteføljen sin. 


Det er vel der kjærligheten til dette er for oss. Sjøl om det ikke er der vi tjener 
pengene, er det det aller gøyeste å jobbe med: Når det kommer nye artister alle 
tror på, og så få lov til å jobbe med dem. Se at det skjer. Det kan være så enkelt 
som at det er gøy å jobbe med drømmene til folk. Men når man kommer så 
langt at drømmene begynner å bli virkelighet, er det en «bakside» av medaljen. 
Da er det veldig mye jobb. Man kommer til pengene og da kompliseres alt litt. 
Da er det viktigere å være ryddige enn å jobbe med den enorme entusiasmen. 


(Manager 7) 


I sitatet skildres grensesnittet mellom to modus som kreves i musikkfor- 
legging. Det er et kreativt eller kunstnerisk modus, og et administrativt 
modus, som begge krever evne til strategisk tenkning. I dette grensesnittet 

trer vurderinger fram om verdi og muligheter i eksisterende kataloger, og 
balansen mellom de to er også sentral når forlag skal 


se talenter tidlig, for så å gå inn og være med å utvikle låtskrivere eller artister. 
Være med å løfte karrierer opp og fram. Da må man kunne en del musikk for 
å velge talentene, også må man kunne en del om marked og musikk for å ta de 


riktige valgene, ofte i samarbeid med management og plateselskap. (Forlag 3) 


Når forlagsavtaler inngås, gjør forlagene avveininger om hva arbeidet 
innebærer, både administrativt, strategisk og kreativt. Ulike avtaler 
krever ulik investering og innsats fra forlaget, også økonomisk. Forlag 
4 forteller at de fra start hadde ambisjon om å bare signere nye, gry- 
ende talenter. De ville være en havn for up-and-coming låtskrivere. Som 
nyoppstartede, uten særlige oppstartsmidler, så musikkforlaget seg snart 
nødt til å signere noen mer etablerte låtskrivere likevel, som hadde kata- 
log å ta med seg inn forlagsporteføljen. Slik kunne de raskere begynne å 
skape inntekter fra synkronisering og plasseringer av musikken. Dette 
var effektivt og ga mer umiddelbare utbetalinger enn tiden det tok å 
bygge opp nye talenter. Informanten forklarer at de snart erfarte behovet 
for synkronisering og rådgivning om musikkbruk i film og tv, som en 
nisje de kunne spesialisere seg i. Forlaget jobber likevel fortsatt med nye 
låtskrivertalenter, der forventet inntjening vil komme på lengre sikt. 


Toplinere, trackere, artister og produsenter 


For forlag som signerer avtaler med aktive produsenter, komponister, 
låtskrivere og tekstforfattere, er tilrettelegging for låtskriving sentralt. 
Arbeidet gjøres mot at en rettighetsandel av den nye musikken som ska- 
pes, overføres til forlaget. Slike avtaler er ofte langsiktige og skredder- 
sydde, og legger opp til at musikkforleggeren må lære seg å kjenne 
låtskaperens kunstneriske potensial og ambisjoner. Hvert samarbeid har 
sine egne måter og behov. En publisher med et 20-talls låtskrivere og pro- 
dusenter i «stallen» forklarer: 


Noen er artister og skriver til seg selv. Da er hovedfokuset å finne riktig sam- 
arbeid for dem; riktige produsenter eller toplinere som kan være med å skrive 


melodi eller tekst. [Vi må] også se helhetlig på det, hvis man skal fornye seg, 

hvilken retning skal man gå. Vi er veldig involvert i den kreative prosessen og 
opptatt av artistens behov [...] Noen ganger er det så enkelt som at artisten 
trenger en hit som de ikke har skrevet selv. Da kan vi være behjelpelig med å 
finne riktig låt, spille den inn og gi den ut. Med produsenter er oppgaven å finne 
riktige artister som de kan være med å utvikle eller få inn riktige toplinere. Låter 
som kan lages og prøve å pitche det i etterkant. Toplinere, de sender man bare 


rett og slett rundt omkring. (Forlag 6) 


Slik det framgår av sitatet, justeres arbeidslogikkene etter hvem musikk- 
skaperen er. For artister som primært skriver for seg selv, hjelper forlaget 
også til med å plassere låter de har skrevet, til andre. I tillegg nevnes 
toplinere. Dette er låtskrivere som har spesialisert seg på å lage tekst og 
melodilinjer. De kan, men må ikke, være artister selv. 

I flere intervjuer kommer det fram at produsenter har fått en annen og 
mer framtredende rolle i den digitale musikkindustrien. Flere musikkfor- 
lag har musikkprodusenter i sin «stall». En informant hevder at musikk- 
bransjen endelig har blitt oppmerksom på behovet for og mulighetene 
til å avle opp og utvikle produsenter og DJ-er i Norge. Dette er viktig i 
et næringsperspektiv, og en del av arven etter suksessen til produsent- 
duoen Stargate, som har inspirert mange (Forlag 8). Et lite og relativt 
nyoppstartet forlag forklarer hvordan produsentsamarbeid er effektive. 
Produsentene har gjerne egne studioer, som sparer dem for mye orga- 
nisering og gjør det mulig å invitere til samarbeid med andre, selv om 
forlaget ikke eier eget studio (Forlag 4). Produsentsamarbeid er også van- 
lig hos de store og mer etablerte musikkforlagene, og det omtales som et 
tidstypisk utviklingstrekk. 


Da vi begynte i 2008, var det relativt ferskt at vi snakket om låtskrivere innen 
populærmusikk hvert fall, som tracker og topliner, for eksempel. Og det som 
tidligere var ansett som en produsent har faktisk blitt tatt inn som en låtskriver, 
og blir akseptert på full linje med den som skriver melodilinje eller teksten. 
(Forlag 9) 


Forleggeren reflekterer over hvordan produsentrollen er annerledes i dag 
og i større grad anerkjennes som musikkskaper. Dette har delvis å gjøre 
med rollen produsenten tar, eller får, i musikalske samarbeid tilrettelagt 
av musikkforlag. 

Produsentrollen har fått enda mer makt og betydning [...]. Det var jo sikkert en 
gang på 60- og 70-tallet hvor produsentene måtte kjempe seg inn for å i det hele 
tatt bli ansett som en kreativ part. Så begynte de å få litt royalty for arbeidet sitt, 
ikke bare honorarer, og så er de blitt mer og mer innlemmet i hele den kreative 


prosessen. Så det er morsomt. Det er en stor endring. (Forlag 9) 


Økt tilgang på digital produksjonsteknologi er en årsak til utviklin- 
gen, og har bidratt til større tilfang av nye produsenter. Mulighetene til 
å sende lydfiler av god kvalitet på kryss og tvers i verden, har dessuten 
åpnet for samskaping av musikk på nye måter. Her får produsentene en 
sentral rolle. 


Det er ikke unaturlig at folk skriver låter med hverandre over Skype. Typisk 
sånn som gjøres veldig mye, er at det sendes et track fra noen i Norge til USA, 
så kommer det tilbake to dager etterpå og da er det lagt på rap og melodilinjer. 


Det er veldig mange som jobber på den måten. (Forlag 9) 


I musikkforlagets arbeid med å koble sammen låtskrivere, produsen- 
ter og artister, er prinsippet med features relevant. Det innebærer å få 
profilerte artister til å legge rap eller vokal på et spor skapt av en DJ, 
produsent eller annen artist. Å koble produsenter og featuring artister 
kan være lurt strategisk. Det kan gi økt synlighet i strømmetjenester 
og sosiale medier og genere strømming og følgere når sammenstilte 
artister og produsenter «tapper» inn i hverandres fanbaser. Utviklingen 
med features kommer også av at produsenter og DJ-er i de fleste sjan- 
gere ikke synger selv, «og da må de ha en vokalist. [...] Det er klart at 
for oss og få sånne plasseringer, det er jo en stor del av det å jobbe inter- 
nasjonalt spesielt. Og det gjør jeg, det er noe vi sitter aktivt og jobber 
med» (Manager 7). 

Digital programvare definerer i stor grad måten forlag jobber på. 
Og selv om teknologien er kompleks, er en del av prosessene forenklet 
med digital produksjonsteknologi. Mye kan skje kun med mobiltelefo- 
nen som verktøy. Veien fra demo til innspilt produksjon skjer raskere 
enn noen gang, forklarer en forlagsinformant. En melodi nynnet inn på 
telefonen, blir til et orkesterverk innspilt i Øst-Europa på et par uker via 
forlagets nettverk, med musikkrettighetene kjøpt ut eller splittet etter 
avtalte satser. Teknologiutviklingen er grunnleggende for denne delen av 

forlagsvirksomheten, men det betyr ikke at de fysiske møteplassene er 
blitt uvesentlige. 


Samskriving og sesjoner: Inni riktige i rom 


En viktig aktivitet i musikkforlagenes arbeid, beskrives best med en av 
informantenes formuleringer: Jobben handler om å få låtskriverne inn 
i riktige rom. De riktige rommene kan være store eller små, nasjonale 
eller internasjonale, men er alle arenaer der låtskrivere, artister og pro- 
dusenter lager musikk sammen. Rommene er oftest fysiske, på tross av 
mulighetene til å sende musikk rundt i verden og møtes digitalt. I rom- 
mene foregår co-writes og sessions, altså kollektive låtskriver-sesjoner. 
Basert på individuelle planer for låtskrivere, finner forleggerne dager 
som passer for alle involverte, leier et studio (eller et annet rom) og 
tilpasser rammene for musikken som skal lages. Flere beskriver plan- 
legging og gjennomføring av samskrivingssesjonene som mest effektive 
hvis de er artistfokuserte. Da er låtene som skrives tiltenkt en konkret 
artist, som oftest deltar på sesjonen. Låtskrivingen kan også skje ved 
hjelp av leads, altså bestillinger til låtskaperne, der ønskede musikalske 
karakteristika og referanser oppgis. Disse er sendt ut fra plateselskap 
og produksjonsselskap som er på utkikk etter en spesifikk type låter til 
en bestemt artist (Tolstad, 2018, s. 265). Alternativt kan samskrivings- 
sesjoner være mer generelle og lage musikk som i etterkant sirkuleres 
og plasseres hos artister. 

Det å få tilgang på riktige rom ligger til grunn når låtskrivere ønsker å 
inngå forlagssamarbeid, mener flere av informantene. Musikkforlag har 
nettverk, kontakter, ressurser og et blikk for hvilke samarbeid som er 
strategisk smarte. De gjør i tillegg den praktiske jobben med å kartlegge, 
avklare, planlegge og fasilitere sesjonene og koblingen av ulike musikk- 
skapere. Her kreves både administrativ tenkning og blikk for hvilke 
musikalske resultater som skal oppnås. Et overordnet mål er å videreutvi- 
kle låtskriverne, men på en forsvarlig måte: «Vi kan sette dem i jobb hver 
eneste dag, men vi er også opptatt av at det må være kvalitet. Vi må ikke 
brenne ut noen, men det skal være kontinuitet» (Forlag 6). Det viktigste 
av alt er kanskje å gjøre låtskriverne mer selvhjulpne. 

Vi snakker med de fleste hele tiden. Og styrer det meste. Men er veldig opptatt 
av å utvikle nettverket deres. At de selv blir kjent og kan få [til avtaler] uten at 
vi må ta det hele tiden. Så selv om vi har overordnet kontroll, er vårt største 
ønske at låtskriverne skal få til et såpass bra nettverk at de kan sende en melding 
og bare «Når har du ledig dag? Skal vi jobbe sammen?». Det er drømmesitua- 
sjonen, men fram til man kommer dit, så må man ha kontrollstyring og sette 
opp den neste måneden. Timeplan og oversikt over reiser. Vi bestiller flybillet- 


ter til dem. Så det er veldig kontroll. (Forlag 6) 


Noen forleggere påpeker at arbeidsoppgavene deres ofte overskrider 
forlagenes kjernevirksomheter. Personlig egnethet og fingerspissfølelse 
er essensielt. En grunnleggende egenskap, ut over orden og kontroll, er 
evnen til å kommunisere med kunstnere «og vise at man forstår en kom- 
ponist. Jeg tror det er viktigere for dem enn at du vet hvordan man skriver 
noter, komponerer og arrangerer» (Forlag 4). Det er ikke nødvendigvis 
stor forskjell på om en manager, et plateselskap eller et produksjonssel- 
skap gjør jobben med å fasilitere sesjoner, men «for å komme inn den 
døra [...] det begynner jo oftest i et av mellomleddene» (Manager 7). Å 
bidra til låtskrivernes innpass i riktige rom, er en nøkkel i musikkforlag 
som profesjon. 

Et riktig rom kan representere et vendepunkt i en låtskriverkarriere. Er 
du «en kjempebra låtskriver eller produsent og ikke har noe miljø, kan en 
forlegger være det punktet for deg som får deg i sessions, på camper, som 
jobber med repertoaret ditt og kan utvikle deg» (Forlag 8). Informanten 
understreker imidlertid at mye skal klaffe, og at effekten av forlagsarbei- 
det avhenger av avtalevilkårene. En interessant observasjon er hvordan 
forlag setter opp låtskriversamarbeid på kryss og tvers av selskaper og 
avtaleforhold som ellers definerer rettighetshåndtering og pengestrøm- 
mer. Det er helt sentralt å koble ulike skapere inni rommene, fra store og 
små forlag, nasjonale og internasjonale, indie og majors, nykommere og 
veletablerte. Dynamikkene mellom deltagere i co-writes er godt beskrevet 
av sosialantropologen Ingrid Tolstad (2018). Her kommer det også fram 
at disse samarbeidsformene fører med seg interessante spenningsforhold 
mellom musikkforlagene i Norge. De er både konkurrenter og samar- 
beidspartnere på samme tid. Dette virker informantene å være vel omfor- 
ente om. 

Ja, det er jo konkurrenter, men Norge er lite, så vi må også jobbe sammen, bidra 
til å dra sammen. [...] Med andre forlag, det er helt kjempenaturlig at vi sam- 
arbeider, for låtskriverne jobber jo med hverandre. Noen ganger har vi også 


rettigheter sammen. Vi må kunne ha en dialog på sånt. (Forlag 4) 


Tanken om å dra lasset sammen, på vegne av forlagssektoren, er fram- 
tredende i intervjuene. Fordi miljøet er lite, skjer både individuelle sam- 
arbeid og overordnet sektorarbeid i fellesskap. Et uttalt mål er å styrke 
musikkforlag som næringsledd i Norge. Flere oppgir at de regner arbeidet 
med co-writes og sessions, samt arbeidet som skjer på tvers av forlagene 
i sektoren, som det mest sentrale utviklingstrekket siden de startet opp. 
Slike samarbeid har eksplodert de siste 10 årene, og gjør arbeidet mor- 
somt og kreativt. 


Da jeg begynte, var det nesten umulig å sette opp låtskrivere med andre artister 
på forskjellige labels. De eneste rommene de fikk innpass i var den der «harry» 
musikken. Du vet [russemusikk, festmusikk] og alt det der, for de folka var 
åpne for samarbeid. De fleste andre var sånn, nei, vi skal skrive alt sammen selv. 
Veldig gammeldags og tradisjonelt, sånn ting har blitt gjort. [...] Men det tok 
ikke lang tid. Jeg husker jeg tvang en av de største låtskriverne vi har til å skrive 
med mindre indie-prosjekter som han ikke skjønte verdien av fordi det ga så lite 


streams. Så hva var poenget? (Forlag 6) 


Poenget, forklarer forleggeren, er at låtskriverutvikling ikke handler om 
streams, først og fremst. Det er et håndverk som krever nye impulser og 
mengdetrening. Det å skrive med flere og ulike samarbeidspartnere ser 
«bra ut på papiret» og utvider låtporteføljen. Det å kun jobbe med pro- 
dusenter og låtskrivere innen et visst segment eller sjanger, er derfor lite 
hensiktsmessig strategisk sett når målet er å bygge både erfaring og kata- 
log. Dette har blitt en mentalitet som har festet seg, der låtskriverutvik- 
lingen er middelet som kan generere streams på lengre sikt. 


Strategisk, langsiktig og internasjonalt 


Å sikre låtskriverne innpass i riktige rom, har flere formål. Det åpen- 
bare er å lage nye låter. Ny musikk som blir til hits kan genere relativt 
raske pengestrømmer og tiltrengt oppmerksomhet, særlig til artistene 

som framfører musikken. I kampen om oppmerksomhet kommer gjerne 
låtskriverne til kort, og mange hevder opphavspersoner er blitt enda mer 
usynlige i digital musikkdistribusjon (Hagen et al., 2021). Jevn produk- 
sjon av ny musikk bidrar også til å bygge katalog. Katalogen represente- 
rer langsiktige verdier og kan holde inntektsstrømmene varme over tid. 
Sist, men ikke minst, er innsatsen i de riktige rommene helt sentral for 
låtskrivernes posisjonering i feltet, ikke minst internasjonalt. Det å delta i 
sessions og co-writes er en klatring i et globalt låtskriverhierarki der noen 
samarbeid har mer verdi enn andre. Mobilitet og variasjon er derfor vik- 
tig, fordi en erfaring fra et samarbeid kan åpne nye dører i neste runde. I 
denne posisjoneringen ligger mye av publishernes langsiktige og strate- 
giske arbeid: 


De kommer ikke inn i det beste rommet med en gang, du må på en måte jobbe 
deg oppover og vi vil veldig gjerne ha en organisk vekst. At ikke vi står og spar- 
ker inn dører, for det funker ikke. Vi har prøvd det [...]. Så den organiske vek- 
sten, å få ting på papiret som gjør at latskriverne er stadig mer attraktive [...] det 


er dit vi skal komme. (Forlag 6) 


Plasseringer i sessions blir gjort på bakgrunn av hvor hver enkelt låtskri- 
ver er i karrieren. En god forlegger skjønner hva som trengs for å utvikle 
talentet. «Om det er å sende på latskrivercamp, sessions med artister, eller 
sende artisten til en engelsklærer» (Forlag 1). Ikke minst er forlagets vur- 
deringer og realitetsorienteringer viktige om låtskrivernes internasjonale 
muligheter. Det å forsøke å klatre for høyt og for fort, kan være fatalt og 
dyrt. 


Vi sender ingen ut før de er helt klare for det, for ellers ender det opp med [...] 
at alt blir kansellert. [...] Jo mer du har å vise til og jo flinkere du er, jo mer 
sannsynlig er det at du kommer inn i de riktige rommene. Vi har nettverket, 
men vi må gjøre ting på den riktige måten. Tar du snarveier, så lukker den døra 
seg og da åpner den seg ikke igjen. Så det er veldig mye strategiarbeid som er 
knyttet til hver enkelt låtskriver. [...] Heller jobbe smart i stedet for å jobbe mye. 
Kvalitet framfor kvantitet, det er vi veldig opptatt av. (Forlag 6) 


Likevel er det viktig at låtskriverne er mye ute og skriver. Her formes 
mulighetene av forlagenes kjennskap til verdensmarkedets og deres 

internasjonale kontakter. At forlag har avtaler med sub-forlag og 
co-forlag, altså allierte forlag i ulike territorier som fungerer som samar- 
beidspartnere, er vanlig. Sammen med nettverk og økonomi, er forlage- 
nes kunnskap om internasjonale markeder de viktigste forutsetningene 
for å inngå forlagssamarbeid for norske låtskrivere og produsenter (Hagen 
et al., 2021). Og disse forutsetningene er minst like viktige i sessions, som i 


forlagenes arbeid med låtskrivercamper. 


Låtskrivercamper: Nettverk og trendbarometer 


Låtskrivercamper er et annet format for tilrettelagte og kollektive låt- 
skrivingssamarbeid. Den tydeligste forskjellen på camper og sessions 
er størrelsen på rommet og antallet folk som samles der. Sessions er 
gjerne «små settinger, bare tre-fire artister [låtskrivere og produsen- 
ter] som jobber over en ukes tid. Litt intensivt, skriver en låt per dag», 
forklarer en forlegger. «Campene varer mere sånn i tre dager. Veldig 
konsentrerte og veldig mange mennesker. Opptil 50 mennesker er vi» 
(Forlag 9). Campen kan legges til et studio eller arrangeres et stykke 
unna allfarvei, på et sted egnet seg for sosialisering, nettverksbygging 
og skriving av musikk. Latskrivercamper kan frambringe stor produk- 
sjon i form av ferdige låter, skisser eller demoer. «Gjerne mellom 30 og 
40 låter kan skrives på tre dager», forklarer forlegger 9, selv om dette 
varierer. 

Selv om campene er større, minner innretningene om sessions slik 
de kan være enten åpne og generelle eller artistfokuserte og basert på 
latbestillinger, eller leads. Ifølge informantene er latskrivercamper 
et utpreget populærmusikkfenomen. Ingen av dem har kjennskap til 
låtskrivercamper i andre sjangere. Et forlag som spesialiserer seg på 
synkronisering forklarer imidlertid at camper og sessions arrange- 
res for produksjon av musikk til spill, film og teater. Det finnes også 
eksempler på camper med spesialiserte fokus eller profiler, for eksem- 
pel latskrivercamper for unge låtskrivere eller camper kun for kvinner. 
Antallet deltagere på en camp krever enda større bevissthet blant delta- 
gerne om hvem de andre i rommet er og hvilken kompetanse de bringer 


med seg. 

Når vi skal konstruere en camp eller co-write, må vi ha med en som produserer 
demo-tracket, også må vi ha folk som kan topline-delen [...] Noen på tekst- 
delen av toplinen også, ikke bare de som er melodidyktig. Og noen ganger er 
trackere dyktige på det også, men har også mange eksempler på trackere som 
bare er programmeringsmennesker og lydmennesker. De er veldig musikalske 
til å sette sammen musikk, men kan ikke noter og de kan ikke skrive melodier 


eller tekster. (Forlag 9) 


En fullverdig samproduksjon består av låtskrivere med ulike kvaliteter og 
spesialiseringer. Omtalen av trackere viser til produsenter. Disse jobber 
med å lydfeste musikken til sporene i redigerings- og produksjonspro- 
gram, som kan være en teknisk øvelse, men samtidig av estetisk betyd- 
ning for låtas utforming, arrangement og sound. Produsenter omtalt som 
trackere leverer dessuten tracks, altså enkle rytmespor, beats, noen gan- 
ger harmonert med akkordprogresjoner og et definert lydbilde. Disse kan 
være spesiallaget til sesjonene eller være skisser som produsentene har 
liggende (Tolstad, 2022, s. 9). Det at produsenter krediteres med opphavs- 
rettigheter for tracking, er et sentralt utviklingstrekk. 

En av informantene som ikke jobber direkte i forlag selv, men med for- 
valtning og musikkforlag i et bransjeorgan, beskriver oppblomstringen 
av låtskriver-camper som bra for sektoren. 


Den kreative biten der forlag setter sammen låtskrivere i team og skaper en 
arena for å skape nye ting, er nok veldig viktig. Det har ikke vært så stort blant 
forlagene i Norge, men nå ser vi at det popper opp, ikke bare initiert av forla- 
gene, men av andre aktører også. Det er kanskje en trend-ting, men [...] det 


skaper arenaer for låtskriverne. (Forlag 7) 


Som vi hører, kan også plateselskap, produksjonsselskap og andre 
musikkselskap arrangere latskrivercamper, men enkelte av forleggerne i 
studien har god erfaring med å arrangere camper selv. Det er ikke nød- 
vendigvis så stor forskjell på rettighetsutbyttet av en camp som arrangør 
eller deltager. I henhold til vanlig opphavsrettslig praksis, skal rettighe- 
tene fordeles mellom de som har skapt låta. Slik det gjaldt i sessions, kan 
dette være låtskrivere og produsenter fra svært ulike selskaper og miljøer, 
som alle deltar på de samme campene. Det å arrangere latskrivercamper 
har likevel en annen viktig fordel, mener noen. 

Det er en veldig fin måte å bygge nettverk på. [...] Jeg kommer fra en tid 
hvor man dro til studio og bare hang rundt. Etterhvert begynte ting å komme 
på MP3-filer og man ble sittende mer og mer på kontor. Så campene er 
en fin måte å komme seg ut og ha kontakt med de kreative miljøene. Du 
kommer veldig nært innpå hvordan folk jobber i sånt camp-arbeid. Det er 
en fin måte å putte fingeren i jorda [...]. Vi merker hvert år at låtskriver- 
campene er som et barometer på hva som skjer innenfor låter og populær- 
musikkskriving. Vi har sett, siden vi begynte for omtrent 10 år siden, 
hvordan låtskriving utvikler seg. Vi hører hva de andre har hørt på det siste 
året. Hvilke plug-in-pakker de har kjøpt til softwaren sin. Det er veldig rart. 
(Forlag 9) 


Musikkforleggeren forteller at campene bidrar til viktig, kreativt påfyll, 
og ikke minst innsikt om bevegelser i markedet. Samlingene blir en 
smeltedigel av aktuelle tendenser. Disse kommer til uttrykk når låtskri- 
vere og produsenter jobber sammen, og de kan høres i musikken som 
skrives. Campene er derfor et godt utgangspunkt for å oppdatere egen teft 
og forståelse for musikkens utvikling; kunnskap som kommer godt med 
i mange sammenhenger. 


Det er populærmusikk, men hva er populærmusikk i 2020? Vi sitter jo bare 
her og venter på at singer/songwriterne og folk kommer tilbake, eller fuzz- 
gitaren. Det skjer jo stadige skifter, og har man levd en stund vet man jo hvor- 
dan motreaksjonene kommer. De kommer bare litt kjappere nå enn de gjorde 


før. (Forlag 9) 


Ved å mimre 10 år tilbake forteller forleggeren at det de to første årene 
hørtes ut som alle på campen hadde hørt på Coldplay. Så kom EDM 
og tropical house som tydelige sjangertrender, og i 2019 var det mye 
urban-inspirert musikk. Det var også på camp forlaget først registrerte 
at låtene ble kortere. Nærmest fra et år til et annet, gikk låtene fra å 
være 3.30-3.40 minutter til å bli under tre minutter. Dette utspilte seg 
i låtproduksjonene på campen, og er i ettertid blitt den nye norma- 
len innenfor populærmusikk. Latskrivercamper som måleverktøy for 
populærmusikk fanger også opp internasjonale tendenser. På campene 
deltar låtskrivere og produsenter fra hele verden. De globale bølgene 

med latino-inspirert popmusikk og pop fra Korea (K-pop) som har syn- 
tes på strømmetopper og hitlister, er tydelig hørbare i camp-demoene 
produsert på 2010-tallet, forteller informanten. Campene vitner om 
hvordan låtskapere i dag lar seg inspirere av veldig mye forskjellig, og at 
toleransen har økt med årene for å kombinere uttrykk i popmusikken, 
sammenlignet med 20 år tilbake. 

Selv om latskrivercamper etter hvert er vanlig, er ikke alle infor- 
mantene like positive til å delta på slike, blant annet fordi de syns cam- 
pene er for lite målrettet: «Det er et søl med masse låter som kommer 
til og alle er hos forskjellige publishere og alt, og så er det egentlig aldri 
noen som tar tak og pitcher låtene» (Forlag 6). Denne forleggeren hev- 
der de fleste av låtskriverne hun jobber med heller ikke er så gira på å 
jobbe i camper, men det varierer. Hun innrømmer likevel at camper 
er bra for nettverksbygging, særlig hvis det deltar internasjonale aktø- 
rer. For å ha effekt av camper er det viktig å ha et apparat klart som 
kan gjøre nettopp det informant 6 savner i sitt utsagn, altså plassering 
og oppfølging i etterkant av campen. Her er norske forlag utfordret 
av store internasjonale forlag og andre kapitalsterke selskaper. Når 
utenlandske forlag er invitert til latskrivercamper i Norge, snapper 
de gjerne med seg både låter og låtskrivere videre. De internasjonale 
publisherne står klare med team og tilbud om kontrakter og store for- 
skudd. Dette gjør at norske forlag ofte taper i kampen om å signere 
de beste. 


Gode låtskrivere blir det bare mer av i Norge, men de blir gjerne plukket opp 
av de internasjonale forlagene, mest fordi de kan tilby mest penger. De har jo 
nettverk og kjente navn også. Hvis man kan være på samme forlag som Max 
Martin eller hvem søren, så kan det være kult. Men jeg tror det handler mest om 


penger, og slippe å tenke på det. (Forlag 7) 


Likevel er problemet større hvis norske forlag ikke deltar på camp, hev- 
der en annen informant. Da blir hvert fall de norske talentene og sam- 
arbeidsprosjektene plukket opp «av utenlandske forlag og utenlandsk 
collecting, altså forvaltningsselskaper. Så vi må ha norske forlag som er 
på nivå til å være med på internasjonale latskrivercamper. Og det har vi 
altså» (Forlag 8). 

Diskusjon: Mini-industrier og merutnyttelse 


Slik denne gjennomgangen vitner om, jobber musikkforlag i Norge både 
mangfoldig og spisset med kreative og strategiske låtskriver- og pro- 
dusentsamarbeid. Framfor musikkbransjeaktørene som fokuserer på 
innspilt musikk og levende framføringer, utvikler forlagene skapende 
talenter og sikrer eierskap til opphavsrettslig innhold. De dekker prak- 
siser i et av musikkbransjens kjerneområder og ivaretar muligheter og 
behov som er forsterket av musikkbransjen som en opphavsrettsindustri 
(Wikström, 2013). 

Forlagsarbeidet som skildres, samsvarer med det som er spådd å være 
en av de viktigste økonomiske driverne i framtidens musikkbransje: 
«the real driver perhaps for the next few years at least, will be the micro- 
growth driven by individual songs — those big enough to qualify as mini 
industries» (Mulligan, 2020). Sagt pa en annen mate legger forlagene til 
rette for a utvikle og forvalte enkeltlater som mini-industrier, eller rettere 
sagt mini-industrier bestaende av flere enkeltlater samlet i katalog. Ved 
å utnytte enkeltlåter som individuelt inntektsbringende, kan dette skape 
store verdier over tid, uten å trosse originalverkets egenverdi. Dette er 
viktig i en bransje dominert av plattformdistribusjon der konkurransen 
er presset og overfloden total. Bare i Spotify slippes 60 000 nye låter dag- 
lig (Ingham, 2021). En mangesidig utnyttelse av eksisterende verk er trolig 
en mer bærekraftig vei til suksess enn å bare skape nytt. Dette fordrer 
riktignok at solid forvaltning og korrekt lisensiering ligger til grunn, og 
i et norsk perspektiv er det sentralt at håndteringen av låtene skjer med 
«norske rettigheter på norske hender». 

Med låter som mini-industrier, betyr ikke dette at forlaget kan prio- 
ritere alle sangene likt. Snarere fungerer arbeidet etter såkalt portefølje- 
teori (Wikström, 2013, s. 24), som betyr at kun et fåtall av sangene i en 
større katalog, satses på. Disse få (som mini-industrier) vil kunne tjene 
nok til å dekke løpende utgifter, inkludert det det koster å forvalte resten 
av katalogen og utvikle nye låtskrivere. Å drive etter dette prinsippet kan 
være lønnsomt, men også uforutsigbart. Oppstartsmidlene som kreves 
for å bygge seg opp en portefølje av talenter og katalog, er en utfordring 
for små og mellomstore aktører. I analysen hørte vi om et nyetablert 


forlags avveining mellom å signere langsiktig i form av gryende talenter 

og signere trygt i mer relaterbar katalog der synkroniseringer kunne gi 
raskere penger. 


Låtskriving som håndverk og hierarki 


Kapittelet understreker videre at musikkforlag bidrar til låtskriving 
og karriereutvikling i et sjikt der målene er internasjonale, langsik- 
tige og kommersielle. Her er forståelse for låtskriving som profesjo- 
nelt håndverk sentralt. Låtskriverutvikling tilpasses individuelt og 
tilrettelegges med mengdetrening, organisk utvikling og nye samar- 
beid. På veien inn i «riktige rom» gjøres vurderinger om hvem som 
skal møtes. Dette avhenger av låtskrivernes musikalske spesialisering 
og feltmessige posisjon. Publishernes blikk for langsiktig posisjone- 
ring er særegent og interessant. En vurdering av hva som skal til for 
å klatre trinnvis videre i et internasjonalt låtskriver-hierarki pågår 
kontinuerlig. Her skiller musikkforlagenes logikker seg fra andre pro- 
sesser i musikkbransjen, der målet ofte er å komme raskt til suksess. 
Sant nok er timing og langsiktighet også viktig i andre strategiske 
prosesser. Men slik behovet for organisk vekst uttrykkes i intervju- 
ene, danner dette perspektivet på låtskriverutvikling en egenart i 
profesjonen. 

En årsak til slik profesjonstenkning kan henge sammen med at låtskri- 
vere generelt er mer usynlige enn artister. De får ikke samme drahjelp 
eller vekst fra profilering og popularitet i media, eller fra opptredener 
og konserter, slik artister får. Låtskrivere må derimot bygges opp i bak- 
kanaler, via sessions, camper og tilrettelagte samarbeid, der utvikling 
og vekst skjer på låtskrivingens egne premisser. Låtskriverne må inngå i 
nettverk, møtes i rom og gjøre seg attraktive via spesialisering, talent og 
egenart. De må kunne vise til erfaring og suksess, målt i synlige hits og en 
portefølje av varierte produksjoner, men også målt i dokumenterte sam- 
arbeid «på papiret». På en låtskriver-CV framgår det altså både hvilken 
musikk som er skapt, og hvilke rom man var i, sammen med hvem. For 
allmuen kommer denne informasjonen fram som låtskriverkrediterin- 
ger, og de kollektive prosessene forklarer hvorfor låtskrivernavnene ofte 


er så mange. 

En viktig innsikt i kapittelet er hvordan musikkforlagene bidrar til å 
skape norskutviklede produsent- og låtskrivermiljøer, på låtskriverfagets 
egne premisser. Studien vitner om stor grad av autonomi i forlagsarbei- 
det. Musikkforleggerne har bevissthet om at arbeidet de utfører er del av 
en internasjonal profesjonsstandard, og de erfarer å ha gode nok mulig- 
heter i det norske markedet, selv om ikke praksisene er like kjent for alle. 
Arbeidet for å styrke «forlagssektoren» som helhet virker motiverende for 
mange, ved siden av jobben for å utvikle erfaring og suksess i eget selskap. 


De nye forlagene 


Den første delen av analysen synliggjør eksempler på andre typer musikk- 
selskap som snuser på forlagsvirksomhet, og dette samsvarer med en 
utviklingstrend som er dokumentert flere steder (Ryssevik et al., 2022, s. 
56). At flere gjør forlagsarbeid i Norge er trolig bra, gitt behovet for å styrke 
sektoren, men utviklingen kan også bidra til å svekke publishernes pro- 
fesjonstenkning. Dette bekymrer enkelte av informantene. Noen knytter 
det til at norske musikkforlag over tid har hatt et omdømme preget av 
fordommer, feilinformasjon og eksempler på svak praksis (se Hagen et al., 
2021). De fleste er kjent med dette og opptatt av at omdømmet skal styrkes. 
De «nye forleggerne» framstår dermed som en utfordring for noen av de 
seriøse og etablerte forleggernes posisjon og autonomi. Slik det omtales i 
enkelte av intervjuene, kan det være et problem dersom aktører som ikke 
«vet hvordan man bygger opp en låtskriver» tar plass i feltet. I eksemplene 
som kommer fram i denne analysen, ligger riktignok managernes arbeid 
og ambisjoner tett på forleggerpraksisene. Sånn sett kan disse føre til økt 
konkurranse, uten at de nødvendigvis utfordrer profesjonens praksiser 
og autonomi. Når det kommer til låtskriving og låtskriverutvikling som 
satsingsområde, finnes det snarere utviklingstrekk som spisser profesjons- 
tenkningen knyttet til denne delen av virksomheten. Dedikerte manage- 
ment for låtskrivere og produsenter som har til formål å jobbe tett på de 
kreative låtskriverprosessene og gi låtene kommersiell suksess, er eksem- 
pel på dette (Ryssevik et al., 2022, s. 94). 

En større utfordring for profesjonstenkningen i norske musikkforlag 
er trolig heller nye aktører som opererer innen publishing på helt nye 

måter. De siste årene har det vokst fram forlag som betaler engangssum- 
mer for eierskap til musikkrettigheter, mot at opphavspersoner frasier 
seg opphavsretten og dermed også alle muligheter til framtidig inntje- 
ning. Andre signerer opphavsrettigheter som distribusjonsselskap eller 
aggregatorer og sikrer seg låtrettigheter i hopetall, uten egentlig å gjøre 
en innsats i retur. Dette foregår både i Norge og på verdensbasis, og hva 
dette faktisk betyr for musikkforlagenes praksis og profesjon, fortjener 
mer oppmerksomhet og utforskning. 

Både tilgangen på raske penger og lav rettighetsforståelse ligger tro- 
lig til grunn når låtskapere velger å inngå slike publishing-avtaler. 
Utviklingen understreker samtidig at god rettighetsforståelse er essen- 
sielt. At alle involverte parter, både låtskapere og forleggere, er bevisst 
på hva man skriver under på i en forlagsavtale, er ikke mindre viktig 
i de standardiserte avtaleforholdene. Men liten kontraktsbevissthet, lav 
forhandlingsevne og dårlig rettighetskunnskap utfordrer norsk musikk- 
bransje (Hagen et al., 2021). Ansvaret for å styrke profesjonaliteten i 
bransjen hviler dermed delvis på hver enkelt aktør. Samtidig forplikter 
musikkforlagenes uttalte ønske om styrking og vekst dem til å tydelig- 
gjøre hva de står for og kan bidra med for låtskrivermiljøene spesielt og 
hele musikknæringen generelt. Dette arbeidet er trolig godt i gang, skal 
vi tro denne analysen. Inntrykket er at forlagene jobber godt med for- 
ventningsavklaring. De er opptatt av redelig praksis, og at tjenestene er av 
profesjonell og internasjonal standard. Som små og mellomstore selska- 
per har de norske forlagene også gode muligheter til å bli godt kjent med 
låtskaperne sine. De viser sin stolthet i å forstå sine låtskriveres potensial 
og utviklingsbehov, og skreddersyr arbeidet deretter. De kommer tett på 
de kreative prosessene og jobber målrettet og effektivt. Informantene er 
alle bevisste på ulempene fortidens forlagspraksiser har skapt for dem og 
for profesjonens omdømme i Norge, og de er kjent med mulige framtidige 
utfordringer i sektoren. Likevel er stemningen konstruktiv som helhet. 
Norske forlag jobber side om side, som kollegaer og konkurrenter innen 
samme profesjon. 

At prinsippene for publishing er mindre etablerte i Norge, skyldes kan- 
skje delvis et godt TONO-system. Som kollektivt forvaltningsorgan evner 
TONO å fordele vederlag til opphavere på en måte som flertallet synes 

er tillitsvekkende (Hagen et al., 2021). Samtidig er det utenfor TONOs 
mandat å bidra til at ny musikk skapes og gammel musikk brukes mer. 
Det er forlagenes jobb. Når denne kunnskapen ikke er allmenn, heller 
ikke i musikkbransjen selv, har dette blitt et nærmest uartikulert pro- 
blem. Manglende opphavsrettshåndtering og liten merutnyttelse rammer 
likevel musikkbransjen som helhet. Og slik musikk i dag spres globalt og 
digitalt, er behovet for kontroll over det opphavsrettslige inntektsgrunn- 
laget større enn noen gang. 

Undersøkelsen bekrefter samtidig at både profesjonalitet, kapasitet, 
kompetanse, entusiasme og vilje finnes i de norske musikkforlagene jeg 
har studert. Norske musikkforlag har vind i seilene. Det er også en økt 
bevissthet om behovet for publishing etter at norsk musikk har blitt mer 
internasjonalt anerkjent i løpet av 2010-tallet. Norges rolle som pioner 
innen digital musikkdistribusjon satte norske låtskrivere, artister og pro- 
dusenter på kartet, og bidro til at en global forlagssektor og investorer i 
rettighetsfeltet rettet blikket mot Norge. Disse vil støvsuge terrenget for 
talent, signere uforlagt katalog og utnytte kvaliteten og mulighetene i det 
norske markedet. Denne utviklingen bør være et signal til musikkfor- 
lag her hjemme om å fortsette å brette opp ermene, og det bør motivere 
til videreutvikling og nye forlagssamarbeid. Det er et momentum for 
musikkforlag i musikkbransjen som en opphavsrettsindustri, eller kan- 
skje enda mer presist som en låtskriverindustri, der de norske musikkfor- 
lagene kan tilby spesialisert profesjonstenkning, autonom fagkompetanse 
og oppfølging og videreutvikling av et verdensledende låtskriver- og 
produsentmiljø. 

Universitetet i Agder 


Abstract: This chapter explores the framework conditions under which Norwegian 
artists and managers work and discusses them against a backdrop of established the- 
ories on the effects of digitalization. The author’s ambition is to expand our under- 
standing of how the current business of music works by focusing on the people 
who work with it. The chapter draws on a series of interviews with ten Norwegian 
artists and managers conducted during the winter of 2019/2020. Building on these 
interviews, this chapter argues that while digitalization certainly has offered artists 
and managers a range of possibilities, many of the ways they work are variations on 
traditional structures and models. A key finding in this research is that economic 
predictability and stability is central to how Norwegian artists and managers orga- 
nize themselves and their work. 


Keywords: music industries, artist economy, digitalization, music management 


Nesten alene! 


I 2009 gav Anne Grete Preus ut dobbeltalbumet Nesten alene - et album 
hvor Preus for det meste spilte alle instrumenter selv, og et album kritikere 
beskriver som å ha et mer nakent uttrykk og en mer inderlig tilstedevæ- 
relse. Det er også en utgivelse som kom ut i en tid med store omveltnin- 
ger i norsk og internasjonal musikkbransje som følge av digitalisering, 


1 Anne Grete Preus (2009). 


Sitering: Nordgård, D. (2022). Nesten alene: Artisten, økonomien og bransjen. I S. Røyseng, H. Stavrum 
& J. Vinge (Red.), Musikerne, bransjen og samfunnet (Kap. 8, s. 199-221). Cappelen Damm Akademisk. 
https://doi.org/10.23865/noasp.160.ch8 

og tilhørende akademiske diskurser og offentlige debatter om musikk- 
bransje og kreativ og økonomisk bærekraft. Selv om Preus’ utgivelse ikke 
har noe med disse debattene å gjøre, gir albumtittelen assosiasjoner til 
en sentral del av disse debattene, nemlig artistens rolle og funksjon i 
musikkbransjens verdikjeder og påstander om mer selvstendighet som 
følge av digitalisering. I tittelen til Preus sang finnes også en interessant 
spenning ved at den både kan leses som noe positivt, som selvstendighet 
og mestring, men også som noe negativt, som ensomhet og isolasjon. Og 
mens den første lesningen av tittelen på mange måter resonerer godt med 
den offentlige diskursen rundt nye digitale muligheter, virker det stadig 
mer nødvendig å også diskutere digitalisering i sammenheng med den 
andre tolkningen - ensomhet og isolasjon, eller vanskelighetene knyt- 
tet til å operere alene i en stadig mer kompleks musikkbransje. Sentralt 
innen litteratur knyttet til digitalisering er en forventning om at digitale 
endringer vil føre til at artister får mer kontroll på sin egen karriere og sitt 
eget virke. Norge ligger langt fremme i den digitale utviklingen, og det 
vil derfor være relevant å undersøke hvordan norske artister og managere 
vurdere rammer og forutsetninger, og å se dette i lys av disse forventnin- 
gene. De digitale endringene må forstås som et bakteppe for analysen av 
artister og managere, og ikke som selve formålet med den. Dette er en 
analyse av hvordan endringer påvirker profesjonelle artister og managere 
i Norge. 

Hovedpoenget med dette kapittelet er å beskrive hvordan norske artis- 
ter og managere opplever arbeidsforhold og økonomiske rammer, og å se 
dette på bakgrunn av teorier knyttet til digitalisering og en mer artist- 
sentrert økonomi, hvor artisten har ansvaret for egen karriere. Målet er 
å se forbi generiske modeller og de overordnede perspektivene og slik 
danne et rikere bilde av de vurderingene som gjøres, og de menneskelige 
og mer personlige hensyn som tas av artister og profesjonelle bransjeak- 
tører. Det er en utfordring at analyser på bransjenivå og markedsnivå i 
liten grad fanger opp hvordan endring påvirker rammer og forutsetnin- 
ger på personnivå - hvordan endring kan føre til vanskeligheter med å 
opprettholde karrierer, og i verste fall føre til at man slutter. 

Kapittelet bygger på en serie dybdeintervjuer som ble gjort vinteren 
2019/2020 med ti profesjonelle norske artister og managere. I det følgende 

vil jeg beskrive et teoretisk bakteppe som intervjuene kan forstås i lys 
av, før jeg trekker frem funn fra forskningsintervjuene. Mot slutten av 
kapittelet vil jeg trekke noen slutninger som viser hvordan digitalisering 
virker inn på artistens posisjon i bransjen, særlig knyttet til opplevelser 
av forutsigbarhet og stabilitet i arbeidssituasjon og økonomi. 


Digitale endringer og nye posisjoner 
Artistkarrierer er usikre og forbundet med høy grad av risiko (Morrow, 
2018, s. 26-40). Denne usikkerheten og risikoen gjenspeiles i hvor- 
dan musikkbransjen investerer i talent og katalog, og den gjenspeiles i 
artisters portefølje og karrierer (Throsby & Zednik, 2011), hvordan man 
balanserer det kunstneriske og det kommersielle (Klein et al., 2017), og 
hvordan man forholder seg til andre aktører i verdikjeden (Mangset 
et al., 2018). At en karriere i musikkbransjen innebærer usikkerhet og 
stor grad av risiko, er likevel ikke noe nytt. Det er heller ikke trekk som 
er forbeholdt musikk; man finner tilsvarende forhold innen de fleste av 
kulturnæringene (Hesmondhalgh, 2013). Men, musikkbransjen har siden 
årtusenskiftet vært gjennom en rekke prosesser knyttet til digitalisering; 
prosesser som har hatt innvirkning på alt fra pengestrømmer og verdi- 
kjeder til aktørers roller og funksjoner (Hughes et al., 2016; Nordgård, 
2018; Wikström & DeFillippi, 2016). Nye digitale verktøy og plattformer 
har hatt stor påvirkning på hvordan musikk skapes, formidles og lyttes til, 
og har ført til endringer i hvordan sentrale aktører arbeider med musikk 
og i relasjon til andre aktører i verdikjeden (se f.eks. Mangset et al., 2018, 
eller Nordgård, 2017). Dette er utviklinger eller prosesser som er diskutert 
og debattert i akademiske så vel som profesjonelle og mer offentlige fora 
over lang tid. Og det er diskurser som er relativt komplekse og vanskelige 
å konkludere på idet de bygger på forskjellige faglige tilnærminger, samt 
fokuserer på forskjellige deler av musikkindustriene (som f.eks. forlagene, 
plateselskapene, artistene eller strømmetjenestene) og på forskjellige nivå 
(f.eks. individ- eller markedsnivå). 

Sentralt i disse diskursene er konsepter knyttet til artisten og musi- 
keren, og konsepter om grad av selvstendighet eller selvstyre i forhold til 
karriere og profesjonell utvikling. Digitale verktøy for å skape musikk 

er blitt billigere, bedre og mer tilgjengelige, og digitale plattformer og 
nettverk har gjort det enklere å formidle, distribuere og selge musikk til 
publikum (Spilker, 2018). Digitalisering har ført til økt fleksibilitet spesi- 
elt for artister og musikere, og mindre avhengighet til tradisjonelle pro- 
fesjonelle aktører. En viktig del av disse diskursene er konsepter knyttet 
til en mer artist-sentrert musikk økonomi (Tschmuck, 2016; Wikström, 
2020), hvor artisten i større grad er et nav og hvor profesjonelle forbindel- 
ser utfyller forskjellige, spesifiserte oppgaver. Slike arbeidsformer blir ofte 
referert til gjennom begrepet DIY - Do It Yourself, eller «gjør det selv», 
og ofte knyttet til konsepter og argument for disintermediation, altså en 
forbigåelse eller avskaffelse av profesjonelle mellomaktører i sektoren. 


Gjør det selv! 


Begrepet «gjør det selv» gir på mange måter feilaktige assosiasjoner til 
at artister i større grad gjør hele jobben selv, altså alene, noe som ikke 
alltid er like dekkende. En rekke aktiviteter knyttet til en artists karriere 
utføres av forskjellige aktører med kompetanser og nettverk knyttet til 
bestemte aktiviteter, som for eksempel regnskap, markedsføring, distri- 
busjon, konsertpromotering, osv. Hughes et al. (2016, s. 22—25) peker på at 
det er en viktig forskjell mellom en artist-sentrert modell og det man ofte 
kaller DIY. I det som Tschmuck (2016) og Wikström (2020) kaller den 
artist-sentrerte økonomien, jobber artisten med forskjellige profesjonelle 
aktører, som en entreprenør som kontrakterer forskjellige oppgaver til 
forskjellige partnere. Hughes et al. (2016) omtaler modellen som nettopp 
entreprenør-modellen og understreker at denne er forskjellig fra DIY ved 
at artisten faktisk ikke gjør alt selv, men snarere styrer prosessen. 
Konseptet DIY blir ofte brukt adskilt fra de teoretiske diskurser konsep- 
tet tilhører eller den historiske bakgrunnen for fenomenet (punk-scenen 
på 70-tallet). I tillegg til å forbindes med kulturelle og sjangermessige 
sider, representerer DIY-konseptet også noen ideer om makt, autentisi- 
tet og anti-kommodifisering av musikken (Jones, 2021, s. 63). Det ligger 
med andre ord noen konnotasjoner til både kunstneriske og politiske 
holdninger som sjeldent følger begrepet i mye av den offentlige og aka- 
demiske debatten rundt digitalisering og økte muligheter for at artister 

og musikere kan styre egen karriere. Begrepet har også konnotasjoner til 
at det å gjøre alt selv er selvvalgt og ønsket av artist, noe Spilker (2018) 
har imøtegått ved å vise til egen forskning på norske amatør- og semi- 
profesjonelle artister og produsenter og deres primære ønske om å sam- 
arbeide med profesjonelle aktører. Et vesentlig poeng i Spilkers forskning 
er at digitalisering definitivt tilbyr artister og produsenter helt nye mulig- 
heter for å «gjøre det selv», men samtidig viser han også at dette ikke 
nødvendigvis erstatter ønsket om å jobbe med profesjonelle aktører i 
musikkbransjen, også gjennom tradisjonelle ordninger slik som en plate- 
kontrakt med et etablert plateselskap. 

Som jeg har argumentert for andre steder (Nordgård, 2017) er den 
viktigste endringen som følger digitalisering kanskje ikke effekten dette 
har hatt på strukturene i verdikjeder, men graden av mobilitet i forhold 
til oppgaver og funksjoner, og videre hva en slik mobilitet av funksjoner 
betyr for de enkelte aktører. Det har vært en utbredt misforståelse om 
at digitalisering har ført til bortfall av enkelte sentrale oppgaver ved at 
digitalisering tilbyr nye og alternative måter å gjøre ting på. Harvard- 
professor Anita Elberse (2013) tilbakeviser på mange måter en slik opp- 
fatning og henviser til «The Iron Law of Distribution», som sier at det 
viktigste er funksjonen, eller oppgaven, og ikke hvem som utfører den. 
Det vil si, man kan alltids bytte ut aktører i en verdikjede, men hvis funk- 
sjonen er reell, må aktøren som bortfaller erstattes av en annen aktør. 
Et godt eksempel på dette er distribusjon, som fremdeles er en nøkkel- 
funksjon innen musikk selv om man har flyttet distribusjon fra trailer 
og båt, til kabler, koder og data. Poenget her er at mens det har vært mye 
fokus på digitale endringer i verdikjedene, er det viktig å huske at de 
fleste sentrale funksjoner og oppgaver som blir utført i musikkbransjens 
verdikjeder fremdeles er nødvendige og til stede, og at disse oppgavene 
ofte er høyst spesialiserte. Slike funksjoner kan riktignok utføres av en 
rekke aktører, men noen funksjoner utføres oftere og med større suksess 
av bestemte aktører (som f.eks. markedsføring, distribusjon, konsert- 
booking, management osv.). Likevel, et sentralt forhold ved digitalise- 
ring er nettopp mobiliteten til slike oppgaver, samt muligheten for at 
disse funksjonene, eller oppgavene, ofte ender opp hos artisten - man 
gjør det bare selv. Dette kan på mange måter ses på som selve kjernen i 

DIY-modellen. Men, disse endringene har også ført til noen misforståelser 
med tanke på hvordan modellene ser ut og hva de innebærer. Hughes et 
al. (2016) er inne på dette når de skriver at mens DIY-modellen for mange 
er en nødvendighet i en tidlig fase av karrieren (s. 25), innebærer det også 
en massiv arbeidsmengde som for mange gjør det vanskelig å konsentrere 
seg om musikken. De argumenterer videre med at snarere enn at digita- 
lisering har ført til at man har forlatt den tradisjonelle lineære modellen, 
hvor forskjellige musikkbransjeaktører fungerer som gatekeepere, så har 
man gått over til en mer sirkulær modell. I denne modellen er artisten, 
bransjen og publikum i en relasjon hvor påvirkning kan gå i flere retnin- 
ger (Hughes et al., 2016, s. 30). 


Skjulte kostnader 


Det finnes noen skjulte kostnader ved å jobbe med musikk, og det er 
ting som kan tyde på at disse kostandene øker når man står alene. I 2020 
publiserte Sally Anne Gross og George Musgrave boken Can Music Make 
You Sick? Measuring the Price of Musical Ambition (Gross & Musgrave, 
2020). I boken setter forskerne søkelys på de helsemessige kostnadene 
ved å jobbe med musikk og et særlig fokus på mental helse. Basert på en 
omfattende spørreundersøkelse i samarbeid med Help Musicians UK har 
forskerne kartlagt i hvor stor grad forskjellige aktører som jobber med 
musikk har opplevd panikkangst og depresjon. Arbeidet deres avdekker 
to viktige forhold: For det første har musikksektoren en høy andel perso- 
ner som har opplevd panikkangst eller høy grad av angst (71 %) og depre- 
sjon (68 %). For det andre øker denne andelen for dem som i større grad 
jobber alene (Gross & Musgrave, 2020, s. 35). Undersøkelsen deres viser 
at soloartister, låtskrivere og DJ-er i høyere grad har opplevd angst eller 
depresjon (76-77 %) enn band-medlemmer og live-crew (55-65 %). Tallene 
baseres på selvrapportering og er ikke tidsspesifikke, slik at nøyaktig 
sammenlikning med nasjonale statistikker ikke er helt enkelt. Det er også 
lite sannsynlig at tallene kan overføres til Norge uten noen viktige juste- 
ringer som tar høyde for norske forhold. Men, når Gross og Musgrave for- 
klarer hvorfor man ser disse tallene, peker på de på forhold som resonerer 
med forskningsintervjuene dette kapittelet bygger på, og som videre kan 

knyttes til digitale, fleksible og mer uavhengige artist-karrierer, beskrevet 
som artist-sentrert økonomi (Tschmuck, 2017), eller DIY (Jones, 2021). 
Gross og Musgrave peker særlig på arbeidsmengde, arbeidstyper og øko- 
nomisk usikkerhet (Gross & Musgrave, 2020, s. 42). De skriver at på tross 
av stor arbeidsinnsats, melder de aller fleste at de sliter med å få endene 
til å møtes - økonomien er vanskelig og uforutsigbar. Videre knytter 
undersøkelsen deres mental helse til forståelse og opplevelse av verdi ved 
det som skapes, og former for avhengighet av digitale tilbakemeldinger 
og bekreftelser (Gross & Musgrave, 2020, s. 65). Ikke minst tar Gross og 
Musgrave et oppgjør med akademisk og journalistisk litteratur som i 
stor grad har knyttet digitalisering til forventinger om økt kontroll blant 
artister og musikere, og en demokratisering av gatekeeper-funksjoner 
og bransjestrukturer: «Our view is that contemporary ideas of artistic 
empowerment in the digital age are dangerous, as they reinforce an idea 
of individualized entrepreneurial control which is largely illusory» (Gross 
& Musgrave, 2020, s. 61). 


Ti norske artister og managere 


Dette kapittelet bygger pa data samlet inn i forbindelse med et samar- 
beidsprosjekt mellom undertegnede og Roderick Udo ved Hoegschool 
Utrecht University of Applied science. Prosjektet i samarbeid med Udo 
bygger pa en serie med dybdeintervjuer med 39 artister og managere fra 
Belgia, Nederland og Norge, mens i dette bidraget har jeg kun konsentrert 
meg om Norge og 10 dybdeintervjuer med norske artister (8) og mana- 
gere (2). Intervjuene er semi-strukturerte og er gjennomfort vinteren 
2019/2020, altså før covid-19. Alle artister er profesjonelle, i den forstand 
at de lever av musikken sin. Flere av intervjuobjektene spiller i etablerte 
band med internasjonal suksess, mens enkelte av artistene er i en tid- 
lig fase av sine karrierer. Begge managerne jobber med noen av Norges 
største artister, og i begge tilfeller har man et etablert internasjonalt 
marked for artistene. Intervjuobjektene består av 5 kvinner og 5 menn. 
Datainnsamlingen og prosjektet med Udo er et større initiativ som foku- 
serer på artisters finansieringsmodeller og vil bli publisert ved en senere 
anledning. Forskningsintervjuene har vært åpne og eksplorative, hvor 


205 


KAPITTEL 8 


dataene i stor grad har diktert retning og fokus (Kvale, 1996). Intervjuene 
har skjedd gjennom avtalte intervjuer, fysisk eller på Zoom, og har fulgt 
en fast intervjuguide. Alle intervjuene er transkribert og har blitt analy- 
sert i henhold til Harry Wolcotts modell med tre nivåer, eller faser, for 
innsikt: description, analysis og interpretation (1994). Dette er prinsipper 
for å utvikle konsepter eller kategorier med forklaringsverdi ut over det 
rent deskriptive. 

Basert på de ti intervjuene vil jeg i det følgende presentere noen tema 
som virker sentrale for å forstå artisters økonomi, arbeidsvilkår og profe- 
sjonelle hverdag. Dette er tema som går igjen i intervjuene, og som dekker 
problemstillinger som synes særlig sentrale for artistene og managerne. 
Til en viss grad utfordrer de også noen etablerte syn på hvordan norske 
artister jobber og tenker. Enkelte av temaene må også ses i lys av de for- 
ventningene som har vært til en digital musikkbransje, og det er naturlig 
å også diskutere funnene ut fra teori knyttet til dette. Dette vil bli gjort i 
siste del av kapittelet. 


Økonomi er viktig, økonomi bestemmer 


Økonomi beskrives av de aller fleste som vanskelig. Det er et gjennom- 
gående tema blant artister og managere at musikkbransjen har blitt van- 
skeligere og mer komplisert, med mindre penger tilgjengelig både fra 
innspilt musikk og fra live-fremføringer. Her er det variasjoner i datama- 
terialet, men økonomi blir generelt beskrevet som komplekst og med store 
kontraster. Artistene beskriver perioder hvor det kommer inn mye pen- 
ger, og perioder hvor det kommer inn lite. Enkelte, også kjente og etablerte 
navn, beskriver perioder med dårlig økonomi - perioder hvor man ville 
blitt kategorisert som fattig. Flere av artistene beskriver økonomi som et 
konstant bekymringspunkt, og én artist uttrykker at det «går på psyken 
løs» og gjør at vedkommende vurderer å slutte med musikk. Et gjennom- 
gående tema hos flere av dem som beskriver økonomi som en bekymring, 
er at man «lærer seg å stå i det» og at det er en egenskap man må ha for å 
tåle det, for «ikke å få panikk», som en av artistene beskriver det. 

Dette siste momentet blir også berørt av en annen artist - at man må 
lære seg teknikker for å håndtere sine økonomiske bekymringer. Denne 

artisten er en anerkjent musiker som har hatt nasjonal og internasjonal 
karriere siden begynnelsen av 2000-tallet, og som i dag har en karriere 
de fleste ville beskrevet som en suksess. Likevel beskriver artisten at hun 
i lang tid har hatt bekymringer rundt økonomi, men at hun etter hvert 
har bestemt seg for å se bort fra det, eller finne måter å overkomme disse 
bekymringene: 


Jeg har tatt et ganske aktivt valg i å ikke bekymre meg, fordi det tar så vel- 
dig mye tid og energi. Jeg har alltid klart meg, så nå tenker jeg, hver gang 
jeg bekymrer meg litt, at jeg er i en bedre posisjon enn jeg noen gang 
har vært i. Jeg har alltid klart meg før, så det finnes ingen grunn til at jeg 
ikke skulle klare meg nå. Så, derfor bekymrer jeg meg mindre og mindre. 


(artist) 


Intervjuer: Hvis du bekymrer deg for økonomi, hva ville være en typisk grunn 
til at du skulle bekymre deg? 


At man aldri vet når man skal få nye penger. Altså, jeg vet jo ikke, det er aldri 
noe fast. Med låtskriving kommer det inn penger relativt fast. Da vet jeg at jeg 
får penger fra TONO, fire ganger i året. Men jeg vet ikke om det begynner å 


minske eller om det kommer inn nye penger? (artist) 
Intervjuer: Så, usikkerheten? 


Usikkerheten. Men, jeg hadde jo bekymret meg veldig mye mer om ikke det 
hadde vært for at jeg hadde bestemt meg for at jeg ikke skal gjøre det, altså 
bekymre meg. Jeg tror hvem som helst andre, med min økonomi, hadde hatt 


grunn til å bekymre seg. (artist) 


Sitatet over resonerer med hva flere av de andre intervjuobjektene også 
beskriver - at økonomi er noe som bekymrer dem, eller burde bekymre 
dem. Bekymringer knyttes til usikkerhet rundt hvor mye penger som 
kommer inn og når disse pengene kommer. Selv om bekymring knyttet 
til økonomi er mer eksplisitt hos noen intervjuobjekter enn andre, ligger 
økonomi som et bakteppe med innvirkning på hvordan artistene orga- 
niserer sitt virke. For noen ligger det som en begrunnelse for samarbeid 
med profesjonelle partnere - man ønsker noen å samarbeide med rundt 
økonomiske og strategiske valg. Dette innebærer ikke nødvendigvis at 

artistene ikke kan eller ikke ønsker å kontrollere sin egen økonomi, sna- 
rere tvert imot. De aller fleste artistene som er intervjuet beskriver seg 
selv som flinke i forhold til det økonomiske. Det handler mer om å ha 
noen man kan samarbeide med, kanskje særlig om økonomi. En av de 
to managerne refererer til økonomiske vurderinger og viktige beslutnin- 
ger som gjøres sammen med artist på et tidlig tidspunkt for at artisten 
kan fokusere mer på å jobbe med musikken. Det vil si, for at artisten 
skal være mindre avhengig av annen inntekt utenfor musikk, såkalt 
porteføljeøkonomi (Throsby & Zednik, 2011), så jobber man tidlig med å 
sikre artisten en minimumsinntekt. I noen tilfeller innebærer dette også 
et lån fra management, for å sikre at artisten kan fokusere på og jobbe 
med musikken. 

Finansiering skjer ofte gjennom forskjellige typer lån eller forskudd, 
noe som er en vanlig måte for hvordan artistkarrierer etableres og 
finansieres. Det er likevel en viktig endring som flere, spesielt mana- 
gerne, trekker frem, nemlig at det er vanskeligere å få store forskudd fra 
plateselskap eller forlag. Og, kanskje enda viktigere, hos to av intervju- 
objektene beskrives forskudd fra plateselskapene som mindre attrak- 
tivt. Disse to melder at de heller tar forskudd fra live-inntekter snarere 
enn plateselskapene eller forlagene. Dette velges fordi disse inntektene 
anses som sikrere, og de muliggjør å inngå i andre former for avta- 
ler med plateselskapene med større økonomisk fordel for artist og hvor 
plateselskapene i mindre grad eier plateinnspillingen og dermed en 
mindre andel av fremtidige inntekter. Dette er en interessant endring 
i forhold til hva som tradisjonelt har vært en funksjon hos plateselska- 
pene og forlagene, altså å gi forskudd til plateinnspillinger (Tschmuck, 
2017, S. 85-87), men kanskje enda mer med tanke pa covid-19 og de kon- 
sekvenser pandemien har hatt og potensielt vil ha på sektoren i lang tid. 
En av managerne som ble intervjuet vinteren 2019, kun et par måneder 
før pandemien førte til at live-sektoren ble tvunget til å stenge, forklarte 
hvordan den nye utgivelsen til en av managerens artister ble finansiert 
gjennom forskudd fra live-agent, basert på forventede inntekter fra fes- 
tivalsommeren 2020. Dette ble sett på som den sikreste finansieringen 
og en måte å sikre et bedre utgangspunkt for albumet ved at man ikke 
var nødt til å gi fra seg for mye av rettighetene og dermed fremtidige 

inntekter fra innspilingen. I dag vet vi dessverre at festivalsommeren 
2020 ble kansellert som følge av pandemien, og følgelig at festivalinn- 
tektene ikke ble noe av. Det er uvisst hvordan akkurat dette forskuddet 
ble løst - hvorvidt det ble tilbakebetalt av en artist som ikke kunne 
gjennomføre sine forpliktelser, eller hvorvidt agent eller festivaler ble 
sittende igjen med regningen. Forhåpentligvis ble tapet dekket inn av 
norske støtteordninger til covid-19-relaterte tap og formidlet i henhold 
til støtteordningenes formål. 


Inntekter fra konsert- og festivalmarkedet 


Inntekter fra konserter og festivaler er viktig og trekkes frem av de aller 
fleste som er intervjuet. Men, det er også noen vesentlige forskjeller blant 
intervjuene når det gjelder hvor viktig disse inntektene er. Her er det 
naturligvis forskjeller mellom artistenes profiler, marked, sjanger og stør- 
relse, men til sammen beskrives inntekter fra konsert- og festivalmarke- 
det på en måte som kan moderere hvordan vi oppfatter viktigheten av 
denne typen inntekter. 

En av artistene som er blitt intervjuet forklarer at live-markedet for 
henne har endret seg. Hun sier at det har blitt vanskeligere, og at kon- 
kurransen har blitt hardere. Økonomisk melder artisten at honorarene 
har stått mer eller mindre stille for klubb-konserter de siste ti årene. 
Hun forklarer at det virker å være en stor vekst i honorarene på topp- 
artistene, men at det står ganske stille for de mindre artistene, og særlig 
dem som retter seg mot klubbene og de mindre konsertstedene. Det 
samme beskrives av en annen artist, som litt humoristisk legger til at 
«undergrunns-popen» er blitt den nye jazzen — underforstått at hun selv 
lager undergrunns-pop, og at dette har overtatt posisjonen til det hun 
oppfatter å være en tradisjonelt sett smalere sjanger, jazzen. Artisten 
forklarer at der hun tidligere trakk 300 publikummere på klubbkon- 
serter i Norge, trekker hun i dag 40-50. Her kan det selvfølgelig inn- 
vendes at karrierer endrer seg, og at den status man har i en periode 
ikke nødvendigvis er den samme som i en annen periode. Artistens 
budskap er likevel at live-inntekter er usikre, og også gjenstand for store 
svingninger. 

Men, det er også et annet poeng som trekkes frem når det gjelder kon- 
sert- og festivalinntekter, nemlig at man må skille mellom brutto og netto. 
Selv om det kan være stor omsetting fra livemusikk, kan det også være 
store utgifter knyttet til produksjon, reise og annet. Den ene manageren 
som er intervjuet anslår at en av hans artister, med en årlig omsetning 
fra konserter og festivaler på rundt 20 millioner kroner, kun sitter igjen 
med 10-20 %. Dette er selvsagt også penger, men til sammenlikning får 
samme artist inn ca. 10 millioner fra synkroniseringsrettigheter, en inn- 
tektskilde knyttet til synkronisering av innspilt musikk til bilde — fjern- 
syn, reklame og film. Managerens poeng er at selv om omsetningstallene 
i livesektoren er store, er de sjeldent beskrivende for inntektene til artist. 
Dette er vurderinger som deles av de fleste av intervjuobjektene. En 
mannlig artist som jobber med et større, internasjonalt anerkjent band, 
beskriver turnevirksomhet som et stort tapsprosjekt. Ettersom band og 
crew utgjør et relativt stort antall mennesker, er det få (om noen) turneer 
hvor de faktisk ender opp med et overskudd. På den annen side forteller 
samme person at de heller ikke tjener penger fra hverken fysisk eller 
digitalt innspilt musikk - at de ikke har sett noe penger komme inn 
fra plateselskapene her heller. Han begrunner dette med at han antar at 
utgivelsene ikke har betalt seg selv enda - at plateselskapet ikke har fått 
dekket sine utgifter — og at det dermed ikke er noe overskudd å videre- 
formidle fra artist. På tross av dette tjener artisten og musikeren godt. 
Pengene tjenes gjennom annen kreativ jobbing, slik som å være produ- 
sent for andre, gjennom forskjellige typer bestillingsverk og annet, og 
disse inntektene henger delvis sammen med artistens brand gjennom 
bandet. Dette kan på sett og vis også ses på som porteføljekarrierer, slik 
Throsby og Zednik beskriver (2011), bare at porteføljen befinner seg 
innenfor musikksektoren, ikke spredd utover engasjement som ikke har 
noe med musikk å gjøre. 

En annen interessant dimensjon ved live-musikk, som blir trukket 
frem av en av artistene som intervjues, er forholdet mellom økonomi og 
kreative, artistiske ambisjoner. Artisten trekker frem hvor viktig kon- 
serter og turneer er for bandets økonomi. Dette er et band som har vært 
signert til et såkalt major-selskap tidligere (Warner, Sony og Universal), 
og som har et godt etablert norsk og internasjonalt publikum. Han 

omtaler bandet som en legacy-act — altså et band som for lengst er eta- 
blert som en merkevare, med et stort publikum og som troner øverst 
på festivalprogram i innland og utland. Dette er noe bandet følgelig er 
glade for og søker å bevare. På den annen side problematiserer musike- 
ren det standardiserte og formaterte man står i fare for å gjøre seg selv 
avhengig av. 


Live-markedet har for så vidt blitt ganske lukrativt med tiden. Det er stadig 
bedre betalte konserter i et internasjonalt festivalmarked hvor honorarene 
er gode. Ikke bare i Skandinavia og Norden, men også egentlig i alle marke- 
der. Og, det oppleves som godt betalt for lite innsats egentlig. Det er såpass 
godt betalt at man jobber for å beholde den posisjonen, så det gjør at man 
satser mer på live-biten. Men det får også noen kunstneriske konsekven- 
ser på den måten at live-fremførelsen blir mer rettet inn mot å levere en 
pakke, kanskje utfordre mindre. Det handler mer om å levere hitsene og gå 
gjennom et slags ritual. Så litt standardisering blir det. Også gjør det at man 
personlig, hele tiden, må overveie hva man egentlig driver med. På hvilken 
måte driver man på med musikk? Da må man nok dessverre si at det blir 
mindre kunstnerskap, mindre kreativitet og mer reising og standardiserte 


konserter. (artist) 


I forlengelse av dette nevner samme artist at han finner det kreative i 
studio og i det å spille inn musikk. Han forklarer at det er dette han har 
likt best, og som han finner mest kreativt. Han sier også at det var noe 
med arbeidsmåten før, når den var mer sentrert rundt albuminnspillin- 
gen, som savnes. 


Det var slike behagelige sykluser for artister på 90-tallet. Særlig hvis man hadde 
en major-label-kontrakt som gikk på det at du kunne få et forskudd og så kunne 
du være lenge i studio og bruke mye tid og lage gode plater. Og disse platene 
fikk en mottakelse — de ble sett og hørt, på en måte. Det gjør det jo meningsfylt. 
Og så opplevde man å tjene litt penger på radio og CD-salg, og selvfølgelig 
turneene som fulgte. Og når lanseringen var ferdig, så kunne man få et nytt 
forskudd og komme i gang med et nytt prosjekt. Dette tror jeg nok er en syklus 
som har forvunnet, i dag må du være aktiv hele tiden og på litt andre måter. 


(artist) 

Innspilt musikk, fremdeles helt sentralt for artist 


Innspilt musikk, gjennom fysiske plater eller digital strømming, er frem- 
deles en sentral inntekt for mange. Men, økonomien og pengestrømmene 
har endret seg de siste årene som følge av digitalisering, og det samme 
har forholdet til plateselskapene (se f.eks. Hughes et al., 2016). Digitale 
endringer har muliggjort flere måter å spille inn og gi ut musikk på, som 
ikke er avhengig av et tradisjonelt plateselskap og tradisjonelle platekon- 
trakter. Disse endringene refereres til i intervjuene, og særlig blant de 
artistene som har hatt lengre karrierer og som har hatt et profesjonelt 
forhold til et plateselskap i tiden før de prosessene man ofte assosierer 
med begrepet digitalisering tok til rundt 2000-tallet. Det er likevel ikke 
bare disse artistene som peker på endringene som har skjedd med inn- 
spilt musikk. Vurderinger knyttet til innspilt musikk og hvordan infor- 
mantene forholder seg til plateselskapene trekkes også frem av de andre 
artistene og managerne. I likhet med artisten som refereres til i avsnittet 
over, så er innspilt musikk viktig for alle som er intervjuet. Der det finnes 
vesentlige forskjeller, er hvordan artistene jobber med innspilt musikk og 
hvordan plateinnspillinger finansieres og eies. 

En innspilling, enten et album, en EP eller en singel, kan finansieres 
på en rekke måter og med forskjellige former for samarbeid og eierskap. 
Blant artistene og managerne som er intervjuet finner man hele spek- 
teret av samarbeid - fra de mer klassiske avtalene med et av de store 
plateselskapene som gir artist et forskudd til å gå i studio og spille inn, 
til artister som eier og gjør alt selv. Det kan være forskjellige grunner for 
hvilken modell som velges, og i enkelte tilfeller er det slett ikke sikkert 
at det er en valgt modell, men snarere den eneste modellen tilgjengelig. 
Det er likevel to forhold som synes viktige, og som jeg har lyst til å 
nevne i forbindelse med platebransjen og økonomien knyttet til innspilt 
musikk. 

For det første handler det om transparens og innsyn. Flere av artistene 
jeg har intervjuet, og som har eller har hatt en mer klassisk avtale med 
et plateselskap, melder at de sjeldent eller aldri har får noen avregning 
fra innspilt musikk. Dette kommer særlig frem blant de artistene som 
tidligere var signert til et major-selskap og som mottok et stort forskudd 
på den tiden hvor plateselskapene gjorde slikt. Flere av disse artistene 

beskriver samarbeid som i stor grad preges av å ikke vite hva som er øko- 
nomien ved et prosjekt, hverken når det gjelder inntekter eller gjeld knyt- 
tet til en utgivelse. Enkelte melder at de aldri har fått noen avregning, 
men de antar at dette skyldes at innspillingen enda ikke er «recoupet», 
altså at kostnadene er betalt tilbake. Men, og dette er det viktigste: de 
vet ikke. Enkelte av artistene nevner dette som en grunn til at de velger å 
gjøre mer selv, og heller velger å inngå en såkalt lisensavtale hvor artisten 
eier plateinnspillingen og lisensierer den til plateselskapet, eller distri- 
busjonsavtale hvor plateselskapet kun står for distribusjonen av musikk 
(fysisk og/eller digitalt). Dette med innsyn og transparens er viktig, og for 
noen, så viktig at man har valgt bort det tradisjonelle samarbeidet med 
et plateselskap for å ha mer kontroll over en såpass grunnleggende del 
av egen karriere. Deler av dette med innsyn og transparens bør også ses 
i lys av bekymringene beskrevet ovenfor og som knyttes til usikkerhet, 
det å ikke vite. Det er en kostnad ved det å ikke vite, og særlig hvis store 
deler av ens økonomi preges av usikkerhet, og det er dermed forståelig 
om enkelte artister velger avtaleform med plateselskap basert på grad av 
innsyn og kontroll. 


Offentlig støtte: Stabilitet og sykluser 


Forskjellige former for offentlig støtte blir trukket frem av flere som en 
mye brukt måte for å få finansiert musikken sin. Dette gjelder både det 
å søke stipend gjennom forskjellige legat, gjennom musikkorganisa- 
sjoner slik som TONO eller FFUK, eller gjennom offentlige institusjo- 
ner slik som Kulturrådet eller fylkeskommuner. Her det noe forskjell 
mellom dem som er intervjuet, hvor noen nesten ikke forholder seg til 
det å søke offentlig støtte i det hele tatt, mens andre nærmest har dette 
som sin viktigste finansieringsmodell. Særlig én artist trekker frem 
dette med å søke offentlig støtte eller stipend som en foretrukket måte 
å finansiere musikken sin. Hun begrunner det på flere vis, både at det 
har en viss grad av stabilitet, at det passer hennes arbeidsmåte, samt 
at hun liker å tenke på det at det finnes noen som gir støtte til musikk 
som ikke nødvendigvis har et stort publikum, men som likevel synes 
å være viktig: 


213 


KAPITTEL 8 


Det er enklere med søknader, for det er mer en sånn «loner-jobb» som 
du bare presser deg gjennom og sender inn. Og det er blitt en sånn ruti- 
ne-ting også, som gjør at jeg tåler bedre hvis det blir avslag. Jeg ser hvem 
som får og det er alltid bra folk, og så blir det litt sånn annet-hvert-år, litt 
sånn «hver sin gang» på en måte. [...] Og så er det jo det at noen likevel 
finner verdi i at du fortsetter å skape, som jeg liker. Selv om du ikke er på 
toppen av listene eller streames millioner av ganger, så kan noen sitte i et 
utvalg og tenke at det er viktig å ha med disse her også, at det er viktig med 


bredden. (artist) 


Artisten over er ikke alene om å søke offentlig støtte. Begge managerne 
nevner at de også har søkt offentlig støtte, men at de har mindre fokus 
på dette. Den ene manageren sier at de leverer inn en rekke søknader, 
men at dette krever veldig mye arbeid. Han er også i tvil om hvor- 
vidt inntektene forsvarer arbeidsmengden. Han forteller at de har en 
rekke arrangementer og aktiviteter som de har ansvaret for og som de 
søker støtte for å kunne gjennomføre. Under intervjuet forteller han at 
teamet hans bare den dagen intervjuet foregikk hadde ansvaret for fire 
konserter, og at de dagen etter hadde tre konserter. På ett tidspunkt, 
forklarer han, hadde de inne 200 søknader for å finansiere til sammen 
én million kroner. Han forklarer at det er veldig mye arbeid som må 
gjøres for å få inn disse pengene, og han beskriver en urettferdighet 
i forhold til andre kunstformer som får betydelig mye mer i offent- 
lig støtte uten å måtte søke for hvert enkelt arrangement. Et annet 
moment som trekkes frem av en av managerne, er at det å søke offentlig 
støtte også muliggjør offentliggjøring av økonomiske forhold som man 
av forskjellige grunner ikke ønsker belyst i offentligheten. Manageren 
nevner spesielt en episode hvor VG gikk gjennom alle søknadene som 
var levert inn til en ordning og beskrev i en artikkel inntekter og øko- 
nomi til en av artistene de jobber med. Et viktig moment her, som hen- 
ger sammen med forhold beskrevet over i avsnittet om live-økonomi, 
er at dersom journalisten ikke forstår live-økonomien, eller forskjellen 
på brutto- og nettoinntekter, så tegnes et veldig misvisende bilde av 
inntektene til artist. Han forklarer at det er vanskeligheter knyttet til å 
offentliggjøre denne type informasjon, men enda mer hvis tallene som 

presenteres er med på å skape et feilaktig bilde av artistens økonomi 
og karriere. 

Når det gjelder offentlig støtte er det et tydelig skille mellom dem 
som jobber alene og dem som jobber tett med et plateselskap eller 
management. Selv om alle på forskjellig vis virker å benytte seg av 
ulike former for offentlige støtteordninger, er det tydelig at for enkelte 
av dem som velger å jobbe alene, så er denne formen for finansiering 
viktig. 


Fastlønn og forutsigbarhet 


I løpet av intervjuene dukket det opp en modell som sjeldent diskute- 
res i populærmusikk-forskning, eller i det offentlige, men som virker å 
representere en interessant måte å skape et økonomisk samarbeid mel- 
lom artist og musikkbransje, nemlig forskjellige former for fastlønn. I to 
tilfeller nevnes det modeller hvor artist hever fastlønn. I ett tilfelle skjer 
dette gjennom plateselskap, og i det andre tilfellet er det manager som 
betaler ut fastlønn til sine klienter, noe som kanskje er mer utbredt enn 
i det første tilfellet. Det å gi artistene lønn begrunnes av manager på føl- 
gende måte: 


Det er rett og slett fordi at jeg så ganske tidlig at når vi jobbet med [inter- 
nasjonal artist] at dette gir ingen mening for henne. Altså at hun ikke skulle 
ha noe igjen for å jobbe så hardt. Og at vi liksom skal ta alle pengene som 
hun får i forskudd? Det første forskuddet hun fikk var på 50 000 kroner fra 
en publisher, og jeg sa til henne at, okei, du kan ikke få ut de 50 000 nå. Jeg 
bryr meg ikke om våre 20 %, for dette er en investeringsperiode, men jeg må 
leve, eller så kan jeg ikke gjøre avtaler for deg. Du må også leve, så da begyn- 
ner vi med en liten lønn på 5 000 kroner i måneden til deg. Og da blir hun 
kjempeglad og superinspirert. Det handler litt om, som [annen artist]. Hun 
bor hos moren og faren sin fremdeles, og jeg har sagt til henne at hun må 
flytte til byen, slik at vi får mer tid sammen og mer tid til å jobbe. Og da får 
hun 10 000 kroner i måneden, som gjør hun kan flytte til byen. Hun slipper 
å jobbe på siden, hun lever på ingenting, men 10 000 kroner går akkurat. 


(manager) 

I tilfellene ovenfor er det kanskje ikke snakk om at artisten er på fastlønn, 
men snarere en ordning artist har med manager hvor samarbeidet regule- 
res gjennom en fast inntekt eller overføring. Ordningen gjøres for å skape 
en stabilitet, for å gi artist tid og rom til å jobbe med musikken. Og til en 
viss grad innebærer det også at manager tar en viss risiko ved å forskuttere 
deler av lønnen, slik han har gjort med den nye artisten. En annen form 
for fastlønn dukket opp i samtale med en artist som til en viss grad jobber 
alene og har stor grad av ansvar for egen karriere og økonomi, men som 
også har en avtale med plateselskapet sitt om fastlønn. Lønnen som betales 
fra plateselskapet er lav, men den er regelmessig, og den bidrar til at artisten 
alltid vet at det kommer inn et minimum av kroner på konto hver måned. 
Artisten beskriver sitt forhold til plateselskapet som godt og tillitsfullt — at 
plateselskapet er hennes viktigste businesspartner. En viktig del av dette 
eksempelet er at artisten det er snakk om også er samme artist som ovenfor 
beskriver at nettopp økonomi er en stor bekymring og en vesentlig grunn 
til at hun vurderte å slutte — å gi opp karrieren som musiker. Hun tenker at 
for mange burde det å tenke fastlønn være en foretrukket modell: 


Det er jo ikke til å stikke under en stol at vi er egentlig ... Altså at mange av oss 
burde hatt en ni-til-fire-jobb og at det hadde vært bra for oss å ha en økonomisk 
trygghet. Så sånn sett så er jo den månedslønnen fra plateselskapet med på å 
hjelpe litt. Og det er jo egentlig en veldig bra modell som mange flere burde 
følge. (artist) 


Samarbeid, stabilitet og forutsigbarhet: 
Hvordan finne balanse? 


Det er to røde tråder som går igjen i dette kapittelet og som bør trekkes 
frem: (1) grad av og form på samarbeid mellom artist og øvrig musikk- 
bransje, og (2) grad av stabilitet og forutsigbarhet for artist. Begge disse 
trådene kan direkte eller indirekte ses i lys av digitalisering, og jeg vil på 
slutten her forsøke å utdype dette noe. 

En rød tråd i forskningsintervjuene er referanser til forskjellige behov 
for stabilitet. I noen tilfeller gjelder dette mer generelle utfordringer 
knyttet til hvordan man overkommer usikkerheten ved å gi ut musikk 

og å bygge artistkarrierer. Dette gjelder for eksempel samarbeidet mel- 
lom plateselskapet og artisten som gikk inn på en fastlønnsordning, eller 
artisten som beskriver offentlige støtteordninger som den foretrukne 
finansieringsformen. Forutsigbarhet anses som viktig i en bransje hvor 
suksess er høyst usikkert. Men man kan også se stabilitet i forhold til 
hvordan enkelte beskriver større bransjeendringer, for eksempel gjen- 
nom referanser til «de gamle syklusene» med plateinnspilling, plateslipp 
og turne, for så å gjenta prosessen, eller endringer i konsert- og festi- 
valmarkedet. Her har det vært store endringer de siste par tiårene, noe 
som også er godt dokumentert og som langt på vei knyttes til digitale 
endringer (Barlow & Morrow, 2021; Hughes et al., 2016; Krueger, 2019). 
Josh Barlow og Guy Morrow (2021) deler artisters økonomi i to hoved- 
deler: arbeidsinntekt og kapitalinntekt, hvorav den førstnevnte knyttes 
til innspilt musikk og den sistnevnte til konserter og festivaler. Dette er 
forskjellige typer inntekter, men de hører tett sammen og påvirkes begge 
av digitalisering (Barlow & Morrow, 2021; Montoro-Pons & Cuadrado- 
Garcia, 2011). Og mens digitalisering i hovedsak har vært knyttet opp 
mot endringer i platemarkedet, må den også ses i sammenheng med 
endringer i konsert- og festivalmarkedet - og da særlig en økonomisk 
konsentrasjon blant de aller største artistene (Krueger, 2019), slik flere av 
artistene peker på. 

Digitalisering har ført til endringer i tradisjonelle verdikjeder (Elberse, 
2013) og åpnet for større fleksibilitet og flere muligheter for artister til 
å påta seg flere oppgaver (Nordgård, 2017). Deler av denne utviklingen 
bør ses i sammenheng med diskurser om artisten som entreprenør, eller 
artrepreneur (Hoffman et al., 2021), eller modeller som på forskjellig vis 
plasserer artisten i sentrum og hvor profesjonelle partnere i varierende 
grad utfører oppgaver (Tschmuck, 2016). Felles for mye av litteratu- 
ren som omhandler digitalisering innen musikkbransjen, er at digitale 
endringer har ført til nye muligheter og økt grad av fleksibilitet. Dette er 
det ingen grunn til å bestride. Men det er grunn til å merke seg at svært 
mange av intervjuene som dette kapittelet bygger på, beskriver relativt 
tradisjonelle former for samarbeid og finansiering, gjennom plateselskap 
og management, med forskudd fra både platesalg og konsertbilletter, eller 
gjennom offentlige støtteordninger. Og det som denne forfatter opplever 

som det mest innovative i intervjuene, nemlig artister som har fastlønn 
fra plateselskaper, kan vanskelig sies å være økonomisk revolusjonerende. 
Akkurat dette med fastlønn virker viktig og er en relativt lite beskrevet 
modell i populærmusikken. Det er en modell som i liten grad harmone- 
rer med konsepter knyttet til entreprenørskap og DIY. Men, fastlønn er i 
stor grad knyttet til et ønske om stabilitet, eller økonomisk forutsigbar- 
het, i det minste i løpet av deler av karrieren. Og selv om de aller fleste 
av artistene og musikerne jeg har intervjuet har svært god forståelse av 
eget virke og egen karriere, virker det som om samarbeid med forskjel- 
lige profesjonelle partnere i musikkbransjen er viktig for å utvikle kar- 
rieren og for å skape mer stabile og forutsigbare økonomiske rammer. 
Selv om flere av dem jeg har intervjuet helt sikkert ville blitt kategorisert 
som DIY, virker dette å være en lite passende beskrivelse av hvordan de 
jobber. Nesten ingen av dem kan sies å jobbe helt alene. De fleste jobber 
nesten alene, men med forskjellige former for samarbeid med forskjellige 
partnere, veldig i tråd med Hughes et al.s (2016) entreprenørmodell, eller 
den artist-sentrerte modellen (Tschmuck, 2016; Wikström, 2020). Men, 
innenfor denne modellen er det et vell av variasjoner, og det er en rekke 
vanskelige vurderinger som ligger til grunn for de enkelte valg. 
Økonomi er et viktig tema som kan ses i sammenheng med både ønsker 
om stabilitet og forutsigbarhet, og i forhold til former for samarbeid med 
profesjonelle partnere. Økonomiske vurderinger skjer ofte ut fra artis- 
tiske ambisjoner og mål, så vel som økonomiske rammer og mulighe- 
ter. Dette er vanskelige forhold å balansere, noe som også gjenspeiles i 
intervjuene. Alan B. Krueger (2019) gjør et poeng ut av at penger ikke er 
alt når han skal beskrive musikkbransjens logikker og dynamikker. Han 
skriver at en vesentlig del av musikkøkonomien knyttes til formidling av 
følelser i en eller annen form, men at følelser også påvirker valg som tas, 
både økonomiske og kreative. En slik balanse, eller et mål om balanse, 
er lett gjenkjennelig i intervjuet med artisten som pekte på turnelivet 
som rutinepreget, men godt betalt, og studioinnspilling som det kreativt 
inspirerende. En mangel på økonomisk balanse, eller bærekraft, er for 
øvrig et tema som er gjennomgående hos de aller fleste av intervjuene. 
Også her er det nødvendig å peke på digitale endringer som har ført til 
en økonomisk dreining fra platemarkedet til konsertmarkedet (Barlow & 

Morrow, 2021; Nordgård, 2013). Men artistøkonomi må også ses i lys av 
strømmeøkonomien og tilhørende debatter knyttet til økonomisk bære- 
kraft for et bredere lag av aktører i musikkbransjen (Eidsvoll-Tøyen et al., 
2019; Morgan, 2020; Nordgård, 2020; Sinnreich, 2016). Digitale endringer 
og strømmeøkonomiens dynamikk og logikk ligger til grunn for hvordan 
innspillingsprosjekt finansieres og hvordan samarbeid reguleres. 

Et viktig bidrag med dette kapittelet er å forsøke å nyansere bildet av 
artisters karrierer og økonomi. Felles for intervjuene som dette kapittelet 
bygger på, er at de er forskjellige. Et poeng her er at deler av den offentlige 
og akademiske debatten rundt norsk musikkøkonomi bygger på analyser 
som ofte er for generiske og overordnede til å danne et godt bilde av artis- 
ters og musikeres økonomi. Selv om slike analyser kan gi innsikt i større 
makro-trender, bidrar de ofte til å overskygge viktigere dynamikker og 
detaljer, og de bidrar til å bygge opp rundt dikotomier som sjeldent tref- 
fer. Gjennomgående i dette kapittelet er det blitt beskrevet økonomiske 
forhold knyttet til musikere og artister som er forskjellige fra hverandre 
når det gjelder inntekt og inntektskilder, så vel som i samarbeidsmodeller 
og partnerskap. Musikkbransjen oppleves av artister og managere å ha 
blitt ytterligere kompleks. Det finnes en rekke former for samarbeid, men 
de færreste jobber helt alene. 

Abstract: This chapter investigates how musicians use, manage and value differ- 
ent types of visibility when building their careers. In order to analyze musicians' 
experiences and opinions regarding visibility work, we apply three concepts of 
capital - symbolic capital, social capital and visibility capital. More specifically, we 
discuss how different forms of capital are valued by musicians in their endeavors 
to attain visibility. The analysis is based on empirical material from a study of pro- 
fessional musicians in Norway consisting of 57 qualitative interviews. The analysis 
is presented in four parts: visibility through social relations, visibility by presence 
in social media, visibility by presence in traditional media, and visibility by virtue 
of musicians’ geographical location. We find that both social capital — the visibility 
musicians get from networks and relations - and symbolic capital — the visibility 
musicians get from being recognized in the field - are seen as unconditionally valu- 
able. However, visibility capital - the visibility musicians get from being present 
in social and traditional media - has a much more ambiguous status. One the one 
hand side, it is a way of connecting with and building audiences, which is seen as 
valuable. On the other hand, presence in social and traditional media requires a lot 
of work and is associated with certain subjective rules on how to appear and what 
to communicate. 

Introduksjon 


I en konkurransepreget bransje kan det framstå som opplagt at det å være 
synlig er en viktig ressurs for musikere. For å lykkes må du bli sett - og 
hørt - av kolleger i bransjen og av publikum. Synlighet er imidlertid ikke 
et enkelt eller entydig fenomen. Du kan være for synlig, for lite synlig, 
synlig på riktig måte og synlig på feil måte. Sosiologisk sett er synlighet 
nært forbundet med sosial anerkjennelse (Brighenti, 2007). Det som blir 
synlig er ofte det som er sosialt anerkjent, noe som gis verdi. Men det 
kan også være noe det markeres en grense mot, og hvor synligheten er 
forbundet med stigma og misbilligelse (Goffman, 2009). 

I dette kapitlet ser vi nærmere på hvordan musikere håndterer sitt 
behov for å være synlige i bransjen og overfor et publikum, for å etablere 
en karriere og skaffe seg et tilstrekkelig tilsig av jobber. Her er det et vik- 
tig bakteppe at konkurransen i musikkbransjen er sterk, og at rekrut- 
teringen til jobber for det meste foregår på uformelle måter. Tidligere 
forskning har fokusert på hvordan den uformelle rekrutteringen i kre- 
ative yrker på den ene siden skaper usikkerhet og frykt, og på den andre 
har gitt ulike karrieremuligheter for menn og kvinner (Wing-Fai et al., 
2015; Wreyford, 2015). Vi fokuserer mer direkte på hvilke former for 
synlighet musikere tar i bruk. Mer spesifikt spør vi: Hvilke former for 
synlighet ansees som de viktigste og mest verdifulle for musikere? For å 
analysere dette tar vi i bruk tre kapitalbegreper: symbolsk kapital, sosial 
kapital og synlighetskapital. 

Vi starter med en diskusjon av de tre kapitalbegrepene før vi kort rede- 
gjør for den metodiske tilnærmingen vi har brukt. Deretter kommer den 
empiriske analysen som er organisert i følgende fire deler: synlighet gjen- 
nom relasjoner, synlighet gjennom sosiale medier, synlighet gjennom 
tradisjonelle medier og synlighet og sted. Kapitlet avsluttes med en kort 
diskusjon. 


Synlighet som ressurs 


Bourdieus begrepsverden utgjør et viktig utgangspunkt for det knippet 
av kapitalbegreper som vi vil anvende som analytisk ramme for å se nær- 
mere på musikeres strategier og kapasiteter til å gjøre seg synlige på måter 

som oppfattes som verdifulle. Bourdieu var opptatt av at vår sosiale posi- 
sjon i samfunnet bestemmes av hvor mye økonomisk, kulturell og sosial 
kapital vi har, og av hvordan fordelingen mellom de ulike kapitalformene 
plasserer oss ulikt (Bourdieu, 1984). Videre står kapitalbegrepet sentralt 
i Bourdieus feltteori. Sosiale felt er samfunnsområder som er skilt ut og 
fungerer som sosiale mikrokosmos med egne lover og regler. Et hoved- 
trekk ved de ulike feltene er at de retter oppmerksomheten mot feltspesi- 
fikke former for kapital som aktørene kjemper om. 

Kunstfeltet forbindes særlig med symbolsk kapital — eller kunstnerisk 
kapital - som er en ressurs som kommer til uttrykk gjennom kunstnerisk 
anerkjennelse og prestisje (Bourdieu, 1993, 1996). Symbolsk kapital kan 
defineres som ressurser man har i kraft av å bli anerkjent. I kunstfeltet 
oppnår man denne formen for kapital gjennom at aktører som allerede 
har opparbeidet en betydelig mengde feltspesifikk kapital peker på deg 
og sier at det du driver med er av stor kunstnerisk verdi (Solhjell & Øien, 
2012). Således vil den prestisjen musikere opparbeider seg gjennom at 
anerkjente musikere, pedagoger og andre portvoktere i bransjen peker 
på dem som særlig gode og interessante være en viktig ressurs og utgjøre 
kapital som kan omsettes i karrieremuligheter. Selv om symbolsk kapital 
er lite håndfast, blir musikere likevel synlige, særlig i profesjonelle kret- 
ser, gjennom den anerkjennelsen de får fra «viktige personer» i bran- 
sjen. Det er stort sett en kjent sak hvem som nyter størst prestisje i ulike 
musikkmiljøer. 

Tidligere forskning har pekt på at den symbolske kapitalen i kunst- 
feltet har en geografisk dimensjon. I sine studier har Mangset lagt vekt 
på at forholdet mellom sentrum vs. periferi, storbyene, det vil primært 
si Oslo, vs. Distrikts-Norge utgjør en viktig dimensjon for å forstå dyna- 
mikken i det norske kunstfeltet (Mangset, 1998). Et viktig utgangspunkt 
for Mangset er bosettingsmønsteret i kunstnerbefolkningen, et mønster 
som er mer sentralisert enn befolkningen for øvrig. Han forklarer sen- 
traliseringen i kunstnerbefolkningen med at det foregår en kontinuerlig 
sosial produksjon og reproduksjon av et hierarki hvor sentrum og peri- 
feri representerer ulike kunstneriske verdier. Den symbolske kapitalen 
er først og fremst forbundet med sentrum, mens periferien er forbundet 
med andre og eksterne kapitalformer. Videre omtaler Mangset forholdet 

mellom sentrum og periferi som et institusjonalisert kvalitetshierarki. 
Å være assosiert med viktige institusjoner og arenaer i Oslo forbindes 
med høy kvalitet, mens en kunstnerisk tilværelse utenfor hovedstaden 
har lavere prestisje. Mangset skriver således: «The ambitious musician 
who aims at a soloist career chooses Oslo—before she goes to Vienna and 
Paris. She is afraid to get lost and become invisible in a job as a music 
teacher somewhere in the Norwegian countryside» (Mangset, 1998, s. 65). 
Synlighet forstås pa denne måten som forbundet med å være aktiv i stor- 
byer, nasjonalt og internasjonalt. Det er imidlertid verdt å peke på at ulike 
endringsprosesser kan ha endret noe på forholdet mellom sentrum og 
periferi de siste tiårene. Digitaliseringen kan ha utfordret slike struktu- 
rer. Det samme kan den relativt omfattende oppbyggingen av moderne 
kulturhus og profesjonelle musikermiljøer rundt omkring i landet, for 
eksempel i tilknytning til regionoperaene, symfoniorkester i Nord-Norge 
og Den kulturelle skolesekken. Slik sett er det et åpent spørsmål om det 
institusjonaliserte kvalitetshierarkiet mellom sentrum og periferi, slik 
Mangset beskriver det, er like sterkt i dag. Hva som regnes som sentrum 
og periferi kan dessuten tenkes å variere mellom ulike musikalske sjan- 
gre, der aktiviteten i storbyer kan være mer sentral innen klassisk musikk 
og populærmusikk enn i folkemusikken, hvor visse regioner, slik som 
Telemark og Setesdal, tradisjonelt har representert anerkjente sentra. 

Symbolsk kapital konstitueres altså i feltet, og er samtidig tett koblet 
til sosial kapital. Bourdieu har definert sosial kapital som «the aggregate 
of the actual or potential resources which are linked to possession of a 
durable network of more or less institutionalized relationships of mutual 
acquaintance and recognition» (Bourdieu, 2011, s. 21). Sosial kapital kan 
forstås som de ressursene vi kan skaffe oss gjennom de kontaktene og de 
sosiale nettverkene vi besitter (Bourdieu, 2011; Coleman, 1988). Hvor mye 
sosial kapital du har, avhenger av hvor mange mennesker du har i ditt 
nettverk som du kan mobilisere når du trenger eller ønsker det. Sosial 
kapital er imidlertid ikke noe du har en gang for alle, men fordrer ifølge 
Bourdieu et kontinuerlig arbeid — å skaffe seg sosial kapital krever tid og 
innsats. 

De senere årene har det vært en økt oppmerksomhet omkring den 
generelle betydningen av sosial kapital for å lykkes med å skape seg en 

karriere i ulike bransjer (Grugulis & Stoyanova, 2012; Seibert et al., 2001; 
Tempest et al., 2004). Ifølge Grugulis og Stoyanova (2012) er sosial kapital 
ikke bare viktig for rekrutteringen av folk til prosjekter, den sikrer også 
kvalitetsstandarder, og at folk oppfører seg etter de rådende normene i 
bransjen man jobber i. I en studie av film- og TV-bransjen fant de at sosial 
kapital sørger for en effektivitet i slike prosesser som det er vanskelig å 
forestille seg at andre former for organisering vil kunne skape. Samtidig 
fant de at den sterke betydningen av sosial kapital i slike prosesser ga 
hvite menn fra middelklassen en fordel framfor kvinner og representan- 
ter for etniske minoriteter. Så langt finnes det få studier av den sosiale 
kapitalens betydning i utviklingen av musikerkarrierer (Zwaan et al., 
2010). Pinheiro og Dowd (2009) finner imidlertid at jazzmusikere som 
har mye sosial kapital gjennom å være medlemmer av organisasjoner og 
formelle nettverk og gjennom å være koblet på uformelle, viltvoksende 
nettverk, tjener bedre enn sine i sosial forstand mer isolerte kolleger. 

Som nevnt er sosial kapital og symbolsk kapital ifølge Bourdieu nært 
forbundet. Symbolsk kapital kan være en mulig effekt av å ha sosial 
kapital fordi det handler om å bli anerkjent av sitt eget sosiale nettverk. 
Imidlertid kan synlighet i mediene også være en viktig ressurs for musi- 
kere. For å fange denne formen for synlighet, har begrepet om synlighets- 
kapital blitt lansert (Driessens, 2013; Heinich, 2013). 

Synlighetskapital handler om hvorvidt man er vedvarende og gjen- 
takende synlig i ulike typer media (Driessens, 2013). Det handler altså 
om den akkumulerende effekten av tilstedeværelse i media. Driessens 
mener at det er grunnlag for å snakke om denne spesifikke kapitalformen 
som en form for kjendis- eller celebritetskapital. Ifølge Driessens tilskri- 
ves statusen som kjendis gjerne gjennom familierelasjoner (som f.eks. 
for medlemmer av kongefamilien) eller gjennom særskilte talenter og 
prestasjoner. Han understreker imidlertid at synlighetskapital ikke kan 
reduseres til symbolsk kapital fordi det ikke er gitt at synlighetskapital 
vil anerkjennes i alle felt. Du kan med andre ord ha en god del synlighets- 
kapital, men likevel ikke bli anerkjent i eget felt. Dette handler ganske 
enkelt om at synlighetskapital er forbundet med medienes lover og regler, 
og at synlighet dermed vil være styrt av logikker som kan oppfattes som 
eksterne og lite verdifulle i andre felt. Spørsmålet blir derfor i hvilken 

grad og på hvilke måter synlighetskapital har verdi for musikere når de 
skal bygge sine karrierer. 

I et bourdieusk perspektiv er det sentralt at selv om ulike kapital- 
former ikke kan reduseres til hverandre, er de relatert på en slik måte at 
de kan omsettes på tvers. Det vil for eksempel si at symbolsk kapital, altså 
kunstnerisk anerkjennelse og prestisje, kan konverteres til sosial kapital. 
En musiker som nyter stor kunstnerisk prestisje vil kunne bruke denne 
til å skaffe seg og mobilisere et nettverk. Likeledes vil symbolsk kapital 
kunne omsettes i synlighetskapital ved at en musiker som har stor pre- 
stisje vil kunne få oppmerksomhet både i tradisjonelle og sosiale medier. 
Som Driessens (2013) har poengtert, er det imidlertid et åpent spørsmål 
hvorvidt og på hvilke måter synlighetskapital anerkjennes som verdifullt 
i et felt. En studie av norske billedkunstneres bruk av og holdninger til 
digitale verktøy tyder for eksempel på at den synligheten du kan oppnå 
gjennom digitale plattformer ikke entydig oppfattes som viktig og ver- 
difullt i feltet (Booth & Røyseng, 2022). På samme måte viser materialet 
vårt at alle disse kapitalformene er viktige ressurser for musikere når de 
bygger sine karrierer, men at de spiller ulike roller. Sosial kapital ser ut 
til å være gjennomgående viktig. Men kanskje har den symbolske kapi- 
talen størst verdi i mange deler av musikkfeltet, mens synlighetskapital 
har en mer tvetydig status? Før vi ser nærmere på dette, skal vi først kort 
redegjøre for hvordan analysen av materialet ledet oss til de resultatene 
vi presenterer. 


Metode 


Dette kapitlet baserer seg på en kvalitativ intervjuundersøkelse med 
57 profesjonelle musikere i Norge. Utvalget av informanter er gjort med 
tanke på å dekke en bredde når det gjelder sjanger, kjønn, alder og bosted. 
Intervjuundersøkelsen er mer inngående beskrevet i innledningskapitlet 
og appendikset til denne utgivelsen. 

Intervjumaterialet er blitt behandlet gjennom en kollektiv analyse- 
prosess. Gjennom denne analysen ble det klart at musikeres behov for 
synlighet var et viktig tema i materialet. Dette temaet kom til syne gjen- 
nom flere av spørsmålene i intervjuguiden. Særlig gjaldt dette spesifikke 

spørsmål som omhandler hvordan musikere bygger sin karriere gjennom 
bruk av tradisjonelle og digitale medier og hvordan de inngår i ulike 
typer nettverk og profesjonelle relasjoner. Analyseprosessen synliggjorde 
også at hvilket sted du holder til og jobber på har betydning både for 
omfanget av og formen for synlighet du har. Sitater knyttet til disse tema- 
ene ble samlet og lagt til grunn for de fire kategoriene vi presenterer i det 
følgende. 


Synlighet gjennom relasjoner 


Informantene våre forteller om hvordan synlighet gjennom ulike typer 
relasjoner er viktige for dem. For det første dannes det viktige nett- 
verk gjennom musikeres familietilknytninger og utdanningsbakgrunn. 
For eksempel er det mange som forteller at de ble kjent med folk under 
utdanningen som gjennom en lang karriere har vært viktige i den for- 
stand at de er kolleger de spiller sammen med. Det kan være snakk om 
band og ensembler som ble dannet under studietiden som musikerne har 
større eller mindre deler av sitt arbeid i, eller det kan være at man invi- 
terer hverandre inn i tidsavgrensede prosjekter. Likeledes ser det ut til at 
musikere som kommer fra musikerfamilier har tilgang til kompetanse 
og nettverk som gir drahjelp i ulike situasjoner. Veronika kommer fra en 
familie hvor begge foreldrene er musikere. Hun forteller at det å vokse 
opp i en musikerfamilie har lært henne ikke å være beskjeden når hun 
skriver søknader om støtte til sine prosjekter: 


Og lært veldig masse om det med søknader og, det kommer jo inn på det også. 
Søknadsskriving og at det er lurt å søke, og du må ikke være beskjeden. Akkurat 
det med søknadsskriving føler jeg jeg har lært veldig masse av familien min 


egentlig. (Veronika) 


Her ser vi at den sosiale kapitalen Veronika har gjennom familien betyr 
at hun har direkte tilgang til viktig informasjon om gunstige tilnærmin- 
ger til ulike spørsmål som er viktig for å etablere og opprettholde en pro- 
fesjonell karriere. Å søke på riktig måte kan forstås som en subtil måte 
å gjøre seg synlig på måter som gjenkjennes og anerkjennes av dem som 
bevilger støtte. 

For det andre utvides musikeres nettverk gjennom fysisk tilstedevæ- 
relse på ulike arenaer i og omkring bransjen. Flere av våre informanter 
framholder for eksempel at det er viktig å gjøre seg synlig gjennom å 
oppsøke kolleger på uformelle arenaer som å ta en kaffe eller være med 
ut for å drikke øl. På spørsmål om det er vanlig å markedsføre seg selv 
og ringe rundt for å sjekke muligheter for jobb, svarer Filip, som er 
dirigent: 


Det er jo ett av de store tabuene, det er en av de tingene man aldri snakker om. 
Vanlig, nei. Jeg har vel lært meg omtrent hvordan det best kan gjennomføres. 
Trikset er å møte folk. Det har hendt at jeg har, jeg har vært i Bergen og tatt en 
omvei rundt Trondheim. Ytre sett er det for å besøke en kompis, men det er like 


mye for å være i byen, være tydelig, være sett. (Filip) 


Det er interessant at informanten understreker at synliggjøringen av 
en selv ikke må være for åpenlys. Det er «tabu». Ting som omtales som 
tabu er alltid interessante, og i tråd med Durkheims sosiologi er tabuer 
med på å skape og gjenskape symbolske grenser mellom det hellige 
og det profane (Douglas, 1991; Durkheim, 2016; Lamont, 1992). På lig- 
nende vis uttrykker denne informanten at det er helligbrøde å være 
for pågående i markedsføringen av seg selv. Det støter an mot feltets 
normer. Mens det er akseptert å gjøre seg synlig gjennom relasjoner, 
slik som å besøke en venn i bransjen for derigjennom å få tilgang til 
mennesker som forvalter jobbmuligheter, er det ikke legitimt å aktivt 
ringe rundt for å synliggjøre seg. Da har du tråkket over en grense. På 
denne måten blir musikeres sosiale nettverk viktige for å skape og opp- 
rettholde en karriere. Samtidig indikerer utsagnet over at det å gjøre 
seg synlig på måter som oppfattes som markedsføring i tradisjonell 
forstand er å lene seg for hardt på logikker som tilhører andre felt, og 
som derfor ekskluderes. 

Flere peker på det samme, og understreker at det å gå ut på byen med 
kolleger er viktig for å styrke sjansene for jobber framover. Den klassiske 
musikeren Inger forteller: 


Jeg har jo vært i en bransje hvor du alltid er avhengig av at folk liker deg, du er 
alltid avhengig av at folk er kompisen din, du er alltid avhengig av å drikke øl 
med folk. (Inger) 

I tillegg til å være arenaer for å skaffe seg jobber, representerer sosiale 
nettverk også en betydelig ressurs når det gjelder å skaffe seg informasjon 
og faglige råd i ulike karriererelaterte spørsmål. Folkemusikeren Johanna 
understreker dette på følgende vis: 


Ja. For man kan jo være så god musiker som man bare vil, men det hjelper 
ingenting hvis man ikke greier å få det ut. Det hjelper kanskje for sin egen men- 
tale helse, jeg vet ikke. Eller kanskje tvert imot. Men i hvert fall er det noe med 
at ... hvis man skal jobbe som musiker, er det så utrolig mye mer enn akkurat 
det å synge, da. [...] Så det er mye annet man må kunne, og det krever stå 
på-vilje og engasjement, mot og selvtillit å drive med det. Og det er det mange 
damer som har. Som for så vidt er et nettverk man prater med jevnt og trutt, og 


psyker opp hverandre. (Johanna) 


Arbeidet med å gjøre seg synlig er på denne måten et arbeid som er sosialt 
i flere slags forstand. Det er sosialt konstituerte grenser for hvordan du 
skal og bør gjøre deg synlig, og relasjoner og nettverk er viktige for å være 
synlig i bransjen og for å søke faglige råd om karriererelaterte spørsmål. 
Dette peker på at både den sosiale kapitalen og den feltspesifikke kapita- 
len som kretser omkring kunstens egne lover og regler er viktig. 


Synlighet gjennom sosiale medier 


Mange av våre informanter understreker at det å bruke sosiale medier gir 
sårt tiltrengt synlighet, og at det er hyggelig å få respons på denne måten. 
Elisabeth forteller for eksempel detaljert om hvordan hun helt bevisst 
gjør seg kjent med sitt publikum både på sosiale medier og på turné, og at 
dette er en investering som kaster av seg slik at hun får komme tilbake til 
de samme konsertstedene år etter år. Hun tar seg derfor bryet med å svare 
på alle innkomne meldinger på Facebook som kan handle om alt fra at 
låtene hennes har vært personlig viktig for innsenderen til spørsmål om 
planer for nye utgivelser. Dette er imidlertid arbeidskrevende: 


Men når du først er der, åpner du opp for at absolutt alle kan skrive rett hjem 
til kontorpulten din, og det gjør de. Særlig etter [nevner et tv-program] fikk jeg 


sånn 182 meldinger, privat rett inn til meg. Så kom jula, og da skal alle ønske 

god jul. Så kommer nyttårsaften. Jeg holder enda på å rydde opp, for jeg synes at 
alle som sier noe hyggelig og vettig, skal få et slags svar. (Elisabeth) 


Elisabeth forteller på denne måten at det å ha en aktiv profil på sosiale 
medier betyr at du er tilgjengelig for publikum til enhver tid, og at det 
innebærer det Baym (2018) har omtalt som et relasjonelt arbeid. I digitale 
tider må musikere legge mye arbeid ned i å skape og forsterke relasjonene 
til publikum. Sosiale medier representerer på denne måten noe nytt, som 
også betyr at kontaktflaten mot publikum er langt mer omfattende enn 
før hvor den primært var knyttet til konsertvirksomheten. 

Videre er det mange som opplever tilstedeværelsen på sosiale medier 
som et tveegget sverd i den forstand at de er usikre på om arbeidet de 
legger ned gir avkastning. Gudrun gir uttrykk for dette på denne måten: 


Kanskje det er hyggelig og, altså det er en sånn, jeg synes jo det er hyggelig, og 
hyggelig med tilbakemeldinger, men jeg er ikke sikker på om det har like stor 
effekt bestandig, for eksempel det der med å annonsere på Facebook eller at du 
får bare masse venner til å like noe. De kommer jo ikke på konserten likevel, 
for de bor jo ikke der du er, altså det, jeg tror vi er litt lurt. Altså vi er lurt av de 


mediene til å tro at det er viktig og alt. (Gudrun) 


Blant våre informanter er det mange som gir uttrykk for lignende hold- 
ninger, og som er reserverte til bruken og betydningen av sosiale medier. 
Noen av musikerne vi har intervjuet forklarer reservasjonen mot sosiale 
medier med utgangspunkt i tiden det tar å holde aktiviteten oppe i slike 
kanaler. Arbeid med sosiale medier kan ta fokuset vekk fra det de opp- 
fatter som det egentlige arbeidet - arbeidet med musikken og det kunst- 
neriske. På spørsmål om han bruker tid på sosiale medier, svarer André, 
som er musiker innen populærmusikksjangeren: 


Jeg bruker altfor lite tid på det. [...] Også vet jeg at det liksom stjeler dagen 
min når man begynner med de greiene der så kan jeg bare drite i det, man får 
ikke gjort noe. Det tar konsentrasjon, tid, motivasjon og alt. Jeg har hatt mange 
perioder hvor jeg ikke er på der i det hele tatt, ikke inne på der i det hele tatt, 
kanskje to-tre uker, for å få gjort noe da. Også er det i perioder hvor man må. 
Når man lanserer ting så man jo ... hvis man ikke gjør det så blir man maset på 


fra de som skal selge det. (André) 

Denne informanten oppfatter det å synliggjøre seg på sosiale medier som 
et nødvendig onde, noe han må gjøre fordi det forventes av andre aktører 
i musikkbransjen. Håkon, som også jobber innenfor populærmusikk- 
sjangeren, uttrykker et lignende synspunkt. Han peker på at det nærmest 
er blitt et krav og en forutsetning for å få platekontrakt at man har aktive 
og attraktive profiler på sosiale medier: 


Det er lett å drukne der, og for dem som er mest aktive og har en eller annen 
«galei» som får mest oppmerksomhet ... Jeg bruker heller tiden min på å jobbe 
i studio egentlig. Men det er en faktor som jeg tror er utrolig viktig for suk- 
sess i disse dager. Nå er det nesten som at de store selskapene forventer at man 
allerede har det før de signerer deg. Mens før så var det sånn at det var de som 
skulle bygge det opp, og det var derfor at artistene trengte store plateselskaper, 
men så har på en måte lablene mistet det, fordi artistene kan bygge seg opp en 


karriere på egen hånd. (Håkon) 


Å gjøre seg synlig gjennom sosiale medier oppleves altså av flere som 
noe man må gjøre for å bygge en karriere. Flere av dem som har vært i 
bransjen en stund peker dessuten på at et større ansvar for å synliggjøre 
seg har blitt skjøvet over på musikerne enn tidligere, da de opplevde at 
plateselskap, arrangører og andre bransjeledd hadde hovedansvaret for 
promoteringen. Greta, som er folkemusiker, uttrykker det slik: 


Men forventningene fra arrangørene, jeg følte at arrangørene gjorde mer selv 
før. Skrev tekst og satte annonse i avisa, og sa at nå er det konsert. Nå blir det 
forventet at vi gjør så mye av det der. Og hvis man er midt opp i noe annet som 
sagt så kommer det kanskje i løpet av dagen en forespørsel om man kan lage en 


video og legge ut. Ja, jeg kan kanskje det, men kan jeg få lov til å slippe? (Greta) 


Hun påpeker videre at dette innebærer en stor endring i arbeidssitua- 
sjonen: «Ja, det er en helt annen hverdag.» Videre understreker en del at 
synliggjøringen av en selv i sosiale medier krever kompetanse. Gudrun, 
som også er folkemusiker, forteller: 


Så kan vi jo snakke videre om alt du må gjøre i dag, på sosiale medier for å ... 
og da skal du jo ha enormt med kunnskap om hva du driver på med, i tillegg 


til at du må kunne alt fra videoredigering, du må se deg selv utenfra, du må 

porsjonere ut hva du legger ut, hva du, ja, du har ingen redaksjon lenger som ... 


Du skal styre alt sånn selv, og det er på godt og vondt, ja. (Gudrun) 


En hovedgrunn til reservasjonen mange har til sosiale medier, slik det 
framkommer i materialet, er at slike formidlingsflater bidrar til å dreie 
oppmerksomheten vekk fra musikkens kjerneverdier og over på overfla- 
tiske aspekter slik som trivielle gjøremål og utseende. Greta understreker 
at hun opplever en forventning utenfra om at hun skal synes det er gøy 
å dele ulike situasjoner fra livet som musiker. Selv ønsker hun imidlertid 
ikke å formidle situasjoner hun opplever som hverdagslige: 


Jeg er veldig dårlig på det. Jeg orker ikke å sitte på toget og skrive at «nå sitter 
jeg på toget og gleder meg til konsert» her eller der. Jeg gjør ikke det. Jeg legger 
ut annonser eller arrangementene, men jeg er veldig dårlig på sånn «nå øver 
jeg til» ditt og datt, «hei og hopp, så kjekt», «nå er jeg på ferga» eller «nå er jeg 
på flyet». Jeg gjør ikke det. De får ikke de hverdagsgreiene fra meg. Og det er 


sikkert negativt på mange måter, men det orker jeg ikke. (Greta) 


Flere av informantene peker således på at forventningene fra omgivelsene 
er at de skal være synlige på bestemte måter, og at dette handler om at de 
skal by mer på de private, personlige og hverdagslige sidene av seg selv. 
Som Greta peker på, opplever hun at det forventes at hun skal synlig- 
gjøre at hun synes det hun gjør, for eksempel når hun sitter på toget til et 
konsertsted, er «kjempekjekt». Slik uttrykker hun samtidig det som den 
amerikanske sosiologen Hochschild (1979, 2012) har omtalt som følelses- 
regler (feeling rules). Følelsesregler er sosiale normer og forventninger 
om hvilke følelser og affektive uttrykk som er passende i ulike sosiale 
situasjoner. Hochschild har særlig vært opptatt av hvordan følelsesregler 
knyttet til ulike yrker og arbeidssituasjoner, ikke minst gjennom hen- 
nes forskning på flyvertinner, krever et særskilt emosjonelt arbeid. Det 
handler om å skape et ansiktsuttrykk og en kroppslig framtoning som 
er i tråd med forventningene. Den sosiale forventningen om at de ulike 
situasjonene musikere skal vise fram i sosiale medier skal være gøy, og at 
dette krever et arbeid, understrekes også av Gudrun: 


Jeg synes at man må alltid drive å finne på så mye, og så skal du finne på så mye 


tull, du skal finne på så mye, alt skal være så artig, og alt skal være så, ja et eller 

anna. Jeg blir bare sliten, man blir sliten av det, av og til er det morsomt å gjøre 


sånne ting, men ikke så ofte. (Gudrun) 


Samtidig som reservasjoner knyttet til sosiale medier på denne måten ser 
ut til å handle om motstanden mot eller slitet med å tilpasse seg følelses- 
regler, synes motstanden også å handle om feltets normer og regler. Det 
gjelder å opptre på måter som følger feltets normer om anstendighet og 
fokus på det vesentligste ved arbeidet som musiker, det vil si musikken 
selv. Dette gjør at arbeidet med sosiale medier nærmest blir en balanse- 
kunst. Anna forteller for sin del at hun har utforsket dette med å legge ut 
ting på Instagram: 


Ja, jeg har ikke drevet og lagt ut noen sånne videoer av meg selv der jeg 
sitter spiller, kanskje gjort det en gang på sånn instastory eller noe, for det 
synes jeg er litt sånn tacky egentlig. Men jeg har jo til forskjellige band har 
jeg ofte lagd sånn teasere, sånn der ai, nå kommer det ut ny plate, her er en 
teaser på I min og 3 sek med forskjellige sånne snippets fra låter da. Og med 
litt sånn bilder, sånn helt enkelt iMovie greier. Så det har jeg gjort en del. 


(Anna) 


Formuleringen om at det er «litt sånn tacky» å legge ut instastories, er 
interessant her, og viser at arbeidet med å synliggjøre seg i sosiale medier 
krever at du holder deg innenfor det som blir holdt for å være god smak 
i feltet. Anna forklarer videre at hun opplever at det musikere legger ut i 
sosiale medier noen ganger tar oppmerksomheten vekk fra det vesentlige 
ved det de driver med: 


Nei, men det er liksom, nei, men jeg føler liksom at noen ganger er det så mye 
skrik og lite ull fra folk som tar opp alt de gjør og legger ut det de gjør, enn de 
er ute og spiller liksom. Det er liksom, det kan tilsynelatende se ut som om man 
er veldig busy og sånn, men så sitter man mest hjemme og spiller på en måte 
da. Og det er jo ikke det musikk bør handle om, at man sitter på rommet for 


seg sjøl. (Anna) 


Slike reservasjoner samstemmer et stykke på vei med hvordan norske 
billedkunstnere ser ut til å forholde seg til digitale verktøy (Booth & 
Røyseng, 2022). Billedkunstneres holdninger til sosiale medier og andre 

digitale verktøy faller langt på vei sammen med posisjoner i feltet i bour- 
dieusk forstand. På lignende vis finner vi en ambivalens hos mange musi- 
kere rundt det å gjøre seg for synlig i sosiale medier. Dette kan bidra til å 
trekke din kunstneriske integritet i tvil. Slik enkelte musikere ser det, er 
det dessuten ingen nødvendig sammenheng mellom det å være synlig i 
sosiale medier og det å få tilgang på jobber. På spørsmål om det hun deler 
på sosiale medier er viktig for å få jobb, svarer Anna: 


Nei egentlig ikke, for jeg deler jo, jo jeg deler jo av og til, og nå har jeg spilt med 
dem og dem og, superhyggelig. Men det er jo ikke det som gjør om jeg får jobb 


eller ikke. Det er jo på en måte spillinga mi da. (Anna) 


Denne erfaringen antyder således at kunstnerisk anerkjennelse, altså 
symbolsk kapital, er viktigere den synlighetskapitalen en kan bygge i 
sosiale medier for å bygge en musikerkarriere i den delen av musikkfeltet 
som denne informanten opererer. 


Synlighet gjennom tradisjonelle medier 


I materialet er det flere musikere som forteller om hvordan de opplever 
mulighetene for å bli synlig gjennom de tradisjonelle mediene. Her vekt- 
legges det at det er blitt vanskeligere enn det var før å få plass i mediene, 
og at det ikke lenger er nok å ha gitt ut ny musikk. Dette ser på den ene 
siden ut til å handle om det som av flere oppfattes som en økt priorite- 
ring av mainstream-musikk i mediene generelt og et økt fokus på cover- 
musikk i fjernsynsmediene spesielt. Våren 2021 har det for eksempel vært 
en større offentlig debatt om NRKs kulturdekning, hvor det særlig har 
vært et søkelys på at statskanalen over tid har prioritert den populære 
mainstream-musikken og neglisjert og usynliggjort andre sjangre og stil- 
arter. Slike synspunkt er også tydelig i vårt materiale. Komponisten Frank 
uttrykker det gjennom et skille mellom det han kaller populærsjangeren 
og upopulærsjangeren: «Det som kanskje skiller litt tida nå fra tida for 
20-30-40 år siden [tenker], er kanskje at upopulærsjangeren har blitt mer 
upopulær, for å si det sånn. Den har blitt mer en nisje enn den var.» Han 
forklarer dette med opphevingen av NRKs monopol og utviklingen av 
nisjekanaler slik som for den musikken han selv driver med «slik at folk 

kunne velge det vekk, og kanskje aldri ha kontakt med det». Han mener 
at noe viktig gikk tapt på veien: 


Det var en god ting at de kunne sende et program med ny musikk og etterpå 
gjøre noe helt annet, og sende værmelding fra fiskebankene, og blande alt, som 
da forte til at ... Ja, folk hadde radioen på mye og fikk med seg, vente seg til, 
også språket vårt. Nå synes jeg det virker som språket vårt, altså i upopulær- 
sjangeren, er enda mer fremmed for folk flest da. Og i tillegg blir det gitt veldig 
stor plass til populærsjangeren, når det gjelder musikk, og folk kan velge å bare 
ha det. (Frank) 


Frank opplever på denne måten at musikken han jobber med er blitt min- 
dre tilgjengelig og mindre synlig for det allmenne publikummet, og at 
dette representerer en stor endring fra hvordan det var tidligere. 

På den andre siden er det flere som gir uttrykk for at de tradisjonelle 
mediene kjennetegnes av forventninger om at musikerne skal dele private 
historier, følelser og intime forhold. Slike saker omtales gjerne som saker 
om «den vonde tida». Slik ser det også ut til å være tydelige følelsesregler 
som møter musikere når de er til stede i tradisjonelle medier. Her er det 
ikke nødvendigvis dette med at det skal være så artig det går på, men at 
musikerne opplever en forventning om at det å være interessant for de 
tradisjonelle mediene forutsetter at de vil dele noe følelsesmessig presse- 
rende fra livet sitt. Folkemusikeren Gudrun uttrykker det slik: 


Og du kommer ikke på TV hvis ikke du har en, en eller annen, forferdelig histo- 
rie eller en eller anna syk ting som du har gjort, eller noe sånt helt spektakulært, 
da kan du få lov til å komme på et eller anna talkshow eller noe sånn. Mens før 
var det en helt legitim ting at du kom fordi du spilte musikk, at du var musiker 
at det var, det var innhold nok, og det skulle bare mangle mener nå jeg da. 
(Gudrun) 


Følelsesreglene det her er snakk om handler i stor grad om forventnin- 
ger om at musikere skal fortelle om at de har opplevd noe spesielt. Dette 
kan ha å gjøre med at mediene tilstrekkes av det intime, personlige og 
følelsesmessige. Denne tendensen har mye til felles med Sennetts ana- 
lyse av hvordan et framvoksende intimitetstyranni hvor private saker og 
selvutlevering, ifølge han, lammer offentligheten (Sennett, 1978). Videre 


237 


KAPITTEL 9 


kan det hende at musikere (og andre kunstnere) forventes å ha en sær- 
skilt tilgang til følelsesmessige erfaringer og innsikt nettopp fordi det de 
formidler gjerne appellerer til publikum på et følelsesmessig plan (Baym, 
2018; DeNora, 2000; Hesmondhalgh, 2013). 


Synlighet og sted 


Til sist ser det ut til at stedet musikere bor og jobber på har betydning 
for hvordan de oppfatter sin synlighet og muligheter for å få tilgang på 
jobber og oppdrag. Flere musikere som har bosatt seg i Oslo-området, 
forteller at nærheten til et stort musikermiljø gir mange muligheter for 
samarbeid og synlighet. Flere forteller at det er helt avgjørende for dem å 
være bosatt der det største miljøet befinner seg. Kristin framhever at det 
har betydning for henne at Oslo byr på mange arbeidsmuligheter: «Det er 
kanskje litt flere muligheter for meg her. Og jeg har etablert meg her, jeg 
har kontakter her og faste spillejobber her og der» (Kristin). 

Samtidig er det også en del som peker på at konkurransen i Oslo- 
området er veldig sterk, og at det er lett å drukne. Eivind forteller: 


Altså du har lettere tilgang på folk, men det er jo også større konkurranse om 
jobber og sånt da. Så det er vanskeligere å, altså jeg har en svoger som bor i 
Skien og er også musiker, og er på en måte en lokal stjerne der nede, og blir 
brukt veldig mye der nede, mens jeg ... Det er jo ingen i Lørenskog som ringer 
meg om å, og spør meg om å være med på ting, for å sette det på spissen da. Så 
det liksom det der med å bli en ... hadde jeg bodd pa et mindre sted, så hadde 
jeg liksom blitt i større grad da en sånn lokal stjerne da, som hadde blitt brukt 


mye på en måte, mens her så drukner jeg mer. (Eivind) 


Bruken av uttrykket «lokal stjerne» om det å være mer synlig og mer 
brukt på et mindre sted kan tolkes i tråd med Mangsets analyse av kunst- 
feltet som en posisjon med lavere symbolsk verdi og som assosieres med 
lavere kvalitet (Mangset, 1998). Vi er imidlertid ikke like sikre på at en 
slik hierarkisk forståelse ligger bak det informanten her uttrykker. Det 
kan like gjerne være en nokså pragmatisk vurdering av hvordan lokali- 
sering påvirker synlighet og jobbmuligheter. Informanten erkjenner gan- 
ske enkelt at han ville kunne fått tilgang på flere jobber på et mindre sted. 

Et gjennomgående trekk i materialet er at flere av dem som har etablert 
en musikerkarriere utenfor de store byene ser ut til å oppleve en annen 
type synlighet enn de ser for seg at de ville hatt i Oslo. Det ser ut til å 
handle om at kulturlivet er mindre institusjonalisert på mindre steder, 
og at det gir et større armslag til å skape noe selv og innta flere roller. 
Flere av informantene som har etablert seg utenfor Oslo, forteller at de 
har etablert egne konsertserier og opererer som arrangører i tillegg til 
som musikere. Jazzmusikeren Kristoffer forteller: 


Jeg flyttet jo til Hamar på et tidspunkt og da husker jeg at det var en kollega som 
sa til meg, da bodde jeg i Oslo: «Herlighet, hva skal du på Hamar å gjøre, du 
kommer til å miste alle jobbene dine. Det er jo så langt unna Oslo, det er ikke 
noe miljø der». Men jeg fikk sånn «ok, nytt område, skal vi se», også fikk jeg 
kontakt inn i fylke/kommune/dans/teater. Så jeg følte at jeg fikk en ny arena å 
jobbe på, men Oslo var der. Så jeg har nok vært med å dra litt i gang ting her da. 
Det må jo skje noe, og det er jo det hyggeligste av alt da. Å ha noe i nærmiljøet 


og litt for å sikre at man ikke skal reise hele tiden. (Kristoffer) 


Her ser vi at Kristoffer framholder at det å flytte ut av Oslo ikke har ført 
til at han har tapt tilgangen til miljø og jobber i hovedstaden. Dette har 
han beholdt, i tillegg til at han har bygd opp nye muligheter for seg selv og 
andre på sitt nye bosted, som han omtaler som «en ny arena og jobbe på». 

Emilie forteller en lignende historie. Hun prøvde i flere år å etablere 
seg som klassisk sanger i Oslo, men følte at hun druknet sammen med de 
mange andre som utdannes hvert år. Hennes grep var imidlertid å flytte 
til en mindre by hvor hun har satt i gang mange nye aktiviteter og opere- 
rer som musiker på bred front, ikke bare i den nye byen, men i hele lands- 
delen. Dette har ikke bare gitt henne arbeidsmuligheter på det nye stedet 
hun flyttet til. Hun forteller også at det har gjort henne mer synlig i Oslo: 


Ja, det er noe med det. Det som er spennende er at jeg har fått mer jobb i Oslo 


etter at jeg flyttet ut av Oslo enn da jeg bodde i Oslo. 
Intervjuer: Hva handler det om, tror du? 


Nei, at man blir sett på litt annerledes, kanskje. I Oslo drukner man litt i meng- 
den. Det er så mange frilanssangere. Det er helt sykt hvor mange som blir 


utdannet hvert eneste år. Det er helt absurd. (Emilie) 

Det går ikke fram av intervjuet hva som har skapt den økte synligheten 
i Oslo, men det kan både ha sammenheng med muligheten til å delta i 
profesjonelle musikermiljøer regionalt og informere om aktiviteter som 
foregår lokalt på digitale medier. Dette kan i neste runde ha bidratt til å 
utfordre et skarpt hierarki mellom sentrum og periferi. 

Samtidig er det flere som forteller at det å etablere en musikerkarriere 
på et mindre sted for dem betyr at arbeidsmulighetene hovedsakelig er 
der de bor. Jazzmusikeren Glenn forteller at han primært jobber i den 
mindre byen han er bosatt: 


Ja, jeg tror nok det. Det er også muligheter, lokalt sett blir man jo mer kjent. 
Folk ser deg flere steder. Og så er jeg også arrangør av noen konserter, som gjør 
at kanskje jeg er enda mer synlig enn en annen saksofonist ville vært, da. [...] 
Ja. Jeg tror det at jeg blir ringt fordi jeg er en av få her, selvfølgelig, at det er en 


positiv ting, så lenge man ønsker å bo og virke hovedsakelig her. (Glenn) 


Her ser vi også at det å bo og jobbe på mindre steder også gjør at lokal- 
samfunnet blir bedre kjent med deg på flere måter. Det handler kanskje 
om at mindre steder er mer oversiktlige, og at man ser hverandre i mange 
flere sammenhenger enn man nødvendigvis gjør i storbyer med større 
befolkning og dermed større anonymitet. 


Avsluttende diskusjon 


I et arbeidsmarked preget av sterk konkurranse og uformell rekruttering 
er synlighet en viktig ressurs for musikere. All synlighet er imidlertid 
ikke god synlighet. I dette kapitlet har vi sett at den synligheten musikere 
får gjennom å følge feltets spilleregler og bygge opp symbolsk kapital opp- 
fattes som en ubestridt ressurs. Den synligheten man får gjennom sosial 
kapital, altså gjennom nettverk og relasjoner, er også viktig, og heller ikke 
noe som problematiseres av våre informanter. Snarere er det særlig inter- 
essant at den synligheten man får gjennom sosial kapital fungerer som 
en viktig ressurs i en bransje som i så stor grad baserer seg på uformell 
rekruttering til jobber. Sosial kapital får således en særegen rolle, men 
krever, slik Bourdieu har pekt på, tid og innsats å bygge opp (Bourdieu, 
2011). Dette passer godt med musikernes beskrivelse av at det er viktig å 
treffe kolleger i uformelle settinger for å holde seg synlige i nettverkene. 

Synlighet i sosiale og tradisjonelle medier representerer imidlertid et 
tveegget sverd. På den ene siden er det forventet fra andre bransjeledd, som 
arrangører og plateselskap, at musikere bygger opp profiler i sosiale medier 
og bruker disse aktivt for å promotere innspillinger og konserter. Det er 
også flere som uttrykker at de synes dette er et arbeid som gir tilgang til en 
del hyggelige tilbakemeldinger fra publikum, venner og kolleger. På den 
andre siden er dette en form for synlighet som krever en type arbeid som en 
del oppfatter som et energisluk og noe som ligger på siden av musikeryrket. 
Her er det også interessant at når musikere arbeider med å gjøre seg synlige 
i sosiale og tradisjonelle medier, ser det ut til at de møter følelsesregler som 
representerer en annen logikk enn kunstfeltets egen logikk. 

Følelsesreglene vi har fått øye på i vårt materiale handler om forvent- 
ninger om at det skal være «kjempeartig» å dele hverdagslige situasjo- 
ner som går forut for en konsert eller en platelansering og forventninger 
om at musikere skal dele personlig motgang, traumer eller spektakulære 
opplevelser i offentligheten. Følelsesreglene oppfattes av mange som 
noe eksternt i forhold til musikken. Ikke bare tar følelsesreglene foku- 
set vekk fra musikken, de krever også et emosjonelt arbeid som er slit- 
somt (Hochschild, 1979, 2012). Synlighetskapital representerer således en 
ressurs hvor musikere må balansere kreftene de har til rådighet, men de 
må også balansere hva som oppfattes som smakfull og verdifull bruk av 
medier for å oppnå synlighet. Her skal det imidlertid påpekes at selv om 
materialet som ligger til grunn for dette kapitlet dekker en stor bredde 
av den norske musikerbefolkningen med tanke på sjanger, alder, kjønn 
og bosted, er det kun et mindretall som kanskje vil identifisere seg med 
de mest kommersielle delene av musikkbransjen. Det kunne være inter- 
essant for framtidig forskning å se nærmere på hvorvidt og hvordan ver- 
dien av synlighetskapital varierer i ulike deler av musikkbransjen. 

Abstract: A successful musician's career has long been associated with extensive tour- 
ing and travel. International activities have been a marker of success. Due to the grow- 
ing focus on climate change, extensive travel has come under a new light. Drawing 
upon qualitative interviews with professional musicians, we investigate the way they 
think about how and to what extent climate issues affect their work. The informants 
recognize climate change as an urgent problem, and the majority express willingness to 
change behavior to contribute to a more sustainable profession. At the same time, this 
willingness is weighed against possible negative consequences such behavioral changes 
have on their own professional careers. In this chapter, we explore these conflicting 
impulses through the concept cultural dissonance. We conclude with a discussion of 
the extent to which and the ways in which dimate values impact the music profession 
and what opportunities the concept of cultural dissonance offers to analyze this. 


Keywords: climate change, musicians, the field of music, cognitive dissonance, 
cultural dissonance 


Introduksjon 


En vellykket musikerkarriere har lenge vært forbundet med utstrakt 
turnevirksomhet og mange og lange reiser. Nasjonale og internasjonale 
turneer representerer viktige muligheter for musikere til å utøve yrket sitt 


Sitering: Vinge, J., Royseng, S., Salvesen, G. U. & Skrebergene, S. (2022). Musikerne og klimakrisen. 
I S. Røyseng, H. Stavrum & J. Vinge (Red.), Musikerne, bransjen og samfunnet (Kap. 10, s. 247-265). 
Cappelen Damm Akademisk. https://doi.org/10.23865/noasp.160.ch10 
Lisens: CC BY-NC-ND 4.0 

og formidle musikken sin for ulike typer publikum. Som for kunstnere 
generelt har reiser i tillegg vært en viktig mulighet for musikere til å hente 
inspirasjon, bygge nettverk og finne samarbeidspartnere. Turnering, 
reising og internasjonal virksomhet har vært et kjennetegn på suksess 
(Mangset, 1998; Solhjell & Øien, 2012). De siste årene har imidlertid 
utstrakt reisevirksomhet kommet i et nytt lys. 

I august 2021 kom FNs klimapanel med sin sjette hovedrapport,' som 
nok en gang slo fast at vi står overfor alvorlige klimaendringer. Rapporten 
understreker også at det haster mer enn noen gang med å redusere utslip- 
pene om vi skal klare å ta vare på kloden vår og de mange millionene 
av mennesker som allerede lever med trusselen fra klimaendringer. I et 
klimaperspektiv er særlig flyreiser blitt problematiske, noe som også har 
gitt opphav til nyordet flyskam. Samtidig som den generelle oppmerk- 
somheten på klimaspørsmål har økt, har flere aktører i og rundt musikk- 
bransjen tatt ulike initiativ til å skape en grønnere og mer klimavennlig 
bransje (Creo, u.å.; Music Norway, u.å.). Blant annet jobber Kulturrådet 
for at de vanlige støtteordningene skal gjøre det mulig å kompensere for 
høyere utgifter som følge av at man planlegger mer klimavennlige pro- 
sjekter, konserter og turnéer (Moen, 2019). Flere artister og musikere har 
også endret konsertvirksomheten sin og legger nå opp til klimavennlige 
løsninger (Enge & Schwencke, 2019; Slaattun, 2019). På denne bakgrun- 
nen ser det ut til at musikere har kommet i et krysspress. På den ene siden 
står hensynet til å gjennomføre aktiviteter som er viktige for karrieren, på 
den andre siden står hensynet til klimaet. Dette krysspresset er utgangs- 
punktet for dette kapitlet. 

Selv om spørsmål om klima og klimaendringer har stått høyt på den 
offentlige agendaen de siste årene, både i den generelle samfunnsdebat- 
ten og på musikkbransjens arenaer, er forskningen på forholdet mellom 
musikk og klima fortsatt begrenset. Mye av det som finnes av forskning 
fokuserer på musikkens kapasitet til å bidra i klimakrisen. Wodak (2018) 
har argumentert for at musikk kan brukes for å formidle klimaendringer 
og derigjennom være en mobiliserende kraft. Østergaard (2019) har 
argumentert for at musikk og oppmerksom lytting har et potensial til å 


1 — https://www.ipcc.ch/report/sixth-assessment-report-cycle/ 

styrke elevers og studenters estetiske erfaringer og opplevelse av tilknyt- 
ning til verden. Dette kan ifølge han styrke deres engasjement for bære- 
kraft. Shevock (2017) har på sin side tatt i bruk begrepet om økologisk 
kompetanse (ecological literacy) og utviklet et perspektiv på hvordan en 
slik kompetanse kan utvikles gjennom musikkutøvelse. Øko-kompetent 
musikkundervisning må ifølge Shevock foregå lokalt. Mens musikk ofte 
fremheves som den mest immaterielle av kunstartene, vektlegger imid- 
lertid Devine (2019) at innspilt musikk alltid har utnyttet naturressurser 
og menneskelige ressurser og således har et klimaavtrykk. Dette aspektet 
ved musikk er mer problematisk enn noen gang, hevder han. 

I dette kapitlet er vi ikke så opptatt av hvorvidt musikk som fenomen 
er en klimavennlig eller klimafiendtlig aktivitet. Vi fokuserer snarere på 
hvordan klimahensyn og andre verdier knyttet til musikeres karriere står 
i forhold til hverandre. Dette gjør vi ved å se nærmere på hvordan musi- 
kere resonnerer rundt hvordan klimaspørsmål berører deres arbeid og 
analyserer dette i lys av musikkfeltets strukturer og verdier. 

Vi starter med å gjøre rede for det analytiske perspektivet vi anlegger 
i kapitlet. Her står Bourdieus feltbegrep sentralt. Det gjør også begrepet 
om kulturell dissonans slik det er utviklet av Langseth og Vyff (2021), og 
vi bruker dette som en inngang til å analysere krysspresset musikere står 
i. Deretter gjør vi rede for noen metodiske aspekter ved arbeidet med 
kapitlet. Vi fortsetter med å presentere ulike måter musikere veier klima- 
hensyn opp mot andre karrierehensyn, det vil si behovet for inntjening 
og synlighet, tidsmessige og praktiske forhold ved musikeryrket, gleden 
ved å reise, samt de menneskelige og kulturelle verdiene av internasjonal 
virksomhet. Vi avslutter med en diskusjon av i hvilken grad og på hvilken 
måte klimaverdier endrer musikeryrket, og hvilke muligheter begrepet 
om kulturell dissonans gir til å analysere dette. 


Musikkfeltet og kulturell dissonans 


Bourdieu (1999, s. 250) har påpekt at den sosiale verden kan gi det mest 
enestående av alt, nemlig anerkjennelse. Dette poenget har ofte blitt 
sett på som reduksjonistisk; at vektleggingen av behovet for og søken 
etter anerkjennelse bidrar til å neglisjere menneskers grunnleggende 

verdioppfatninger og umiddelbare opplevelse av mening (Alexander, 
1995; Elster, 1981). Bourdieu ser imidlertid ikke på forholdet mellom beho- 
vet for anerkjennelse og opplevelsen av mening som atskilte eller motstri- 
dende aspekter. Snarere understreker Bourdieu at det i handlingene vi 
foretar oss for å få sosial anerkjennelse ligger en glede som overgår synlige 
gevinster. Denne gleden handler om at vi kommer oss ut av likegyldig- 
heten, retter oss mot et mål og opplever at vi har en sosial oppgave. Dette 
utgangspunktet gjør det tydelig at når vi skal forske på hvordan musikere 
forholder seg til klimaspørsmål, er det nødvendig, men ikke tilstrekke- 
lig å få innsikt i hvilke holdninger og handlinger som kjennetegner dem 
individuelt. Musikere opererer i et felt som peker ut hvilke verdier som er 
verdt å realisere, hva som er deres sosiale oppgave. Det handler altså om 
mer enn hva hver enkelt hver for seg tenker, føler og gjør. 

Feltbegrepet står helt sentralt i Bourdieus sosiologi og viser til at ulike 
samfunnsområder er skilt ut og fungerer som mikrokosmos med sine 
egne verdiorienteringer. Ulike samfunnsfelt kjennetegnes av at de dyrker 
ulike verdier. Der det økonomiske feltet er opptatt av økonomiske verdier, 
er det kunstneriske feltet opptatt av kunstneriske verdier. Kunstfeltets 
verdier har kommet til uttrykk gjennom en vektlegging av at det er viktig 
å drive med kunst for kunstens egen skyld (l'art pour l’art) (Bourdieu, 
1993, 1996). Slik har det også vært risikabelt å drive med kunst på måter 
som kan så tvil om hvorvidt det er de kunstneriske verdiene som står i 
fokus. Musikere som har blitt oppfattet som for kommersielle, har for 
eksempel risikert devaluering fra anerkjente aktører i feltet. 

Videre har kunstfeltet blitt assosiert med internasjonale verdier 
(Buchholz, 2016; Mangset, 1998; Solhjell & Øien, 2012). Å operere i et 
internasjonalt kunstlandskap har blitt assosiert med større prestisje enn 
primært å jobbe lokalt eller nasjonalt. På grunn av den utstrakte reisingen 
det krever å realisere de internasjonale kunstverdiene utfordres imidler- 
tid disse av klimaverdier. Spørsmålet er imidlertid i hvilken utstrekning 
og på hvilke måter klimaverdier og andre karriererelaterte verdier har 
feste i feltet. 

Langseth og Vyff (2021) har analysert en lignende situasjon blant sur- 
fere med begrepet kulturell dissonans. Begrepet forener det bourdieuske 
utgangspunktet om at sosiale aktører opererer i felt hvor spesifikke verdier 

gjør seg gjeldende og hvor det står om anerkjennelse, med Festingers 
begrep om kognitiv dissonans (Festinger, 1962). Festingers begrep forsø- 
ker å fange hvordan motsetninger mellom våre overbevisninger og våre 
handlinger skaper ubehagelige mentale spenninger. Ifølge Festinger kan 
menneskelige holdninger og handlinger deles i tre elementer: det affek- 
tive, det kognitive og det atferdsmessige. Hvis disse elementene er i sam- 
svar, oppnås kognitiv konsonans, noe vi mennesker søker. Er det derimot 
et misforhold mellom disse elementene, vil det lede til kognitiv dissonans. 
Når Langseth og Vyff kombinerer Bourdieu og Festinger i begrepet om 
kulturell dissonans, er det for å få frem at feltet surfere opererer i, frem- 
holder to motstridende verdier som viktige samtidig. På den ene siden 
gir det prestisje å vektlegge klimaverdier. Klimaverdier sees på som nært 
forbundet med selve aktiviteten å surfe gjennom sin nærhet til naturen. 
På den andre siden gir det å ha reist til eksotiske surfesteder anerkjen- 
nelse. Denne situasjonen bidrar til at surferne uttrykker doble følelser og 
et ubehag når de forteller forskerne om sitt forhold til reising. Spørsmålet 
er om noe lignende er tilfellet for musikere. 


Metode 


Forskningsprosjektet som dette kapitlet springer ut fra har som mål å 
beskrive og forstå hva ulike endringsprosesser, slik som digitalisering, glo- 
balisering, medialisering, entreprenørialisering og økende konkurranse, 
betyr for dagens og morgendagens arbeidsmarked for musikere. Klima 
var ikke et tema i den opprinnelige intervjuguiden. Under de innledende 
intervjuene løftet imidlertid flere informanter opp tematikker knyttet til 
turnelivets innvirkning på klima, og ikke minst hvordan økende opp- 
merksomhet på å handle bærekraftig som turnerende frilansmusiker 
virker strukturerende på holdninger og praktisk handling. Vi oppfattet 
også at dette hadde med endring over tid å gjøre. Dette kom til uttrykk 
når godt erfarne musikere fortalte om før og nå-aspekter, eller når de 
yngre informantene var tydelige på at vi står overfor en klimakrise og må 
handle nå. Vi forsto dermed klimaproblematikken, på linje med digita- 
lisering, globalisering og økende konkurranse, som en endringsprosess 
som virker strukturerende på feltet. Spørsmål om klimaets betydning for 

arbeidssituasjonen og spørsmål om informantenes tanker om fremtidig 
bærekraftig virksomhet ble dermed inkludert i intervjuguiden og ekspli- 
sitt fulgt opp i de påfølgende intervjuene. Klima som et viktig tema i et 
prosjekt om musikerbransjen, vokste dermed induktivt frem i det empi- 
riske arbeidet (Glaser & Strauss, 1967). Det empiriske grunnlaget for dette 
kapitlet består av intervjuer av 57 profesjonelle musikere. Øvrige meto- 
diske aspekter knyttet til utvalg, rekruttering, intervjudesign og innle- 
dende analyser er beskrevet i appendiks til denne utgivelsen. 

Vi har foretatt en tematisk analyse av materialet (Braun & Clarke, 
2006) og samlet alle informantsitater knyttet til det eksplisitte spørsmålet 
om klimaets betydning for musikertilværelsen. Videre har vi også kodet 
informantutsagn av betydning for tematikken der dette også fremkom 
i andre deler av intervjuene. Et gjennomgående trekk her er at infor- 
mantenes holdninger til klimaendringer og deres handlinger knyttet til 
bærekraftig virksomhet, anerkjenner klimaendringer som et presserende 
problem, og at flertallet både ønsker og ser behovet for å endre atferd. 
Samtidig balanseres dette, i informantenes fortellinger, mot de mulige 
negative konsekvenser slike atferdsendringer får på deres egen virksom- 
het og karriere. Vi forstår i dette kapitlet slike spenninger som en form 
for kulturell dissonans, som redegjort for ovenfor. Den kulturelle disso- 
nansen har vi videre identifisert og sortert i følgende fire kategorier: Den 
første handler om behovet for inntjening og synlighet. Den andre handler 
om tidsmessige og praktiske utfordringer knyttet til å velge klimavenn- 
lige løsninger i virksomheten. Den tredje kategorien omhandler en per- 
sonlig tilfredshet og glede i det å kunne reise og oppleve ting i kraft av å 
være turnerende musiker, og den fjerde handler om den menneskelige og 
kulturelle verdien av internasjonal virksomhet. 


Behov for inntjening og synlighet 


Flere informanter forteller om at de kjenner på en dårlig samvittighet 
knyttet til det å være turnerende musiker fordi det i mange tilfeller betyr 
at man benytter seg mye av fly i jobben. Innlands benyttes fly til å forflytte 
seg effektivt mellom de store byene, og ofte som det eneste reelle alterna- 
tiv i deler av det landstrakte landet. Og internasjonalt — for praktisk og 

effektivt å komme seg nedover på kontinentet eller krysse verdenshav. 
Det å benytte seg av fly er for mange en nødvendighet for økonomisk 
inntjening og for å kunne fungere som profesjonell. 


Men hvordan skal man gjøre det liksom? Hvis vi skal utøve musikken vår og 
få den der nærkontakten, ikke den digitale, så må man jo møte publikum da. 


(Kristine) 


Flere forteller nærmest skamfullt om erfaringer knyttet til å reise langt 
med fly, enkelte ganger kun for én eneste opptreden, samtidig som de 
ikke underkjenner disse reisene som mulig betydningsfulle for fremtidig 
inntjening og for etablering av nettverk. 


Når man reiser til Japan eller til USA så etterlater man seg jo ganske stort mil- 
jøavtrykk [...] men noen ganger så er den turen nødvendig for karrieren fordi 


man må være til stede for å spille konsert, for det markedet. (Sofie) 


En ting er den opplevde nødvendigheten av å reise langt for å spille, slik 
som Sofie her formidler - man reiser dit jobbene er, for å tjene penger eller 
investere i egen virksomhet. En annen ting er at det virker å være en oppfat- 
ning i feltet at å gjøre mange oppdrag med store avstander på kort tid lenge 
har vært en slags betegnelse på suksess. Eline er en travel musiker som har 
bygd en karriere som frilanser for ulike besetninger. For å kunne lykkes 
med denne virksomheten må hun haste videre til neste oppdrag, ofte frem 
og tilbake mellom ulike destinasjoner: «Du skal spille i Milano en dag, så 
skal du rekke å spille i Larvik neste dag.» Anne forteller tilsvarende: 


Mine kollegaer og jeg, vi har hatt noen år der vi liksom har jobbet helt sånn ... 
vi spiller i Ziirich én dag, Oslo to dager senere, og så Berlin to dager etter det. 


Helt håpløst opplegg. (Anne) 


Både Eline og Anne mener at det ville være mer praktisk, økonomisk og 
bærekraftig å legge opp mer sammenhengende turneer, og gjerne spilt 
flere konserter på én plass når man først forflytter seg langt. Tilsvarende 
ideer deles av flere informanter. Her er det samtidig en forskjell på musi- 
kere i en etableringsfase, der man kanskje ser seg nødt til å takke ja til de 
oppdragene som tilbys, og etablerte artister og musikere, som har alle- 
rede har et velutviklet nettverk av samarbeidspartnere og er etterspurt 

hos et større publikum. Etablerte artister kan også i større grad være 
selektive i jobbene de tar på seg, vel vitende om at de har gode alternativer 
for inntjening også lokalt og nasjonalt. Britt, som bor i en mindre bygd 
et stykke fra nærmeste flyplass, har nokså nylig trappet ned en ganske 
omfattende turnevirksomhet utenlands, uten at det har hatt større øko- 
nomisk innvirkning for henne. Samtidig vitner hennes fortelling om en 
mulig devaluering av statusen knyttet til høy reisevirksomhet som lenge 
har vært virksom i feltet: 


Det er klart at når man reiser såpass mye med fly som jeg gjorde i mange år, 
det er helt ute [...]. Ja, gullkort var jo en heder. Nå er det kanskje litt pinlig å ha 
gullkort på SAS. (Britt) 


Gullkort-symbolet fremtrer også i et annet intervju med en annen infor- 
mant, men da handler det nettopp om informantens opplevde status i å 
være en lokalt virksom musiker med lite reisevirksomhet målt opp mot 
statusen knyttet til å turnere og spille konserter i en videre omkrets: 


Nå er det vel så vidt jeg har det sølvkortet mitt, mens de andre musikerne jeg 
kjenner sitter i loungen med gullkortet sitt alle sammen, de reiser jo hele tiden. 


(Ernst) 


Én informant forteller om utfordringen i å balansere et klimaengasjement 
med tempoet i og omfanget av utøvende virksomhet. Tempo og omfang 
gir synlighet, har høy status i feltet og virker karrierebyggende, forteller 
hun: 


Det er en norm at man skal gjøre veldig mye, at man skal være aktuell med 
veldig mange forskjellige ting, da gjør man seg synlig og da genererer det flere 
ting, og folk tenker at du er hipp. Mens at det er kanskje ikke helt forenlig med 
en bærekraftig hverdag og med tanke på klima. (Lise) 


Bærekraft i denne sammenhengen handler både om turnelivets avtrykk 
på klima og utfordringer med å opprettholde en bærekraftig karriere med 
tanke på helse og velvære. En informant forteller også om turnelivets 
betydning for finansieringen av andre deler av virksomheten. Inntjening 
fra konserter går til produksjon av ny musikk som igjen blir et produkt 
man trenger for å reise ut på nye turneer. 

Veldig mange finansierer innspilling og miksing ved at de turnerer, ikke sant? 
Og det er klart hvis vi ikke finner mer bærekraftige måter å turnere på, så blir 
man nødt til å trappe ned på turnering og, som igjen vil påvirke økonomien i 
egentlig alle ledd. Så jo før vi klarer å finne en, altså lage bedre togforbindelser, 
som er helt koko at vi ikke har, vi burde hatt det for lenge siden. Bergen-Oslo 
burde tatt 3 til 4 timer i stedet for ... Det samme gjelder ... bedre forbindelse i 
hele Norge og Skandinavia generelt. Europa hadde jo vært en drøm, ikke sant? 
Å kunne bevege seg kjapt gjennom hele Europa uten å måtte fly. På et tidspunkt 


så vil jo det gå ut over økonomien hvis vi ikke finner ut av det. (Sondre) 


Tidsmessige og praktiske utfordringer 


Flere informanter forteller om et ønske om å reise mer bærekraftig, og 
flere gjør også dette når de har reelle alternativer. Blant dem som turne- 
rer i Europa forteller flere om gode erfaringer med å fly ned til én desti- 
nasjon for så å bruke toget som fremkomstmiddel på resten av turneen. 


Jeg har hatt veldig god erfaring med å reise til et sted i Tyskland, ta tog rundt 
omkring overalt, rundt i hele Europa, Tyskland til Nederland til Belgia, for så 
å fly hjem igjen. Da har jeg i hvert fall begrenset mye av karbonavtrykket mitt i 
stedet for å fly mellom steder der da. Jeg prøver å effektivisere reisingen min så 


mye som mulig i den sammenhengen da. (Vegard) 


Der flere informanter forteller om at det er praktisk, økonomisk og til dels 
behagelig å flytte seg rundt på kontinentet på et godt utbygd tog-nettverk, 
er turneringen innlands mer utfordrende for en musiker som helst ville 
valgt alternativer til fly. Hensynet til klima balanseres mot tidsbruk, øko- 
nomi og hva som er praktisk mulig. Særlig informanter fra Nord-Norge 
forteller om utfordringer knyttet til å utøve yrket som musiker når de 
samtidig skal ta klimavennlige transportvalg. En nordnorsk bandmusiker 
bruker en nær Descartes-allusjon når han hevder: «Hvis ingen skal fly len- 
ger, så eksisterer vi ikke.» Samme musiker forteller at det også er en prak- 
tisk og logistisk forskjell på et band med utstyr og artister som reiser lett: 


Du kan stort sett ikke turnere med tog, det er det bare Moddi som kan, for han 
er alene. Du får ikke med deg noe utstyr. Vi reiser stort sett med 20 kolli med 


instrumenter. Vi flyr med SAS, og det har vært helt fantastisk. (Per) 

En musiker som bor i nord beskriver sine musikerkollegaer i sør som 
«flinkere» enn han når de tar toget fremfor å fly, men fortsetter: 


Men for meg å komme meg til Oslo med tog, jeg har gjort det et par ganger 
og tenkt at jeg skal være skikkelig flink, men det tar 17 timer og tre kvarter fra 
Bodø til Oslo. Og da går det noen fly over og jeg tenker at jeg like greit kunne 
ha sittet på det flyet. (Kim) 


En annen forteller tilsvarende: 


Jeg er jo en storforbruker av flyreiser. Der er jeg elendig på klima, det må jeg si. 
Vi reiser jo med fly, vi har jo enorme avstander, så der har jeg vel vært lite flink 
til å tenke ut andre muligheter [...] Nei, da hadde vi ikke kommet oss rundt for 
å si det sånn. Du kjører ikke fra Trondheim til Finnmark for eksempel, det gjør 
du ikke. Men du kan gjøre det [...] men da tror jeg jeg måtte ha bytta ut musi- 
kerne mine, for de tror jeg aldri hadde gått med på det heller. (Heidi) 


En kollega fra Oslo har tilsvarende forståelse for de geografiske forhol- 
dene i nord: 


Jeg synes jo vi er litt privilegerte her på Østlandet for man må egentlig reise 
litt rundt i Norge for å få ordentlig perspektiv. Jeg var nylig i Finnmark med et 
jazzprosjekt og da får man et annet bilde. De flyr jo mellom de små byene sine, 
men det er så store avstander og det føles sånn ... at man flyr og flyr, jeg skulle 


gjerne ikke gjort det da, men det er ikke så lett. (Kristine) 


Også andre steder i landet spiller avstander og geografiske forhold inn på 
valg av transportmiddel. Hensynet til miljø må balanseres mot effektivi- 
tet og økonomisk bærekraft. En informant som er bosatt på Vestlandet 
forteller: 


Jeg prøver å unngå å fly innenlands og ta toget mest mulig. Skal man fra Bergen 
til Volda, det høres ut som det er på Vestlandet — det går fint. Men så er det syv 
timer i bil. Det er en fantastisk tur, men hvis man ikke skal ta bil, ta buss for 
eksempel, det går ikke. Det går heller ikke opp økonomisk, så mye tid som man 
bruker på det. (Britt) 


Kristine, som over fortalte om hvor «privilegerte» musikere på Østlandet 
er sett i forhold til musikere bosatt i nord, har lenge valgt kollektive 

løsninger for jobbvirksomhet lokalt i østlandsområdet. Nylig har hun for 
alle praktiske formål tatt lappen og kjøpt seg bil: 


Jeg dro med meg instrumenter og jeg har bært mye i mitt liv og tenkt at dette 
her skal jeg fikse, men dessverre, det er ikke så lett. Jeg føler at jeg har sittet 
veldig mye på tog og ikke turt å lukke øynene, for jeg er veldig redd for at noen 
skal stjele instrumentene mine. Det er en ekstra belastning på turen, og så må 
jeg oppta to seter. Så har jeg følt at det har vært slitsomt også. Akkurat nå føler 


jeg at jeg har et litt mer mobilt og lettere liv. (Kristine) 


Gleden i å være på reise 


Over har vi sett eksempler på en type dissonans som kommer til uttrykk 
i spennet mellom på den ene siden nødvendigheten av å skaffe seg inn- 
tekt og være aktiv og synlig som en type investering i videre karriere, og 
på den andre siden en eller annen form for dårlig samvittighet knyttet 
til klimaavtrykket denne virksomheten skaper. Vi har også sett hvordan 
det å endre reisemønster er krevende av ulike praktiske og tidsmessige 
grunner. Her skal vi se nærmere på hvordan flere beskriver turnelivets 
verdier uten at dette relateres til ytre forhold. Friheten fra en stasjonær 
åtte til fire-jobb, mulighetene for å erfare verden, møte nye mennesker 
og oppleve spennende ting, går igjen i flere av musikernes beskrivelser av 
«det beste med musikeryrket». En informant forteller: 


Jeg synes det er veldig stas å kunne sette seg på et fly og dra til andre siden av 
verden og møte masse musikere. Jeg synes det er fantastisk. Ikke nødvendigvis 
at det har så høy prestisje, men jeg synes jo det er veldig stas, at musikken kan ta 
meg dit. At jeg har fått lov til å oppleve det. Det er jeg helt uendelig takknemlig 
for. (Birger) 


Den samme takknemligheten deles av en annen informant, Elisa, som 
ser tilbake på en omfangsrik karriere med mange personlige inntrykk og 
opplevelser. I et klimaperspektiv omtaler hun riktignok denne personlige 
tilfredsheten som «veldig egoistisk». 


For å være veldig egoistisk i to sekunder, så er jeg er veldig takknemlig for at jeg 


har fått lov til å reise Europa og verden rundt i de årene jeg har gjort. Har vært 

i 15 land i året, i 10 år. Mange av de samme landene da, men liksom den der 
konstante altså [...] Vært virkelig mange steder, Sør-Amerika flere ganger. Sant, 


men det er jo klart at sånn klimaperspektivisk, så er det jo helt håpløst. (Anne) 


En annen informant som omtaler seg selv som «en slags klimaversting i 
musikksammenheng», fordi han reiser mye og turnerer mye, forteller at 
han kompenserer for en dårlig samvittighet med å ta mest mulig tog på 
europaturneer og reise mest mulig kollektivt hjemme i Norge. Han for- 
teller også at han forsøker å begrense andelen prosjekter der han reiser 
kun for én konsert, men heller prioritere oppdrag med «flere konserter 
på det samme karbonavtrykket». Samtidig er han ærlig på at personlige 
opplevelser knyttet til å reise til bestemte destinasjoner har stor verdi 
for ham: 


Jeg har som mål å minimere det, men jeg sier ikke nei til jobb på grunn av det. 
Hvis noen har lyst til å gi meg en konsert i New York, så sier jeg ja siden det er 
dødskult å gjøre det. Så får karbonavtrykket være noe vi jobber med som sam- 


funn i større grad, tenker jeg. (Ernst) 


Den menneskelige og kulturelle verdien av 
internasjonal virksomhet 


Nært forbundet med gleden over å være på reise er de mange fortellin- 
gene om verdien av internasjonal utveksling som kommer frem i intervju- 
materialet. Det handler om det å bli kjent med andre kulturer, gleden over 
å spille med musikere fra andre kontinenter og internasjonal solidaritet 
gjennom musikkarbeid. Birger, som ovenfor fortalte om en personlig til- 
fredshet i det å «sette seg på et fly og dra til andre siden av verden og møte 
masse musikere», forteller videre om et internasjonalt engasjement som 
muliggjøres nettopp gjennom musikken. Hans reiser til Afrika har gjort 
spesielt inntrykk. 


Og du ser den svarte musikkulturen har blitt utnyttet av hvite mennesker i alle 
år. Og nå eier de på en måte mer sin egen musikk. Og de eier uttrykket sitt og 
de sitter på rettighetene sine selv. Og de tjener de pengene de skal. Og likevel så 


kommer jeg som en bortskjemt hvit nordmann der og får lov til å bli med. Og 

det er fantastisk. Det er sjenerøst altså. Og jeg hører historier de forteller om 
oppveksten sin og sånn som de har blitt behandlet. Det er horrible ting. Og like- 
vel så ønsker de meg velkommen. Ja, det er helt ubegripelig hvor mye kjærlighet 


det kan være i musikken altså. (Birger) 


En annen informant forteller om en konsertopplevelse på et barnehjem i 
India som et av karrierens sterkeste øyeblikk. 


De hadde den verste bakgrunnen ever. Så var det 40 varmegrader og jeg alene 
foran 200 barn ... Hvordan de tok imot en rar mann ... det er kanskje den mest 


fantastiske opplevelsen jeg har hatt. (Mats) 


Det er ikke kun i «musikkens gode tjeneste» reisen legitimeres opp mot 
til klimahensyn. Andre forteller også om verdien av at internasjonale 
artister og musikere reiser til Norge for å spille. 


Når man bor i en mellomstor by som Trondheim så er det jo fantastisk at det 
kommer internasjonale folk og spiller i ny og ne. Og de må jo selvfølgelig reise 
hit og på en måte. Så er det jo bedre at de kommer hit enn at folk reiser til New 


York for å dra på konsert. (Ernst) 


Spesielt blant orkestermusikere forteller flere at det har vært en intern 
diskusjon de siste årene om bærekraften og karbonavtrykket ved å fly 
et helt norsk symfoniorkester til Asia for å spille den samme musikken 
som orkestrene der like godt kan ha på sitt repertoar. Samtidig balan- 
seres dette opp mot den kulturelle verdien i slike besøk, for den enkelte 
musiker og for det enkelte publikum. En orkestermusiker i et av landets 
orkester forteller: 


Selvfølgelig må man tenke over hvorfor folk skal reise rundt i hele verden og 
bruke masse flybilletter og spille akkurat den samme musikken som de som 
er lokale kan spille. Det er også en balansekunst der, ikke dra på turné bare for 
å dra på turné. Selv om det i seg selv også selvfølgelig er en viktig del for både 
kunsten selv nettopp det å høre at forskjellige folk spiller samme type musikk, 
og at det også sier noe om selve kunsten. For de utøvende å ha muligheten til 
å kunne gjøre det er også bra. Men jeg tror nok det er flere og flere folk som er 
opptatte av det. [...] Klima, det er en problemstilling man absolutt må ta inno- 


ver seg etter hvert. (Nina) 

Dissonans og handlingsalternativer 


Til sammen viser de foregående delene at musikerne opererer i et felt hvor 
klimaverdier og andre karriererelaterte verdier står opp mot hverandre. 
Som vi har sett i enkelte av sitatene, skaper dette også et visst ubehag. 
Informantene slites mellom ulike hensyn som det er vanskelig å ivareta 
samtidig. De opplever kulturell dissonans. Det er derfor interessant at 
flere av informantene fokuserer på ulike strategier og handlingsalterna- 
tiver som kan bidra til å skape større konsonans mellom klimaverdier 
og karriereutøvelse. Flere informanter forteller om tiltak de har innført i 
privatlivet som kompenserer for den atferd de utviser i det profesjonelle. 
Det handler om å sortere søpla, sykle eller bruke det kollektive trafikk- 
tilbudet, spise mindre av eller ikke noe rødt kjøtt og stemme på de parti- 
ene som tar klima på alvor. Daniella forteller om hvordan hun forholder 
seg til dette: 


Den karrieren vi har valgt er tøff nok i seg selv, så jeg kan ikke drive og begrense 
det ene jeg driver i karrieren. Men jeg kan for eksempel kompensere på privaten 
med å spise mindre kjøtt i hverdagen. Man kan bidra på hver sin måte. Det er 
mange måter, ikke kjøpe nye klær hver dag. Det finnes mange måter å bidra til 
et bedre miljø på, men jeg kommer ikke til å la det gå ut over min karriere, nei. 


(Daniella) 
På lignende vis forteller Vegard om sin tilnærming: 


Jeg prøver å ta klimavennlige valg i alle andre sammenhenger hvor jeg kan ta 
klimavennlige valg også stemmer jeg i hvert fall på partier som vil gjøre klima- 
vennlige fremskritt for samfunnet som helhet og det føler jeg er de største inn- 
huggene man kan gjøre [...] Jeg prøver å begrense andelen prosjekter hvor jeg 
drar et sted bare for å ha én konsert for så å dra hjem igjen da, men å få flere 
konserter på samme karbonavtrykket da, det er en tanke jeg har. Så jeg har som 


mål å minimere det, men jeg sier ikke nei til jobb på grunn av det. (Vegard) 


En del forteller også om at koronapandemien har satt sitt preg på infor- 
mantenes tanker og vilje til å endre praksis. Noen forteller om at pan- 
demien har gjort arbeidslivet mer komprimert og lokalt med mindre 
reisevirksomhet, andre forteller om fremtidige muligheter med digital 
distribusjon av konserter og samarbeid med musikere over nettet. 

For én ung informant er like fullt følelsen av klimaansvar og bære- 
kraft, i hele sin betydning, så sterk at hun ser for seg en fremtidig karriere 
som er lokal, og der turnelivet avløses av større innslag av annet musikk- 
relatert arbeid. Sara uttrykker det slik: 


[Det verste med jobben] er at du er nødt til å reise så mye. Det synes jeg er 
dumt. Både fordi det er slitsomt og fordi det er dårlig for miljøet. Det er vanske- 
lig å lage et stabilt liv sånn sett, man må. I lengden så blir i hvert fall jeg veldig 
sliten av det her med å hele tiden forholde meg til nye plasser og å ikke kunne 
bygge seg et liv og et miljø på én plass. Det er vanskelig å opprettholde kontakter 
på den samme måten som du får hvis du går på den samme jobben hver dag og 
møter de samme folkene, og du kan ha kontakt med venner som bor i nærheten 
og sånn. [...] Jeg tror [jeg skal] jobbe mye lokalt. Kanskje ha noen andre ting å 
gjøre og som ikke er musikk, eller eventuelt noe undervisning, sånn at ikke det 


hele tida er liksom reise rundt i hele Norge, Europa, verden for å spille. (Sara) 


Å endre måten man utøver musikeryrket på, kan på denne måten bidra 
til å redusere både reisingen og klimatrykket. Samtidig vil det for en del 
bety å gå fra dissonans til konsonans i forholdet mellom klimaverdier og 
utøvelsen av musikeryrket. 

Flere snakker å benytte seg av lokale musikere om i større grad, bade i 
etablerte orkestre og på plakaten i konserthus og festivaler. Det er en god 
idé både med tanke på musikernes arbeidssituasjon og for klima, hevdes 
det. Ernst, som over fortalte om hvor fantastisk det var når internasjonale 
musikere kom til byen for å spille, følger opp med: «Det er åpenbart at 
dersom det kommer færre folk til Trondheim for å spille, blir det kanskje 
flere jobber på meg.» Samtidig balanseres slike uttrykk for nasjonal og 
lokal «proteksjonisme» opp mot betydningen av internasjonale impulser, 
både for kunstens del og for den enkeltes opplevelse av meningsfull virk- 
somhet. Som vi har sett forteller flere om et ønske om å redusere reisin- 
gen for enkeltjobber og heller legge opp til sammenhengende turneer og 
flere konserter når man først har reist til en destinasjon. Samtidig handler 
dette om tilbud og etterspørsel, og at uetablerte musikere har et behov for 
å ta de jobbene man får for å kunne bygge en karriere. Flere snakker om 
ønsket om å benytte seg av tog i arbeidet; samtidig strekker ikke tiden til 
for en frilansmusiker som må haste mellom jobbene. 

Gjenbruk og varighet på produksjoner er også et tema som reises i inter- 
vjuene. Flere informanter forteller om en type «bruk og kast»-mentalitet i 
kulturuttrykk som ikke nødvendigvis har en direkte innvirkning på klima, 
men som kunne bidratt til mer bærekraftig virksomhet om større produk- 
sjoner i større grad fikk en viss levetid. En informant forteller: 


Jeg synes det er viktig at når man bruker så ekstremt mye tid på å gjøre noe, så 
bør det på en måte presenteres for noen ... og det jeg synes er veldig synd er at 
det er veldig mye sånn aktivitets ... alt skal liksom gjøres og så skal man gjøre 
noe nytt. Hvis man har lagd noe jævla bra, særlig på institusjonene, så må man 
ha planer over flere år. Så gjør man en konsert og så sier man ja dette må vi 
gjøre igjen, men det blir aldri noe av. Vi lagde [en forestilling på et institusjons- 
teater] og gjorde en liten turne, tror vi gjorde sju eller ni forestillinger. Vi fikk 
flere prisnominasjoner, men dagen etter siste forestilling så brant de bare hele 


scenografien, da var vi ferdig med det liksom. (Sverre) 


En annen informant forteller nettopp om det hun omtaler som en bære- 
kraftig løsning der flere konsertarenaer innenfor én og samme region kan 
samarbeide om å gjøre det hun omtaler som «klimasmarte løsninger». 


[Når vi hadde fremført konserten ett sted] kunne vi spille den på forskjellige 
steder innenfor samme by. Det kunne være et kunststed eller en festival som har 


forskjellige nedslagsfelt. (Lise) 


I materialet finner vi også eksempler på hvordan store kulturinstitusjoner 
legger om deler av sin tradisjonelle virksomhet for å handle klimavennlig. 
Daniel forteller for eksempel hvordan orkesteret han spiller i har sluttet 
med personlig oppmøte på første prøvespillrunde, og bruker videoløs- 
ninger for å minske karbonavtrykket: 


Fra og med nå egentlig, så har vi innført en pre-runde på prøvespill, så langt det 
lar seg gjøre på video. Vi slipper at 80 personer kommer unødvendig på prøve- 


spill. Og det er rett og slett et miljøtiltak. (Daniel) 


Avsluttende diskusjon 


Forholdet mellom klima og musikk er et relativt nytt forskningstema, 
og det var begrenset med forskningslitteratur å ta utgangspunkt i da vi 

startet arbeidet med dette kapitlet. Vår analyse indikerer imidlertid at 
klimaspørsmål i økende grad har blitt viktig i musikkbransjen, og at 
dette representerer en ikke ubetydelig endringsprosess. Klimaverdier ser 
ut til å få feste i feltet. Midt i denne endringsprosessen finner vi musikere 
som lever i et krysspress mellom å ivareta klimaverdier og andre karriere- 
relaterte verdier. Dette krysspresset kommer til uttrykk gjennom et sett 
av motsetningsforhold vi har analysert med utgangspunkt i begrepet om 
kulturell dissonans. 

Den kulturelle dissonansen som oppstår i skjæringspunktet mellom 
klimahensyn og karrierehensyn har flere aspekter. På den ene siden fin- 
ner vi en del strukturelle faktorer («ytre faktorer»), som at muligheter for 
å gjøre inntektsbringende arbeid ofte forutsetter reising, eller at reisingen 
av praktiske og tidsmessige grunner ikke alltid er så lett å gjennomføre 
på klimavennlige måter. På den andre siden finner vi noen faktorer som 
er knyttet til opplevelser av glede og mening («indre faktorer»), det vil si 
gleden over reisen som sådan og over kulturmøtene og -utvekslingen som 
reisingen kan innebære. Dette er aspekter ved reising som turismeforsk- 
ningen også har vektlagt (Bosangit et al., 2015; Wilson & Harris, 2006). 
Slike «indre» faktorer understreker at den dissonansen rundt klimas- 
pørsmål som musikere opplever, ikke bare kan forstås som en sak som 
kan løses rent praktisk. 

Også musikernes opplevelser av hva som gir prestisje kan tolkes inn i 
dette bildet. Det er et sentralt poeng i analysen at motstridende verdier 
er til stede i feltet samtidig og gir ulik retning til små og store karriere- 
relaterte valg. Et godt eksempel på dette er hvordan informantene omta- 
ler den symbolske verdien av gullkortet til SAS. På den ene siden er det 
et symbol på suksess. På den andre siden har dette symbolet fått en flau 
smak i et klimaperspektiv. 

I dette kapitlet har vi benyttet begrepet kulturell dissonans (Langseth 
& Vyff, 2021) for å få frem sentrale trekk ved forholdet mellom klima- 
verdier og musikertilværelsen, mellom klimahensyn og karrierehensyn. 
Vår analyse av musikere skiller seg imidlertid noe fra Langseth og Vyffs 
analyse av surfere. Der de først og fremst vektla ulike og motstridende 
verdier i feltet, ble også strukturelle forhold i og omkring musikkbransjen 
viktige for å forstå musikernes opplevelse av dissonans. 

Et sentralt teoretisk premiss hos Bourdieu er at et felt ikke er et felt 
med mindre flere verdsettingslogikker er virksomme samtidig. Her 
har vi skrevet om klimaverdier som en ny type verdsettingslogikk som 
utfordrer mer tradisjonelle verdsettingslogikker knyttet til kunstfeltets 
internasjonale verdier som det fordrer utstrakt reisevirksomhet å reali- 
sere. Avslutningsvis er det interessant å drøfte på hvilke måter tilstedevæ- 
relsen av denne nye verdsettingslogikken representerer endring i feltet. 
I Bourdieus analyser av kunstfeltet var det et sentralt poeng at veleta- 
blerte og nye aktører vil ta i bruk ulike verdsettingslogikker, og at det er 
ulike typer risiko forbundet med dette (Bourdieu, 1993, 1996). Aktører 
som allerede har oppnådd stor anerkjennelse kan i større grad tillate seg 
å bryte feltets strengeste regler og samtidig beholde sin posisjon. Yngre 
aktører må på sin side «bevise» at de er villige til å ofre mye for å etablere 
seg i kunstfeltet. Samtidig poengterte Bourdieu at nykommere i feltet ofte 
utfordrer de veletablerte. 

Vi finner imidlertid ingen vesentlige forskjeller mellom hvordan de 
yngre og de eldre informantene forholder seg til klimaspørsmål, eller 
hvilke kulturelle dissonanser som kommer til uttrykk. Samtidig er det en 
tendens til at det er særlige hos de yngre informantene vi finner konkrete 
ideer og en vilje til å gjøre fremtidens musikkbransje grønnere. 

Vårt bidrag gir innsikt i hvilke faktorer som skaper mentale — og kul- 
turelle - spenninger rundt klimaverdier for musikere. Samtidig trengs 
det mer forskning om hvilke dynamikker som gjør seg gjeldende i den 
pågående endringsprosessen. Dette kan for eksempel handle om dyna- 
mikken mellom ulike typer aktører, strukturer og faktorer. 

Abstract: In this chapter, we discuss the ambivalent experiences of gender that 
we find present among musicians working in Norway. Even if the field of music of 
today is more inclusive and equal than before, musicians still face certain gendered 
practices and structures in their professional careers. Through the theoretical con- 
cept of ambivalence (Ashforth et al., 2014; Bauman, 1991; Merton, 1976), we here 
identify three ambivalences related to gender: 1) ambivalent roles and positions, 
2) discursive ambivalence, and 3) ambivalence in visibility. Finally, we discuss how 
ambivalent experiences leads to different responses and actions among musicians in 
different areas within the field of music. 


Keywords: gender equality, music industry, ambivalence 


Innledning 


Samtalen om musikk og kjonn har pagatt lenge, og ulike problemstillinger 
har veert reist. Fra forskerhold har det gjennom de siste tiarene blitt avdek- 
ket at musikkarbeidsmarkedet har vert preget av kjonnede skjevheter 
og manglende likestilling (jf. bl.a. Borgen, 2010; Kvalbein & Lorentzen, 


Sitering: Stavrum, H., Vinge, J. & Salvesen, G. U. (2022). Prat eller handling? Om kjønn og ambivalens i 
musikkarbeidsmarkedet. I S. Royseng, H. Stavrum & J. Vinge (Red.), Musikerne, bransjen og samfunnet 
(Kap. 11, s. 267-290). Cappelen Damm Akademisk. https://doi.org/10.23865/noasp.160.ch11 

2008; Lorentzen, 2009; Lorentzen & Stavrum, 2007). I musikkvitenska- 
pelig og samfunnsvitenskapelig forskning har det videre blitt gjort stu- 
dier av hvordan visse kjønnede idealer, diskurser og strukturer gjør seg 
gjeldende i forskjellige musikksjangere, og det har blitt diskutert hvordan 
kjønn virker på ulike områder i musikklivet, for eksempel i kulturskolen, 
i musikkutdanningene og blant profesjonelle musikere (se f.eks. Björck, 
2011; Björck & Bergman, 2018; Blix et al., 2021; Blix & Mittner, 2019; de 
Boise, 2019; Kvalbein, 2021; Onsrud, 2004, 2012; Stavrum, 2004, 2008; 
Vinge, 1999; Werner et al., 2020). Bevisstheten om kjønnede skjevheter 
og mangel på likestilling i musikkarbeidsmarkedet har også vært økende 
i praksisfeltet, blant arrangører og andre bransjeaktører, og debatter 
om kjønn er med jevne mellomrom tema i norske medier. De siste åre- 
nes #metoo-kampanjer, som synliggjorde skjult seksuell trakassering i 
kulturlivet for offentligheten, rettet også oppmerksomhet spesifikt mot 
musikkfeltet og de seksuelle og kjønnede maktstrukturer som har vir- 
ket i utdanningsinstitusjoner og i det profesjonelle musikklivet (Røyseng, 
2021). De siste årene har derfor ulike tiltak og prosjekter blitt satt i gang, 
med siktemål om å utjevne forskjeller mellom kjønn i musikkfeltet.* 

I dette kapitlet skal vi se nærmere på diskusjonene om musikk og 
kjønn som foregår blant yrkesaktive musikere i dagens musikkarbeids- 
marked. Mer spesifikt skal vi undersøke de ambivalente erfaringene og 
opplevelsene som kommer til uttrykk i samtalen om kjønn og likestilling 
i musikkfeltet. 

Det har skjedd store endringer i musikkfeltets strukturer gjennom 
2000-talet. I de delene av musikkfeltet hvor menn historisk sett har vært 
i flertall, har flere kvinner kommet til. Det er ikke vanskelig å finne pro- 
fesjonelle utøvende kvinnelige og mannlige musikere innenfor de fleste 
sjangere, og det finnes anerkjente og veletablerte komponister, dirigenter, 
jazzmusikere, folkemusikere og popartister av alle kjønn. I kulturskoler, 
korps og ungdomsorkestre er det et udiskutabelt premiss at barn og unge 
skal få muligheten til å velge å spille hvilket instrument de vil, uavhengig 


1 Se for eksempel nettsiden til prosjektet Balansekunst, for en oversikt over prosjekter og ressurser 
knyttet til likestilling i kulturlivet generelt, og musikkfeltet spesielt: www.balansekunstprosjektet. 
no/statistikk 

av kjønn. Det å ta opp likestilling og kjønnsbalanse til diskusjon i en 
offentlig samtale er også relativt uproblematisk i dagens kulturliv. Er du 
festivalsjef eller konsertarrangør kan du forvente kritiske spørsmål fra 
kulturjournalister hvis du ikke booker et program som er bredt og mang- 
foldig nok. I den kulturpolitiske debatten i dag er det selvsagt at poli- 
tiske ordninger og tiltak har som mål å bidra til et mest mulig likestilt og 
mangfoldig kulturliv. 

Selv om den statistiske fordelingen mellom kvinnelige og mannlige 
musikere er i endring mot et mer likestilt musikkfelt i rene tall, og selv 
om den offentlige samtalen om musikk og kjønn er satt på dagsorden 
på en annen måte enn for bare et par tiår siden, så viser både kvantita- 
tive og kvalitative studier at kjønn fortsatt spiller en rolle i musikkfeltet 
(Heian, 2018a). Kjønnede strukturer og forventninger legger fremdeles 
premisser for hvordan musikeryrket kan utøves, for hvilke instrument 
man kan traktere og på hvilke måter (Green, 1997, 2016; Lorentzen, 2002; 
Onsrud, 2013). Sist, men ikke minst, er det fremdeles en tydelig kjønnet 
ulikhet knyttet til hvem som tjener mest i musikkbransjen, hvor mann- 
lige musikere i gjennomsnitt fremdeles tjener mer enn sine kvinnelige 
kolleger (Heian, 2018b). 

Dette kapitlet har ikke som formål å påvise hvorvidt det finnes kjøn- 
nede ulikheter i musikkarbeidsmarkedet i dag eller ikke, eller å argu- 
mentere for hvorfor musikkfeltet bør være mest mulig likestilt. Basert 
på tidligere forskning har vi som premiss at kjønn finnes der, som en 
strukturerende kraft, som noe man må forholde seg til, men i varierende 
grad, alt etter hvilken rolle og posisjon man har i musikkfeltet. I kapitlet 
undersøker vi noen av de ambivalente og flertydige erfaringene av kjønn 
som kommer til uttrykk blant profesjonelle musikere i dagens musikk- 
arbeidsmarked. Vi stiller oss følgende spørsmål: Hvilke former for ambi- 
valens knyttet til kjønn og musikk kommer til uttrykk blant profesjonelle 
musikere i dagens musikkarbeidsmarked? I hvilke situasjoner blir slike 
ambivalente kjønnede erfaringer særlig tydelige? Videre ser vi på hvor- 
dan musikerne responderer på de ambivalente erfaringene og opplevel- 
sene som de møter på: Hvilke strategier har musikerne for å håndtere 
de kjønnede forventningene som omgir dem? Hvilke handlinger settes i 
verk, i hvilke situasjoner og med hvilken risiko? 

Analytiske perspektiv på kjønn 

Det finnes etter hvert en god del forskningslitteratur om betydningen av 
kjønn i musikkfeltet. I forskningens første fase i Norge og Norden hand- 
let det om å påpeke kjønnede skjevheter og manglende likestilling, og 
formålet med flere studier var å åpne opp for å lese musikkfeltet med et 
kjønnet blikk og bli bevisst på hvilke kjønnede strukturer som preget fel- 
tet (jf. f.eks. Lorentzen, 2000; Stavrum, 2004; Vinge, 1999). Forskningen 
om musikk og kjønn utvidet seg seinere til å utdype betydningene av 
kjønn i ulike kontekster, situasjoner, delfelt og sjangere (se f.eks. Blix 
et al., 2021; Werner et al., 2020). Etter hvert som utdanningspolitiske og 
kulturpolitiske tiltak har blitt satt i verk for å utjevne kjønnsforskjeller, 
har også evalueringer og studier av slike tiltak og prosjekter blitt en del av 
forskningsfeltet (Björck & Bergman, 2018; Blix & Mittner, 2019; de Boise, 
2019). 

Teoretisk har forskningen om musikk og kjønn vært forankret i per- 
spektiver som er mye brukt i samfunnsvitenskapelig kjønnsforskning 
mer generelt. Flere sentrale forskningsbidrag har for eksempel analysert 
sammenhenger mellom musikk og kjønn ved hjelp av poststrukturalis- 
tiske teoretiske perspektiver, slik disse er utviklet av blant andre Michel 
Foucault og Judith Butler (Butler, 1999; Foucault, 1999). I slike studier 
handler det gjerne om å forstå hvordan bestemte diskurser om musikk og 
kjønn bidrar til å skape og reprodusere visse oppfatninger og forståelser, 
herunder hvilke roller og posisjoner i musikkfeltet som er tilgjengelige 
for hvilke musikere. 

I flere studier har det blitt påpekt at diskurser om likestilling i musikk- 
feltet preges av noen dilemma knyttet til eksplisitt synliggjøring av 
kjønn, som også kan føre til ulike former for motstand hos aktørene selv. 
Motstanden handler blant annet om at man ikke ønsker å bli omtalt som 
kvinnelig musiker eller komponist, og følgelig er det ikke alltid uproble- 
matisk å bli booket til festivaler eller arrangementer med et eget kvinne- 
fokus (Björck & Bergman, 2018, s. 45). I forlengelsen av denne spenningen 
som er avdekket i tidligere forskning, som vi også ser i materialet vårt, 
introduserer vi her begrepet ambivalens som en analytisk inngang til å 
undersøke hvordan opplevelser og situasjoner som handler om kjønn 
erfares og fører med seg bestemte strategier for handling. 

Innenfor sosiologien knyttes begrepet ambivalens blant annet til 
Zygmunt Bauman, som har argumentert for at erfaringer av ambivalens 
er en uunngåelig konsekvens av moderniteten (Bauman, 1991). Bauman 
hevder at til tross for at modernitetens vektlegging av rasjonalitet og kon- 
troll hadde som ambisjon å skape orden og struktur, skjedde ikke dette. 
Han mener at den postmoderne tidsalder er tiden for å forsone seg med 
ambivalensen som omgir oss, og lære å leve i en verden hvor ambivalens 
preger de fleste identitetene og rollene vi har i livene våre (Bauman, 1991). 

Å undersøke ambivalens innenfor rammene av sosiologisk forskning, 
handler om å se på hvordan ambivalens strukturerer sosiale roller og 
sosial status: «It directs us to examine the processes in the social stru- 
cture that affect the probability of ambivalence turning up in particular 
kinds of role-relations» (Merton, 1976, s. 5). Hvis vi legger Mertons per- 
spektiv til grunn, vil ambivalens typisk oppstå når individer i en gruppe 
omgis og assosieres med inkompatible normative forventninger, for 
eksempel knyttet til hvordan det er forventet at man skal bekle en rolle 
eller posisjon: «In its most extended sense, sociological ambivalence 
refers to incompatible normative expectations of attitudes, beliefs, and 
behavior assigned to a status (i.e. a social position) or to a set of statuses 
in a society», skriver Merton (1976, s. 7). 

Det a vere profesjonell musiker i dagens arbeidsmarked handler ikke 
bare om å vere en høyt kompetent musiker og teknisk dyktig utøver av 
et instrument. Det å være musiker handler også om å turnere et kom- 
plekst landskap av ulike forventninger knyttet til musikerrollen og til det 
å inneha en identitet som musiker. Det finnes både individuelle og sosiale 
forventninger knyttet til hva et musikerarbeidsliv bør inneholde, til hvor- 
dan man skal samhandle med andre musikere, og til hvordan man skal 
framstå utad som musiker. Det siste innebærer å forholde seg til forvent- 
ninger knyttet til sjangerroller og yrkesroller, hvor også sosial bakgrunn 
og kjønn spiller inn. Her er det ambivalens knyttet til musikeryrkets 
kjønnede roller og identiteter vi undersøker nærmere. 

I en analyse av organisasjoner og ambivalens (Ashforth et al., 2014), 
anlegges et sosiologisk perspektiv på ambivalens. Ashforth et al. går 
imidlertid mer konkret til verks enn Bauman og Merton, når de under- 
søker hvilke situasjoner som konkret kan utløse og trigge ambivalens 

hos aktører i sosiale grupper. Videre undersøker de hvordan ulike for- 
mer for respons og handling oppstår i møte med situasjoner hvor ambi- 
valente erfaringer utløses. Ashforth et al. er særlig interessert i å finne 
ut av hvordan aktører som opplever stor grad av ambivalens, som til- 
synelatende kan skape store utfordringer på et individuelt nivå, likevel 
finner konstruktive måter å leve med det på. I sin studie nevner de alt 
fra å ignorere eller avvise at ambivalensen finnes der, til å foreta seg 
ulike grader av aktive og strategiske handlinger for å møte det ambi- 
valente (Ashforth et al., 2014, s. 1453). I dette kapitlet anlegger vi per- 
spektiver fra Ashford et al. som analytisk inngang for å vise hvordan 
ambivalens rundt kjønn i musikkfeltet trigges, og hvordan våre infor- 
manter reagerer på dette. 


Metode 


Dette kapitlet baserer seg på en kvalitativ intervjustudie med 57 pro- 
fesjonelle musikere i Norge. I utvalget inngår 30 kvinner og 27 menn, 
som alle er yrkesaktive musikere i ulike sjangere, og som trakterer ulike 
instrumenter og innehar ulike roller i musikkfeltet. Øvrig informasjon 
om metodiske aspekter knyttet til informantutvalg, rekruttering og inn- 
ledende analyser av datamaterialet er beskrevet i appendiks til denne 
utgivelsen. 

Når det gjelder tematikken kjønn og likestilling i musikkfeltet, stilte 
vi eksplisitte spørsmål om dette i intervjuene; spørsmål som de fleste 
informantene svarte inngående på. I en god del intervjuer kom det 
også opp erfaringer og refleksjoner knyttet til kjønn og likestilling i 
forbindelse med andre tema. I analysen av datamaterialet har vi der- 
for hatt en todelt innfallsvinkel: For det første har vi gått gjennom og 
systematisert svarene på de eksplisitte spørsmålene om kjønn og like- 
stilling. For det andre har vi gjort en generell gjennomgang av inter- 
vjutranskripsjonene og sett etter utsagn og kommentarer relatert til 
kjønn som er uttalt i andre sammenhenger i samtalene. Etter å ha sam- 
let den relevante empirien har vi gruppert sitater og utsagn tematisk, 
basert på fellestrekk og gjentakende synspunkter i materialet (Braun & 
Clarke, 2006). 

I tidligere studier er det flere som problematiserer hvorvidt det er nød- 
vendig å omtale informanter ved et bestemt kjønn, for eksempel å kalle 
noen for en «kvinnelig» pianist, jazzmusiker eller dirigent (se f.eks. Björk 
& Bergman, 2018). I denne teksten omtaler vi likevel noen steder infor- 
manter og musikere som henholdsvis mannlige og kvinnelige. Dette er 
av og til nødvendig for å kunne si noe spesifikt om hvilken posisjon et 
utsagn eller sitat er ytret fra, og for å tydeliggjøre hvilke informanter det 
er som fremmer hvilke synspunkter. 

I det videre vil vi diskutere den kjønnede ambivalensen som kommer 
til syne i vårt empiriske materiale. Først viser vi noen eksempler på situ- 
asjoner hvor ambivalens rundt kjønn utløses og blir trigget. Deretter går 
vi inn på hvordan musikerne møter de ambivalente erfaringene gjennom 
ulike responser og reaksjoner. 


«Man kommer ikke unna det blikket»: 
Triggere for ambivalente kjønnede erfaringer 


I våre data finner vi flere eksempler på en grunnleggende ambivalens 
knyttet til det å være musiker og samtidig oppfylle kjønnede forventnin- 
ger. Som Ashforth et al. (2014) påpeker, kan det være ulike faktorer og 
situasjoner som trigger ambivalente følelser eller utløser opplevelser av 
ambivalens. Det er også forskjell på hvilke individer i en organisasjon 
eller i en gruppe som opplever størst grad av ambivalens. 

Selv om alle musikerne i vårt informantutvalg har blitt invitert til å 
reflektere rundt kjønn i musikkfeltet, så er det de kvinnelige informan- 
tene som gir størst uttrykk for ambivalente opplevelser og følelser når 
temaet kjønn kommer opp. Basert på erfaringene til de kvinnelige infor- 
mantene, har vi identifisert tre triggere for ambivalens som framstår som 
særlig sentrale: For det første utløses ambivalens når man inntar roller og 
posisjoner i musikkfeltet som bryter med det informantene opplever som 
tradisjonelle kjønnede forventninger. For det andre utløses ambivalens av 
diskursive føringer og språklige triggere som poengterer kjønn framfor 
musikken. For det tredje utløses ambivalens i spennet mellom synlighet 
og usynlighet, hvor både det å være for synlig og det å bli usynliggjort kan 
erfares som paradoksalt og motsetningsfylt i et kjønnet perspektiv. 

Roller og posisjoner 


I forskningslitteraturen er det flere bidrag som viser at roller og posisjo- 
ner i musikkfeltet hvor menn tradisjonelt har vært i flertall, ikke har vært 
like tilgjengelige for kvinnelige musikere (Blix et al., 2021; Kvalbein, 2021; 
Kvalbein & Lorentzen, 2008; Raine & Strong, 2019). I vårt datamateriale 
finner vi flere eksempler på hvordan det helt konkret oppleves å være den 
som inntar en utradisjonell kjønnet posisjon, og vi ser hvordan dette er 
noe som i seg selv utløser ambivalente erkjennelser. Når man bryter med 
vante oppfatninger av hvordan en bassist ser ut, eller foretar et utradisjo- 
nelt yrkesvalg og blir komponist eller dirigent, skjer det noe i omgivelsene 
som utsetter musikerne for ambivalente situasjoner. 

Denne formen for ambivalens kan knyttes til representasjon, som er 
et stikkord som går igjen i samtalene med informantene våre, indirekte 
eller direkte. Kvinnene spesielt snakker om hvor rar man har følt seg som 
eneste jente på sitt instrument, at man har brutt med normen, og også 
at det har vært vanskelig å selv ikke ha noen rollemodeller å se opp til 
som man kan kjenne seg igjen i. Bassisten Astrid beskriver hvordan hun i 
dag er trygg på sin egen yrkesrolle, men at det var annerledes da hun var 


yngre: 


Ja, men jeg husker liksom når jeg var, ja spilte på UKM for første gang liksom, så 
tenkte jeg jo på at det er rart at jeg spiller bass og er jente. Det er rart, og det føles 
liksom sånn, sosial, ikke tvang da, men sånn, sosial, man føler presset sosialt at 


dette er rart, nå bryter du noen normer liksom. (Astrid) 


Flere informanter diskuterer hvordan valgene de har tatt om å bli musi- 
ker har skjedd til tross for at de manglet forbilder og rollemodeller da de 
var yngre. Heidi reflekterer rundt instrumentvalget sitt, og problematise- 
rer hvorfor hun gikk i «fella» og ble jazzsanger, selv om hun opprinnelig 
hadde piano som hovedinstrument: 


Det er ganske interessant, det med mangel på rollebilder, spesielt i jazzsjange- 
ren, kvinnelige rollebilder. Hvorfor gikk jeg rett i den fella selv? Hvorfor var det 


ikke et alternativ for meg med jazzpiano, siden jeg spilte piano allerede? (Heidi) 


Jazzmusikeren Helene er inne på det samme, selv om hun i voksen alder 
har blitt mer bevisst på at også kvinnelige forbilder finnes: 

Jeg synes det har vært viktig etter hvert da å oppdage at jeg har hatt mange 
kvinnelige forbilder egentlig og funnet fram til de. [...] Jeg tror nok kanskje at 
jeg hadde et savn etter det. At det tok litt lengre tid før jeg følte meg hjemme et 
sted, på grunn av at jeg ikke følte at jeg ligna på de som spilte [instrument] for 
eksempel. Hvis det alltid var veldig mange menn som var, som så ganske like 
gamle ut og like ... som jeg følte at jeg ikke lignet på de, liksom. Kanskje det 
gjorde noe med følelsen, at man følte seg litt på utsiden av miljøet da, at det 
skal litt mer til å se for seg sin egen fremtid. Men jeg har jo funnet fram til den 
likevel da. (Helene) 


Noen av informantene som ikke har opplevd å ha kvinnelige forbilder da 
de var unge, presiserer, som Helene, at de har hatt andre rundt seg som 
har drevet med musikk - lærere, venner og familie - som har inspirert 
dem og pushet dem til å ta valget om å bli profesjonelle musikere, selv om 
de kanskje var den eneste jenta på sitt instrument. 

En av de tradisjonelt mest mannsdominerte posisjonene i musikk- 
feltet, er komponistrollen. Komponisten Oda forteller at hun likte å lage 
musikk allerede da hun gikk på ungdomsskolen, men at det å jobbe som 
komponist ikke var noe hun tenkte at var mulig: «Det var like fjernt 
som å tenke at jeg skulle bli astronaut liksom, det var helt sånn, helt der 
ute liksom. Av yrkesfag man kunne velge.» Oda tok likevel valget, men 
beskriver samtidig den uunngåelige ambivalensen hun ofte kjenner på: 


Uansett hvor mye jeg vil være komponist, så ser folk meg som dame. Jeg kom- 
mer ikke unna det blikket, jeg får ikke være bare komponist. Og det er så subtilt 
ofte at det er kjempevanskelig å peke på. Fordi før så kunne folk si, ikke sant 
på 1800-tallet kunne man si at damer kan ikke komponere for orkester, og da 
var det jo veldig åpent da, og out there. Ja, men greit da gjør vi ikke det da, eller 
de gjorde det i skjul eller noe sånt. Men nå er liksom de tingene som bidrar til 
at damer fremdeles ikke skriver for orkester en mye mer subtil shaming. Som 
handler om å snakke om kvalitet, men vi ser bare på kvalitet. Men er ikke det 
også styrt av hvem som får slippe til, og ideer man har om, ja, om hvem som 


gjør hva? (Oda) 


Oda er en av flere som knytter de ambivalente erfaringene av kjønn til 
forståelser av kvalitet og anerkjennelse i musikkfeltet. Dette er også en 
velkjent diskusjon i forskningslitteraturen om musikk og kjønn, hvor 

det har blitt påpekt at selv om det etter hvert oppnås likestilling på flere 
områder i musikk- og kulturfeltet, er det likevel en tendens til at de mest 
prestisjefylte og kunstnerisk anerkjente posisjonene er seigere å utjevne 
(Relling, 2020). 

Ambivalensen omkring kjønn som uttrykkes knyttet til det å ha 
bestemte roller og posisjoner i feltet er ikke like tydelig til stede i inter- 
vjuene med de mannlige informantene. Men noen av mennene som 
tradisjonelt har fylt rollene som kvinnene nå inntar, kjenner også på 
en ambivalens knyttet til det å miste posisjoner til fordel for kvinnelige 
kolleger. Konsekvensen av økt likestilling og mangfold er at noen må 
gå ned fra podiet for å slippe kvinnene til. Dirigenten Ole beskriver 
det slik: 


Det høres kanskje brutalt ut, men for orkestrene så prøver de å finne åpninger 
der de kan få inn de kvinnelige dirigentene som er på markedet for tiden. Og 
de kvinnelige dirigentene som er på markedet for tiden er fra min generasjon 
og nedover. De jobbene som jeg er aktuell for har jeg opplevd å bli valgt bort 
på grunn av at «vi må ha inn en kvinne, du er ikke en kvinne så da får ikke du 


jobben». (Ole) 
Intervjuer: Hva tenker du om det da? 


Veldig delt. På en måte så skjønner jeg det, men på en annen måte så synes jeg 
«men i helvete heller». Hvis det er noen som er dyktigere enn meg eller de vil 
ha henne fordi hun har de og de kvalitetene, da synes jeg det er helt fint. Men 
jeg synes det blir for dumt når de rett og slett sier rett ut at de måtte ha inn en 
kvinne. (Ole) 


Igjen ser vi hvordan argumenter om representasjon i seg selv ikke er til- 
strekkelig for at kjønnede mønstre skal endre seg, og diskusjonen om 
kjønn, roller og posisjoner knyttes til vurderinger av kvalitet. 


2 I forbindelse med den årlige utdelingen av musikkprisen Spellemann har mangel på likestilling 
blant nominerte og prisvinnere flere ganger blitt diskutert. Særlig har utdelingen av den mest 
prestisjefylte prisen «Årets spellemann» vært omdiskutert, da den er preget av en særlig stor 
overvekt av mannlige prisvinnere gjennom historien (jf. Relling, 2020). 

Diskursive føringer 


Kjønnede strukturer i musikkfeltet handler om mer enn representasjon 
i roller og posisjoner. Den kjønnede ambivalensen som vi har identifi- 
sert trigges også av opplevelser av å representere holdninger, kunnskap, 
ferdigheter og erfaringer som språklig og retorisk knyttes til kjønn. Slike 
representasjoner oppleves forskjellig for informantene, og ofte ilegger 
kvinner og menn dem også ulik betydning. Det er godt dokumentert i 
forskningslitteraturen at aspekter rundt musikkutøvelse, som for eksem- 
pel teknikk og teknologi, instrumentvalg og sjangerutøvelse, er dis- 
kursivt innvevd i maskuline og feminine konnotasjoner, som igjen kan 
virke regulerende på gutter og jenters muligheter (se f.eks. Green, 2016; 
Lorentzen, 2002; Onsrud, 2013). 

Man skulle tro at slike forhold var historiske i en langt på veg likestilt 
musikkbransje, men flere informanter rapporterer like fullt om hvor- 
dan de i hverdagen møter på de diskursive kjønnede forventningene og 
forestillingene. Astrid reagerer for eksempel på teknikere som skrur på 
forsterkeren eller monitormikseren hennes i innspillingsrommet, da hun 
opplever at slike handlinger devaluerer hennes kompetanse som profesjo- 
nell. Tilsvarende opplever Heidi mannlige lydteknikere som belærende 
når hun bringer sin egen mikrofon til lydprøver: 


Det skjer ofte at lydteknikere kommer bort og skal fortelle meg om en mikrofon 
som er mye bedre. Jeg har ikke opplevd at de har gjort det med mine mannlige 


medmusikere, når det gjelder deres utstyr. (Heidi) 


Også spørsmål fra journalister om hvordan det er å være kvinne i 
musikkbransjen og spørsmål fra konsertarrangør om bærehjelp, opple- 
ves tilsvarende som mikroaggresjoner av enkelte kvinnelige informanter. 
Det minner dem på kjønnede forventninger og forestillinger, som her hos 
Astrid: 


For eksempel at jeg har kommet med en amp inn i et lokale jeg skulle spille i, 
og så bare: Ja, er du med som roadie, eller? De trodde sikkert jeg var datteren 
til noen av de andre i bandet. Så da: Å ja, hjelper til å bære? Jeg bærer min egen 
amp, ja. [...] Jeg synes det er sånn irriterende at vi må liksom bruke sa mye tid 
på å tenke over det. Vi må reflektere så mye over det, åssen er det å være sånn 


og sånn. Guttene trenger ikke det. (Astrid) 


277 


KAPITTEL 11 


Også enkelte av de mannlige informantene forfekter holdninger til kjønn 
og musikk, knyttet til diskurser om feminine og maskuline egenskaper. 
Robert er trommeslager og spiller i ulike band. Han forteller om et rocke- 
band han spiller i som har med en kvinnelig musiker: 


Det er klart at hun henger veldig etter på en måte. Jeg er veldig sikker på at det 
er en kjønnsforskjell der, som gjør at hun aldri tør å gutse på noe som helst. Det 
er safe-safe-safe hele tida. Det blir bedre og bedre. Men [...] jeg vet jo innerst 
inne at hadde jeg byttet ut henne med en litt mer maskulin musiker, så hadde 


det passet soundet bedre. (Robert) 


Denne kommentaren, som knytter teknisk kompetanse og ekspressivitet 
til kjønn, representerer et ytterpunkt i materialet, men vitner like fullt 
om holdninger som bidrar til å opprettholde de diskursive forestillingene 
om kjønn som de kvinnelige musikerne især opplever. 

Flere informanter knytter altså ordbruk og språklige kategoriseringer til 
ambivalensen de møter som musikere og kvinner, særlig til opplevelser av 
å alltid bli benevnt i kraft av å være kvinne og ikke bare musiker. Det leg- 
ger føringer, både for hva man forventer musikalsk, for hva musikerne kler 
seg i og hvordan de ser ut, og også hvordan bare det å heller bli kalt jente 
enn kvinne, kan oppleves som nedverdigende. Slike begreper kan også ofte 
ende opp med å lade et kompliment negativt, som Lisa forteller om: 


Jeg har hørt: Ah, du må jo være Norges beste bassist, til å være dame. Eller som 
er dame. Og så blir man først veldig glad for man får et sånt kompliment, og da 
tenker jeg, da har du nok ikke hørt alle i Norge, men det er vel greit. Du kan få 
lov til å mene det. Men så når jeg får det der anti, men her er det to kategorier 


tydeligvis, og jeg er ikke i den høyeste. (Lisa) 


Lisa har flere eksempler på hvordan slike komplimenter kan formule- 
res: «Dere må jo være et av Norges råeste jenteband!» Og ikke minst, når 
journalister stiller spørsmålet om hvordan er å være jente i bransjen og 
spille i band: «Nei du er jo med på å gjøre det verre da. Fordi du tar tid 
fra resten av intervjuet, dette vil du aldri spurt en mann, så du bruker jo 
mindre tid på musikken» (Lisa). 

Medias fokus på at det er forskjell på kvinnelige og mannlige musikere 
kommer kanskje ekstra til syne når det begynner å bli snakk om utseende 

og klær. Heidi beskriver hvordan hun opplever å bli forskjellsbehandlet 
av sine mannlige kollegaer i konsertanmeldelser: 


Si for eksempel i den jazztrioen min, så står det hvilke klær jeg hadde på meg 
for eksempel, men det står ikke hva de andre hadde på seg. Alt fra sånne ting 


som virker helt uskyldig, men det henger igjen liksom, ikke sant? (Heidi) 


Den språklige og diskursive ambivalensen knyttes også til det estetiske, 
hvor musikalsk uttrykk, repertoar og spillestil kan bli omtalt i kjønnede 
termer. Pianisten Katrine har erfart hvordan kjønn og estetikk kobles 
sammen: 


Jeg husker jeg ble anmeldt i [media]. Jeg spilte en klaverkonsert. Kritikeren syn- 
tes det var flott og sånt, men «Det var sånn kvinnologisk spilt»? Å bruke det 
begrepet, det er så ubevisst fra deres side, men det setter en slags standard. 
«Kvinnologisk», som han sa det, var på en måte noe dårlig. Det ble litt negativt. 
Og han sammenlignet meg med en annen kvinnelig pianist som også spilte 


kvinnologisk, som i hans øyne var dårlig. (Katrine) 


Komponisten Oda beskriver også at hun møter holdninger i omgivelsene 
til hva slags type verk det er hun som kvinnelig komponist bør lage: 


En av de kjipe historiene jeg har er jo en orkesterdirektør som sier, hvis jeg 
hadde bestilt et skikkelig bråkete verk av deg, kunne du gjort det? Som om jeg 
bare kan skrive søte mollting for liten gruppe. [...] Han var jo så dum at han sa 
det høyt. Men det er mange som tenker det uten å, som har det i bakhodet uten 
å artikulere det, men bare neste gang en skal bestille noe skikkelig bråkete så 


tenker vi ikke på en eneste dame. (Oda) 


Her er vi tilbake ved de stereotypiske diskursive konnotasjonene av for- 
holdet mellom estetikk og kjønn, hvor maskuline og feminine egenska- 
per knyttes ikke bare til musikken og verkene som blir skapt, men også 
til den som er opphavspersonen bak verket. 


Synlighet og usynlighet 
Den tredje triggeren av ambivalens som vi vil trekke fram i denne ana- 
lysen, knyttes til synlighet og usynlighet. En slik form for ambivalens 

kan utløses både av at man opplever seg som forbigått og ikke sett, eller 
av at man blir mer synlig enn man ønsker, eller at man blir synlig på feil 
måte. Denne ambivalensen oppstår i forlengelsen av det språklige og dis- 
kursive, i konkrete situasjoner, for eksempel på spillejobber eller i møte 
med arrangører og andre aktører i bransjen. For flere informanter hand- 
ler denne formen for ambivalens om dobbeltheten knyttet til ønsket om 
å bare få være trommis, bassist eller gitarist i fred, samtidig som man 
ser behovet for å være synlig kvinnelig trommis, kvinnelig bassist eller 
kvinnelig gitarist, for å kunne være et forbilde og en rollemodell for yngre 
musikere. 

Thea beskriver følelsen av å innse at man er blitt kvotert inn som kvin- 
nelig musiker. Hun forteller hvor viktig hun synes det er at arrangører 
er bevisst på å ha kjønnsbalanse i programmet, men poengterer at det 
er viktig at disse diskusjonene forblir på bakrommet. De trenger ikke å 
ta plass i media i form av: «Ja, vi var veldig opptatt av å spørre ei dame» 
(Thea). Helene beskriver en positiv endring i bransjen de siste to-tre 
årene som er prisverdig, samtidig som det er mye som henger igjen: 


Så du merker et dragsug som henger litt bak der, det kommer igjen de samme 
debattene år etter år. «Husk at man må ha kvinner på bookingen.» Senest for, 
rett før [jazzfestival] så ble jeg spurt om å være med på et bilde som skulle vise 
hvor flinke [jazzfestival] er til å booke kvinnelige artister. Og da får jeg litt sånn 
der freakshow-følelse. Man skal sette de foran, sette de foran og vise hvor stilig 


det bildet her ser ut, så er det likevel bare 10 % eller kjempelavt, da. (Helene) 


Helene setter ord på ambivalensen som oppstår i situasjoner som er vel- 
mente fra arrangørens side, som det er vanskelig å si nei til, samtidig som 
det skaper et sterkt personlig ubehag. På en side er det bra at arrangører 
og omgivelser er bevisste på hvem de booker, på at det skal være kjønns- 
balanse, og at de ønsker å synliggjøre dette. På en annen side oppleves det 
ubehagelig å bli trukket fram i kraft av å være kvinne, ikke av det kunst- 
neriske eller musikalske som skal foregå på festivalen. Det å være for syn- 
lig, eller synlig på feil måte, kan fort føre med seg enda mer ambivalens. 

Anna er både musiker og arrangør, og setter ord på hvorfor det er vik- 
tig å ha bevissthet om likestilling i konsert- og festivalarrangering, sam- 
tidig som man bør unngå å poengtere det for mye eksplisitt: 

Jeg merker at jeg blir veldig flau av å markedsføre det på en eller annen måte. 
For eksempel sånn «se vi har en sånn andel kvinnelige komponister» eller «hun 
er en kvinnelig komponist» og sånt, det synes jeg er skikkelig flaut å markeds- 
føre. Når jeg presenterer et verk så har jeg alltid lyst til å presentere et verk som 
verket. Dette er en komposisjon som er spennende av denne og denne grunnen 
og aldri trekke frem det faktum at man er en kvinnelig komponist eller mann- 
lig. Man ville aldri gjort «se denne mannen her har komponert dette verket i 
kraft av å være mann» liksom. Med en gang man gjør det så har man under- 


gravd hele grunnen til at man driver med det i det hele tatt. (Anna) 


Mens musikerne over uttrykker et behov for å slippe å være synlige 
kvinnelige musikere, har andre et større behov for å gjøre det kvinnelige 
synlig på en mer eksplisitt måte. Flere informanter diskuterer hvordan 
kvinnelige musikere og komponister ikke har vært tilstrekkelig omtalt 
i musikkhistorien. De kjenner slektskap med de usynlige, og ønsker å 
framheve det som har blitt glemt. Siri forteller sårt om et øyeblikk hvor 
hun møtte en kvinnelig musiker som hadde spilt i et toneangivende band 
for 15 år siden. Siri hadde aldri hørt om denne musikeren før: 


Og så ble jeg så forbanna. [...] En ting er at jeg må lete etter folk nå som jeg kan 
identifisere meg litt med. Men alle som fins, til og med i Norge, i Oslo liksom, 
altså det er en historie som ikke er skrevet der. Var liksom irritert på hvem som 
har makta til å skrive den historien, det var egentlig da jeg begynte å helt sånn 
aktivt snakke om det, og gå inn for det, og være ... ja, være synlig. I den grad jeg 


kan. Nekta å bli oversett i historieskrivinga. (Siri) 


Helle beskriver også et savn etter å ha hørt om mer musikk av kvinnelige 
komponister i studietiden. I sin profesjonelle karriere har hun selv initiert 
prosjekter som handler om å ta i bruk musikk av kvinnelige komponister, 
og i forbindelse med dette får hun brått en tanke: 


Jeg kom på den følelsen av at man kanskje ikke eksisterer. Jeg følte kanskje litt at 
jeg druknet i [navn på by] der. Jeg kom ikke fram. Og så var det bare noe med 
alle disse kvinnelige komponistene som bare resonnerte et eller annet sted, som 


ikke hadde fått lov til å slippe til. (Helle) 


Her er det verdt å påpeke at til tross for stor grad av ambivalens knyt- 
tet til synlighet, så kan synlighet i noen sammenhenger også være en 

ressurs for musikerne. For både Siri og Helle blir synligheten de selv 
har som kvinner i musikkfeltet en ressurs som bidrar til en form for 
omskriving av musikkhistorien, idet de bruker den til å synliggjøre også 
andre musikere og komponister som har virket før dem. Den synlige 
kvinnelige dirigenten kan også få mer oppmerksomhet og flere oppdrag 
enn sin mannlige kollega. Søknaden om å spille inn musikk av kvinne- 
lige komponister, eller turnere med en konsertproduksjon basert på verk 
skrevet av kvinnelige komponister som ikke tidligere har vært framført, 
kan føre til at man skiller seg ut i mengden, det kan utløse økonomisk 
støtte, og dermed gi mer jobb og bedre vilkår for utøvelse av yrket som 
musiker. 


«Å ta en for laget»: Respons og handling 


I Ashforth et al. (2014) sin analysemodell presenteres ulike mulige respon- 
ser på ambivalens, fra alt fra avvisning og fortielse av det ambivalente, 
til det å foreta aktive og konstruktive handlinger som har som eksplisitt 
formål å endre på det som utløser eller skaper følelser av ambivalens. I 
vårt materiale finner vi igjen flere av disse responsene, når informantene 
reflekterer over kjønnede strukturer i musikkfeltet. 

Vi har også snakket med informanter som avviser at kjønn er et tema 
eller perspektiv som har hatt noen form for relevans eller påvirkning på 
musikerkarrieren og det profesjonelle yrkeslivet. Flere av de kvinnelige 
informantene framhever for eksempel at de aldri har kjent på ubehagelige 
opplevelser eller erfaringer, men at de snarere har følt seg inkludert og 
ønsket velkommen, også i mannsdominerte deler av musikkfeltet. Dette 
rapporteres gjennom utsagn som: 


Jeg har vært leder for ensembler, og jeg har aldri følt meg diskriminert på noen 
måte av mine medmusikere, eller musikere i det hele tatt, over hele verden. På 


kjønnsgreier eller alder. Alle er bare musikere. Så det er fantastisk. (Trine) 


Jeg har jo på en måte vært kvinne i en tidligere mannsdominert bransje [...] Jeg 
har aldri følt noe som helst på at det har vært et problem at jeg har vært dame. 
(Kari) 

Andre informanter, som har opplevd situasjoner eller kjent på følelser 
der kjønn har betydning, finner andre måter å respondere på ambiva- 
lensen som framtrer. En type respons er å gjøre noe aktivt for å imøtegå 
det ambivalente, det vil si foreta seg noe som kan nøytralisere eller tone 
ned ambivalensen. Siri, som har jobbet som utøvende musiker i populær- 
musikkfeltet i over ti år, spiller et bandinstrument som gjennom historien 
har blitt traktert av flere menn enn kvinner. Hun beskriver det slik: 


Ja, altså, det har vært en sånn omstilling for min del fra å gå fra å ønske å bare 
kunne være kvinnelig musiker i fred, uten at noen skal fokusere på det, til å 
innse at sånn er det ikke. Til å akseptere at jeg må kanskje forholde meg til det, 
og gjøre det jeg kan for å prøve å gjøre det naturlig. Sånn at, jeg har gått fra å lik- 


som overse det, til å aktivt egentlig jobbe for å synliggjøre de som finnes. (Siri) 


For Siri har det vært en gradvis prosess å erkjenne at det hun gjør og sier 
som kvinnelig musiker også kan ha en betydning for andre, men hun er 
lei av å bare «snakke og snakke og snakke» om at det er for få damer som 
spiller bandinstrumenter. Gjennom aktive valg og prioriteringer prøver 
hun nå å legge til rette for at hun kan bidra med noe til neste generasjon 
av musikere: 


For eksempel så har jeg et stort bandprosjekt i den kulturskolen jeg jobber i 
hvor vi av og til leier inn eksterne musikere, profesjonelle musikere til å spille 
med elevene, og da prøver jeg å velge damer. [...] Og det har ført til at det band- 
miljøet der er ganske sånn likeverdig, og det tror jeg har med det å gjøre. De 
ser damer som spiller, og leverer, og kjører på. Og det er det eneste som funker 


tror jeg. (Siri) 


Flere steder i materialet vårt dukker slike initiativ opp. Fortellinger om 
jazzkurs og komposisjonsprosjekter for jenter nevnes blant annet som 
gode tiltak for økt likestilt rekruttering til feltet. 

Ifølge Ashforth et al. (2014) er det ulike grader av risiko knyttet til 
forskjellige former for respons på det ambivalente. Noen ganger kan det 
å ikke reagere på ambivalente erfaringer relatert til kjønn føre med seg 
negative opplevelser, slik vi har sett eksempler på i det foregående. Men 
det å reagere for mye og for eksplisitt kan også ha negative konsekvenser, 
særlig på individnivå. Informanter som har gjennomført prosjekter med 

uttalte målsettinger om å programmere verk av kvinnelige komponister 
for å bøte på historisk usynliggjøring av kvinnelige komponister, beskri- 
ver dette som en hårfin balansegang. Katrine omtaler det slik: 


Jeg ser mitt ansvar for å programmere inn kvinner i programmene. Stykker 
av kvinnelige komponister. Det har også vært en viktig faktor for meg, samti- 
dig som jeg fort da kan bli «en sånn pianist som spiller kvinnelige pianister». I 
det ligger det et slags b-stempel. Så det er et tveegget sverd hele veien, det der. 


(Katrine) 


Flere informanter beskriver noe lignende, at det å vektlegge et musikalsk 
uttrykk med kvinnelige konnotasjoner kan føre til tap av anerkjennelse, 
eller at den kunstneriske kvaliteten betviles. Slike responser, som i seg 
selv preges av ambivalens, kan på kort sikt være risikofylte på individnivå. 
De er trolig også mer risikofylte for kvinner enn for menn. Responser 
som dette kan likevel ha en mer langsiktig effekt på gruppenivå, hvis for 
eksempel flere publikummere får kjennskap til musikk skrevet av kvin- 
nelige komponister, eller at framtidige musikere får muligheten til å høre 
musikk som de ikke visste om. 

Helle er svært bevisst på hvorfor hun vil framsnakke og framføre 
musikk skrevet av komponister som fram til nå ikke har vært så synlige 
og kjente for allmennheten: 


Dette er noe jeg faktisk kan gjøre noe med. Dette kan jeg sette fingeren på. Det 
er noe med at jeg kan gjøre en jobb der. [...] Nå ser jeg jo på det som en plikt å 


opplyse verden om alle disse komponistene som finnes. (Helle) 


Hun beskriver en forestående turné hvor lokale musikere skal inviteres 
med til å spille stykker av komponistene som presenteres, nettopp med 
tanke på at noe skal endre seg: 


Da kan den musikeren gå tilbake til sine samarbeidspartnere og snakke varmt 
om denne fantastiske kvinnelige komponisten. Da har man sådd et frø som kan 


spres. Så det kommer videre. (Helle) 


Mari forteller at hun noe motvillig går inn for å gi ut egen musikk fordi 
hun spiller et instrument hvor det så langt ikke finnes én innspilling på 
Spotify gjort av en kvinne. Hun beskriver her et slags behov for å gi ut 

musikk av likestillingsgrunner, og ikke nødvendigvis for musikken i 
seg selv: 


Egentlig mest fordi at når man går inn på Spotify og søker på [instrument], så 
finnes det ikke en kvinne som kommer opp i søkefeltet, det finnes ikke. Og det 
har jeg kjent på som et tap eller savn også har jeg tenkt at det må jo noen gjøre 
noe med også plutselig så gikk det opp for meg at «shit, fuck, kanskje det er meg 
som må gjøre noe med det?». Jeg gjør det litt motvillig. Jeg kjenner på ansvaret. 
[...] Når jeg skal gå inn å høre på et verk og det alltid er menn. Det er så utrolig 


lite fargerikt, mangfoldig! Det er hvite vestlige menn som spiller inn plate. 


De som setter ord på mangelen på kvinnelige verk og komponister i 
musikkhistorien og foretar offentlige handlinger som eksplisitt synlig- 
gjør nye konnotasjoner mellom musikk og kjønn, som Mari og Helle, kan 
på kort sikt risikere å møte mer av den kjønnede ambivalensen. Samtidig 
kan de på lengre sikt bidra til at andre musikere opplever mindre ambi- 
valens, i et mer mangfoldig musikkfelt. 

Blant musikerne vi har intervjuet finner vi samtidig at aktive responser 
på ambivalente erfaringer av kjønn også kan føre med seg positive effekter 
og være en ressurs, både for individene som foretar handlingene og for de 
mer overordnede strukturelle forholdene i feltet. Bassisten Lisa forteller for 
eksempel at et ensemble hun er med i som utelukkende består av kvinner 
har fått tilgang til spilleoppdrag og turneer gjennom å påpeke i søknader 
om støtte at man ønsker å være rollemodeller for en yngre generasjon. En 
slik innstilling har svart seg både økonomisk og praktisk, forteller Lisa, 
siden ensemblet har fått flere jobber, og gjennom utstrakt turnering har de 
blitt bedre og mer samspilt, som igjen fører til flere nye oppdrag. 

Ashforth et al. konkluderer i sin analyse med at en viss form for reak- 
sjon på det ambivalente er nødvendig, ikke minst for å kunne leve med 
seg sjøl i en ambivalent posisjon eller rolle: 


By choosing to accept the opposition, the actor transforms what may have been 
outside his or her control - such as opposing norms - into something that is 
experienced as more controllable [...]. In short, an actor may not choose to be 
exposed to ambivalence but can choose how to respond to it — to accept that 
ambivalence as an essential element for commitment or trust. (Ashforth et al., 


2014, s. 1467) 

Det siste sitatet kan knyttes til både Siri, Mari, Lisa, Helle og Katrine sine 
erfaringer. Flere av dem har gått fra å ignorere eller irritere seg over situ- 
asjoner der kjønn settes i spill, til å akseptere at dette er noe de ikke kan 
se bort fra. Dette har åpnet opp for konstruktive handlinger i møte med 
det ukontrollerbare. 


Avsluttende diskusjon: «Det er både veldig lett 
og veldig vanskelig å snakke om» 


I dette kapitlet har vi med utgangspunkt i Ashforth et al. (2014) identifi- 
sert ulike triggere for kjønnet ambivalens i musikkarbeidsmarkedet. Det 
har handlet om roller og posisjoner i musikkfeltet som bryter med det 
informantene opplever som forestillinger om tradisjonelle kjønnede for- 
ventninger. Det har handlet om diskursive føringer og språklige triggere 
som poengterer kjønn framfor musikken, og det har handlet om aspek- 
ter knyttet til synlighet. Vi har også vist hvordan slike ambivalenser blir 
møtt med ulike strategier av våre informanter, fra det å ignorere og overse 
tematikken, til å aktivt gripe inn i både sin egen og feltets praksiser. Det 
siste kan forstås som handlinger som bidrar til å utligne eller nøytralisere 
erfaringer av kjønnet ambivalens. 

Som vi har sett i det foregående, er kjønn fremdeles en størrelse av 
betydning i dagens musikkarbeidsmarked. Det er noe man både vil og 
ikke vil snakke om, det er noe som kan bety mye eller lite, i ulike situ- 
asjoner og på ulike punkter i et karriereløp. Det å snakke eksplisitt om 
utfordrende sider ved det å være i et kjønnet mindretall eller foreta seg 
noe aktivt i sin musikalske karriere som er eksplisitt relatert til kjønn 
eller likestilling, kan fremdeles oppleves som risikofylt, spesielt for noen 
av musikerne. Samtidig kan det å inneha en posisjon som utfordrer tradi- 
sjonelle musikerroller og instrumentkategorier også være en ressurs som 
fører med seg flere oppdrag og muligheter enn man ellers ville fått. 

Vi har sett at betydningen av kjønn erfares ulikt blant musikerne 
som vi har intervjuet, men samtlige informanter ønsker seg en likestilt 
musikkbransje. Og selv om vi også i vårt materiale finner eksempler på 
essensialistiske forestillinger knyttet til kjønn og musikalske uttrykk, 
gir materialet vårt samlet sett uttrykk for at mangfold representerer noe 

positivt for feltet. Forskjellen mellom våre mannlige og kvinnelige infor- 
manter, slik vi oppfatter det, er at der de mannlige informantene kan 
være for likestilling og synes stereotype oppfatninger av kjønn og kvalitet 
er avleggs, bærer de kvinnelige informantene alltid kjønnsdimensjonen 
med seg. Kjønnede forestillinger oppleves fremdeles som virksomme, 
som noe man ikke slipper unna. Det er som om Coopers nær tretti år 
gamle analyse fremdeles er gyldig: «Whatever the musical form, and 
from whatever culture it springs where women appear, they are still the 
exception, and therefore the exotic, the other, the ‘ultimate outsider’, sur- 
rounded by a web of generalizations and cliches» (1995, 8. 2). 

Selv de kvinnelige informantene som forteller at de alltid har folt seg 
inkludert og aldri har opplevd noen fordommer knyttet til de musiker- 
roller de har inntatt, eller kjent pa noen som helst form for trakassering, 
anerkjenner med dette at kjønn fremdeles er et tema — ikke minst når de 
i et forskningsintervju blir konfrontert med slike spørsmål. 

Coopers påstand viser seg derfor relevant også i en refleksjon rundt 
det metodiske arbeidet som ligger til grunn for analysen vi har gjort i det 
forgående. Mens kjønn i samtalene med mannlige informanter framstår 
som et relativt nøytralt og uproblematisk tema å snakke om, må kvinnene 
veie sine ord når de skal snakke om det samme. De må uttale seg riktig, 
på en måte som ikke er til å misforstå. På en side ønsker de å få fram hva 
de har opplevd og forklare hvordan kjønn virker inn i yrkestilværelsen, 
men de vil ikke «sutre» eller «syte» med utgangspunkt i seg selv, eller 
sjangeren de tilhører. Flere av de kvinnelige informantene uttrykker også 
at dette er noe de skulle ønske de kunne ha sluppet å tenke på og snakke 
om, samtidig som det er umulig å ikke snakke om det, når de hele tiden 
blir avkrevd svar. 

Det kan altså knyttes en viss ambivalens til det å i det hele tatt skulle 
snakke om kjønn i et forskningsintervju, noe som reiser et interessant 
dilemma som vi avslutningsvis vil diskutere, et dilemma som også trigger 
en form for ambivalens hos oss som forskere. På den ene siden opplever vi 
at det fortsatt er viktig å hente fram, analysere og drøfte aspekter knyttet 
til kjønn i musikklivet for å avdekke skjevheter, holdninger og handlinger 
av mulig betydning for både praksisfeltet, kulturpolitikken og utdan- 
ningsfeltet. Gjennom å fortsatt påpeke kjønnede strukturer av betydning 

for representasjon og inklusjon, vil aktører i feltet ha mulighet til å gjøre 
noe med det for å bedre både mangfoldet og opplevelsen av deltakelse, 
og som vi vil hevde — kvaliteten på den musikken som muliggjøres og de 
opplevelser den frambringer. 

På den andre siden er det en fare for at også vi som forskere bidrar til å 
videreføre, eller i verste fall sementere, diskurser om kjønn, som især våre 
kvinnelige informanter ønsker å fri seg fra, når vi retter oppmerksomheten 
mot kjønnede aspekter i det som i dag i enda større grad enn bare for noen 
tiår tilbake, kan betraktes som et mer likestilt, eller i det minste et langt på 
veg opplevd inkluderende musikkliv for aktører av alle kjønn. Også for- 
skernes «snakk» og artikler som denne, kan forstås som en del av sam- 
talen om kjønn og musikk. Faren er at denne samtalen, heller enn å åpne 
opp for nyanserte forståelser av et mangfoldig og ikke-kategorisk kjønnet 
arbeidsmarked, også kan bidra til å reprodusere eller opprettholde noen 
diskursive forestillinger som musikere i dagens musikkfelt ikke trenger å 
ha rundt seg, når de skal skape seg gode og mangfoldige yrkesliv. 


Referanser 


Ashforth, B. E., Rogers, K. M., Pratt, M. G. & Pradies, C. (2014). Ambivalence in 
organizations: A multilevel approach. Organization Science, 25(5), 1453-1478. 
https://doi.org/10.1287/orsc.2014.0909 

Bauman, Z. (1991). Modernity and ambivalence. Cornell University Press. 

Bjorck, C. (2011). Claiming space: Discourses on gender, popular music, and social 
change [Doktorgradsavhandling, Göteborgs universitet]. GUPEA. http://hdl. 
handle.net/2077/24290 

Björck, C. & Bergman, Å. (2018). Making women in jazz visible: Negotiating 
discourses of unity and diversity in Sweden and the US. IASPM Journal, 8(1), 
42-58. https://doi.org/10.5429/2079-3871(2018)v8i1.5en 

Blix, H., Onsrud, S. V. & Vestad, I. L. (2021). Gender issues in Scandinavian music 
education: From stereotypes to multiple possibilities. Routledge. 

Blix, H. S. & Mittner, L. (2019). Kjønn og skjønn i kunstfagene - et balanseprosjekt 
(Rapport, UiT Norges arktiske universitet, Musikkonservatoriet i Tromsø). 
https://hdl.handle.net/10037/16593 

Borgen, J. S. (2010). Kjønn og musikk: Kartlegging av kjonnsfordelingen i utdanning 
og arbeidsliv innenfor musikk (NIFU-rapport 2010:49). https://www.nifu.no/ 
publications/934108/ 


288 


PRAT ELLER HANDLING? 


Braun, V. & Clarke, V. (2006). Using thematic analysis in psychology. Qualitative 
Research in Psychology, 3(2), 77-101. 

Butler, J. (1999). Gender trouble: Feminism and the subversion of identity (2. utg.). 
Routledge. 

Cooper, S. (1995). Girls! Girls! Girls! Essays on women and music. Cassell. 

de Boise, S. (2019). Tackling gender inequalities in music: A comparative study of 
policy responses in the UK and Sweden. International Journal of Cultural Policy, 
25(4), 486-499. https://doi.org/10.1080/10286632.2017.1341497 

Foucault, M. (1999). Diskursens orden (E. Schaanning, Overs.). Spartacus forlag. 
(Opprinnelig utgitt 1971) 

Green, L. (1997). Music, gender, education. Cambridge University Press. 

Green, L. (2016). Gender identity, musical experience and schooling. I R. Wright 
(Red.), Sociology and music education (s. 161-176). Routledge. 

Heian, M. T. (2018a). Kunstnere i Norge. Ulikhet i inntekt, arbeid og holdninger. 
Universitetet i Bergen. 

Heian, M. T. (2018b). Norske kunstnere og det doble likestillingsparadokset. 
Tidsskrift for Kjønnsforskning, 42(1-2), 47-66. https://doi.org/10.18261/issn.1891- 
1781-2018-01-02-04 

Kvalbein, A. (2021). Still exceptional? Women in composition approaching the 
twenty-first century. I L. Hamer (Red.), The Cambridge companion to women in 
music since 1900 (s. 48-63). Cambridge University Press. 

Kvalbein, A. & Lorentzen, A. (2008). Musikk og kjønn - i utakt? Norsk kulturråd / 
Fagbokforlaget. 

Lorentzen, A. H. (2000). Kjønnet eller frikjønnet? Rock som diskursiv praksis 
[Hovedoppgave]. Universitetet i Bergen. 

Lorentzen, A. H. (2002). Om kjønn i rock og pop. I J. Gripsrud (Red.), 
Populærmusikken i kulturpolitikken (s. 226-258). Norsk kulturråd. 

Lorentzen, A. H. (2009). Fra «syngedame» til produsent. Performativitet og 
musikalsk forfatterskap i det personlige prosjektstudioet [Doktorgradsavhandling]. 
Universitetet i Oslo. 

Lorentzen, A. H. & Stavrum, H. (2007). Musikk og kjønn: Status i felt og forskning. 
Telemarksforsking. 

Merton, R. K. (1976). Sociological ambivalence: And other essays. Free Press. 

Onsrud, S. V. (2004). Sang: Kvinners selvfølgelige praksis i jazzfeltet? 
Kjønnsperspektiver i norsk jazz: En diskursorientert studie med utgangspunkt i 
intervjuer av kvinnelige jazzsangere [Hovedfagsoppgave, Universitetet i Oslo]. 
DUO vitenarkiv. http://urn.nb.no/URN:NBN:no-9946 

Onsrud, S. V. (2012). Musikk, kjønn og skole: Perspektiver på elevers 
kjønnsperformans gjennom musikk. Norsk pedagogisk tidskrift, 96(6), 465—475. 
https://doi.org/10.18261/ISSN1504-2987-2012-06-06 


289 


KAPITTEL 11 


Onsrud, S. V. (2013). Kjønn på spill - kjønn i spill: En studie av ungdomsskoleelevers 
musisering [Doktorgradsavhandling, Universitetet i Bergen]. Bergen Open 
Research Archive. https://hdl.-handle.net/1956/7661 

Raine, S. & Strong, C. (2019). Towards gender equality in the music industry: 
Education, practice and strategies for change. Bloomsbury Academic. 

Relling, I. T. (2020, 30. mars). Reagerer på mannstung nominasjonsliste til 
Spellemann: - Noen ganger er vi nødt til å adressere kjønn. Subjekt. https://subjekt. 
no/2020/04/30/mannstung-nominasjonsliste-til-spellemann-i-mote-med- 
manglende-likestilling-er-vi-nodt-til-a-adressere-kjonn/ 

Røyseng, S. (2021). Seksuell trakassering i høyere musikkutdanning i lys av #metoo. I 
S. Karlsen & S. G. Nielsen (Red.), Verden inn i musikkutdanningene: Utfordringer, 
ansvar og muligheter (s. 11-27). Norges musikkhøgskole. 

Stavrum, H. (2004). «Syngedamer» eller jazzmusikere? Fortellinger om jenter og jazz 
[Hovedoppgave, Høgskolen i Telemark]. USN Open Archive. http://hdl.handle. 
net/11250/2438835 

Stavrum, H. (2008). Kjønnede relasjoner innenfor rytmisk musikk: Hva vet vi, og 
hva bør vi vite? I A. H. Lorentzen & A. Kvalbein (Red.), Musikk og kjønn - i 
utakt? (s. 59—76). Norsk kulturråd/Fagbokforlaget. 

Vinge, J. (1999). Jenter, rock og den maskuline virkeligheten: En studie av et jentebands 
møte med rockediskursen [Hovedfagsoppgave]. Universitetet i Bergen. 

Werner, A., Gadir, T. & De Boise, S. (2020). Broadening research in gender and 
music practice. Popular Music, 39(3—4), 636-651. https://doi.org/10.1017/ 
$0261143020000495 


290 


KAPITTEL 12 


Musikeres profesjonelle seighet 

Abstract: This chapter discusses musicians’ professional resilience. On the back- 
drop of several changes that have affected the conditions for musicians’ work, such 
as increasing competition, relatively low income and the Covid-19 pandemic, one 
could assume that the music profession is associated with too much risk and is 
therefore less attractive. In a qualitative interview study of professional musicians 
in Norway conducted during the pandemic, however, musicians express in different 
ways that their work and profession is a source of well-being. We identify four strat- 
egies and cultural resources that form the basis of musicians’ professional resilience. 
First, musicians have strong experiences of meaning related to music, experiences 
that have intellectual, emotional, bodily and social elements. Second, musicians cre- 
atively adapt their work to changing conditions. Third, musicians have strategies 
for reducing their vulnerability in a competitive environment by anchoring their 
identity in aspects of their work that they feel confident about. Fourth, musicians 
express resistance against cultural policy expectations on becoming entrepreneurs. 
A discussion of the potential long-term effects of the Covid-19 pandemic on the 
professional resilience of musicians is also included in this article. 


Keywords: musicians, professional resilience, Covid-19 pandemic, entrepreneurship, 
music and meaning 


Introduksjon 


Mange endringer i musikkbransjen skulle tilsi at musikeryrket er et lite 
attraktivt yrkesvalg. Okte utdanningsmuligheter innen musikk har fort 
til sterkere konkurranse om musikerjobber. I musikeryrket, som i de 
andre kunstneryrkene, er det dessuten store ulikheter i inntekt, og sveert 
Sitering: Royseng, S. & Vinge, J. (2022). Musikeres profesjonelle seighet. I S. Røyseng, H. Stavrum & 
J. Vinge (Red.), Musikerne, bransjen og samfunnet (Kap. 12, s. 291-312). Cappelen Damm Akademisk. 


https://doi.org/10.23865/noasp.160.ch12 

mange lever ganske enkelt på lave inntekter (Heian, 2018; Heian et al., 
2015; Mangset et al., 2018). I tillegg har digitalisering ført til at musikeres 
muligheter for inntekter av innspilt musikk har blitt svekket (Bilton, 2017; 
Hjelmbrekke, 2021; Hagen et al., 2021). Samtidig har det siden årtusenskif- 
tet blitt rettet sterkere kulturpolitiske forventninger om at musikere så vel 
som andre kunstnergrupper må være mer frampa i forretningsmessig for- 
stand og operere som entreprenører i et marked (Pyykkönen & Stavrum, 
2018; Røyseng, 2016). På toppen av dette kommer koronakrisen som siden 
mars 2020 har gjort det svært vanskelig — og for en stor del helt umulig - å 
spille konserter. Mye tyder på at koronakrisen har truffet musikklivet sær- 
lig hardt (Grinfeld et al., 2020). Musikeryrket kan derfor oppfattes som et 
særlig risikabelt yrkesvalg. Hvordan ser musikere på dette selv? 

I en undersøkelse hvor 57 norske profesjonelle musikere er blitt inter- 
vjuet er det slående at selv om mange opplever utfordringer, oppleves 
yrkestilværelsen som musiker som attraktiv og meningsfull for mange. 
Hvordan kan vi best forstå denne tilfredsheten og utholdenheten i yrket? 
Tidligere forskning har fokusert på at tilstrømningen til kunstneryrkene 
må ses i lys av en (overdreven) sterk tro på å lykkes (Menger, 2006). Videre 
har det blitt påpekt at kunstnere i mindre grad vektlegger verdien av pen- 
ger, og at muligheten til å arbeide med kunst er noe man er villig til å ofre 
mye for (Abbing, 2002; Bourdieu, 1993, 1996; Mangset, 2004; Røyseng 
et al., 2007; Throsby, 1994). Til tross for usikre økonomiske utsikter er 
kunstneryrket forbundet med store symbolske gevinster (Menger, 2006). 

I dette kapitlet vektlegger vi hvordan opplevelsen av musikeryrket som 
attraktivt og meningsfullt kan forstås som en form for profesjonell seig- 
het (resiliens). Med seighet mener vi evnen til å opprettholde opplevelsen 
av trivsel og mening i yrket på tross av vanskeligheter, utfordringer og 
nye og endrede betingelser (Hall & Lamont, 2013, s. 13). Kapitlet har berø- 
ringspunkter med andre bidrag til denne boka, særlig kapittel 2 (Vinge 
& Stavrum), hvor det fokuseres på musikeres agentskap og kapasitet til 
å skape sin egen arbeidsplass og arbeidshverdag. Der kapittel 2 går tett 
innpå et knippe enkeltmusikere, er fokuset i dette kapitlet på musikere 
som yrkesgruppe og profesjon. 

For å bedre forstå musikeres utholdenhet i yrket undersøker vi hvilke 
kulturelle ressurser musikere tar i bruk og hvilke kreative tilpasninger 

de gjør som til sammen skaper en vedvarende tilfredshet med yrkestil- 
værelsen, også i møte med store og krevende endringer og utfordringer. 
I analysen av det empiriske materialet identifiserte vi fire kategorier av 
kulturelle ressurser og kreative tilpasninger som ser ut til å skape musi- 
keres profesjonelle seighet. For det første handler det om opplevelser av 
mening gjennom å kjenne musikkens sterke kraft. For det andre hand- 
ler det om evnen til kreativt å tilpasse yrkesaktiviteten til de betingel- 
sene som til enhver tid gjør seg gjeldende. For det tredje handler det om 
å finne sin plass og nisje i en konkurransepreget bransje på måter som 
kan redusere opplevelsen av risiko. For det fjerde ser vi at motstanden 
mot å tilpasse seg alle forventninger som rettes mot dem, utgjør en måte 
å ivareta det musikere oppfatter at er kjernen i deres virke. Dette gjel- 
der særlig entreprenørskapsforventningene som har gjort seg gjeldende 
i kulturpolitikken og i utdanningsløpet. Avslutningsvis ser vi nærmere 
på hvordan langtidsvirkningene av koronakrisen kan påvirke musikeres 
profesjonelle seighet. 


Profesjonell seighet 


Begrepet om seighet (resiliens) har fått en del oppmerksomhet de siste 
årene. Begrepet knyttes gjerne til økologifaget, hvor det betegner natu- 
rens evne til å absorbere forstyrrelser som branner, flom og avskoging 
og omorganisere seg samtidig som naturen gjennomgår endring, slik at 
samme funksjon, struktur, identitet og tilbakekoblingssystemer opprett- 
holdes (Walker et al., 2004). Videre har begrepet fått stort gjennomslag i 
psykologifaget. Leipold og Greve (2009, s. 41) understreker at «resilience? 
simply denotes the mere fact of an individual's stability or quick recovery 
(or even growth) under significant adverse conditions». Innen psykolo- 
gien er altså fokuset på individets evne til å opprettholde stabilitet i tilvæ- 
relsen eller hurtig gjenskape eller bedre den på tross av motgang. 

I det siste har begrepet i økende grad blitt brukt til å analysere pro- 
sesser som omhandler større sosiale grupper. Vi støtter oss på Hall og 
Lamont (2013, s. 13), som vektlegger at sosial seighet bør forstås som et 
resultat av en prosess hvor en gruppe klarer å opprettholde en god til- 
værelse i møte med utfordringer. Hall og Lamont understreker at en 

slik prosess kan innbefatte betydelige endringer i handlingsmønstre 
og i de sosiale rammene som strukturerer og gir mening til handlings- 
mønstrene. Seighet baserer seg på en aktiv respons og handler således 
om kapasiteten til å sikre materielle, symbolske og emosjonelle goder når 
man må forholde seg til nye og endrede betingelser. Videre skriver de: 
«We use the term ‘social resilience’ to refer to the capacity of groups of 
people bound together in an organization, class, racial community, or 
nation to sustain and advance their well-being in the face of challenges to 
it». I dette kapitlet ser vi nærmere på en gruppe som er bundet sammen 
i kraft av at de utøver det samme yrket. Vi skriver altså om profesjonell 
seighet. For å forstå hvordan en yrkesgruppe som lever under et økende 
press - slik som musikerne gjør - møter motgang og utfordringer, ser vi 
nærmere på de ulike måtene musikere opplever og aktivt responderer på 
sin yrkessituasjon. 

Den økologiske versjonen av begrepet om seighet kan imidlertid ikke 
ukritisk overføres til sosiale forhold, da den bygger på ideer om at de økolo- 
giske systemenes tilpasning gjenskaper et ekvilibrium. Overført til sosiale 
forhold kan dette lett framstå i et funksjonalistisk lys hvor ulike deler av 
samfunnet opptrer slik de gjør for å sikre samfunnets likevekt. Problemet 
med funksjonalistiske tilnærminger er at de har et sterkt fokus på stabilitet 
framfor endring, og at de ikke tar høyde for hvilke interesser som kan ligge 
bak samfunnsordenen til enhver tid. Seighet har for eksempel blitt knyttet 
til nyliberalistiske strømninger (Joseph, 2013), og en funksjonalistisk til- 
nærming vil kunne ende med en beskrivelse av samtidens seighet som en 
naturlig og nødvendig respons på disse strømningene. Her er vi på linje 
med Hall og Lamont (2013) når de understreker at nyliberalisme ikke er en 
homogen endringsbølge, men representerer sosiale, økonomiske og kultu- 
relle endringer som potensielt skaper mange og forskjelligartede responser. 
Som vi etter hvert skal se, uttrykker musikerne vel så mye motstand som 
ukritisk tilpasning til nyliberale ideer om entreprenørskap. 


Metode 


Dette kapitlet baserer seg på 57 kvalitative intervjuer med profesjo- 
nelle musikere i Norge. Informantene representerer en bredde når det 

gjelder sjanger, alder, bosted og kjønn. Intervjuundersøkelsen er pre- 
sentert mer inngående i innledningskapitlet og appendikset til denne 
utgivelsen. 

Kapitlet baserer seg på fire analytiske kategorier som vokste fram av den 
kollektive analysen vi gjennomførte av intervjumaterialet. Intervjuguidens 
spørsmål om hva det beste ved musikeryrket er, ga opphav til kategorien 
om musikkens sterke kraft. Videre ga spørsmålene vi stilte i intervjuene 
om entreprenørskap et rikt innblikk i de ulike måtene informantene opp- 
fatter entreprenørskapsforventningene fra kulturpolitiske myndigheter og 
i musikerutdanningen. Det er imidlertid verdt å nevne at entreprenørskap 
ser ut til å være et ladet begrep i kultursektoren generelt og i musikkbran- 
sjen spesielt. Måten vi som forskere formulerte spørsmålene om entrepre- 
nørskap på, kan ha påvirket informantene til å svare på spesifikke måter. 
Siden spørsmålet ble knyttet opp til trender i kulturpolitikken, har vi i 
analysen valgt å legge vekt på hvilke synspunkter informantene hadde 
på kulturpolitikkens vektlegging av entreprenørskap, og ikke på andre 
aspekter ved entreprenørskap som materialet også avdekker. Andre aspek- 
ter er nærmere fokusert i Vinge og Stavrum (kapittel 2 i denne utivelsen) 
og Vinge, Røyseng og Skrebergene (kapittel 4 i denne utgivelsen). 

Kategoriene som handler om evnen til kreativt å tilpasse yrkesaktivite- 
ten til skiftende betingelser og det å finne sin plass og nisje på måter som 
reduserer opplevelsen av risiko i en konkurransepreget bransje, kan ikke 
knyttes så direkte til spesifikke spørsmål i intervjuguiden. Disse katego- 
riene vokste snarere ut av måten informanter omtaler valg og overveielser 
i sin yrkestilværelse på. Sitater knyttet til alle fire kategorier ble samlet og 
er brukt i anonymisert form i kapitlet. 

Det er verdt å nevne at kapitlet legger en del vekt på informantenes erfa- 
ringer med koronakrisen. Dette har vi gjort både i beskrivelsen av kate- 
gorien om å kreativt tilpasse seg endrede betingelser, og i diskusjonen av 
hvordan koronakrisen kan tenkes å påvirke musikeres profesjonelle seig- 
het på lengre sikt. På den ene siden er det en viktig kvalitet ved materialet 
at det nokså direkte gir innsikt i hvordan musikere håndterer en så radi- 
kal endring i muligheten for å utøve yrket sitt som koronakrisen repre- 
senterte. Intervjuene ble gjennomført fra august 2020 til februar 2021. På 
den andre siden er det vanskelig å vite hvilken gyldighet en beskrivelse av 

musikerne i en så spesiell situasjon har for en normaltilstand i etterkant. 
For oss er imidlertid hovedpoenget å få fram hvordan musikerne hånd- 
terer en såpass spesiell og krevende situasjon snarere enn å tegne et bilde 
av hvordan koronakrisen konkret har manifestert seg i musikeryrket. 


Musikkens sterke kraft 


Et gjennomgående trekk i materialet vårt er at musikere opplever utøvel- 
sen av yrket som en kilde til sterke opplevelser av mening. Det gis uttrykk 
for at musikken og samspillet med andre musikere nærmest represente- 
rer en magisk, erfaringsoverskridende kraft. Således forbindes musiker- 
yrket på sitt beste med sterk emosjonell og kroppslig velvære. Flere av 
informantene peker på at slike opplevelser av velvære ikke nødvendigvis 
kommer av seg selv. Snarere handler det om å jobbe hardt, ofte med mot- 
stand knyttet til å få til noe som er vanskelig i musikken. En informant 
som primært jobber med samtidsmusikk forteller at det kan være en kre- 
vende prosess å komme inn i og like musikken hun jobber med: 


Det har jeg jo sett i ettertid også at når jeg jobber med skikkelig heftig samtids- 
musikk, jeg kan hate det når jeg begynner å jobbe med det. Jeg kan gråte, jeg har 
lyst til å kaste det i veggen, fordi det er så vanskelig. Jeg skjønner ingenting. Og 
så jo mer jeg jobber med det, og plutselig har det kommet i kroppen og så oj, så 


liker jeg det kjempegodt. (Anne) 


Vektleggingen av at musikken gjennom hardt arbeid har kommet inn i 
kroppen er interessant. For det første understrekes det kroppslige aspek- 
tet ved å være i musikken. For det andre har prosessen som beskrives 
noen likhetstrekk med den protestantiske etikk, hvor nytelsen kom- 
mer som en belønning for ytelsen. Flere av informantene er inne på det 
samme når de beskriver sine sterke opplevelser av å være i musikken. En 
folkemusiker forteller at hun mener at for at man skal bli en skikkelig god 
musiker, kan man ikke bare øve; man må også spille mange konserter for 
å oppnå en konsentrasjon hvor man kommer på et annet opplevelsesnivå: 


Du er nødt til å dra ut og spille og du blir ikke god hvis du ikke spiller konserter, 
det er utrolig viktig, for du kommer på et gir, du kommer på en konsentrasjon 


som du aldri kan være i nærheten av bare med å være hjemme, og, det er min 

erfaring i hvert fall. Det er helt fantastisk når du får noen konserter i kroppen og 
så kjenner du hvordan ting virkelig, oi kan vi være her? Er det mulig? Joss! [...] 
ting du ikke ante du mestret liksom, plutselig kommer du på et annet opplevel- 


sesnivå, det er veldig, veldig tilfredsstillende. (Bente) 


Mens enkelte informanter på denne måten framhever det kroppslige og 
emosjonelle velværet som kommer av å være i musikken, er det andre 
som peker på opplevelsen av å være i et samspill med andre som særlig 
verdifulle erfaringer. På spørsmål om hva som er det beste med musiker- 
yrket svarer en folkemusiker: 


Det er de magiske øyeblikkene, når du spiller sammen med andre folk, hvor det 
er et eller annet som blir elevert opp på et eller annet, så du bare flyter av gårde 


og alt bare funker på en magisk, groovy måte. (Arne) 


En annen informant som jobber i populærmusikksjangeren understreker 
at musikk er en grunnleggende form for kommunikasjon som ikke uten 
videre kan fanges inn verbalt: 


Musikk er så fundamentalt og komplekst at det er vanskelig, jeg vet ikke om 
det finnes ord eller det finnes sikkert ord, men det er vanskelig å finne ord som 
dekker alt det følelsesregisteret og alt det musikk rommer, sant? [...] På sitt 
beste så finner man meningen med livet i musikk, fordi der ser man hvordan 
det kan være på sitt mest harmoniske og rytmisk perfekte. Man får gåsehud og 


man griner, det inneholder så vanvittig mye da. (Olav) 


Flere peker også på at musikk er en kommunikasjonsform som kan ha en 
større samfunnsmessig betydning. En informant peker på at musikk kan 
fungere som en brobygger: 


Hvor lett det er å bli kjent med andre mennesker. Hvordan det går an å kommu- 
nisere med andre mennesker gjennom musikk. Hvor mange problemer det kan 
løse. Med frykt for å være for svulstig da. For å få verden til å bli et bedre sted. 
Når du ser på rasismen som brer om seg i verden. Hvis de bare kunne bli kjent 
med hverandre. Hvis en hvit mann og en svart mann kan bare begynne å spille 


sammen, så er det problemet løst. Det er helt utrolig. (Geir) 


Flere vektlegger også erfaringer de har hatt med å spille i begravelser, der 
de har sett hvilken betydning musikk kan ha i sorgarbeid og krevende 
livssituasjoner: 

Jeg tror jo veldig på musikkens legende virkning, og at den har en kraft som 
når mye lenger enn man har kontroll på og vet da. Man får jo ikke alltid pratet 
med publikummet sitt, men så kommer det noen etterpå og sier at «den sangen, 
akkurat når du spilte den så skjedde det noe med meg» eller «det har vært en 
situasjon i familien som gjør at det var akkurat det jeg trengte nå». De tilbake- 
meldingene der, de er jo verdt veldig mye. Jeg kjenner jeg får veldig sånn: «Nå 
gjør jeg noe meningsfylt, nå er jeg ute og gjør noe som rører i folk» og det må jo 


være det fineste man får oppleve da. (Linn) 


Materialet vårt viser på denne måten at musikk oppleves som en grunn- 
leggende og dyptgripende meningsfull aktivitet å vie sitt yrkesaktive 
liv til. Det meningsfulle manifesterer seg både intellektuelt, emosjonelt, 
kroppslig og sosialt. En av informantene reflekterer også over at det gir 
ekstra mening i en samfunnssituasjon som han oppfatter at i økende grad 
vektlegger og verdsetter den intellektuelle og fysiske delen av menneske- 
livet på bekostning av den spirituelle: 


Vi har et intellekt, en fysikk og en slags spiritualitet. Og musikken, kunsten og 
religionen kommer inn i den spirituelle siden av vårt menneskes stimuli, og det 
er en kjempeskjevhet i hvordan dette er representert i samfunnet. [...] Det er et 
slags tomrom der som jeg føler ikke får nok plass, og de har bevist det at det er 
noe som må stimuleres i oss, som samfunn så må det legges til rette for at man 
får den typen opplevelser. Det å holde sin hjerne aktiv på flere måter enn intel- 
lektuelt og sosialt, at man også stimulerer hjernen tror jeg er nødvendig både 


for et demokrati og for god mental helse. (Johannes) 


Materialet vårt vitner på denne måten om sterke opplevelser med musikk 
og en oppfatning om at musikk er viktig for menneske og samfunn. Til 
sist ser det også ut til at disse erfaringene fungerer som en slags buffer i 
møte med vanskelighetene og utfordringene som følger med yrket. En 
klassisk frilansmusiker forteller at de musikalske opplevelsene har vært 
viktige når hun gjentatte ganger har opplevd å bli forbigått når orkesteret 


i byen har engasjert vikarer: 


Så du må på en måte alltid stå i den konflikten, og det synes jeg er helt utmat- 
tende. Og det er nok til at jeg vurderer om jeg orker. Og det vurderer jeg på 
nytt og på nytt og på nytt, men så har jeg heldigvis så mange musikalske gode 


opplevelser, så jeg har ikke slutta enda. (Anne) 

Kreative tilpasninger 


Mange av våre informanter forteller om hvordan de kreativt og kontinu- 
erlig tilpasser seg vilkårene for å utøve yrket (se også kapittel 1, Stavrum 
& Røyseng og kapittel 2, Vinge & Stavrum i denne utgivelsen). Det kan 
handle om å kombinere ulike jobber i ulike perioder. Flere kombinerer 
sin utøvende karriere med periodevis større eller mindre undervisnings- 
stillinger, andre har lønna verv i bransjeorganisasjoner eller i festivalpro- 
duksjon, mens andre igjen ser på etablerte DKS-turneer som en mulighet 
for relativt sikker økonomisk forutsigbarhet. Behovet for kun å utøve er så 
viktig for mange at man finner måter å tilpasse sin personlige økonomi til 
lave og ustabile inntekter. En folkemusikkinformant forteller: 


Jeg lever egentlig veldig nøysomt. Det vil si at, musikk er jo hele livet mitt, så jeg 


har ikke så veldig mange andre behov. (Bente) 


En frilansmusiker som har mye jobb innenfor tv- og eventbransjen er 
tilsvarende standhaftig på å kun utøve: 


Det har vært perioder hvor det har vært trått med jobber, og det regner jeg med 
at nesten alle opplever en gang iblant. Da må man være flink til å disponere 
pengene. [...] Da tenker jeg mer over hva pengene går til og kanskje ikke kjøpe 
inn så mye stæsj i akkurat den perioden. Også begynner jeg kanskje å titte bitte 


litt på lærerjobber og, men jeg går aldri så langt at jeg søker på noe. (Sigurd) 


Denne informanten forteller videre om betydningen av å opprettholde 
identiteten som yrkesmusiker, også når jobbene uteblir: 


Men i perioder så er det ikke så veldig mye å gjøre og da må man jo strukturere 
dagene. Jeg ser jo på det som en arbeidsdag også, hvis man sitter og jobber med 
et eller annet som ikke nødvendigvis genererer penger direkte, om man sitter og 


øver eller fikser på noe stæsj. (Sigurd) 


Tilpasningsevnen er også tydelig i spørsmål som angår koronasituasjo- 
nen hvor en god del forteller om hvordan de har brukt tiden til fordyping, 
øving og nyskaping eller til å utvikle konsertkonsepter som passer inn i 
de begrensede formatene koronarestriksjonene har åpnet for. En artist 
som tidligere har turnert med fullt band, brukte perioden til å øve inn 
konsertrepertoaret med mindre besetninger. En slik tilpasning, tvunget 

fram av smitteverntiltak, vil også senere kunne brukes som strategi for 
større økonomisk fleksibilitet, forteller hun. 


Akkurat det har jo vært litt nytt med korona da, at jeg har vært nødt til å spille en 
del konserter med litt mindre besetning. Så det har jeg brukt litt tid på nå, utvikle 
en full bandpakke og en triopakke, som jeg håper kan fungere som likeverdige 
ting, at det ikke blir et sånt A- og B-lag. Det har jo ofte vært at jeg må gi hyrene 


mine til de andre eller at de andre får litt mer, og jeg får litt mindre. (Signe) 


Flere informanter forteller også om erfaringer knyttet til stromming av 
konserter. For de fleste opplevdes den første tiden etter nedstengning 
med en viss grad av teknologioptimisme, mens denne raskt avtok etter 
noen uker der alle skulle strømme og alle skulle basere inntektene sine 
på Vipps. Alternativer til koronakonsertene var produksjoner av musikk- 
videoer. En klassisk musiker forteller om flere konsertprosjekt som ble 
filmet i stedet for å avlyses: 


Jeg har jo snakka med ganske mange kunstnere som har hatt det ganske tøft øko- 
nomisk, men samtidig så var det en slags tvungen fordypning og egenutviklings- 
periode da. [...] Vi hadde et prosjekt som vi måtte avlyse, men så gjorde vi det om 
til å lage en musikkvideo. Vi kunne ha litt avstand til hverandre, vi gjorde et veldig 
berømt verk som heter [nn]. Vi fikk låne lokalene på [nn] og det var veldig artig. 
[...] Så det ga oss jo faktisk et rom til å forberede noen ting som vi kanskje ikke 
hadde gjort ellers. [...] Det er ikke så ofte du har tid til å sette deg ned å tenke og 
lage og øve. Det var et litt deilig rom dette med tvangsfri. Selv om det var ganske 


mye bekymringer i starten da om hvordan skal dette gå økonomisk. (Anne) 


En trommeslager forteller at han til vanlig ikke frilanser for andre artis- 
ter og band, da han stort sett turnerer og er i studio med noen få etablerte 
prosjekter. Da koronaen kom begynte han å selge tracks på forespørsel. 


Jeg la ut en Facebook-post med en gammel video som jeg har fra et studio, 
som jeg vet er ganske populær. Så sier jeg: «nå er jeg open for a session work ut 
denne måneden her. Om det er en singel, EP eller CD - ta kontakt!» Jeg hadde 
aldri gjort det før. [...] Så jeg tok kontakt med en hjemmestudio-fyr som jeg 
betaler litte granne. Så endte det fullt opp. Så jobbet jeg tre ganger i uka med litt 
pauser i mellom. Jeg har egentlig aldri tjent så mye på musikk som jeg gjorde i 


koronaen. (Atle) 

Digitale konserter, musikkvideoproduksjoner eller remote-session-job- 
ber er bare noen av de kreative tilpasningene musikerne har gjort under 
koronanedstengningene. Der flere ikke er fullt så begeistra for det digitale 
formatet, verdsettes like fullt den kreative omstillingen hos våre infor- 
manter. En musiker i ett av landets symfoniorkestre forteller: 


Jeg synes jo streaming-konserter er grusomt slitsomt å spille fordi du ikke har 
publikum. Du har liksom ikke den kommunikasjonen. Hele poenget er jo å 
sitte på scenen og rett foran mennesker, i stedet for bare å se i kameraet. Det er 
stressende, og det er frustrerende at ting som er planlagte må gjøres om på og 
sånne ting. Vi håper alle at vi så fort som mulig kan slippe å holde på med dette. 
Samtidig er det veldig givende å se at man kan være fleksible. Man kan snu seg 


rundt å bare gjøre noe fordi det trengs. (Kathrine) 


En ting er at musikerne finner ulike kreative tilpasninger for å opprett- 
holde virksomheten i en unormal og uforutsigbar tid. En annen strategi 
er å se positivt på perioden der man endelig fikk tid til å senke tempoet 
noe. En informant som har hatt et hektisk frilansliv med mange prosjek- 
ter og mye reising forteller at «det var jo en veldig deilig ting med koro- 
naen nå, at plutselig ble alt avlyst, og alle øvinger, så man kom ikke i sånn 
skvis lenger» (Gro). En annen forteller at det krevde en mental omstilling, 
men at koronakrisen også ga en god anledning til å få en pause: 


Men det var på en måte et tidspunkt hvor jeg måtte endre mentalitet litt. Jeg 
måtte snu det fra at jeg bare gikk og surmulte til at jeg tenkte at «nå er det sånn 
det er!» og da klarte jeg det. Da synes jeg det egentlig var mega nice i sommer. 
Og det er jo litt deilig for det er ikke ofte man har perioder hvor man blir tvun- 


get til å ta en pause. Senke skuldrene litt. (Signe) 


En tredje forteller om hvordan koronanedstengningen ga et rom for 


øving og fordyping som har vært bra for å utvikle seg selv som musiker: 


Jeg har øvd ganske mye da. Det har vært deilig. Det må være lov selv om jeg er 
permittert [fra eget firma]. Jeg har blitt litt bedre til å spille. [...] Ja, det har vært 
deilig det. Jeg var egentlig litt sliten, jeg har reist utrolig mye de siste to årene, 
så jeg synes det egentlig var ganske deilig. Jeg gledet meg faktisk ikke til å dra 
på turné. Jeg gledet meg til å spille og sånt, men jeg var litt lei av den reisingen. 
(Anton) 

Strategier for å redusere sårbarhet 


Materialet vårt viser at musikere tar i bruk en rekke strategier som dem- 
mer opp for følelsen av sårbarhet og gjør konkurransen i yrket til å leve 
med. En slik strategi finner vi ikke minst når informantene trekker 
fram sine egne styrker og svakheter i sammenligning med andre. En av 
informantene jobber prosjektbasert som dirigent og blir leid inn på kor- 
tere engasjementer rundt i Norge. Når han sammenligner seg med sine 
dirigentkollegaer som jobber fast i orkestre over tid, er strategien å sette 
håndverket opp mot kunsten. 


Mitt prosjekt har vel egentlig lenge vært å være en slags potet. Jeg er en dyktig 
håndverker. Og det å være håndverker er ikke sånt sett et kunstnerisk prosjekt, 
det er bare det å være jævlig god. På mange måter er jeg den der typiske studio- 
musikeren, altså jeg kommer og leverer varene hver jævla gang, men det hand- 


ler ikke om meg. (Rune) 


Tilsvarende strategi finner vi hos en folkemusiker som til tross for at han, 
etter hans vurdering, er mindre kreativ og kunstnerisk enn mange av 
hans kollegaer som han navngir under intervjuet, har klart å etablere seg 
som musiker og har virket som utøver i inn og utland i flere tiår. 


Alle musikere har sine forcer og ikke-forcer. Jeg har skjønt at jeg er den typen 
som må øve, bruke tid på øve ting inn. Jeg har ikke noe stor kreativ bank som jeg 
kan improvisere fram. Jeg spilte for eksempel med [nn] og der var [nn] en slags 
bandleder. Og større ytterpunkt i tilnærminga til et prosjekt har jeg ikke møtt. 
Det fungerte ikke for meg, for jeg trengte å være godt forberedt, jeg trengte å 
bruke mye tid for at jeg skulle ha overskudd til å være god utøver. Mens han 


hadde jo en stor bank av kreativitet som kunne være der i nuet. (Konrad) 


Der informantene over forankrer verdien av virksomheten sin i håndver- 
ket, legger andre vekt på at de har funnet sin bane eller sin kunstneriske 
stemme som skiller dem fra de øvrige: 


Jeg var aldri av de beste. Jeg så at det var mange andre som hadde mer å gjøre 
og som ble mer spurt enn meg. [...] jeg har tenkt mye på hvorfor det. Hvorfor 
har jeg til tross for det klart å leve som musiker etterpå? En ting som jeg tror 


har vært veldig viktig for meg, er at jeg har brukt veldig mye tid på å utvikle 

egne band, eget repertoar eller egen stil, liksom. Jeg er sjeleglad nå for at jeg 
ikke var så god at jeg ble spurt om å hoppe inn å spille [...] «kan du bladspille 
teatermusikk, eller kan du vikariere i storbandet her eller ...» sånn som alle 
de andre ble spurt om. Da tror jeg ikke jeg hadde jobba som musiker nå. 
(Kristian) 


Mange av informantene i utvalget er såkalte prosjektmakere (jf. kapittel 2 
i denne utgivelsen). De er låtskrivere og artister eller ensembleledere som 
inviterer musikere inn i ulike prosjekter. Flere informanter snakker om 
at de har inntatt denne rollen for å ha kontroll over eget virke og gjennom 
det å styre virksomheten i en retning der de har musikalsk overskudd. 
Det gir mindre sårbarhet. En jazzmusiker som virker i ulike prosjekt og 
som produsent for flere konsertserier forteller: 


Det høres teit ut å si, men jeg tror den skapertrangen min kanskje kommer fra 
dårlig selvtillit. Den kommer fra da jeg gikk [på konservatoriet] så sammenlig- 
net jeg meg sikkert altfor mye og tenkte at her spiller folk runder rundt meg, og 
det gjorde de og. Jeg var jo så ny! Men hvis jeg skal få til noe så må jeg lage det 


selv, for da kan jeg spørre. (Linn) 


Tilsvarende strategi har folkemusikeren vi ble kjent med i starten av 
avsnittet: 


Jeg har aldri vært den som har blitt oppringt og bedt om å være med på et 
prosjekt. Jeg har alltid vært den som har vært pådriver og dermed fått drive 
det [...] jeg vurderer mitt talent på mange av de kunstneriske feltene til å 
være litt over middels. Men at jeg har hatt såpass mange talent på andre sider 
enn det kunstneriske sånn at jeg har klart å makse det. I forhold til mange av 
mine andre studiekamerater som jeg har ment har hatt mye større kunstne- 
riske talent. Så jeg vært så heldig å få makse alt, fått utvikle alt og oppleve alt. 
(Konrad) 


Dette med å sammenligne seg med andre og gjennom det identifisere 
egne styrker og svakheter er gjennomgående i materialet. Noen vekt- 
legger styrkene sine i det kreative drivet for å demme opp for det de selv 
anser som manglende håndverksmessig kompetanse, mens andre igjen 
peker nettopp på det håndverksmessige som det som gir dem verdi 
som musiker. Noen tar kontroll over egen virksomhet, og gjennom 

det sin egen sårbarhet, ved å initiere prosjekter. Det å holde seg god, 
gjennom å øve, er også en strategi som framkommer i materialet. En 
orkestermusiker med en lang karriere som fast ansatt i et symfoni- 
orkester forteller: 


Orkesteret har blitt drastisk mye bedre etter at jeg kom dit. Vi har en periode nå 
hvor vi spiller Beethoven-symfonier og selv om man har spilt dem mange gan- 
ger før, så kjenner jeg at jeg må være ganske mye mer på hugget nå enn før. Så 
det koster nesten mer forberedningstid nå enn før på de samme stykkene man 
har spilt masse på siden det har blitt bedre [...] Det var på et visst tidspunkt, 
det er kanskje 10 år siden eller mer, særlig de siste ti årene så føler jeg at det har 
begynt å bli varmt i rompa altså. Da begynte de nye som kom å være såpass bra 
at da begynte jeg å øve mer. Jeg tok ikke lett på jobben før, men jeg synes det var 
en ganske komfortabel jobb fram til det. Så kjente jeg at hvis jeg skal føle at jeg 


fortjener plassen min så må jeg trå til her. (Andreas) 


Så langt har vi sett hvordan informantene våre finner styrke i sin pro- 
fesjonelle tilværelse gjennom musikkens sterke kraft, gjennom kreative 
tilpasninger til usikkerheten og omskifteligheten i yrkestilværelsen og 
strategier som gjør dem mindre sårbare. Hvordan forholder de seg til 
kulturpolitiske forventninger om at de i økende grad bør operere som 
entreprenører i et marked? 


Motstand mot kulturpolitikkens 
entreprenørskapsforventninger 


Mange og forskjellige holdninger til entreprenørskap kommer til uttrykk 
i vår undersøkelse. Når vi spør informantene om kulturpolitiske tenden- 
ser er likevel de mest framtredende svarene knyttet til en motstand mot 
de økte entreprenørskapsforventningene. Svært mange av våre infor- 
manter avviser de kommersielle idealene som assosieres med entrepre- 
nørskap. Dette er interessant, fordi det er mange som i realiteten opererer 
som prosjektentreprenører, det vil si de skaper sin egen arbeidsplass gjen- 
nom å utvikle prosjekter, sette sammen team og finne finansiering. En av 
informantene forteller at hun nettopp har en slik dobbel opplevelse av hva 
entreprenørskap er: 

Du kan si det er to sider av denne saken. Og det ene er entreprenørskap som en 
måte å utvikle deg selv på. Entreprenørskap som en mulighet for selvrealisering. 
Det er jo det jeg har gjort. Jeg har funnet ut at gjennom å kunne søke om penger, 
gjennom å bygge opp prosjekter selv og gjennom å samarbeide med folk, så kan 
jeg rett og slett skape meg en tilværelse med kunstneriske prosjekter som jeg 
brenner for. Men jeg må jo si at den måten det politisk brukes på, ser jeg på som 
en illevarslende måte å bygge ned institusjoner på og bygge ned støtteordninger 
som er å si kultur og næring, entreprenørskap, det er så fint, for da trenger vi 
ikke å betale for at kunstnere skal eksistere. [...] Jeg tror at en del av motstan- 
den mot entreprenørskap er at folk skjønner at det er en måte å skjønnmale og 


samtidig bygge ned et veldig godt fungerende kulturliv. (Anne) 


Informanten uttrykker her en tydelig ambivalens. På den ene siden 
uttrykker hun positive følelser overfor entreprenørskap forstått som 
mulighet til å realisere seg selv og sine kunstneriske prosjekter. På den 
andre siden uttrykker informanten negative følelser overfor entreprenør- 
skap som uttrykk for det hun oppfatter som en destruktiv kulturpolitisk 
utvikling. En slik todelt holdning til entreprenørskap sammenfaller med 
tidligere forskning på temaet (Heian & Hjellbrekke, 2017). 

Motstanden om begreper som entreprenørskap ser på denne måten ut 
til å handle om at ideen om entreprenørskap kommer utenfra og infi- 
serer, perverterer og potensielt strømlinjeformer musikk. En informant 
som selv har undervist entreprenørskap sier det slik: 


Nei, altså jeg syns jo det er et litt sånn teknisk eller sånn, det er et litt umusikalsk 
ord på et vis, altså det blir så veldig sånn butikkorientert, jeg har jo undervist i 
det faget selv [...] nettopp fordi at jeg har gjort så mye greier som jeg har gjort, 
så sånn sett så kjenner jeg jo til det og, jeg er ikke så veldig glad akkurat det 
ordet, men har vel ikke noe godt forslag ellers. Men det er klart at det handler jo 


om å ja ta ansvar selv for sin egen virksomhet da. (Rolf) 


Denne informanten har altså selv hatt ansvar for undervisning i entre- 
prenørskapsemner i musikkutdanningen, men opplever ordet entrepre- 
nørskap som et fremmedelement i en musikalsk sammenheng. En annen 
informant uttrykker det enda sterkere, og sier at entreprenørskap repre- 
senterer krefter som omdanner kunst og musikk til noe annet enn det er 
og skal være: 

Det er bare visvas. Så det synes jeg er bare tull. Ja, kunstnere skal være kunstnere. 
Og med en gang man begynner å komme med den der entreprenørtanken, da 
blir det de som hele tiden må tilpasse seg. Da må man tilpasse seg. Da har man 
Rema 1000 over seg som forteller deg at den skinka den kan ikke være sånn. 
Skal du selge den hos oss, så må den være sånn og sånn. Så entreprenørskap, 
det er et honnørord som jeg ikke har sans for. [...] Jeg tenker at med en gang 
kunsten skal rette seg etter noen for det er det den automatisk skal gjøre, når 
man skal være entreprenør, så mister man en del av det kunstneriske, og da er 


det andre som bestemmer innholdet i kunsten. Jeg liker ikke det. (Svein) 


Sitatet reflekterer en forståelse av at kunst ikke kan styres av eksterne 
logikker om den skal fortsette å være kunst, og at entreprenørskap oppfat- 
tes som en slik ekstern logikk. Forståelsen er at entreprenørskap omgjør 
og perverterer musikken til noe annet. Det gir feil fokus og fører til dårlig 
kunstnerisk kvalitet. 

Forventninger om at kunstnere i økende grad skal operere som entre- 
prenører forbindes gjerne med nyliberale tendenser i kulturpolitikken 
(Pyykkönen & Stavrum, 2018). Slike tendenser kan også forstås som en 
reforhandling av kunstnernes samfunnskontrakt hvor myndighetene 
trekker seg litt tilbake og overlater større del av ansvaret for betingelsene 
for kunstnerisk arbeid til kunstnerne selv (Røyseng, 2016). Kunstnerne 
forventes å utvikle kompetanser og en mentalitet som gjør dem i stand til 
å utvikle større markedsinntekter og et entreprenørielt selv (Bröckling, 
2015). I intervjuene vi har gjort i dette prosjektet uttrykker imidlertid 
musikerne sterk motstand mot en slik dreining. På denne måten ser 
musikere ut til å ha tilgang til kulturelle ressurser som gjør det mulig for 
dem å fastholde de verdiene de oppfatter at er de viktigste ved musikken — 
selv når politiske myndigheter og autoriteter har sterke forventninger i en 
annen retning. Det viser også at hva som kjennetegner forbindelsen til 
storsamfunnet er et viktig tema for musikerne. 


Seigheten, koronaen og storsamfunnet 


Til tross for at materialet framviser en gjennomgående positiv opplevelse 
av musikeryrket er det avslutningsvis verdt å reflektere over korona- 
krisens langtidsvirkninger. Intervjuene ble gjennomført før de siste 

nedstengningene, og vi har derfor ikke kunnet fanget opp hvorvidt og 
hvordan den vedvarende krevende situasjonen har tæret på musike- 
res profesjonelle seighet. Imidlertid viser materialet at koronakrisen på 
det tidspunktet hvor intervjuene ble gjort allerede hadde gitt opphav til 
nokså ulike opplevelser av yrkessituasjonen. 

Som vi har sett, ble nedstengningene under koronakrisen på den ene 
siden en kjærkommen mulighet til å roe aktiviteten noe ned, eller dreie 
over mot andre aktiviteter som det vanligvis ikke er tid til. På den andre 
siden er det også verdt å peke på at det i flere av intervjuene kom fram at 
koronakrisen hadde gitt en motivasjonsknekk. For det første har restrik- 
sjonene under koronakrisen betydd svært begrensede muligheter for å 
spille konserter. Denne situasjonen ser ut til å gå på den profesjonelle 
identiteten løs for noen. En av informantene sier: «Hvis jeg ikke dirigerer, 
er jeg dirigent da? Og hvis det er ingen som vil ha meg som dirigent, kan 
jeg da kalle meg for dirigent? Den type tanker» (Rune). Flere uttrykker 
også at usikkerheten som koronakrisen har medført, har vært tappende 
på motet til å holde hjulene i gang: 


Nei, når alt henger i løse lufta, og så har man den usikkerheten med framtida. 
Jeg vet at noen har kjent at de fikk masse tid til å skape ny musikk og øve og 
sånt, men jeg ble mer urolig. Jeg syntes det var vanskelig å late som ikke ting 
og fortsette å øve. Ja, jeg synes det var veldig vanskelig når alt bare henger i løse 


lufta. (Kristine) 


Ikke uventet har koronakrisen for mange skapt en ny form for usikkerhet 
i en allerede usikker yrkestilværelse. En informant forteller: 


Nå er vi i en rar situasjon hvor ingen egentlig skjønner ... mange har fått en 
veldig psykisk smell i trynet [...] Noen av oss tenkte at, eg veit ikke hva som 
kommer til å skje, men nå skal jeg få tid til å øve masse, jobbe masse med ting. 
Men så plutselig så skjer det et eller annet med at tempoet går ned, du begynner 
å se deg rundt, du begynner å føle deg litt sånn lost. [...] Veldig sånn høyre- 
fløyen, den ordentlige høyre, antikunstnerstatstøttefløyen ønsker, at kunstnere 


skal sitte med lua i hånda. (Per) 


Det informanten avslutter med å si, peker på at situasjonen under korona- 
krisen har skapt en usikkerhet om hvorvidt kunstnere er en verdsatt 

yrkesgruppe i samfunnet. Dette reflekteres i flere intervjuer som forteller 
om en motivasjonsknekk som er skapt av en usikkerhet på hvorvidt stor- 
samfunnet verdsetter arbeidet de gjør som musikere. Nedstengningen av 
kulturlivet har blitt tolket som en refleksjon av at musikk og kultur har 
lav prioritet i samfunnet. Dette skaper en ny type usikkerhet, i alle fall for 
denne informanten: 


Alle musikere er vant med den ustabiliteten og den usikkerheten og å kunne 
leve med den. Man kan sjonglere det, men nå er det en ekstra faktor som bare 
meier vekk alt. Så det står på en måte ikke noe igjen. Det man baserte seg på — 
som en slags trygghet i at man har noe å tilby som i hvert fall noen vil ha — nå er 
alt det borte. Det er ingenting igjen. For meg skaper det en usikkerhet rundt hele 
musikertilværelsen og hvordan det vil se ut for alle sammen etter dette. Hjertet 
mitt blør litt når jeg ser at det er dette som blir tatt først. Handelsnæringen, den 
diskusjonen vi har rundt den ... Det er så vondt å se på at det er så lett å ta vår 


næring og bare skyve den til side. Det synes jeg er vondt, rett og slett. (Elin) 


Her ser vi at opplevelsen av usikkerhet og motivasjon for eget yrke knyt- 
tes direkte opp mot hvordan informanten opplever at koronakrisen har 
vært håndtert og hvordan det rammer musikeryrket særlig hardt. Hennes 
resonnement slutter imidlertid ikke der. Det fortsetter videre mot en 
kampånd for å vise fram at musikk har verdi i samfunnet: 


Samtidig får det meg til å tenke at det er dette verden trenger. Det går en sånn 
faen i meg. Jeg skal stå denne koronakrisen ut og komme ut på andre siden og 
gi folk noe de ikke har fått i denne tiden. Jeg ser enda mer verdien i innholdet. 
Men jeg blir bekymret. Jeg blir også bekymret fordi politikken ikke følger opp. 
Det er så mye nedskjæringer og alt det der. Det skremmer meg, rett og slett. 
Man må ha et samfunn som verdsetter det man holder på med også i denne 
næringen. [...] Hvis man ikke får noe feedback fra samfunnet, eller at det er 
en selvsagt ting at denne næringen skal finnes etterpå også, så blir det ganske 


tungt. (Elin) 


Her er vi ved et kjernepunkt i forståelsen av hva sosial eller profesjonell 
seighet dreier seg om. Det handler ikke bare om hvorvidt man indivi- 
duelt er i stand til å tilpasse seg og gjenskape en opplevelse av mening, 
trivsel og velvære i yrkestilværelsen når problemer og utfordringer hoper 

seg opp. Den profesjonelle seigheten skapes i et samspill med samfunnet 
rundt. Hvordan yrket konstitueres gjennom ulike signaler og prioriterin- 
ger i storsamfunnet får betydning for hvordan musikere opplever moti- 
vasjon og verdi. Dette ble satt på spissen under koronakrisen. 


Avslutning 


Arbeidet med dette kapitlet har vært drevet av en nysgjerrighet på hva det 
er som gjør at musikere i så stor grad opplever yrket sitt som meningsfullt 
og attraktivt til tross for utfordringer og motgang. Hva er det som gjør at 
musikere holder ut i et yrke som sett utenfra kan oppfattes som en særlig 
krevende karrierevei? Her har vi sett at musikere kan mobilisere ulike 
strategier og kulturelle ressurser for å opprettholde sin trivsel og opple- 
velse av verdi. Til sammen viser disse strategiene og ressursene at musi- 
kerne aktivt skaper en tilværelse hvor opplevelsen av trivsel, mening og 
verdi manifesterer seg både intellektuelt, emosjonelt, kroppslig og sosialt. 

Den mest slående ressursen musikere har tilgjengelig i denne sam- 
menhengen ser ut til å være opplevelser av at musikk og musikkutøvelse 
gir velbehag, og til dels overskridende erfaringer. Samtidig som slike opp- 
levelser langt på vei uttrykkes som individuelle erfaringer, ser det også 
ut til å være en kollektiv ressurs som gir musikere felles tro på verdien 
av yrket sitt. Dette forsterkes av erfaringer av at musikken ikke bare gjør 
godt for musikerne selv, men at den også kan gjøre en viktig forskjell i 
ulike sosiale og samfunnsmessige sammenhenger som i begravelser og i 
kulturmøter. 

Videre ser det ut til at mangfoldet av måter å være musiker på og mulig- 
heter for å tilpasse yrkestilværelsen til de betingelsene man til enhver tid 
lever med, er en viktig ressurs for å opprettholde opplevelsen av trivsel 
og verdi i musikertilværelsen. På den ene siden gir mangfoldet av måter å 
være musiker på en mulighet til å tilpasse arbeidssituasjonen til de betin- 
gelsene som musikerne møter. Det kan dreie seg om å jobbe litt mer med 
undervisning i en periode, eller fordype seg i øving og skaping i perio- 
der som er roligere på konsertfronten. På den andre siden gir mangfoldet 
av måter å være musiker på en mulighet til å ramme inn musikertilvæ- 
relsen på en måte som kan opprettholde en følelse av verdi tross sterk 

konkurranse og bevissthet om at mange kolleger holder svært høyt nivå. 
For enkelte ser det for eksempel ut til at det gir mindre sårbarhet å innta 
rollen som prosjektmaker og pådriver. 

Til sist ser vi også at ideer om at musikk ikke bør reduseres til noe annet 
er en viktig ressurs som musikere mobiliserer i møte med kulturpolitiske 
forventninger om at de i økende grad bør innta rollen som entreprenører i 
et marked. Motstanden mot entreprenørskapsforventningene ser langt på 
vei ut til å basere seg på ideer om kunstens autonomi. Kunstens autonomi 
fungerer dermed som en viktig kulturell og kollektiv ressurs for musikere 
i å opprettholde deres tro på det særegne ved å drive med musikk. 

Musikkens sterke kraft, kreative tilpasninger, strategier for å redusere 
sårbarhet og motstanden mot entreprenørskapsideologien ser altså ut til 
å være viktige elementer i det vi har valgt å kalle musikeres profesjonelle 
seighet. Her er det et viktig poeng at denne seigheten er en sosial størrelse 
som er knyttet til musikere som yrkesgruppe. Musikeres profesjonelle 
seighet skapes i et samspill mellom institusjonelle rammebetingelser, 
kulturelle og kollektive forestillinger og individuelle erfaringer. Bruken 
av begrepet profesjonell seighet må derfor forstås som en motvekt til en 
psykologisk tilnærming hvor resiliens i større grad forstås som en indi- 
viduell egenskap. 

Profesjonell seighet må imidlertid ikke forstås som en statisk størrelse. 
Endringer i betingelsene eller i måten musikere mobiliserer ulike typer 
ressurser i møte med betingelsene kan føre til endring. Koronakrisen 
representerer en helt særskilt endring i betingelsene for musikertilværel- 
sen. Nedstengningene som har preget 2020 og 2021 har i lange perioder 
gjort det svært vanskelig å opprettholde yrkesaktiviteten for mange musi- 
kere. I møte med dette ser det ut til at musikere har ulike typer erfaringer 
av hvordan det påvirker deres velvære og trivsel i yrket. På den ene siden 
har det gitt rom for fordyping, øving, skaping av ny musikk og utvikling 
av nye konsepter. På den andre siden har det gitt en motivasjonsknekk og 
opplevelse av usikkerhet om hvilke utsikter man har. Her er det av særlig 
interesse at det spiller en rolle hvilke narrativer musikerne opplever at 
er rådende i samfunnet. Det spiller en rolle om musikk - og kunst og 
kultur for øvrig - omtales og oppfattes som viktig i storsamfunnet. Dette 
understreker poenget om at profesjonell seighet er et sosialt konstituert 

fenomen. Opplevelsen av verdi og velbehag i yrket avhenger et stykke på 
vei av hva rådende narrativer forteller om hva som er kjernen i samfunnet 
vårt og hvordan ulike former for aktivitet og arbeid verdsettes. 

Appendiks: Metode og 
materiale i forskningsprosjektet 
Musikerarbeidsmarked i endring 


Dette appendikset er en beskrivelse av overordnede metodiske valg og 


strategier brukt til å samle inn og analysere data i forskningsprosjektet 


Musikerarbeidsmarked i endring. Syv av kapitlene i denne boka inngår i 


dette forskningsprosjektet: 


Kapittel 1. Musikerroller og grensedragninger i musikkarbeidsmar- 
kedet (Stavrum & Røyseng) 

Kapittel 2. Profesjonelt kunstnerisk agentskap. Strategier for pro- 
sjektmakeri og jobbskaping (Vinge & Stavrum) 

Kapittel 4. «Det lærte jeg egentlig ingen ting om da jeg studerte»: 
Ideologiske spenninger i høyere utøvende musikkutdanning (Vinge, 
Røyseng & Skrebergene) 

Kapittel 9. Synlighet som karriereressurs for musikere (Røyseng & 
Stavrum) 

Kapittel 10. Musikerne og klimakrisen (Vinge, Røyseng, Salvesen & 
Skrebergene) 

Kapittel 11. Prat eller handling? Om kjønn og ambivalens i musikk- 
arbeidsmarkedet (Stavrum, Vinge & Salvesen) 

Kapittel 12. Musikeres profesjonelle seighet (Røyseng & Vinge) 


Formål 


Utgangspunktet for bokutgivelsen som forskningsprosjektet Musiker- 


arbeidsmarked i endring inngår i, er redegjort for i innledningskapitlet til 


denne utgivelsen. Det handler altså om et behov i utdanningssektoren og 


i kulturpolitikken for forskningsmessig kunnskap om hva ulike endrings- 


prosesser i musikkbransjen, kulturlivet og samfunnet som helhet betyr for 

dagens og morgendagens arbeidsmarked for musikere. Målet for forsknings- 
prosjektet har vært å gi ny innsikt i de strukturer, roller og muligheter som 
gjør seg gjeldende i det profesjonelle musikklivet i Norge i dag, med særlig 
vekt på hva som kjennetegner et profesjonelt yrkesliv som musiker. 


Metodebeskrivelse 


Forskningsprosjektet har anlagt kvalitative intervjuer som metode for 
datainnsamlingen. En forskningsgruppe på fem personer gjennomførte 
intervjuene: 


e Sigrid Røyseng - Norges musikkhøgskole (prosjektleder) 

e Heidi Stavrum - Universitetet i Sørøst-Norge 

e John Vinge - Norges musikkhøgskole 

e Guro Utne Salvesen - Norges musikkhøgskole (vitenskapelig assis- 
tent) 

e Simen Skrebergene - Norges musikkhøgskole (vitenskapelig assistent) 


I tillegg deltok tre masterstudenter i musikkpedagogikk ved Norges 
musikkhøgskole i en avgrenset del av prosjektet, som del av et forsknings- 
integrert emne i masterstudiet. 


Rekruttering og utvalg 
For å skaffe informanter til prosjektet brukte vi innledningsvis tid til å 
orientere oss i musikkfeltet. Vi lagde en database over potensielle kan- 
didater ved å undersøke diverse festivaler og konsertprogram, samt 
hjemmesider til symfoniorkestre og etablerte institusjonsensembler. 
Forskningsgruppens deltakere, med utfyllende kjennskap til musikk- 
feltet og høyere musikkutdanning, bidro også med aktuelle kandidater på 
tvers av sjangeruttrykk, musikalske praksiser og fra ulike generasjoner. 
Databasen utgjorde 250 navn sortert på kjønn, alder, instrument, sjanger- 
tilhørighet, utdanningsbakgrunn, oppvekststed og nåværende bosted. 
Med utgangspunkt i databasen gjorde vi en prioritering blant mulige 
informanter for å ivareta størst mulig bredde og variasjon (Patton, 2002). 

Utvalget representerer kvinner og menn. Informantene bor og virker i ulike 
deler av landet, og de representerer ulike musikalske sjangre og praksiser. 
Informantene er frilansmusikere, dirigenter, komponister, kirkemusikere 
og profesjonelle orkestermusikere. De kombinerer utøvende virksom- 
het i varierende grad med undervisning, studioarbeid, komponering og 
musikkadministrasjon. Til sammen ble 57 musikere intervjuet. 


Sjanger 

For å sørge for sjangermessig bredde har vi brukt nokså brede kategorier: 
klassisk musikk (inkl. samtidsmusikk), folkemusikk, jazz og populær- 
musikk. Utvalget fordeler seg slik: 22 informanter tilhører klassisk musikk, 
11 informanter tilhører folkemusikk, 12 informanter tilhører jazz og 12 
informanter tilhører populærmusikk. Det er verdt å understreke at mange 
av informantene ikke så lett lar seg plassere i én sjanger musikalsk. Mange 
av dem jobber innen flere sjangre og med sjangeroverskridende musikk. 
De fleste av informantene har en høyere utøvende musikkutdanning, og 
vi har ganske enkelt kategorisert dem i de ulike sjangrene ut fra sjanger- 
messig innretning av studiene de har tatt. Utvalget representerer samtlige 
utdanningsinstitusjoner i Norge som tilbyr utøvende musikkutdanning på 
bachelor- og masternivå. Det er også noen informanter som ikke har høy- 
ere utøvende musikkutdanning. Det er eksempler på slike informanter i alle 
sjangerkategorier. Det er også grunn til å understreke at utvalget har relativt 
få informanter som dekker de mest kommersielle delene av Musikk-Norge. 


Kjønn 
Den kjønnsmessige fordelingen i utvalget er nokså jevn. I tabellen neden- 
for vises kjønnsfordelingen i utvalget per sjanger: 


Tabell 1. Kjønnsfordeling i utvalget per sjanger 


Kvinner Menn 
Klassisk musikk 10 11 
Folkemusikk 6 6 
Jazz 7 5 
Populærmusikk 7 5 
Totalt 30 27 

Alder 

I arbeidet med utvalget er det også lagt vekt på å ha med informanter som 
dekker en aldersmessig bredde. På intervjutidspunktet var den yngste 
informanten i utvalget i midten av 20-årene, mens den eldste var i slutten 
av 60-årene. Aldersmessig fordeler utvalget seg slik: 


Tabell 2. Aldersmessig fordeling i utvalget 


25-29 år 30-39 år 40-49 år 50-59 år 60-69 år 
7 11 26 11 2 
Arbeidssted 


Informantene er rekruttert fra alle landsdeler og dekker dermed en geo- 
grafisk bredde, slik det fremgår av tabellen under: 


Tabell 3. Regional tilhørighet i utvalget 


Østlandet Sørlandet Vestlandet Midt-Norge Nord-Norge Utlandet 


32 2 11 4 7 1 


Ut over variasjon i sjanger, kjønn, alder og bosted, er også andre mang- 
foldsperspektiver forsøkt ivaretatt i utvalget. 


Intervjuguide 

Intervjuene var semi-strukturerte (Kvale & Brinkmann, 2009) og ble 
gjennomført med utgangspunkt i en ganske omfattende intervjuguide. 
Temaene som ble berørt i intervjuene var: 


e Bakgrunn og veien inn i musikeryrket 

e Musikalsk uttrykk 

e Arbeidshverdag (fordeling av tid og erfaring med ulike arbeids- 
oppgaver) 

e Formell og uformell læring (hvordan har de skaffet seg kompetan- 
sen de trenger) 

e Samarbeid, nettverk og opplevelse av konkurranse i bransjen 

e Økonomi og inntektskilder (inkl. endringer over tid i karrieren) 
e Koronakrisen 

e Opplevelser av endring og stabilitet i musikeryrket 

e Publikum 

e Entreprenørskap og holdninger til økonomi 

e Kjønn, alder og mangfold 

e Klimasporsmal 

e Sted 


Alle temaer ble berørt i alle intervjuene, men vektleggingen av ulike tema 
kunne variere ganske mye med utgangspunkt i hva informantene var 
mest opptatt av og hadde mest å fortelle om. 


Gjennomføring av intervju og transkripsjon 


Samtlige intervjuer ble gjennomført i perioden august 2020-februar 
2021. På grunn av de gjeldende smittevernsrestriksjonene i intervju- 
perioden ble de fleste intervjuene gjennomført digitalt ved hjelp av 
videokonferansetjenesten Zoom, men vi fikk også anledning til å 
gjennomføre enkelte av intervjuene fysisk. Selv om man uvegerlig 
mister en del muligheter i kommunikasjonen med informantene med 
en digital intervjuform, mener vi at intervjumaterialet i liten grad ble 
skadelidende. 

Intervjuene hadde en varighet mellom 60 og 120 minutter. Da de 
kvalitative analysene i prosjektet har som mål å innhente erfaringer, 
holdninger og oppfatninger knyttet til det profesjonelle musikerlivet, er 
informantenes muntlighet tonet ned i transkripsjonene for å fokusere 
på meningsinnholdet. I gjengivelsen av informantsitater i kapitlene er få 
transkripsjonskonvensjoner er brukt: 


e [...] indikerer at vi har sakset i informantsitater. 

e [tekst] betyr at vi har erstattet personidentifiserbart innhold 
med mer generisk informasjon eller bruker klammetegnene til å 
kommentere kontekstuell informasjon som ikke fremkommer i 


sitatet. 

Analyse 


Materialet er analysert i ulike steg. Som forskergruppe har vi hatt flere 
diskusjoner i løpet av intervjuprosessen, der vi har delt erfaringer knyt- 
tet til gjennomføringen av intervjuene. På disse møtene har vi løftet 
frem interessante tematikker fra våre individuelle intervjuer og sett på 
sammenfall og variasjon mellom disse. På interessante tematikker som 
fremkom i startfasen gjorde vi teoretiske annoteringer for mulig senere 
bruk (Strauss & Corbin, 1998). Møtene underveis ga oss også mulighet 
til å revidere intervjuguiden, der vi tonet ned enkelte spørsmål som vi 
anså mindre relevante og la større vekt på andre, men også inkluderte 
nye tematikker. Denne analyseprosessen kan dermed forstås i lys av 
abduksjon (Alvesson & Sköldberg, 2018; Bryant & Charmaz, 2007) med 
konstant komparativ metode som gjennomgående analytisk tilnærming 
(Glaser & Strauss, 1967; Strauss & Corbin, 1998). 

Etter samtlige intervjuer var gjennomført og transkribert, samlet 
hele forskergruppen seg for et tredagers systematisk analyseseminar. 
Her fulgte vi i all hovedsak de stegene som beskrives av Eggebø (2020) 
for kollektiv analyse. I forkant av seminardagene ble det skrevet én 
sides sammendrag av samtlige intervju. Vi fordelte intervjuene mellom 
medlemmene i forskningsgruppen, slik at ingen skrev sammendrag av 
intervjuer man selv hadde gjennomført. På denne måten sørget vi for 
at flere enn én person hadde inngående kjennskap til hvert intervju. 
Sammendragene ble gjort tilgjengelige for alle i forskningsgruppen i 
forkant av seminaret. På seminaret ble hvert enkelt intervju gjennom- 
gått, etterfulgt av diskusjon av hvilke temaer som fremsto som særlig 
interessante i dette. Ved gjennomgangen av samtlige intervjuer hadde 
vi en liste med flere interessante tematikker og mulige kombinasjoner 
av disse. Dette ble videre systematisert i ulike overordnede tematiske 
overskrifter som danner utgangspunktet for kapitlene i denne boka som 
bygger på dette materialet. 

Det siste steget i analysene er gjennomført i forbindelse med det spe- 
sifikke arbeidet med kapitlene. Her har forfatterne jobbet litt mer ulikt, 
men det dreier seg uansett om å gå mer detaljert til verks i den tematiske 
analysen av materialet. Spesifikke analytiske steg for arbeidet med de 
enkelte kapitlene er derfor omtalt mer direkte i disse. 

Etiske aspekt 


Prosjektet er meldt inn til NSD - Norsk senter for forskningsdata, og god- 
kjenning ble gitt 19. mars 2020. Planen var å starte med intervjuingen i april 
2020, men på grunn av covid-19-pandemien valgte vi å vente til august 2020 
med å starte opp. Innen februar 2021 var alle intervjuene gjennomført. 
Dette var likevel en spesiell periode i norsk musikkliv. I disse månedene var 
det vanskelig — og i noen tilfeller umulig — å spille konserter. De fleste infor- 
mantene var dermed i en annerledes situasjon enn det man kan omtale 
som en normalsituasjon. Koronasituasjonen ble direkte og indirekte tema- 
tisert intervjuene. Vi inkluderte et spørsmål om hvordan koronakrisen 
hadde påvirket informantenes arbeids- og inntektssituasjon. Videre kom 
koronakrisen opp uten at vi spurte direkte om det, ganske enkelt fordi det 
reflekterte den situasjonen musikerne snakket fra. Samtidig er det verdt å 
understreke at selv om koronakrisen fikk en del oppmerksomhet i intervju- 
ene, var det på ingen måte et overskyggende tema. 

Det ble gjort lydopptak av intervjuene som deretter ble transkribert. I 
artiklene siterer vi fra intervjuene, men alle informanter er anonymisert 
med pseudonymer. Øvrige grep er gjort for å ivareta informantenes ano- 
nymitet. Det kan handle om å endre instrument eller bosted, uten at dette 
forringer meningsinnholdets validitet. Informantpseudonymene er også 
endret mellom de ulike kapitlene, slik at det ikke vil være mulig å følge 
enkeltinformanter. 

